
CAPITOLUL] 


Bătrînii valahi știau cîndva un cîntec de slavă închinat 
drumului care duce de la Sighișoara către Alba-Iulia. Drum vechi 
cît veacurile, păstrat cu sfințenie de băștinași. Harnicii soldați din 
Legiunea a Treisprezecea Gemina, ajutaţi de dacii localnici, i-au 
pus primele rosturi de-a lungul Tîrnavei Mari, acea doamnă graţi- 
oasă între apele Transilvaniei. Străjuite de dealuri atît pe dreapta, 
cît și pe stînga, apa și drumul se încolăcesc domoale prin luncile 
nu prea largi, iar satele multe se strimtorează în jurul lor, sau se 
ridică semeţe pe coastele repezi. Casele spoite în alb sau albastru, 
cu baticuri de ţiglă roșie, cu nelipsita floare de mușcată la feres- 
tre, cu pridvoarele frumos lipite și largi, cu grădinile folosite pînă 
la amănunt, cu șanțuri curate, peste care podiștile de lemn fac 
legătura spre ulițe, aduc o notă de căldură cochetă acestor locuri 
binecuvintate. Troiţele, multe la cap de hotare, cioplite cu migală 
în lemn, sînt frumoase ca femeile despuiate. Ele nu despart gliile 
una de alta, ci mai degrabă sînt locuri de închinăciune și meditaţie, 
sau locuri de slujbe cînd întârzie ploile. Obiceiuri vechi, rămase de 
la străbunii daci. Orașele Sighișoara, Dumbrăveni, Mediaș și Blaj, 
presărate de-a lungul vechiului drum, au păstrat în gospodăria 
migăloasă a grădinilor întregul parfum al satului, chiar dacă mîn- 
drele case și-au adunat caturi îndreptate spre mărire. Aici, aerul 
dulce nu are uscăciunea celui de cîmpie și nici umezeala greoaie 
din locurile muntoase. Dealurile înalte și-au retras pădurile spre 
creste, iar lanurile cu bucate sănătoase înaintează voinicește pînă 
în umbra copacilor. Viile nesfirșite, cuprinse de semeția înălțimilor, 

sau îmbătate de soare, se saltă într-un picior la vreme de vară, ples- 
nind de sănătate trufașă. Doar toamna, cînd rodul greu ca sînul 
doicilor le obosește, se lasă cuminţi peste strugurii galben-aurii, 
mari cât iepuroaicele fătate. Atunci, pe coastele dealurilor fiecare 
zi pare o sărbătoare, iar desfrîul roadelor nu mai cunoaște mar- 
gini. Pe timp de căldură, diminețile semeţelor dealuri sînt limpezi 
ca dragostea de mamă. Dar seara, înălțimile picotesc ameţite de 
mirosna vegetației, ca bătrînii pierduţi în amintirile multe. Ele 
domină liniștea locurilor și tresar doar în toiul verii cînd ploile cad 
vesele, iar norii se înjură între ei și se bat cap în cap ca berbecii. 
Clima blindă, apele domoale, cumpătate la mers, parcă îndoite 
spre meditaţie, dealurile care curg fără întrerupere în două șiruri 
paralele, oamenii cu gesturi calme, cu vorbă molcomă, completează 
un tot liniștit, plin de farmec. 

În dimineaţa zilei de 29 martie a anului 1599, salvele de 
tun făcură să tresară dealurile pînă departe și multă vreme ele nu 
mai avură liniște. Dieta din Mediaș primi cererea de abdicare a 
lui Sigismund Bâthory și îl proclamă principe al Transilvaniei pe 
Andrei Bâthory. Schimbarea petrecută între cei doi veri nu părea 
să aibă însemnătate decît pe plan local, dar se dovedi curînd că 
lucrurile stăteau cu totul altfel. 

Cîteva ceasuri mai tirziu, pe vechiul drum care duce de 
la Mediaș către cetatea Alba-Iulia, se legăna domol o trăsură cu 
însemne princiare. La spatele ei, un șir lung de călăreți, oșteni 
și nobili, forma alaiul. Sigismund, cu fața mai palidă ca de obi- 
cei, părea trist și îngîndurat, spre deosebire de noul principe care 
încerca nu fără eforturi să-și ascundă bucuria. Ziua era frumoasă, 
iar din pămîntul proaspăt arat se ridicau aburi în fuioare lungi. 

Cei doi veri nu semănau între ei. Mai mare cu cîţiva ani, 
Sigismund era înalt și subțire, cu fața măslinie, parcă bronzată. 
Părul căzut în plete bătea ușor spre galben, aducînd feței o strălucire 
aparte. Liniile moi din jurul gurii și ochii melancolici nu arătau 
o fire voluntară, ci mai degrabă una aplecată către visare. Andrei 
se dovedea ceva mai scund, mai legat. Părul bălai, ușor ondulat, 

îi încadra faţa rotundă, cu mici semne de îngrășare timpurie, cu 
osînză în jurul ochilor albaștri-verzui. Mîinile grăsuțe, cu palmele 
ca niște perniţe și formele rotunde care se ghiceau sub îmbrăcă- 
mintea frumoasă te duceau cu gîndul spre pictura lui Rafael. Noul 
principe își păstrase haina lungă de cardinal, măiestrit ajurată pe 
la poale și tivită cu fir de aur. O cruce mare, bătută în nestemate, 
legată cu lanţ gros, îi ajungea pînă spre briu. 

— Pari îngîndurat, vere, spuse cardinalul dînd glasului 
o notă voit aplecată spre grijă. 

— Nu. Nu chiar îngindurat, răspunse fostul principe. 
Simt mai degrabă o apăsare pe care nu mi-o pot explica. 

— Să fie oare unele păreri de rău pentru lepădarea dom- 
niei-voastre de tronul Transilvaniei? 

Întrebarea cardinalului îl nemulțumi. 

— Păreri de rău? zise ascunzîndu-și supărarea. Nu cred. 
Cînd vor apărea, nimic nu mă va opri să mă întorc aici, așa cum 
ne-a fost înțelegerea. 

Auzind asemenea vorbe, Andrei nu-și putu înfrina o tre- 
sărire abia vizibilă, iar pe fața lui apăru o nuanţă de mînie. Totul 
fu ca o părere. Suficient însă pentru ochiul ager a lui Sigismund. 

— Cred că nu te-ai sfii să-mi dorești moartea, dacă s-ar 
întîmpla să mă întorc. 

— Doamne iartă-l! spuse cucernic Andrei. Oare se cuvine 
să-i vorbești astfel unui slujitor al bisericii? 

— O! zimbi Sigismund cu dispreţ rău ascuns. Doar sintem 
între noi, vere. De mine nu trebuie să te ferești. Familia Bâthory 
își are și ea „podoabele” ei, ca orice familie mare. Eu sînt nehotărît 
și pripit, dar îmi plac armele și oamenii viteji. E un merit al meu 
că-mi recunosc niște cusururi. Domnia-ta ești lacom și fățarnic. 
Nu! Nu mă întrerupe! Doar nu ne aude nimeni. În zilele noastre 
un mare prelat lipsit de fățărnicie ar fi ca războinicul fără arme. 
Ești viclean și nu iubești oamenii. Ești tînăr, zău, chiar prea tînăr 
pentru atîta fățărnicie. Noi doi nu ne-am iubit niciodată, dar am 
fi putut să ne respectăm. Te prefaci îndurerat ascultindu-mă, cu 

toate că nu e cazul. Nobila noastră familie a reușit de minune să 
mă convingă a-ți preda scaunul principatului. Miine plec. Peste 
trei zile voi fi dincolo de graniţă, iar peste o săptămînă, mult prea 
departe pentru a-ți mai face griji în privința mea. Vei domni însă 
cu teama în suflet, gindindu-te că aș putea să mă întorc și n-ar fi 
de mirare, încheie Sigismund fără să-i treacă prin minte că din 
clipa aceea se afla sub ameninţarea morții. 

— Ah, vere, sînt adînc mîhnit ascultîndu-ţi vorbele de 
ocară! zise cardinalul încercînd să dea glasului său cît mai multă 
tristețe. 

— Ei, la naiba! se mînie Sigismund. Ţi-aș fi acordat res- 
pect și prietenie, dacă după asemenea vorbe de ocară m-ai fi poftit 
să încrucișăm săbiile. 

— Dumnezeu oprește vărsarea de sînge, răspunse tînărul 
principe. Ne vom ruga, vere, pentru păcatele voastre. 

— N-am nevoie, dar te înțeleg. Domnia-ta nu vei avea 
niciodată prieteni. 

— Îl am pe Dumnezeu. 

— Pe Dumnezeu? se miră Sigismund. Atunci de ce ai 
rîvnit la titlul de principe? De ce mi-ai pus toată familia pe cap? 
De ce nu ai rămas un simplu cardinal? 

— Căile Domnului sînt mari și minunate, iubitul nos- 
tru văr. 

— Așa e! Domnia-ta vei ajunge departe folosind numele 
Domnului, sau te vei poticni curînd. Eu am condus poporul Tran- 
silvaniei cu sinceritate. Domnia-ta vii cu ipocrizie. Sînt curios pînă 
unde vei merge. Ipocrizia ajută uneori să-i păcălești pe cîțiva din 
jurul tău, însă un popor... Nu uita că ești străin de principat. Că 
ești cetățean polon. Că numai prin bunătate și dragoste îţi vei 
apropia poporul. 

— Sau prin forţă și opreliști, zîimbi pentru prima oară 
cardinalul. 

— Poate. Și eu m-am gîndit uneori la forță. De fapt, am 
și avut-o. Domniei-tale îţi lipsește. 

— Domnul ne-a dat în schimb alte haruri, de care nu ați 
avut parte, dragă vere, spuse cardinalul mieros. 

— Care? 

— Finețea și inteligența. 

— Ah, ah! scăpără de mînie Sigismund. lată că începi 
să-ți dai arama pe față. Dacă nu ne batem azi, voi fi nevoit să te 
ciomăgesc în văzul oștenilor și al nobililor din alaiul nostru. 

— Te-ai cam aprins vere, uitînd că-i vorbești principe- 
lui Transilvaniei, rise batjocoritor cardinalul. Doar sîngele nostru 
comun mă oprește de la unele măsuri care s-ar impune. 

Sigismund îl privi uluit. Cu cîteva ceasuri înainte fusese 
un stăpin puternic. Nimeni nu-l silise la abdicare, chiar dacă nu se 
urziseră în jurul său asemenea planuri. Acum, se afla neputincios 
în fața unei lepădături. 

„Degeaba mă împăunez în fel și chip, gîndi el. Acest popă 
a fost numai lapte și miere pină cînd mi-a luat întreaga putere din 
principat. lată că ipocrizia lui m-a păcălit de minune. Să fie oare 
drumul acesta mai bun?” 

Vorbele cardinalului îl scuturară din gîndurile acelea. 

— Nu vom da curs mâîniei, dragă vere, mai ales că îți înţe- 
legem tristețea. 

— Tristeţe? rise fostul conducător al principatului, încer- 
cînd să-și ascundă supărarea. Nici vorbă! Ba chiar mă bucur că 
nu-ți las o moștenire prea bună. Împăratul Rudolf al 11-lea ar dori 
să anexeze Transilvania la imperiu. Să știi că împăratul are mîinile 
lungi. Ai să le simţi cît de curînd. Pe mine m-a însurat cu Maria-Cris- 
tina, ruda lor apropiată și cocota numărul unu a imperiului, fără 
a mă putea împotrivi. Abia acum am scăpat de ea, prin cedarea 
tronului Transilvaniei. Polonia, cu nobila noastră familie care te-a 
recomandat atît de călduros, urmărește să-și întindă stăpînirea 
peste noi, pînă la Dunăre. Turcii pregătesc oștire pentru ocuparea 
Transilvaniei înaintea polonilor. Tătarii sînt greu de oprit cînd por- 
nesc flămâînzi prin aceste părți. Populaţia cea mare a principatului 
o formează valahii, pe care îi ținem destul de greu spre răzvrătire. 

Sașii nu ne privesc binevoitori. Secuii au sărăcit cu totul. Nobi- 
lii sînt dezbinaţi. Mulţi dintre ei rîvnesc la tronul principatului. 
Chiar și iubitul nostru unchi Bocskai. Un vasal primejdios. Lîngă 
el te simţi mic și neînsemnat. Acest Mihai-vodă e omul pe care 
îl urăsc și-l invidiez din toată inima. În luptele cu turcii și tătarii 
și-a cîștigat atîta faimă încît strălucirea noastră a pălit cu totul. De 
multe ori m-am gîndit că numele nostru ar fi căpătat mai multă 
fală dacă am fi luptat personal sub steagurile lui. 

— Şi ce te-a oprit? întrebă ironic Andrei. 

Sigismund simţi ironia cardinalului, dar trecu peste ea, 
dornic să-și lămurească niște gînduri mai vechi. 

— Un singur lucru m-a oprit. Mihai-vodă e ca un copac 
uriaș. El prinde toată arșița soarelui. Sub coroana unui astfel de 
copac ar fi pătruns destul de rar cîte o rază de lumină pentru mine. 

— Ah, drace, Doamne iartă-mă! se înfurie cardinalul. Au 
ajuns cei din familia Bâthory să-l invidieze pe un biet nespălat? 
Cine e acest Mălai-mare? Un golan. O biată pramatie... 

— Poate, îl întrerupse gînditor Sigismund. Ai să te lovești 
de acest Mălai-mare. Ai să-ți rupi dinții în coaja lui. 

— Mai vedem noi, răspunse cu dispreț noul principe. 
Domnia noastră va începe cu alungarea acestui Mălai-mare, iar 
Ţara Românească va întregi stăpînirea Bâthorylor. 

— Sau invers, rise fostul principe. Cu toată viclenia dom- 
niei-tale, îţi vor lipsi niște prieteni și un cancelar ca regretatul lojica. 
Poate n-ar strica să faci alianţă cu turcii. Acum sînt mai siguri decît 
împăratul Rudolf. Familia noastră te-a adus pentru asta? 

— Ne vom ruga Domnului să ne lumineze calea, zise 
Andrei cu prefăcută evlavie, evitind să-și dezvăluie gindurile. 

— Te va îndemna oare Dumnezeu spre legături cu 
păgânii? iscodi Sigismund. 

— Ne vom ruga domnule, ne vom ruga, se închise și mai 
mult în sine Andrei. 

— Roagă-te, vere! Eu nu sînt atît de evlavios, dar m-aș fi 


CAVALERII 





rugat dacă mi-ar fi dăruit niște prieteni ca aceia de care se bucură 
Mihai-vodă. Cu ei alături nu aș fi renunţat la tronul principatului. 

— Vorbă să fie! Am auzit despre acești lotri la curtea din 
Polonia. Niște neisprăviţi fără avere, fără nume, care știu să țină în 
miîini o sabie sau un pistol. Ei bine, din aceștia sînt cu nemiluita 
oriunde. 

— la seama, sfinția-ta! rîse fostul principe. Acei neispră- 
viți îţi vor ieși în cale și îți vor zădărnici planurile cînd nu le vor fi 
pe plac. Chiar în clipa de faţă s-ar putea să fie prin apropiere, gata 
să-ți ghicească cele mai tainice gînduri. Ei lovesc iute și fără gre- 
șeală, apoi dispar de parcă îi înghite pămîntul. Prin ei, Mihai-vodă 
e cel mai informat conducător din această parte a Europei. Despre 
schimbarea din principatul Transilvaniei turcii vor afla peste două 
săptămîni. Împăratul Rudolf, peste zece zile. Moldovenii peste 
trei. Brașovenii, care sînt atît de aproape, peste două. Dar domnul 
Țării Românești va ști în noaptea aceasta, înainte de a se face ziuă. 

— Cine sînt acei prieteni ai lui Mihai-vodă? se interesă 
cardinalul îngîndurat. 

— Primul și cel mai de seamă ar fi domnul Cae Indru. 
Un tînăr înalt și frumos, cu ochii parcă adormiți. Cu mișcările ca 
de pisică aflată la piîndă. Armele lui sînt șapte cuțite pe care le 
poartă la brîu într-o centură de piele. Cînd se află printre dușmani, 
aruncă atât de iute cuţitele și atât de fără greș încît ai crede că are 
ceva haruri diavolești. Uneori, adaugă la armele sale o sabie sau 
spadă. În această parte a Europei nu cred să găseşti un spadasin 
mai bun. În pădure adulmecă urma dușmanului mai bine decât 
lupul flămînd. Iar șiretenia lui face cît toate celelalte haruri la un 
loc. Domnul Costache Caravană poate să aibă patruzeci sau cinci- 
zeci, sau numai treizeci de ani. La înfățișare seamănă cu un sac 
plin de grăunţe, așezat pe două buturugi. În luptă e sprinten ca un 
fulger. Pistoalele lui rar bat alături de țintă. Călărește o gloabă de 
armăsar cum n-am văzut altul mai slut. Căpitanul Kirâly poves- 
tește că în luptele de la Giurgiu, domnul Caravană căzuse din șa 

sub loviturile turcilor. Zambilica, armăsarul său, s-a ridicat în două 
picioare și a scos niște răgete ce nu erau de cal, speriind animalele 
dușmanilor. Apoi l-a prins pe stăpîn cu dinţii și l-a tirît într-un 
loc ferit de primejdie. Chirilă Zece Cuţite e un tînăr cu fața veșnic 
aspră. Armele lui sînt zece cuțite. Le aruncă departe, iar cei care îl 
cunosc nu-și amintesc să-l fi văzut greșind o ţintă. Ducu cel Iute 
seamănă mai degrabă cu o fată sfioasă. Cînd scoate sabia, roșește 
ca tînărul novice aflat la prima întîlnire de dragoste. Sub sabia lui 
au căzut răpuși marii spadasini Bindâcz și Roco Perisini. Lor li 
s-au alăturat Petrache cel Mic, un ochitor fără pereche în lupta cu 
pistolul, Niţă Praștie, un lungan tăcut, cu mîna ageră și grea, Sile 
Adormitu, părintele Grasa, vechi și cunoscut spadasin din Apus, 
Tufănel-fiul, Toroipan, Gălușcă și Ciripoi-fiul. Adunați laolaltă, 
valorează cât o oștire. În luptele cu turcii și tătarii, i-au adus dom- 
nului Țării Românești multe foloase. Iar secretele curții noastre 
au ajuns de multe ori la ei. Pe capetele lor au pus preţ în aur mulți 
dintre dușmanii lui Mihai-vodă. Însă — fără folos. Acești cavaleri 
știu să se ascundă și să apară cînd te aștepți mai puţin. 

— Sînt cumva lotrii care te-au răpit din cetatea 
Alba-Iulia? 

— Chiar ei, se înveseli Sigismund. lar dacă ar fi vrut să-i 
facă același neajuns marelui sultan al turcilor, nu văd cine i-ar fi 
oprit. 

— Ah, ah! rise principele batjocoritor. De cînd am venit 
în principatul Transilvaniei am auzit mereu vorbindu-se despre 
Mihai-vodă și despre cei care îl slujesc. Parcă toată lumea s-a pros- 
tit și nu mai are ce discuta. Nu cred nimic din toată faima care s-a 
adunat în jurul lor. 

Frumoasa trăsură lăsă în urmă Blajul, trecu peste podul 
de lemn dincolo de Tîrnava Mică, apoi caii se opintiră pe drumul 
ce urcă în pantă mare pe sub dealul numit de localnici Hula Bla- 
jului. Un deal înalt, semeţ, asemenea unui munte. Pădurea bătrină 
ce-i ascundea coama se continua pe dealurile în lanţ spre Cră- 
ciunelul-de-jos, Bucerdea grînoasă, Cisteiul românesc și Căpud, 

făcîndu-se una pînă la malurile Mureșului. Sus către creastă, 
adăpostit sub coroanele copacilor mari, un călăreț urmări multă 
vreme cu privirea drumul trăsurii princiare. Era un bărbat cu ochii 
molateci, ușor adormiţi, cu umerii largi și braţele puternice, înche- 
iate ca din greșeală cu palme și degete delicate ca ale femeilor. 
Îmbrăcămintea lui complet neagră, ca și pelerina, căpăta oarecare 
căldură de la albul imaculat al cămășii. „Hai, Vînt Sălbatec! se 
adresă armăsarului. Am văzut destul.” 

Cal și călăreț se mistuiră printre copacii mari, urmînd 
aceeași direcție cu trăsura princiară. Omul era Cae Indru. 

Cu puţin înainte de asfințitul soarelui trăsura ajunse 
în curtea faimosului palat princiar din Alba-Iulia. Cei doi se des- 
părțiră fără păreri de rău. Sigismund îi aminti vărului că se va 
întoarce curînd. Cardinalul făcu un semn de binecuvîntare asupra 
lui, blestemîndu-l în gînd, în timp ce frumoasa-i fața exprima o 
mare blindeţe. Noul principe se grăbi spre apartamentele îndelung 
pregătite de puzderia slujitorilor. Acolo își lepădă ţinuta de drum 
pentru una cu multe bijuterii. 

Cînd intră în sala tronului, mulțimea de curteni îl privi 
îngîndurată, încercînd să-i ghicească măcar o parte din intenții. 
Dar tînărul principe ţinu o cuvântare scurtă, amestecată cu multe 
citate din Biblie, astfel că floarea nobilimii transilvănene se risipi 
către casă mai îngîndurată ca oricînd. 

Rămas în cabinetul de lucru al noului cancelar Naprâgy 
și consilierului Toma Ciomiîrtan, principele dori să înceapă lucră- 
rile de politică ale principatului chiar din prima zi de domnie. 

— Tată, domnilor, spuse ușor afectat, a venit vremea să-i 
dăm Transilvaniei orientarea care i se cuvine. Timpul nu ne îngă- 
duie să facem amînări. Domnule Naprâgy, purtăm amindoi haina 
bisericească. Domnia-ta ești episcop. Eu — cardinal. Nimic din ce 
nu-i place lui Dumnezeu nu seva întîmpla sub această nouă dom- 
nie. Dar, tot așa, nimic din gîndurile noastre nu trebuie să ajungă 
în afara acestui cabinet, fără voia mea. Aranjamentele politice se 
pregătesc în taină și cu multă chibzuinţă. Domnule Ciomîrtan, se 

întoarse către voinicul consilier, ești un supus bun și înțelept. Ne-ai 
fost recomandat cu multă căldură. Sfaturile domniei-tale vor găsi 
prețuire în fața noastră. Prin slaba cîrmuire a vărului Sigismund, 
pe care îl iubim din toată inima, această provincie nu are o situ- 
aţie prea bună. Pînă cînd se vor limpezi apele, vom duce tratative 
cu turcii. lată scrisoarea de prietenie către Constantinopol. Sem- 
neaz-o, domnule cancelar! 

Naprâgy tresări violent. Faţa lui răvășită de timp se încreți 
brusc, asemenea unei pungi goale. 

— Dar nu eu trebuie să semnez această scrisoare, ci prin- 
cipele Transilvaniei. 

— Semnează, Naprâgy! Ne-am gîndit noi la toate. 

— Nu! În felul acesta nu cred să ne înţelegem. 

— O, dragul meu! zimbi Andrei ascunzîndu-și mînia. Sper 
să ajungi un mare diplomat sub îndrumarea noastră. Domnia-ta 
ești inteligent, dar îţi lipsește fineţea. Numai așa se explică actul 
necugetat pe care l-ai făcut acum un an. E vorba despre răscoala 
iobagilor unguri, condusă din umbră de domnia-ta. Dovezile ne-ar 
îndreptăţi să te trimitem la spînzurătoare. Ne opresc însă cîteva 
lucruri. Cel mai important dintre ele constă în convingerea noastră 
că nu ai urmărit eliberarea iobagilor ci, cum e și firesc, doar tro- 
nul principatului. Apoi, Biblia ne învaţă să iertăm greșelile altora. 
Și, în sfîrșit, ești omul de care am nevoie să mă slujească. Pentru 
vechile greșeli ale domniei-tale, ne vom ruga, domnule Naprâgy. 

Amenințarea din vorbele principelui îl năuci dintr-o 
dată pe cancelar. Dar Naprâgy nu era unul dintre cei mai slabi 
oameni. Își reveni la fel de iute și încercă să înlăture pericolul cu 
ajutorul iscusinței. 

— Măria-ta, spuse umil, nu văd necesitatea semnăturii 
noastre pe un act atît de însemnat. Numai ilustrul vostru nume 
îi poate da strălucirea cuvenită. 

— Ei, așa parcă ne mai înțelegem, răspunse principele 
plăcut impresionat de umilința cancelarului. Drumul pînă la Con- 
stantinopol e lung. Dacă această scrisoare ar ajunge din greșeală 

la Praga, adică în mîinile împăratului, aș fi învinovăţit de trădarea 
creștinilor. Semnătura domniei-tale îmi deschide o portiță. 

— lar mie, perspectiva de a rămîne fără căpățină, îl între- 
rupse furios Naprâgy. 

— Nu, nu, dragul meu! Vei trăi sănătos atîta vreme cât 
te afli sub înalta noastră protecţie. 

— Dar turcii nu vor lua în seamă o solie trimisă de mine. 

— O vor lua. O vor lua, să n-ai nici o grijă. Abia după 
ce voi primi firman de domnie de la ei, mă vor socoti principe la 
Transilvaniei. lar faptul că nu am semnat acest act de legătură, îi 
va convinge de modestia noastră. Semnează, dragă Naprâgy. 

— Dacă această scrisoare nu va ajunge la turci, îmi iese 
nume de trădător. 

— Oare cine a fost hulit mai mult decît Christ? zîmbi 
principele. 

Naprâegy semnă, în timp ce broboane mari îi apărură pe 
fața lungă și uscată. 

„Ce lepădătură! gîndi Toma Ciomîrtan. Îi pune lanţul de 
gît nărodului de episcop. Cu mine nu-i va merge.” 

— Acum, a doua scrisoare, domnule cancelar, zise cu 
blindeţe Andrei. E adresată împăratului Rudolf, căruia îi cerem 
să ne recunoască în postura de principe al Transilvaniei și să ne 
asigure sprijin împotriva turcilor. 

Naprâgy își mîngâie părul cărunt și semnă, cuprins de 
un tremur nervos. 

— A treia scrisoare va pleca la curtea din Polonia. Prin ea 
îl anunțăm pe rege că vom intra cât de curînd sub suzeranitatea sa. 
Hatmanul Zamoyski să pregătească oști lîngă Zim, unde să aștepte 
semnalul nostru pentru ocuparea Moldovei, Transilvaniei și Ţării 
Românești. Semnează, sfinția-ta! leremia Movilă e vasalul nostru. 
Lui îi poruncim să pregătească oști împotriva lui Mihai-vodă și-l 
asigurăm că Simion Movilă, fratele său, va domni în Țara Româ- 
nească. Semnează, domnule cancelar! În Ţara Românească vom 
domni noi, dar e bine să se bată alții pentru scopurile noastre. Asta 

se cheamă finețe diplomatică, dragă Naprâgy. A cincea scrisoare e 
adresată lui Mihai-vodă. Pe el îl poftim să părăsească definitiv sca- 
unul de domnie și chiar țara. Domnule Ciomirtan, zîimbi principele 
satisfăcut, ai fost unul dintre secretarii faimosului cancelar Iojica. 
Te prețuim fiindcă ai un cuvint greu printre valahii iobagi, care 
formează marea populaţie a principatului. Mîine în zori să înceapă 
a se pune hirtii pe la răspîntii de drumuri, să se afle că renumiţii 
lotri Cae Indru, Costache Caravană, Ducu cel Iute și Chirilă Zece 
Cuţite au fost puși sub urmărirea noastră. Pentru prinderea lor 
oferim opt sute de ducați. Adică o mică avere. Te vei ocupa perso- 
nal de această problemă dragul meu Ciomiîrtan! Iar prinderea lor 
va însemna primul act de loialitate față de noi. 

„Acest popă e nebun de-a binelea, gîndi consilierul 
înclinîndu-se plin de respect. Ițele pe care le încurcă prin cele 
cinci scrisori vor aduce multe necazuri principatului. Acum l-aș 
fi preferat pe Sigismund, cu toate cusururile sale. El avea măcar 
un dram de sinceritate. Cardinalul e ca o viperă căreia te bucuri 
să-i zdrobești căpăţina chiar dacă nu te atacă direct.” 

După plecarea celor doi, principele primi un vizitator 
neobișnuit la palat sub vechea conducere. Era un călugăr voinic, 
a cărui faţă ascuțită aducea cu un plisc de șoim. Umerii lui mari 
se ghiceau rotunzi sub rasa bine strînsă pe corp. 

— Domnul cu tine, Zablije! spuse principele întinzindu-i 
mina pentru sărutul protocolar. Cum stai cu sănătatea? 

— Măria-ta, răspunse călugărul sfios, la cei patruzeci de 
ani petrecuţi în harul Domnului, mă simt ca un flăcău. Iar lucrările 
ce le vom face în slujba măriei-tale nu vor fi mai slabe ca altădată. 

— Cîţi oameni ai adus? 

— Patru. 

— Cam puţini. 

— Puţini, dar buni și siguri. 

— Ascult, Zablije! zîmbi cardinalul. Ce-ai zice dacă ţi-aș 
dărui cinci sute de ducați? 

— Numai ai mei? se sperie călugărul. 

— Numai. 

— Cu asemenea avere m-aș retrage undeva să trăiesc 
liniștit, în posturi și rugăciuni, pînă la adinci bătrineţe. Dar suma 
e prea mare ca să nu-mi ceri un lucru peste măsură de primejdios. 

— Miîntuitorul nostru a trecut prin multe primejdii, fără 
a i se promite cinci sute de ducați, dragul meu Zablije. 

— Adevărat, măria-ta! Dar el era un sfînt, iar eu un biet 
călugăr care se teme pentru viaţa lui. 

Apoi, văzînd un licăr de mînie în ochii cardinalului, 
continuă: 

— Însă, oricum ar fi, pentru voi sînt gata oricând să-mi 
dau viaţa. 

— Atunci, înseamnă că m-ai putea sluji chiar fără plată, 
observă cardinalul ironic. 

— Nu, măria-ta! se împotrivi călugărul. Fiecare trebuie să 
mănînce de acolo de unde aleargă. Dacă se nimerește să mănînce 
bine, va alerga totdeauna, repede și cu spor. 

— Mda! Așa e! Mi-ai fost de mare folos în Polonia. Îmi 
vei fi și aici, unde ne aflăm printre străini. Dacă eu o duc bine, îţi 
va fi bine şi ţie. Îl cunoști la înfățișare pe vărul nostru Sigismund? 

— Fără greșeală. 

Cardinalul își încrucișă braţele și păru trist. Zablije își 
înfriînă o tresărire de groază, cunoscîndu-i gesturile dinaintea unei 
hotărîri necurate. 

— Vărul nostru ne va părăsi pentru totdeauna, spre 
marea noastră părere de rău, zise Andrei abia auzit. Va ieși mîine 
pe la ceasurile zece prin poarta de nord și va apuca drumul care 
duce în Munţii Apuseni. Pînă la Cîmpeni îl vor însoți șapte slujitori. 
Acolo îl așteaptă peste o sută de oameni cu aur și cu bagaje multe. 
Ei bine, pentru izbăvirea sufletului său păcătos, vărul nostru nu 
trebuie să ajungă viu la Cimpeni. 

— Vărul vostru? se albi la față călugărul. 

— E voia lui Dumnezeu, spuse atît de blind cardinalul 
încît Zablije se strinse ca sub amenințarea călăului. 

Observindu-i groaza, principele continuă la fel de blind: 

— E ultima ta încercare, dragă Zablije. După această 
lucrare ești liber să pleci și să trăiești după cum ţi-ai dorit. 

— Nu, nu, măria-ta! se apără călugărul cu înverșunare 
stîrnită de frică. Familia voastră e numeroasă și puternică. Mă va 
dibăci și voi ajunge sub toporul călăului. 

— Zablije! strigă principele cu asprime. Crezi că te-am 
chemat să stăm la tocmeală? 

— Chiar așa, Doamne! se hotări brusc ciudatul călugăr. 
Cînd voi primi ducaţii care mi se cuvin? 

— Ca de obicei, după ce se va petrece lucrarea, zimbi 
cardinalul ușurat. 

— Va fi greu. Cinci bieți călugări împotriva a opt bărbaţi 
obișnuiți cu armele nu răzbesc totdeauna. 

— Știu părinte Zablije. Dar unde nu ajunge puterea, folo- 
sim alte haruri. Am fost de cîteva ori împreună pe Valea Ampoiului. 
Pe drumul care duce în inima munților. Îţi amintești locul nostru 
de popas lîngă Stînca Diavolului? 

— Cu ochii închiși, măria-ta. 

— Asta e bine! În locul acela apele Ampoiului se string 
sugrumate de puterea stîncilor. În dreapta, pereţii sînt înalţi cât 
muntele. În stînga, ei nu trec de șapte-opt stînjeni. Pe sub peretele 
din stînga se strîmtorează o cărare între apă și stinci. Pe cărarea 
aceea vor trece drumeții noștri. Tu și oamenii tăi veţi sta culcaţi 
pe stîncile din stînga. Pricepi? 

— Da, se lumină Zablije. Vom avea fiecare cîte două pis- 
toale. Cinci oameni cu zece focuri ar trebui să fie orbi, dacă n-ar 
nimeri o ţintă atît de apropiată. 

— Întocmai, cuvioşia-ta! Peretele se continuă înalt îna- 
inte și în spate pe cel puţin două mii de pași. lată deci că veţi avea 
destul timp să vă mistuiți prin păduri departe de locul acela, iar 
slujitorii, neputincioşi în fața stincilor drepte, vor crede că au fost 
atacați de banda faimosului Kunzli, sau de acei aventurieri care 
cutreieră ţara aurului cu gînduri de jaf. Sau vom răspindi vestea 

că vărul nostru a fost atacat de oamenii lui Mihai-vodă. Cu ani în 
urmă, tot la Stînca Diavolului, oamenii acestuia l-au păgubit de 
niște aur pe Sigismund. 

— Aşa vom face. În zori, pornim călări pentru a avea 
asupra lor un avans de cîteva ceasuri. 

— Domnul cu tine! încheie discuţia cardinalul. Și încă 
ceva: dacă oamenii tăi vor încerca o trădare, avem destulă putere 
să-i găsim și în gaură de șarpe. 

Zablije se închină adînc, știind că amenințarea nu era 
adresată oamenilor, ci lui. 


VA 


Cînd se lumină de ziuă, ieșiră prin poarta de sud a cetă- 
ţii Alba-lulia cinci călugări cu bagaje multe, înghesuite în desagii 
mari așezați pe cai dinaintea lor. Niște bieţi călugări cu hainele 
ponosite, cu încălțările vechi, rupte ici-colo, așa cum se cuvenea 
unor umile fiinţe bisericești care nu puneau preț pe lucrurile bune 
mai mult din sărăcie decît dintr-o pornire firească. După feţele 
spășite, după desagii peticiți și, mai ales, după rasele lor grosolane, 
decolorate de atîta purtat, cinstiţii călugări arătau cam pricăjiți. 
Doar un ochi atent, ager, ar fi remarcat, poate, caii celor cinci. Nişte 
cai frumoși, hrăniţi bine, mult prea de preț pentru cinstitele fețe. 
Ochiul acela se nimeri să fie al domnului Costache Caravană, aflat 
ascuns după niște tufe mari, nu departe de drumul care duce către 
Mureș. Posesorul ochilor ageri și curioși seamănă uimitor cu un 
dovleac așezat în cumpănă pe cal. Arătarea de sub el se dovedea o 
sluțenie rar întîlnită prin acele părți. Călărețul nu se putea mîndri 
cu ostatură înaltă, dar pintecul său cît o paporniţă plină îi dădea o 
oarecare notă de greutate. Nasul cîrn, obrajii plini și fragezi ca un 
fund de copil, iar ochii niţel bolboșaţi îi dădeau parcă un aer mirat. 
Spre deosebire de stăpîn, armăsarul se bucura de toate harurile 
unui animal evlavios, aplecat spre posturi lungi, sau spre ajunări 
din cele mai severe. Trupul arăta ca o covată pusă pe pirostrii. 

Botul prea îngust pentru un animal obișnuit, urechile prea mari 
chiar la un măgar de rasă, mustăţile lungi și rare ca la patriarhi, 
smocurile de păr care îi atîrnau sub gușă ca rufele pe fringhie îi 
completau partea dinainte, împlinind un tot măreț în nemaipo- 
menita lui sluțenie. Iar dacă stăpinul îl botezase pe armăsar cam 
șugubăț, Zambilica, față de atitea haruri numele nu mai avea nici 
o importanţă. 

Asemenea pereche, aflată în zori la cel mult un sfert de 
ceas călare de Alba-Iulia, nu ar fi mirat pe nimeni dacă cei doi s-ar 
fi dovedit localnici. Dar așa cum ședeau ascunși după tufe, ori se 
fereau de eventualii trecători, ori pindeau pe cineva. Sau poate că 
amîndouă presupunerile își aveau rostul lor. 

Cînd cei cinci călugări se depărtară o bună bucată de 
drum, Costache Caravană alunecă din șaua Zambilicăi, se apropie 
de niște mărăcini uscați, gata pentru a fi aprinși, scoase amnarul și 
dădu foc celor cîtorva paie pregătite din timp. Focul se înteți curînd, 
iar fumul era tocmai bun să fie văzut de la o anumită distanţă. 
Numără apoi zece pași de la foc, puse un băț scurt pe pămînt și unul 
mai lung, în cruce peste primul. După aceea se săltă sprinten în 
șaua calului. Mult prea sprinten pentru conformaţia corpului său. 

— Află, Zambilico, îi zise armăsarului, că în asemenea 
vremuri dacă n-ai ochiul ager, o duci greu. I-ai văzut pe preacinstiții 
călugări de adineauri? Ce să-i vezi? Tu dormi d-a-n picioarelea. Eu 
trebuie să am grijă de toate. Mă mir că nu ţi-a venit cheful să te 
port eu în spinare. Dar să nu ne certăm de dimineaţă că ne merge 
prost toată ziua. Cu asemenea cai nu umblă niște umili slujitori ai 
bisericii. Ca să nu mai vorbim despre chipurile lor care te îndeamnă 
mai degrabă să-ţi asiguri pistoalele decît să te închini. Drace! Ia 
uite că s-au abătut din drum. O iau peste cîmp. Măi să fie! După 
noua direcție ai zice că dau ocol pe dreapta și se duc spre Măgura 
Vulpii. Adică pe drumul care duce la Valea Ampoiului. Dar în cazul 
acesta nu înţeleg ocolul. Ar fi putut ieși din Alba-Iulia prin poarta 
de nord. Tu ce părere ai, Zambilico? Taci? Află că te faci de rîs. Pînă 
și o găină ar pricepe. Călugării nu au folosit poarta de nord fiindcă 
16 


CAVALERII 





doresc să nu le știe nimeni drumul către Munţii Apuseni. Pe șalvarii 
lui Mahomed, dacă nu o fi așa! E ceva necurat la mijloc. Sau duc 
o solie și atunci sînt oamenii pe care nu trebuie să-i scăpăm din 
ochi, sau fac o trebușoară nu tocmai curată, în slujba unor mărimi. 
Cum noi amindoi sîntem niște firi tare curioase, nu văd nici un 
motiv bun să ne oprească a le ghici gîndurile. Prietenii Cae Indru, 
Ducu și Chirilă păzesc celelalte porți ale cetăţii. Trebuie să aflăm 
orice mișcare a noului principe. Numai așa Țara Românească va fi 
ferită de primejdii. Ai priceput? Ei, uite că am ajuns la locul unde 
au părăsit drumul. la să le mai las eu un semn prietenilor noștri. 

Zicînd acestea, Caravană alunecă de pe Zambilica și se 
apropie de un copac tînăr. Îl rupse în două și-l lăsă atârnat cu cren- 
gile spre pămînt. Numără apoi zece pași de la copac, puse un băț 
scurt pe iarba măruntă, iar peste el unul mai lung, orientat spre 
urmele călăreţilor. Calul întoarse botul într-o parte, foarte atent 
la preparativele stăpînului. 

Dar nu numai Zambilica era atent. Aflat la pîndă în drep- 
tul porţii dinspre Teiuș, Cae Indru văzu fumul focului aprins de 
Costache. Vînt Sălbatec, frumosul său armăsar, se înfrupta lacom 
din iarba umedă, plină de sănătate, aflată din belșug pe fundul unui 
pîriu secat și nu prea adînc. Pe muchea pîriului se aprinse curînd 
un foc vesel. Cînd fumul începu să se înalțe frumos, Cae numără 
zece pași de la foc și puse două bețe în cruce. Apoi încălecă și porni 
vijelios spre focul domnului Caravană. Dar nu se opri acolo decît 
pentru a căuta semnul lăsat de prietenul său. Băţul cel lung îi 
arăta direcţia în care pornise Caravană. După ce trecu de copacul 
rupt, sări din șa, atent la urmele cailor. „Acestea sînt potcoavele 
Zambilichii, gîndi el. Călcătura lui aruncată ușor în lături se deo- 
sebeşte de a oricărui cal. Înaintea lui Costache sînt cinci cai. Nişte 
cai puternici, bine hrăniți, după cum arată călcăturile picioarelor 
din spate. Caii buni se lasă din vreme în vreme pe picioarele din- 
dărăt, gata să le ridice pe cele din față. Pe cei slabi și fără putere 
îi ghicești după urmele mai slabe din spate și mai adinci înainte. 
Dar nu sînt cai de oșteni. Caii oștenilor au călcăturile mai egale.” 

Ciudaţii călugări părăsiră cîmpul. Caii lor sprinteni 
intrară într-o pădure cu copacii rari. Călărețul din frunte, adică 
sfinția-sa părintele Zablije, făcu un ocol printre copaci, iar ceilalți îl 
urmară mirați de asemenea schimbare. Zablije porunci să se stringă 
bagajele laolaltă. Voluminoșii desagi erau plini cu șomoioage de 
cîlți. Mirarea celor patru călugări crescu și mai mult cînd îl văzură 
pe conducătorul lor umblînd cu amnarul și cremenea sub desagi. 
Focul mistui repede acele bagaje fără noimă la prima vedere. 

— Așa! spuse Zablije satisfăcut. Am plecat din Alba-lu- 
lia cu bagaje multe, cum se cuvine unor bieţi călugări care trăiesc 
departe de păcatele cetăților. Bagajele au fost pentru ochii lumii. 
Fără ele vom călători mai ușor. E voia Domnului să facem chiar 
azi O lucrare din cele mai frumoase. După asta veţi primi fiecare 
cincizeci de ducați. 

Cuvioșii călugări ciuliră urechile auzind despre atîta 
bănet. La o sumă atît de mare nu se gîndiseră nici chiar în visă- 
rile lor cele mai năstrușnice. Zablije îi privi cu multă bunătate, 
cugetind fără patimă: 

„După ce îl vom răpune pe Sigismund Bâthory, am să-i 
omor pe rînd. N-am eu nevoie de asemenea martori.” 

Spre amiază, călăreții părăsiră Ampoiul și se avintară 
pe o coastă cu pădurea destul de rară, iar după o jumătate de ceas 
opriră caii printre brazii înalți. Se aflau lingă Stinca Diavolului. 
Strîns între pereții de piatră ai munților, Ampoiul și-a transformat 
albia într-un uluc șlefuit pînă la amănunt. În lungul ulucului apa 
cîntă copilăros de subțire, dar la bulboane își dovedește puterea 
printr-un țipăt fără sfîrșit. 

Părintele Zablije se dovedi un om precaut, obișnuit cu 
treburi de soiul acela. Își lăsă ortacii să se odihnească și porni 
să cerceteze împrejurimile. În spatele lor, la cel mult cincispre- 
zece pași, începea un mărăciniș printre care se amestecau vrejii 
de smeură abia muguriți. Dincolo de mărăciniș locul cobora în 
pantă moale, apoi începea să urce fără întrerupere. Abătindu-se 
puţin înspre dreapta, găsi un loc potrivit pentru priponirea cailor. 

— Iată, sfințiile-voastre, grăi Zablije satisfăcut, aici vom 
face din voia Domnului acea lucrare frumoasă despre care v-am 
pomenit. Peste cîteva ceasuri va trece pe cărarea de sub noi un boier 
mare dimpreună cu șapte slujitori. Aveţi fiecare cîte două pistoale. 

— Cam prea mulţi, observă unul dintre ei. 

Zablije zimbi cu bunătate, dar vocea îi era aspră cînd îi 
răspunse. 

— Acesta e marele tău păcat, frate Clement. Vorbești 
cînd nu trebuie. Cred că numai unele ajunări și rugăciuni te vor 
vindeca de un atît de grav neajuns. 

— O, sfinţia-ta! răspunse cu năduf cel mustrat. Știu că 
limbuțţia nu se află printre harurile cerești. Am încercat în fel și 
chip să merg pe calea cea bună. De zece ani port în sîn o labă a 
sfintului Antonio cel tăcut. I-am cîștigat-o la rișcă unui cuvios 
călugăr care slujea în mînăstirea Strahov din Praga. Dar de multă 
vreme mă gîndesc și mă socot că s-ar putea să fie o imitație. Adică, 
să fi aparținut unui păcătos oarecare. Dacă mai trec pe la Praga, 
am să-i răsucesc bunătatea de gât cinstitului călugăr. 

— S-ar putea să fie falsă, zise Zablije gînditor. Cînd vom 
prinde răgaz de odihnă, o vom cerceta împreună. Poate facem 
schimb. Eu port la mine o broască uscată. Broasca e adusă de la 
Lacul Minunilor. Îți dau broasca și o jumătate din spinarea sfin- 
tului Samuel cel Slăbănog. 

— O broască? 

— Ei, da! Ce te miri? Ţi-am zis că e din Lacul Minunilor. 
Cînd apuc să mă cherchelesc, păcătuind cu darul necurat al bău- 
turii, broasca începe să cînte. La chestii d-astea e dată dracului, 
Doamne iartă-mă! 

— Ah, ah! se lumină Clement. Atunci, facem schimbul, 
sfinția-ta. 

— Mai vorbim noi. Acum e bine să tăinuim despre ce 
ne interesează. Cu slujitorii boierului nu avem nimic. lar despre 
o urmărire din partea lor nici nu poate fi vorba. Ar trebui să alerge 
mult înainte sau îndărăt pînă să găsească un loc bun de urcat aici. 

Deci, pistoalele noastre vor fi îndreptate numai asupra boierului. 
După cum vedeţi, pe cărare nu pot merge doi călăreți alături. Așa 
că va fi timp destul să vi-l arăt pe omul nostru. Sper să fiu mul- 
țumit de voi. 

Călugării aprobară smeriţi. Zările erau limpezi ca ochii 
pruncului abia înțărcat. Mirosna de brazi, ușor amăruie, înviora 
aerul. Pădurile de rășinoase din dreapta și din stînga Ampoiului se 
ridicau semeţe și tăcute pînă pe crestele mari. Tăcerea din lumea 
aurului se dovedea nefiresc de adincă. Dar călugării se aflau abia 
pe granița locurilor bogate în metalul atît de preţios. 


S 


În timp ce sfinţiile-lor pîndeau trecerea lui Sigismund 
Bâthory, Costache Caravană se ținea de pîrtia de urme. Zambilica, 
ofensat de tăcerea călărețului, călca fără tragere de inimă. Ghicin- 
du-i supărarea, Costache începu să sporovăiască ușor la urechile 
slutului armăsar, iar Zambilica se învioră dintr-o dată. Din vreme 
în vreme, singuratecul călător aluneca de pe cal și lăsa unele semne 
tainice pentru prieteni. Cînd poposi la Măgura Vulpii, tolănit în 
iarba grasă de atita sănătate, auzi zzomot slab în spatele său. Apucă 
pistolul cu un gest fulgerător și se rostogoli într-o parte, dar dintre 
copaci își făcu apariția Cae Indru. 

— Era chiar timpul să mă ajungeţi, zise Caravană cotro- 
băind prin buzunarele fără fund ale hainei. Mi se urîse de atîta 
singurătate. 

Indru îl privi amuzat. Rotofeiul său prieten scoase din 
adîncurile hainei o bucată de brînză și mușcă lacom. 

— Vrei? întrebă Caravană arătîndu-i brînza a cărei 
culoare albă părea destul de îndoielnică. 

— Nu, mulțumesc! zimbi Cae. 

— Păcat! răspunse grăsunul. Brinza adevărată și bună 
o dibăcești întîi după culoare. Cînd bate ușor în verde înseamnă 
că și-a lepădat umezeala din ea. E drept că miroase niţel, însă 

fără asemenea calități poate să nu fie brinză, ci o lipie oarecare. 
Cunosc oameni care și-au vindecat bojocii mirosind brînză veche. 
Am un prieten în Cimpia Zărandului. Brinză ca asta n-am pome- 
nit să mai facă cineva. El îmi zicea că brînza cu cît miroase mai a 
dracului, cu atît devine mai gustoasă. Prietenul meu și-a ridicat 
o căsuţă la margine de codru. Într-o toamnă, avînd unele treburi 
prin acele părți, mi-am zis că n-ar strica să gust niște brînză bună. 
Dar mă aflam în plină pădure și se lăsase o ceață așa din senin. 
Era o ceaţă deasă printre copaci de puteai să-ţi bagi degetele în 
ochi. M-am rătăcit. Chiar un vulpoi ca mine pe asemenea ceaţă se 
dovedește neputincios. M-am gîndit că o să tremur toată noaptea. 
Însă, pe neașteptate, simt un curent de aer proaspăt. Crengile de 
sus ale pădurii încep să geamă. Bătea vintul. Și cum ședeam așa 
cam trist, rezemat de șaua Zambilicăi, bag de seamă că în curentul 
de aer se simţea un miros greu. Încalec pe Zambilica, ne luăm pe 
direcția curentului și după trei ceasuri de galop ajungem la casa 
gospodarului. Un ageamiu ar fi tremurat toată noaptea în pădure, 
gîndindu-se că mirosul vine de la un stîrv, sau de la un dihor. Altă- 
dată m-am dus acolo cu un prieten căruia am avut neprevederea 
să-i laud brinza din Cîmpia Zărandului. Era un ins cam subțire, 
aplecat spre fineţuri și lucruri de preț. Cînd ne apropiem la vreo 
două ceasuri călare de cășărie, numai ce îl văd pe om că începe 
să se clatine. Zic: 

„Ţi-e rău? 

Zice: 

„Simt în aer un miros ca de la o haită de dihori.” 

După un ceas, văd cum se ridică părul de pe calul prie- 
tenului meu. Zambilica e rezistent la mirosul de brinză, dar calul 
acestuia se bălăbănea cînd într-o parte, cînd în alta, ca beţivii. 
Însoţitorul meu era un om brav. A rezistat voiniceșşte pînă cînd 
am ajuns la vreo cinci sute de pași în fața cășăriei. Acolo căzură 
ca trăsniți și om și animal. Am descălecat degrabă. Amîndoi se 
arătau fără vlagă. L-am strigat pe brinzar. Acesta s-a uitat lung la 
ei și mi-a zis: 

„Mirosul de dihor omoară destul de rar un bărbat voinic. 
Dar cel de brînză veche are putere chiar și asupra dobitoacelor. 
Scoate-i de aici înainte de a-i apuca damblaua!” 

Apoi ne-am depărtat de cășărie. După o goană de un ceas, 
prietenul și-a recăpătat vederea. Peste un alt ceas a mișcat o mină, 
iar la jumătate de zi i-a revenit graiul. Odată s-au abătut niște lotri 
prin Cîmpia Zărandului cu gîndul să prade cășăria. Pe cel mai slab 
dintre ei l-a doborît mirosul cam la o poștă. Conducătorul lor, un 
zdrahon mare cît o ușă, a ajuns pînă în fața cășăriei unde a mai 
avut puterea să strige: 

„Dau o baniţă cu galbeni celui care mă cară pînă după 
dealul de colo.” 

Apoi, a căzut lat. Acum opt ani găsesc în pădure o gloabă 
de catîr pe care atîrna pielea ca poalele cămășii ieșite din panta- 
loni. De slab și de pricăjit ce era, călca parcă în străchini. Mi-am 
zis să-l duc pînă la cășărie, iar dacă moare, să-i tăbăcesc pielea. 
Cînd ajungem cam în bătaia mirosului, o dată îl văd pe schilod că 
se îndreaptă de spinare și pornește la drum cu toată nădejdea. Pe 
măsură ce ne apropiam, nărodul de catir călca mai apăsat și mai 
sprinten. Iar cînd mai aveam doar un sfert de ceas pînă acolo, se 
pune slăbănogul pe o goană că abia mă ţineam după el cu Zambi- 
lica. Ajungem în cășărie și mă uit mirat la arătare. Se învirtea de 
colo pînă colo, fudul ca un rege al catîrilor. Trăgea aer în piept pînă 
se umfla ca un cimpoi și-l slobozea parcă a părere de rău. După 
două săptămîni se rotunjise binișor. Am vrut să-l iau cu mine, 
dar n-a fost chip. Se lăsa pe picioarele din spate și-și bălăbănea 
căpățina a nesupunere. N-am mai fost de mult pe la cășărie. Am 
mai îmbătrînit niţel și nu mai rabd atât de bine mirosul. Ultima 
dată am plecat cu dureri de cap. Chiar și Zambilica începe să tre- 
mure cînd simte mirosul cășăriei. 

— Mai taie lumea piroane, dar nu ca tine, rise Ducu cel 
Iute făcîndu-și apariția de după copaci. 

— Să crezi tu că sînt piroane! bombăni Caravană. Am să 
te duc o dată în Cîmpia Zărandului. 

Ducu făcu o ocheadă spre Indru, observînd brinza din 
mîinile grăsunului. Apoi lăsă armăsarul să pască și se întinse lingă 
prietenii săi, dornic de puţină odihnă. Marele spadasin care îi gău- 
rise pe contele Bindâcz și pe vestitul Perisini, arăta mai degrabă 
a copilandru ce se apropie de virsta bărbăției așteptind să-i dea 
primele tuleie pe fața curată. Avea genele lungi, întoarse, nasul ușor 
coroiat, buzele puţin săltate la colțurile gurii, iar părul creţ căzut 
pe frunte sporea aerul său de tinerețe. Doar umerii, ceva mai largi 
decît obișnuiții umeri ai băieţilor sub virsta maturității, îi dădeau 
un oarecare semn de voinicie. 

— Chirilă Zece Cuţite trebuia să ajungă înaintea ta, 
Ducule, observă neliniștit Caravană. 

— Așa e. Mă miră lipsa lui. 

— Poate că și pe poarta păzită de el au ieșit călători, 
zise Cae. 

— Poate, făcu Ducu gînditor, dar nu i-am văzut semna- 
lul de fum. 

— Plecăm fără el! hotări Cae. Dacă mai întîrziem, s-ar 
putea să nu-i mai ajungem pe călugării despre care mi-a vorbit 
Costache. 

— Călugări? se miră Ducu. Dar ce avem noi cu niște bieți 
călugări? 

— Dacă le-ai fi văzut caii, n-ai mai fi vorbit astfel, zise 
Costache. Ba cred că ar fi fost destul numai faptul că și-au ars 
bagajele în pădure. 

— Am găsit urma de foc, răspunse Ducu. Pămîntul din 
vatră era cald. După căldura pămîntului am socotit că focul s-a 
stins abia de un ceas. 

— N-ai greșit, zîimbi Indru. Sîntem cu un ceas în urma 
călugărilor. Deci, pe cai, prieteni! 


VA 

Soarele trecuse puțin de cumpăna amiezii. Călugării pico- 
teau pe Stinca Diavolului. Cîntecul subțire al Ampoiului făcea parcă 
și mai adîncă liniștea locurilor. Dar ea se sparse curînd. Un zgomot 
de glasuri îi făcu pe călugări să tresară. Primul dintre slujitorii lui 
Sigismund Bâthory apăru după un cot al cărării. Calul și călărețul 
trecură domol fără să bănuiască primejdia. Caii se strecurau în șir 
indian, la pas, poticnindu-se în bolovănișul cărării. Curînd ieși la 
vedere Sigismund. Părintele Zablije făcu un semn scurt și ridică 
pistoalele dimpreună cu ortacii săi. Dar în aceeași secundă se auzi 
în spatele lor vocea lui Caravană: 

— Hei sfinţilor, aruncaţi pistoalele! 

Călugării nu erau dintre aceia care se pierd cu firea. Săriră 
ca mușcaţi de șarpe și traseră în același timp asupra grăsanului. 
Un ageamiu în locul lui Costache și-ar fi aflat moartea. Dar focu- 
rile călugărilor nu mai întîlniră o ţintă vie, ci numai stîncile. De 
după trunchiul unui copac bizîi prin aer ceva albicios. Părintele 
Zablije se îndoi de mijloc nedumerit, apoi căzu cu fața înainte. 
Unul dintre vestitele cuțite ale lui Cae Indru se abătuse asupra 
sa. Buimac de cele întimplate, părintele Clement apucă să tragă 
în direcţia lui Cae. Pistolul grăsanului Costache fulgeră printre 
stînci, iar călugărul se rostogoli pe povirnișul dinspre Ampoi, pînă 
la picioarele lui Sigismund. În faţa unui asemenea dezastru, cei 
trei călugări o zbughiră către pădure, cătîndu-și singuri pierzania. 
De două ori fulgerară cuțţitele lui Cae. Doi dintre fugari se poticniră 
parcă trăsniți. Ultimul ajunse dincolo de tufișuri și se pomeni nas 
în nas cu Ducu. Văzîndu-l nu prea voinic la trup, călugărul smulse 
toporișca de la brîu. Armă grozavă pentru un om dibaci. Marele 
spadasin sări într-o parte evitind năprasnica lovitură. Apoi fandă 
scurt, încheind astfel măcelul. 

Costache ieși la vedere și-l salută pe Sigismund cam 
în doi peri, neștiind cum să i se adreseze acum cînd nu mai era 
principe. 

— Ei, ce se petrece acolo sus, domnule Caravană? întrebă 
acesta. 

— Pe Zambilica mea, nimic! rise grăsunul. Ce a fost nu 
mai e... 

— Dar ce a fost? 

În locul lui Costache vorbi Indru, care apăru alături, spre 
totala uimirea a prințului. 

— Ești sănătos, domnule Bâthory? 

— Da, domnule Indru, chiar foarte sănătos. lar dacă poţi 
să-mi spui cine e acest călugăr picat din cer la picioarele calului 
meu, ţi-aș rămîne îndatorat. 

— La asta mă gîndeam, zimbi Cae. Domnul Costache 
are o fringhie destul de trainică. Ar fi o nimica toată să te cațări 
pînă la noi. 

Sigismund se codi în prima clipă gindindu-se la o cursă. 
Lepădă însă iute acea bănuială. Indru și Costache erau vrednici 
de toată prețuirea. Fu coborită fringhia. Fostul principe o prinse 
cu îndemânare. 

— Mă bucură întîlnirea cu domniile-voastre, spuse cînd 
se văzu sus. 

— Merită să te bucure chiar din toată inima, prinţe, rise 
Caravană. Pramatiile astea îți pregăteau prohodul. 

— Mie? păli Sigismund. 

— Așa se pare, observă Cae. Dar iată că cel de colo se 
mișcă de-a binelea. 

Prinţul privi în jur. 

— Ah, ah! observă el. Aici a fost o adevărată bătălie. 

— Chiar așa, interveni Costache. O mică bătălie pentru 
viața voastră care a stat în cumpănă. 

Porniră cu toţii spre călugăr. Acesta, prefăcîndu-se mai 
slăbit decît era, murmură abia auzit: 

— Domnul cu voi, păcătoșilor! Sînt părintele Zablije, umil 
slujitor al bisericii. Oare se cuvine să lovească cineva într-un slu- 
jitor al celor sfinte? Domnul să vă ierte păcatele mari! 

— la mai du-te dracului! rise Costache. Degeaba încerci 
să ne duci cu vorba. Prin ținuturile acestea au murit demult toți 

ageamii. lar cei care au scăpat cu viaţă din boala prostiei, s-au tras 
la cîmpie. Acolo se simt la largul lor. Adică, pot să bată cîmpii cît 
vor. Dar aici unde viața stă în cumpăna armelor și a chibzuielii, e 
greu să-l prostești pe careva. De unde veneai, sfintule? 

— De la Zlatna, minţi Zablije. Am fost acolo să cumpărăm 
niște cai, atît de folositori celor care stau departe de cetăți și orașe. 

Cae și Ducu nu interveniră în discuţie, cunoscînd șirete- 
nia fără seamăn a grăsunului lor prieten. Costache nu întrebuința 
niciodată violenţa, la modă în acea vreme, pentru a scoate de la un 
om toate informațiile dorite. Interogatoriul său se baza pe logică. O 
logică simplă, a unui om simplu, dar cu inteligență scăpărătoare. 
Cînd adversarul se arăta la fel de puternic, întrebuința alte haruri. 
În urmă cu vreo câteva luni, oamenii lui Mihai-vodă prinseseră 
un dregător turc venit cu gînduri ascunse în cetatea Bucureștilor. 
Casnele n-au putut scoate o vorbă de la el. Costache Caravană a 
cerut să fie închis alături de turc o zi și o noapte. Cînd s-a împlinit 
sorocul, avea toate informațiile dorite. 

— Frumoși cai! observă Costache prefăcîndu-se a-l crede 
pe Zablije. Ar fi totuși niște nelămuriri. Eu dacă veneam de la Zlatna 
către Alba-Iulia, mi-aș fi continuat drumul pe sub stînci, nu prin 
locurile acestea neprielnice la mers. 

Călugărul avea răspunsul pregătit, dovedindu-se peste 
măsură de șiret. 

— Așa am făcut și noi, domnule pînă la intrarea pe vale. 
Acolo, animalul fratelui nostru Clement se scutură de povară și se 
răsleţi către înălțimi. Abia aici am apucat să-l prindem. 

— Apoi, zimbi Costache, obosit de atîta alergătură, v-aţi 
odihnit pe stînca de deasupra Ampoiului. 

— Chiar așa, aprobă călugărul. 

— Da, nu e rău! Vă odihneațţi cu pistoalele în miîini. 

— Ah, domnule! spuse Zablije spășit. Vremurile sînt grele 
prin aceste părți. Atît de grele încît chiar niște umile fețe biseri- 
cești au nevoie de arme. Țara aurului e plină de oameni buni, dar 
și de lotri. 

— Deci aţi venit aici să vă odihniţi, lăsînd caii ascunși 
la o distanţă de trei sute de pași? Eu totdeauna mă odihnesc ală- 
turi de cal. 

— Nu, domnule! Ne-am odihnit acolo. Aici am venit să 
căutăm un loc bun de coborit în potecă. Auzind zarvă de glasuri în 
lungul Ampoiului, ne-am pregătit de apărare. Apoi, v-aţi năpustit 
domniile-voastre peste noi. 

— Ești mare mincinos, jupîne călugăr. Te-am urmărit 
azi dimineaţă cînd ai ieșit din Alba-lulia. 

— Nu-i adevărat! răspunse Zablije fără a-și arăta 
surprinderea. 

— Ai ieșit prin poarta de sud, continuă Costache rizînd. 

— Nu! 

— Te-am auzit dintre mărăcinii de acolo cum puneai la 
cale uciderea prințului Sigismund. 

— Nu-i adevărat! 

— Ascultă, Zablije! continuă să rîdă Caravană. Am întâl- 
nit la viața mea vulpoi mai mari decît tine. Cu ăia mi-a fost mai 
greu. Tu ești șiret, dar n-ai trăit destul în pădure sau în locuri de 
mare primejdie, pentru a dibăci unele haruri folositoare. Zici că 
vii de la Zlatna? 

— Chiar așa, domnule! răspunse hotărît călugărul. 

— Mda! Nu ești nătărău, cumetre Zablije, ci numai nepri- 
ceput. Potcoavele cailor voștri sînt la fel. Ei bine, aceste potcoave 
pot fi văzute pe tot drumul de aici pînă la Alba-Iulia. Acum ce 
mai spui? 

Zablije nu era prost să nu recunoască niște adevăruri 
limpezi ca lumina zilei. 

— E adevărat că venim de la Alba-Iulia, răspunse el. Dar 
asta nu dovedește că am hotărît uciderea măriei-sale Sigismund 
Bâthory. 

— Bine! chicoti grăsunul. Am să-ți arăt și alte dovezi. 

— Dar îl cunosc pe omul acesta, interveni mirat Sigis- 
mund. E omul de încredere al vărului nostru Andrei Bâthory. 

— Deci e limpede, zise Cae. 

— Chiar prea limpede, se îngălbeni Sigismund. Prama- 
tia! O biată pramatie în haină de cardinal. Ticălosul! Îi era teamă 
că mă voi întoarce în scaunul principatului. Ei bine, mă întorc 
și-l strivesc. 

— Nu! Nu e bine, îl întrerupse Cae. Acum vărul vostru e 
principe. Acum el are întreaga putere. 

— Să-l las nepedepsit? 

— N-am spus asta. Am spus doar să nu te întorci acum. 

— Dar sînt un Bâthory, domnilor. 

— Şi el e un Bâthory. Urmează-ţi drumul, prinţe! Răz- 
bunarea cere timp și chibzuială. 

— Ai dreptate, își reveni Sigismund. Întorcîndu-mă azi, 
mi-aș pierde viața. Dacă a încercat o dată, nimic nu-l va opri să 
încerce și a doua oară. Ar mai fi totuși o cale, continuă preocupat. 
Vă ofer două mii de ducați pentru viaţa lui. 

— Dar noi nu sîntem asasini, îl întrerupse Cae cu răceală. 

— Ah, iertaţi-mă, domnilor! Mînia mă împiedică să judec. 
Da, da, mă voi îndepărta de aceste locuri. 

— E cea mai bună măsură, observă Cae. 

— Așa cred și eu. Dar voi striga pe toate drumurile că a 
încercat să-mi ia viaţa. Vor afla toți nobilii principatului. 

— Să nu afle! Pe nobilii principatului îi doare în cot de 
soarta voastră. Câţi dintre ei s-au grăbit să vă arate simpatia acum la 
plecare? Apoi, puţini ar crede asemenea vorbe. Păstrează taina pînă 
se va ivi prilejul nimerit! De fapt, e taina grea a unei familii mari. 

— Poate că e mai bine așa, oftă el. Iar acum a venit vre- 
mea să vă mulțumesc. Noi n-am fost niciodată prieteni, domnilor. 

— Nu-i vina noastră, zimbi Ducu. 

— Știu. E a mea. Fericit e domnul Ţării Românești că 
are asemenea slujitori. 

— Nu slujitori, prinţe, rise Indru. Noi nu putem fi sluji- 
torii unui om, ci numai ai neamului nostru. 

— Da, da, zise Sigismund, cu cât vă cunosc mai mult 
cu atît mă cuprinde mirarea. Alţii în locul vostru m-ar fi lăsat să 
pier. V-aţi primejduit viaţa pentru mine. Or, primejduirea vieții 
nu se poate plăti în aur. Totuși s-a ivit prilejul să vă fac măcar un 
serviciu. Domnul Chirilă Zece Cuţite a căzut în mîinile cardina- 
lului. Căpitanul Jager l-a arestat în zori, chiar lingă poarta cetăţii 
Alba-Iulia. Nu-i va fi ușor prietenului vostru, mai ales că a doborit 
patru dintre oștenii lui Jager. 

— Prins? tresări Caravană. Dar nu există nici un ordin 
de urmărire împotriva noastră. 

— Există acum. Pentru capetele voastre, cardinalul oferă 
opt sute de ducați. 

— 0! exclamă Ducu admirativ, am ajuns la preţ mare. 

— E timpul să ne despărțim, hotări Cae. Va trebui să 
luăm unele măsuri pentru salvarea lui Chirilă. 

— Va fi greu, observă Sigismund. Adică, nu. Cu domni- 
ile-voastre mă aștept la orice. 

Prinţul scoase o pungă ce se dovedea nu tocmai ușoară. 
Cotrobăi prin ea și alese trei inele în a căror montură străluceau 
pietre de mare preţ. 

— Iată, murmură cu glasul înecat de emoție, vă las niște 
amintiri. M-aș simţi umilit în fața unui refuz. 

— Nimeni nu poate respinge niște amintiri, zise Cara- 
vană la fel de emoționat. 

Își strinseră mîinile tăcuțţi. Fostul principe nu mai avea 
nimic din vechiul său aer arogant. Ar fi vrut să le spună acelor tineri 
cuvinte mult mai frumoase, dar mintea lui se arăta neputincioasă 
după o astfel de încercare. Întreaga lui ființă simţi nevoia unei mîn- 
gîieri. Dacă Indru și-ar fi desfăcut braţele, s-ar fi aruncat la pieptul 
lui și nu s-ar fi rușinat să plîngă. Pînă ieri, fusese cel mai strălu- 
citor om al principelui. Azi simți pentru prima oară că e singur. 
„Doamne, Dumnezeule! gîndi el. Toată simpatia și strălucirea din 
jurul fostei mele puteri se dovedește numai minciună. Cine și-ar fi 

închipuit că în clipele mele cele mai grele să-i am alături tocmai 
pe oamenii pe care i-am prigonit cîndva. Fericit e conducătorul ce 
știe să-și aleagă prietenii! Fericit e conducătorul care deosebește 
lingușeala și fățărnicia de sinceritate și dragoste! Eu n-am văzut 
nimic atîta vreme cît am fost principe. Iar azi culeg roadele.” 

Se scutură din gîndurile lui și apucă fringhia cu un 
gest disperat, apoi cobori printre slujitori și se mistui în lungul 
Ampoiului. 

— Eu plec la Alba-Iulia, spuse Cae, privind trist în urma 
lui Sigismund. 

— Poate împreună cu noi, observă Ducu. 

— Nu, prietene! Merg singur. Nu are rost să ne băgăm cu 
toții în gura lupului. Am un plan care cred că e bun. Pentru reușita 
lui, ar fi bine să mă așteptați aici pînă la miezul nopţii. Să nu-i 
îngropaţi pe călugării morți! S-ar putea să avem nevoie de ei chiar 
azi. Dacă nu mă întorc pînă la miezul nopţii, înseamnă că planul 
meu nu a reușit. Atunci veți hotărî voi salvarea mea și a lui Chirilă. 

O pală de vînt îndoi virfurile brazilor făcîndu-i să cînte 
și trecu prin inima pădurii ca un fior. 

Cînd gărzile porţii de nord îl aduseră pe Cae Indru în 
faţa căpitanului Jager, acesta scăpă o exclamaţie de uimire: 

— Pe piciorul de lemn al sfintului Konrad cel milos, de 
mult n-am mai avut o vizită atît de plăcută! Dar două arestări 
mari într-o singură zi aduc mai multă bucurie decît poate suporta 
inima unui biet oștean. Dacă ești aici, înseamnă că și prietenii 
domniei-tale sînt pe aproape. Deci bun prilej să punem mîna pe 
ei. O să-i facă mare plăcere principelui, știindu-te în lanțuri. Mi-aţi 
scăpat de atîtea ori încît numele meu s-a umplut de ocară. Zău 
că meritam această satisfacție! Luaţi-l! se întoarse către oșteni. 

— O clipă, căpitane! zimbi Cae. Doar nu-ţi închipui că 
am venit aici de dragul vostru? Vreau să-i vorbesc principelui. 

— Iar eu lui Mohamed, rise Jager. Dar să nu mă înţelegi 
greșit, domnule Indru. Cu toată ura pe care v-o port, nu vă pot 
refuza asemenea cerere. Mi-e teamă însă că noul principe nu va 
dori să vă primească. O sută de pași ne despart de palat. Voi merge 
personal să-l vestesc pe Andrei Bâthory. 

Principele se afla într-o prelungită discuţie cu episcopul 
Naprâgy, cu domnul Kornis, comandantul oștilor Transilvaniei, cu 
Toma Ciomîrtan și contele Teleki. Intrarea căpitanului îl nemul- 
țumi vizibil, chiar dacă acesta era unul dintre puţinii oameni ce 
puteau să vină în fața principelui la orice oră. 

— Ce dorești, domnule Jager? întrebă cu răceală 
cardinalul. 

— Doresc sănătatea măriei-tale, răspunse oșteanul, la 
fel de rece. 

— Bine, mulțumesc! Altceva? 

— O cerere de primire la măria-ta. 

— Pentru cine? 

— Pentru domnul Cae Indru. 

Cardinalul sări entuziasmat de pe scaun. În jurul său se 
auziră unele exclamaţii de mirare. 

— Unde l-ai prins pe lotrul acela? 

— Prins? Nu mă pot lăuda cu asemenea ispravă. Domnul 
Indru a venit singur. 

— Singur... murmură principele. Omul acesta ori e nebun 
de-a binelea, ori curajul său întrece orice închipuire. E nebun. Altfel 
nu se poate. Ce zici, Jager? 

— Cred că a venit să-l scape pe domnul Chirilă. Dar ares- 
tarea lor îi va aduce și pe ceilalți. Acești oameni își pun viața în 
pericol unii pentru alții. 

— Asta e și dorința noastră. Pune-l în lanțuri! 

— Să cred, oare, că îi refuzaţi audiența? 

— Doar nu-ți închipui că voi sta de vorbă cu un lotru? 

— Cuvintul de ocară nu i se potrivește, interveni contele 
Teleki zimbind. 

— Vai, dragă conte! răspunse cardinalul cu prefăcută 
obidă. I s-ar potrivi oare un nume mai bun? 

— Așa se pare. Domnul Indru e consilierul lui Mihai-vodă, 
vasalul vostru prin moștenire. Obirșia lui nu se află cu nimic mai 
prejos decît a voastră. 

— Decât a noastră? rămase perplex cardinalul. 

— Absolut, răspunse Teleki, mirîndu-se că-i ţine parte 
unui om pe care ar trebui să-l urască din toată inima. Cae Indru e 
fiul prințului valah Petre Cercel, fostul domn al Ţării Românești. 

— Vai, vai! rîse cardinalul. Și de ce nu e domn în locul 
lui Mihai-vodă? 

— Îi lipsesc asemenea gînduri de mărire. 

— Se pare că ești bine informat, dragă conte. 

— Nu mai mult decât alții. 

— Să fie oare și domnul Chirilă fiu de prinț? 

— Nimeni nu știe, măria-ta. În privinţa lui Chirilă s-au 
zvonit multe și poate fără temei. Valahii îi pomenesc numele în 
rugăciunile lor. Se zice că multe dintre frumoasele fete ale Tran- 
silvaniei se culcă seara purtindu-l în gînd. S-au scornit legende în 
jurul său, dar s-au aflat și lucruri adevărate, care, chibzuite adînc, 
duc spre sminteală sau spre vitejie fără seamăn. În urmă cu cinci 
ani, Chirilă era pus sub urmărirea legilor, ca și azi. Ei bine, omul 
acesta nu s-a sfiit să se strecoare în Alba-Iulia, unde cuțţitele lui 
au adus moartea unei solii turcești. 

— E un criminal, nu un viteaz, observă cardinalul. 

— Numai la prima vedere. Solia turcească arsese în dru- 
mul ei un sat de munteni din Țara Românească. Atiît el cît și Ducu 
cel Iute au apărut acum cîţiva ani la curtea din București, ală- 
turi de Costache Caravană. Poate că nici Mihai-vodă nu cunoaște 
amănunte asupra lor. Ultima dată l-am văzut pe Chirilă la un bal 
dat chiar aici de fostul principe Sigismund. Cînd a intrat în sală, 
s-a auzit un murmur de admiraţie. Poate nu pentru frumuseţe, ci 
pentru măreţia lui. Atunci s-a petrecut un fapt cu totul ieșit din 
comun. Măria-ta știi că domnul conte Francisc Teke, cel mai bogat 
nobil din Transilvania, are două fete: Marta și Alberta. Le-a mers 
vestea pînă departe pentru frumuseţea lor. Ei bine, contesa Alberta 
s-a smuls de lingă părinți parcă vrăjită și s-a apropiat de domnul 
Chirilă. Curtenii o priveau înmărmuriți. Chiar principele a cătat 
spre ea cu mirare. Alberta și-a scos de la gît o frumoasă cruce de 
aur bătută cu nestemate și i-a dăruit-o lui Chirilă. De atunci au 
trecut mai bine de patru ani. Marta s-a măritat cu un baron din 
Bavaria. Alberta oftează poate și azi. Se pare că marea dragoste a 
acestui bărbat e dăruită în întregime neamului valahilor. 

— Crezi că ar trebui să-l primim pe Indru? întrebă car- 
dinalul impresionat. 

— Nu cred nimic. Aici ar trebui să răspundă cancelarul 
vostru, domnul Naprâgy. 

— Așa, așa! aprobă Andrei. Așteptăm părerea domni- 
ei-tale, dragă Naprâgy. 

— Nu! Nu el trebuie să vorbească! sări veninos rotofe- 
iul Kornis. Arestatului i se potrivește mai bine numele de lotru. 
Acum cîțiva ani nu s-a sfiit să-l facă prizonier pe fostul principe 
al Transilvaniei, chiar aici în palat. Cînd am încercat să mă împo- 
trivesc, m-a lovit ca pe un om de rînd. Ani întregi a iscodit prin 
împrejurimile cetăţii, dibăcindu-ne toate secretele mari. Unde a 
fost prins Chirilă, măria-ta? Oare nu lîngă poarta cetăţii? Ar mai 
trebui și alte dovezi care să ateste că mai iscodesc și azi la secretele 
curții noastre? Iată că noul arestat se afla tot prin apropiere și vă 
asigur că ceilalți ortaci ai lor nu sînt prea departe. Pe acești oameni 
ar trebui să-i spînzurăm fără nici o judecată. Sîntem la vreme de 
cumpănă, cînd secretele noastre nu trebuie să încapă în mîinile 
altora. Dacă vom fi îndurători cu ei, nu vom avea milă de noi. 

Argumentele lui Kornis erau puternice și făcură mare 
impresie asupra lui Andrei Bâthory. 

— Se pare că ai mare dreptate, dragă Kornis, aprobă el. 
Noua politică a Transilvaniei va suferi mult cu asemenea iscodi- 
tori aflați în prejma noastră. Ne-am gîndit bine cînd am pus preţ 
în aur pe capetele lor de lotri. Îi refuz audiența, domnule Jager. 
Pune-l în lanțuri! La noapte îi vom trece prin casne. 

Căpitanul se înclină și părăsi încăperea, dar se întoarse 
după un sfert de ceas. 

— Ei, ce mai e? întrebă principele mirat. 

— Arestatul vă trimite prin mine o solie. Zice că ar fi 
ceva atît de grabnic încît nu suferă nici cea mai mică întârziere. 

— Să auzim, să auzim, dragă Jager! Cum sună această 
solie? 

— Doar un singur cuvint, măria-ta. 

— Un singur cuvînt? Dar un singur cuvînt n-a constituit 
niciodată o solie. Rostește-l, domnule! 

— Zablije, spuse Jager nepăsător. 

Zimbetul se șterse brusc de pe fața cardinalului. Dacă 
trăsnetul ar fi căzut lîngă el, n-ar fi rămas mai descumpănit. Încercă 
să se reculeagă fără să reușească deplin. Cuvintul se abătuse asupra 
sa ca o lovitură de măciucă. Miîinile îi tremurau atît de puternic 
încît fu nevoit să le ascundă sub masă. Oaspeţii se priviră buimaci. 
Cînd reuși să vorbească, vocea lui răsună răgușită ca un hiîrîit. 

— Domnilor, doresc să rămîn singur. Adu-mi arestatul, 
căpitane! 

La apariția lui Indru, privirea cardinalului era aspră, 
amenințătoare. Dar tînărul se apropie zimbind, salută scurt, ca 
în fața unui egal, și așteptă să i se vorbească. 

— Iată, zise principele, că nu ne-a fost greu să-i prin- 
dem pe doi dintre lotrii lui Mihai-vodă. Acei lotri după care vărul 
nostru, Christ să-l ţină în sănătate, a alergat atîta vreme! Văd că 
ești bine priponit în lanţuri. Adică așa cum se cuvine. Lasă-ne sin- 
guri, Jager! Sînt un principe blind, continuă el după ce se închise 
ușa în urma căpitanului. Atît de blind încît am hotărît să stau de 
vorbă cu un lotru chiar dacă nu i-am înţeles cererea de audienţă. 
Vorbește, omule! 

Auzind asemenea insulte, ochii prizonierului de subțiară 
ca la pisici în vreme de lumină mare. Dar pe faţa lui, principele nu 
putu citi altceva. Prin pomenirea lui Zablije, Cae cîștigase prima 
bătălie cu cardinalul, însă izbînda pînă la capăt cerea stăpînire 
de sine și abilitate. 

— Măria-ta, zise continuînd să zimbească, sub vechea 
domnie am fost prigoniți. Apoi s-a dovedit că învinuirile ce ni se 
puneau în seamă erau fără temei, iar Sigismund Bâthory ne-a pri- 
mit cu toate onorurile ce ni se cuveneau. Sub noua domnie s-a pus 
preţ în aur pe capetele noastre. Eu și Chirilă ne aflăm în lanțuri. 
Pe ce se întemeiază această prigoană, măria-ta? 

— Pe învinuirea că iscodiţi secretele principatului. 

— Da, e o învinuire grea. Dar există măcar o singură 
dovadă în această privință? 

— Există, zise tăios principele. Ea stă chiar în prezența 
voastră aici. 

— Asta nu e dovadă, ci o presupunere. 

— Poate. În fond, ce vrei? Ai venit să discuți măsurile 
noastre? 

— Nu, trecu la atac Indru. Am venit să vă spun că vărul 
vostru, prințul Sigismund Bâthory, e mort. 

Deși o dorea din tot sufletul, vestea venită din partea 
prizonierului îl năuci cu totul. Dacă acest om cunoștea numele 
lui Zablije, dacă aflase despre moartea vărului, cu siguranță că știa 
mai multe. „Ah, și-a dat singur osînda! gîndi cardinalul. Tînărul 
acesta va trebui să moară chiar azi, dar nu înainte de a scoate de 
la el întreaga taină. Și s-a nimerit cum nu se poate mai bine. Vom 
pune pe seama lui uciderea vărului nostru.” 

— Iubitul nostru văr? întrebă cu prefăcută durere. Nu 
cred. Nu cred o vorbă. 

— Și totuși e mort, măria-ta. Am fost de față la acel 
asasinat. 

— A... sa... si... nat? murmură cardinalul. Dacă ai fost de 
față, înseamnă că ești părtaș la crimă. Sau, poate chiar ucigașul. 
Vei fi pus la casne în cel mult un ceas. 

— Dar pot răspunde și fără casne, rise Cae privindu-l 
țintă. Nu eu sînt părtaș la crimă, ci Andrei Bâthory, principele 
Transilvaniei. 

Cardinalul se strînse parcă lovit de săgeată. Făcu totuși 
un efort lăudabil și se ridică amenințător. 

— Cum îndrăznești? 

Cae simţi că a venit momentul hotărîtor al disputei. 
Acum trebuia să folosească întreaga lui dibăcie. 

— Măria-ta, spuse riîzînd, am venit cu o propunere de pe 
urma căreia principele Transilvaniei va ieși în cîștig. Dar niște trata- 
tive nu pot continua cu insulte. Avem asemenea dovezi încât familia 
Bâthory, împăratul Rudolf și întreaga populaţie a principatului 

vor cunoaște numele adevăratului asasin. Ei bine, am venit să vă 
propun distrugerea dovezilor. 

Cardinalul își trecu limba peste buzele uscate, parcă 
umbrite de arșiță. 

— Vorbește, domnule! S-ar putea să te răsplătesc sau să 
te trimit la spinzurătoare. 

— Ultima ar fi o mare greșeală. Totdeauna tratativele 
au adus mai multe foloase decît înfruntările. Dacă nu voi fi liber 
peste un ceas, prietenii mei vor crede că trebuie să acţioneze așa 
cum ne-am învoit înainte de a veni aici. Am totuși convingerea 
că ne vom înţelege, spre binele celor două părți. Vă propun, deci, 
predarea în mîinile voastre a celor cinci călugări, în schimbul eli- 
berării prietenului Chirilă. 

— Dar cine-ţi spune că eu îi cunosc pe călugării despre 
care vorbești? întrebă cardinalul batjocoritor. 

— Ei spun. Avem mărturii scrise. 

— Poate niște mărturii luate sub amenințarea armelor, 
spre discreditarea noastră. 

— Măria-ta, răspunse Cae atît de liniștit încât îl potoli 
cu totul. Să zicem că ar fi așa. Că am smuls acele mărturii sub 
amenințare. Ei bine, fie! Putem întrerupe tratativele. Prietenii mei 
îi vor preda pe călugări familiei Bâthory, iar familia va ști să afle 
adevărul. 

În faţa unor asemenea argumente, cardinalul capitulă 
definitiv, convins că nu există altă ieșire. 

— Te ascult, domnule. Te ascult. Nu cred să fi pomenit 
despre întreruperea discuţiei. Atît doar că tîrgul propus mi se pare 
plin de cusururi. Nu-mi recunosc vreo vină în asasinarea vărului 
nostru, dar vreau să evit un scandal acum la început de domnie. 
Ceea ce-mi propui nu mă satisface. Îi voi primi pe călugări dimpre- 
ună cu dovezile. Pînă aici e limpede. Rămîn însă cei șapte slujitori 
ai vărului nostru. 

— În privinţa lor să nu vă faceţi griji. Ei nu i-au văzut 

pe asasini, iar spaima lor a fost atît de cumplită încât au ridicat 
cadavrul lui Sigismund și și-au continuat drumul în goana cailor. 

— Fie! aprobă cardinalul. Mai rămîi domnia-ta dimpre- 
ună cu prietenii. 

— Așa e! rise din nou Cae. Dar ce putem spune fără 
dovezi? Cine ar îndrăzni să-l acuze pe principele Transilvaniei? 
Noi? Oare cînd au mai fost crezute vorbele dușmanilor? Din contră, 
noi avem temeri, continuă Indru cu dibăcie, aruncîndu-i o nadă. 

— Voi? Nu înţeleg. 

— Ar fi bine. Ar fi bine să nu arunci asupra noastră acel 
asasinat. 

Cardinalul își reținu un zîmbet, dar ochii îl trădară, astfel 
tînărul ghici că mușcase din nadă. 

„Ideea nu e rea, gîndi Andrei Bâthory. Nărodul acesta 
mi-o aduce pe tavă. Zablije și cei patru călugări vor depune măr- 
turie împotriva lui Indru și a lotrilor care îl însoțesc. Îl vom acuza 
de amestec pe Mihai-vodă, iar dovezile vinovăţiei lor vor ajunge 
la puternica noastră familie. Celor doi le dau libertate azi, ca să-i 
prind mîine.” 

— Cum procedăm? întrebă cardinalul. 

— Simplu, măria-ta. Trimite-l pe Jager la miezul nopții 
lîngă Stînca Diavolului! Noi vom fi sus, iar el pe vale. Cu ajutorul 
unei frînghii vom cobori întâi trei dintre călugări. Căpitanul îl va 
slobozi pe Chirilă. Cînd prietenul nostru va ajunge sus, vor urma 
ceilalți doi călugări, dimpreună cu dovezile. 

— Așa să fie! 

— Dar nu e totul, continuă Cae. Măria-ta ai auzit despre 
noi că nu ne lăsăm păcăliți. La cel mai mic semn de trădare din 
partea oamenilor voștri, lucrurile vor lua o întorsătură urîtă. Ne-am 
asigurat asemenea măsuri încît e bine ca totul să se desfășoare cu 
bună rînduială. Și mai e ceva. Eu trebuie să plec acum, altfel mi-e 
teamă să nu ajung prea tîrziu. 

— Bine! hotări Andrei. Deci, la miezul nopții. 

— La miezul nopții, măria-ta. 

Principele se apropie de ușă și-l strigă pe Jager. Căpita- 
nul intră în odaie, gata să-și ia prizonierul, dar rămase înmărmurit 
auzind noile porunci. 

— Din clipa aceasta e liber. Desfă-i lanţurile! 

— Prea bine, măria-ta. Deci e... 

— Să-i dai armele, calul și o scrisoare de trecere! Iar dom- 
nia-ta să te întorci peste o jumătate de ceas! Am să-ţi încredințez 
unele sarcini. 

Cînd se despărți de căpitan, Cae rosti jumătate în glumă, 
jumătate în serios: 

— Te dezamăgesc, domnul meu. 

— Văd, răspunse acesta îmbufnat. Pe lîngă dezamăgire 
pierd și ducaţii promiși pentru arestarea domniei-tale. 

— Ei, ei, n-ai muncit pentru ducații promiși. Eu am venit 
la Alba-Iulia de bunăvoie. 

— Și pleci la fel, încheie căpitanul dezgustat. 

După acele vorbe, fostul prizonier încălecă pe Vînt Sălba- 
tec și se depărtă fără grabă către poarta de nord a cetăţii. Nu departe 
de poartă se afla vestitul han, Pivniţa Șardului, iar peste drum, la 
mare concurență, hanul nu mai puţin cunoscut prin împrejurimi, 
Pîlnia Luminoasă. Călătorul nehotărit putea să moară de foame 
sau de sete, dacă lua seama la îndemnurile hangiilor. Proprietarul 
„Pivniţei Șardului”, jupînul Ieremia Cipcigan, zis Goliat, un bărbat 
mărunt, stafidit, ușor adus de spate ca o coajă de nucă, ședea trei 
sferturi din zi pe un scăunel așezat în fața hanului. De cealaltă 
parte, jupînul Romuluţ Tănase, bărbat cît un cal de povară, cu fun- 
dul mare ca o covată, cu degetele mîinilor asemenea unor cîrnaţi 
proaspeţi, avea scăunelul său, iar disputa verbală aruncată peste 
drum de cinstiţii jupîni făcea parcă punte între cele două firme 
rivale. Dar nici Cipcigan, zis Goliat, nici Tănase nu aveau porniri 
veninoase unul împotriva altuia. Totul pornea de la neveste, care 
îi asmuțeau și-i dăscăleau cîte o jumătate de noapte. Nu s-au bătut 

împreună decît o singură dată. O făcuseră în mijlocul drumului, pe 
granița dintre cele două hanuri, iar cele două neveste îi asmuţeau 
pe de lături. Goliat, mărunt, pipernicit și ager, îl pocnise de cîteva 
ori pe Tănase, dar numai în partea de jos a trupului, după cum îl 
ajuta înălțimea. Tănase, înalt cît o grindă, se învîrtea domol în jurul 
lui Goliat, aplecat de parcă ar fi căutat ceva pe jos, însă nu reuși 
să-și nimerească rivalul. Nemulțumit de imprecizia loviturilor sale, 
lui Tănase îi veni în minte să se prăvale peste Goliat, iar lupta luă 
sfîrșit. După cinci zile, în care frecţiile cu oţet și lipitorile făcură 
adevărate minuni, Goliat își veni în fire, dar la vreme de ploaie 
simţea unele dureri în oase. 

Cînd apărea un client în mijlocul drumului, Goliat îi 
striga prietenos: 

— Nu, domnule! Nu intraţi în hanul nostru! Mai bine 
poftiți alături! La noi, vinurile tari sînt în stare să doboare un om 
sănătos la trup. Dar peste drum puteţi bea o săptămînă fără să 
simţiți asemenea nenorocire. 

— Ah, ah! striga Tănase de cealaltă parte. Intraţi, dom- 
nule, fără teamă la vecinul nostru! Acolo găsiți cele mai minunate 
poșirci și spălături de vase din tot ţinutul. Tămiiosul nostru de 
Cistei a doborît mulți bărbaţi cu faimă. Nu vă încumetați, domnule, 
spre năbădăiosul nostru tămîios! Dacă aveţi însă ceva vătămătură, 
sau slăbiciuni ale bărbăţiei, ori gută, ori țifnă, sau reumă, sau dureri 
de suflet, atunci nu s-ar afla leac mai potrivit decît vinul nostru. 

— Așa e, domnilor! răspundea Goliat. Cu ani în urmă, 
bărbaţii smintiți la trup și la minte foloseau tămîiosul, dar azi 
trăim alte timpuri. Gusturile s-au făcut mai alese. Bărbații sub- 
țiri știu să prețuiască un vin roșu, adus de pe dealurile Șardului. 
La prima vedere pare apos. După două căni simţi cum se aprinde 
focul în vinele hodorogite, iar sîngele se învîrtoșează aspru, dornic 
de viață. Puţini știu că vinurile de Șard vindecă femeile sterpe și-i 
întineresc pe patriarhi. Am văzut o femeie stearpă care a făcut 
cinci gemeni după ce a gustat din vinul nostru roșu. Am văzut un 

unchiaș trăgînd la noi cu gîndul să moară în tihnă. După o săp- 
tămînă, ne-a făcut întrebarea dacă știm o muiere trupeșă, bună 
de măritat cu un zurbagiu fără pereche. 

— Nu minte, domnule! răspundea Tănase blajin. Intraţi 
acolo! Vecinul știe să prepare niște miei arși în spuză. La noi, sînt 
abia rumeniţi. Intraţi domnule, acolo, unde cănile au fost spălate 
cu grijă acum treizeci de ani! Noi le spălăm în fiecare zi, dintr-o 
aplecare prostească. La mine greu puteţi vedea, pe gratis, mai mult 
de opt încăierări pe zi. Dincolo, oamenii se închină roși de acre- 
ala păcatelor, cu gîndurile îndreptate spre posturi și rugăciuni. 
La mine, șuncile afumate, mari cît un dos de vădană, cîrnaţi lungi 
cît funiile, pîinea de casă cît un pîntec de iarbă, ţuica de Cricău cu 
care otrăvești sufletul întărind trupul, vinurile prea grele pentru 
nevolnici te îndeamnă spre desfrinare. 

Cei doi jupini plecau o dată pe lună după cumpărături 
departe de Alba-Iulia și lipseau cîteva zile. Atunci, simpaticele 
hangiţe ieșeau în uliţă, gata de păruială, spre marea satisfacție a 
clienţilor. În acele zile, scăunelele bărbaţilor nu mai foloseau pentru 
fund, ci mîngiiau reciproc zdravenele căpățini ale ambiţioaselor 
proprietărese. Doamna Tănase era înaltă, uscățivă și ciolănoasă, 
deosebindu-se de doamna Cipcigan, care se mîndrea cu niște fălci 
puternice cît două verze una lingă alta, cu picioarele scurte, cărora 
le atîrna la spate un butoiaș ce se sălta vesel după fiecare călcătură. 
Războiul se pornea psihologic din ușile celor două hanuri, cu vorbe 
mieroase, ori cu vorbe cu tâlc, apoi începeau mișcările strategice de 
intimidare. Poalele largi se ridicau în cap, arătindu-și una alteia 
respectul cuvenit. Clienţii dădeau adevărată năvală spre hanuri, 
dornici de distracții picante, iar vinzarea băuturilor întrecea toate 
așteptările. 

Cînd apăru Cae Indru, Tănase și Goliat îl îndemnară unul 
spre altul, dar tînărul, bun cunoscător al locurilor și obiceiurilor, 
intră dintr-o doară la Pivniţa Șardului, gândindu-se cu părere de rău 
că-i lipsește vremea necesară pentru a-i asculta pe hangii. Slujitorii 

îl înconjurară degrabă, așteptindu-se la un bacșiș gras din partea 
unui tînăr atît de strălucitor, al cărui armăsar ar fi stîrnit invidia 
celor mai de seamă dregători. 

În timp ce mînca îngîndurat, privirile lui Cae se opriră 
întîmplător asupra a patru oșteni, cam gălăgioși după cîteva căni 
de vin bun. Astfel, observă cu mirare că oștenii discutau aprins, 
arătind cu mîinile către el. După cîteva clipe se ridicară băţoși, 
zăngănindu-și armele și se opriră la cîțiva pași. 

— Domnule, zise cel mai voinic dintre ei, acum un ceas 
erai în lanţuri. Te-am văzut cum te văd și mă vezi. 

— Da, zimbi Cae. Asta era acum un ceas. 

Răspunsul atît de liniștit îl zăpăci un moment pe uriașul 
oștean. Îşi reveni însă degrabă și spuse amenințător: 

— Se pare că ai fugit, altfel am fi știut și noi. Nimic nu 
se întîmplă aici fără știrea noastră. 

— Am 0 scrisoare de trecere. 

— Sînt multe scrisori mincinoase. Fă bine și poftește cu 
noi! Sau te luăm pe sus. 

— Aș merge cu dragă inimă. Din păcate, sînt grăbit. Mai 
bine vă plătesc o găleată cu vin... 

— Auzi, auzi! rise voinicul. Haide, scoală fără nazuri, îna- 
inte de a te mirui cum se cuvine. 

— Dacă nu vă potoliţi, vă rup urechile! răspunse Cae 
aspru. 

— Pe trăsnetele și fulgerele sfintului Ilie! rise uriașul. 
Aţi auzit, fraților? Nimic nu ne mai oprește să-l cotonogim. Puneți 
mina... 

Uriașul nu mai apucă să-și încheie porunca. Masa grea 
de stejar parcă se prăvăli singură peste ei. Cae făcu un salt pină 
lîngă perete. Unul dintre oșteni se ridică mai sprinten, cu pistolul 
în mînă. Cuţitul lui Cae zbură pe distanța scurtă de cîțiva pași, 
înfigîndu-se în braţul oșteanului. Cineva strigă din toate puterile: 

— Fugiţi! Ăsta e Cae Indru. 

Pe feţele oștenilor se întipări brusc o spaimă de moarte. 
Rămaseră descumpăniţți acolo unde erau, neîndrăznind să facă 
vreo mișcare. 

— Puneţi armele la locul lor! porunci Cae. 

Oștenii îl ascultară aiuriți, încurcîndu-se între ei. 

— Cine e șeful vostru? 

— Eu, îngînă uriașul. 

— Apropie-te! 

— Să nu daţi, domnule! îl rugă oșteanul. Am auzit că 
lucraţi cu unele haruri diavolicești și nimeni nu vă stă împotrivă. 
Dacă știam de la început... 

— Bine, bine! rîse Cae. Știi să citești? 

— Slab, domnule, dar mă descurc. 

— Atunci, uită-te pe hîrtia de trecere! 

Oșteanul privi hîrtia, chiar dacă literele îi jucau dinain- 
tea ochilor. 

— E în regulă? 

— În cea mai bună regulă. 

— Bine! E timpul să vă retrageţi! Pe tine puteam să te 
ucid, se întoarse către cel cu pistolul, scoțindu-i cuțitul din rană. 

Oștenii o zbughiră afară. Cae își văzu mai departe de 
mâncare. După cîteva minute simţi din nou că e privit. Un cerșe- 
tor își întinse mîinile aproape de el. Poate unul dintre miile de 
cerșetori care cutreierau tîrgurile principatului. 

— Înălțimea-ta, grăi omul, chiar dacă am fost alungat 
de la alte mese, mă pricep ca nimeni altul să ghicesc trecutul și 
viitorul unui bărbat lipsit de zgircenie. 

Apoi șopti: 

— Sînt Ion Chioreanu, fostul secretar al lui Iojica. 

— Te-am recunoscut, murmură Cae, fără să-și arate 
surpriza. 

— Iată, înălțimea-ta, aceste mătănii sfinţite... am un 
mesaj pentru domnia-ta. Îl găsești sub șaua calului. Cu aceste 

mătănii i-am slujit pe mulți... mesajul e de la Toma Ciomirtan, în 
care poţi să ai toată încrederea... dar dacă nu doriți... 

Cae scotoci prin buzunare, îi dărui o monedă măruntă și-i 
făcu semn să se retragă. Cerșetorul mulțumi cu plecăciuni adinci, 
trecu pe la alte mese înșiriînd verzi și uscate, apoi se mistui prin 
ușa de la ieșire. 

Cae părăsi Alba-Iulia. Vînt Sălbatec, lăsat în voia lui, se 
întinse voinicește la drum. Cînd ajunseră dincolo de Măgura Vul- 
pii, lumina zilei se îngîna cu amurgul. Abia acolo își îngăduiră 
un moment de odihnă. În vreme ce calul mușca lacom din iarba 
fragedă, călărețul scoase mesajul adus de falsul cerșetor și citi: 


Domnule Cae Indru, 

Cunosc vechea prietenie dintre voi și regretatul 
Iojica. Fostul cancelar al Transilvaniei se putea numi 
fără greșeală un mare român. Atît de mare încît nu 
ne-am putut asemăna cu el. Înainte de a fi pus în lanţuri, 
Iojica mi-a încredințat patruzeci de mii de ducați, cu 
rugămintea să-i țin la dispoziția voastră ca parte din 
averea ce vi se cuvine. De suma aceasta puteți să dispuneți 
la prima cerere făcută domnului Izu Klein, starostele 
negustorilor din Sibiu. Parola de recunoaștere este: «Prin 
moartea lui Iojica românii de pretutindeni au pierdut un 
om de seamă». 

Am devenit consilierul noului principe nu 
în scopuri de mărire, ci pentru a continua lucrarea 
începută de Iojica și Mihai-vodă, în vederea unirii tuturor 
românilor. 

Andrei Bâthory e o pramatie fără nici un 
dumnezeu. În treburile principatului nu se ridică la 
valoarea lui Sigismund. E atît de slab încît prevăd 
înfruntări de oști pe pămîntul Transilvaniei. Turcilor 
le-a făcut o scrisoare prin care le cere firman de domnie. 
Pe poloni îi înșală cu altă scrisoare, făgăduindu-le 
principatul dimpreună cu Moldova și Ţara Românească, 
pînă la Dunăre. I-a făcut scrisoare împăratului Rudolf, 
căruia îi cere sprijin împotriva turcilor și recunoașterea 

lui ca principe. Îi poruncește lui Ieremia Movilă prin altă 
scrisoare să strîngă oștile Moldovei, păcălindu-l că-i va 
da fratelui său scaunul de domnie a lui Mihai-vodă. În 
ultima scrisoare îi cere lui Mihai-vodă să părăsească Țara 
Românească. Scrisorile nu sînt semnate de principe, așa 
cum s-ar fi cuvenit, ci de episcopul Naprâgy, altă pramatie 
care e mai primejdios decît cardinalul tocmai prin prostia 
și aroganţa lui fără seamăn. 

Sînt de părere să nu urmăriți soliile. Lăsaţi 
scrisorile să ajungă la locul lor! În felul acesta veți trage 
mai multe foloase, știindu-le conţinutul. 

Prin schimbarea din Transilvania, primejdia 
e mare pentru Țara Românească. Turcii se mișcă și ei 
ameninţători acum la vreme bună de lupte. Țara Moldovei 
va strînge oști. Hatmanul Poloniei, domnul Zamoyski, 

a pus tabără lingă Zim, hotărît să coboare spre Dunăre 

la cel mai mic semn a lui Andrei Bâthory Din îndemnul 
principelui, Kornis va stringe oști lingă Aiud. Împăratul 
Rudolf e departe de a fi un bun om politic. S-ar putea ca 
viitoarele sale hotăriri să fie chiar mai primejdioase decît 
tot ce v-am spus. În asemenea situaţie, nu armele hotărăsc 
destinul Țării Românești, ci viclenia. 

Domnule Indru, Iojica avea o casă în Sebeș. 
Acolo v-aţi întîlnit cu el de multe ori. Acum, casa e locuită 
de Ion Chioreanu, care lucrează pentru noi. Ar fi bine să-i 
trimiteţi lui Chioreanu un om de legătură. Toate mesajele 
noastre vor trece prin casa din Sebeș. 

Alvostru, Toma Ciomîrtan 


Cae aprinse hirtia și răspîndi cenușa rămasă. La poalele 
munţilor se așeză înserarea. Crestele străluceau în lumină. 


VA 


Costache Caravană nu era omul care să se mire din orice, 
dar în fața părintelui Clement, socotit mort, scoase un șuierat mai 
grăitor decît cuvintele. După ce-și reveni din uimirea firească, se 

apucă să-l repare folosind unele oblojeli și ierburi știute numai de 
el. Cînd isprăvi lucrarea așa cum se cuvine, porni un mic discurs 
ce produse asupra călugărului un efect asemănător cu paralizia. 

— Sfintule, zise cu vocea lui pițigăiată, minuni se mai 
întîmplă... fiindcă nu ca alții... fără să mă laud... carele ar fi unul la 
zece mii... dar vă jucarăm în foi de viță... că dacă n-ai ochiul ager... 
numai laba aia de ziceam eu să auzim de bine... și poate chiar mai 
mult... pe Zambilica mea dacă mint! Alții numai cu farmece sau 
cu ceva moșmoande... 

Costache se opri brusc văzîndu-l pe călugăr cu gura căs- 
cată de uimire. 

— Ai priceput, sfîntule? 

Clement se scărpină după ureche, năuc. 

— Nu prea. 

— Se poate, recunoscu grăsanul. Totdeauna cînd vreau 
să vorbesc în pilde și fineţuri o cam încurc... noi de la Adam și Eva... 
fiindcă e bine să fii copt... carele pre el și pre alții... fără a mai pune 
la socoteală haleala și mărunțţișul... că bafta tot baftă rămîne... 

— Nu, nu! îl întrerupse rugător Clement. Dacă vrei să-i 
zici ceva, ia-o pe bucățele! 

— Așa, așa, sfintule! aprobă Costache privindu-l cam 
nătîng. Taman asta zisei și eu. Cînd nu e prea lung, o descurc bini- 
ȘoI... că și alde ăia... carele pre alții... dar tocmai de sus de pe stîncă... 
unde altul rămâînea lat... însă tot laba aia... 

— Ho, domnule, oprește! se luă cu mîinile de păr Cle- 
ment. De fapt, ce vrei domnia-ta? 

Costache zimbi cu gura pînă la urechi. 

— Păi, ziceam cum ai căzutără... 

— E, bată-te norocul! se lumină acesta. Lasă că îţi spun eu 
cum a fost. Glonţul domniei-tale s-a oprit în laba sfintului Antonio 
cel tăcut, căreia i-am pus cîndva înveliș de zale. Eu am picat de pe 
stinca aia mai mult de spaimă. E drept că m-am zdrobit niţel, însă 

oblojelile făcute de domnia-ta m-au ușurat. Of, of, greu a mai fost 
să scoţi o vorbă ca lumea! Nu prea înțelegeam unde vrei să baţi. 

— Să fie la mine ceva lipsă de judecată? întrebă Costache 
păstrîndu-și aerul nătîng. 

— De! zise precaut călugărul. N-aș putea spune cu toată 
hotărîrea, dar măcar cu harul vorbirii nu prea ești dăruit. Cât des- 
pre mine, sigur că a fost o minune din cele mari... 

— Păi asta ziceam și eu, sări Costache. Despre minuni, 
sfinția-ta... că strămoșii voștri, domnii Cain și Isac, s-au bătutără 
ca chiorii... Isac l-a omorît pe Cain, iar Noe și domnul Avram... 

— Ah, pe Sfintele Daruri! se tîngui Clement, impresionat 
de atîta prostie și ignoranță. Poate vrei să zici Abel... 

— Chiar așa! se corectă Caravană. Abel și Isac... 

— Vai, vai, domnule! strigă Clement deznădăjduit. Ce-l 
amesteci pe Isac în treaba aceea? Cain l-a omorît pe Abel. 

— Zău? poate că unele cercetări făcute mai tîrziu l-au 
scos din cauză pe domnul Isac... 

— Ascultă, omule! zbieră Clement, cuprins de un tremur 
nervos. Cu neștiința domniei-tale și cu lipsa de har a gîndirii, ești 
în stare să omori un om sănătos. lar pe un bolnav ca mine îl pui 
la casne. 

Costache nu luă în seamă vorbele călugărului și continuă 
băţos discuţia pe teme religioase: 

— Pe urmă inchiziția, sfinția-ta... carele mult bine au 
făcutără pe Pămînt... a zis să fie post joia... că vinerile nu mai aveau 
căutare... 

— Joia? se înfioră Clement. Taci, păcătosule! Cine ţi-a 
băgat în cap asemenea trăsnaie? 

— Păi... voi popii... carele... 

— Noi? strigă Clement. Noi nu sîntem popi, ci călugări 
iezuiți. lar cei care propovăduiesc despre post sînt chivernisiți cu 
harurile dracului și cu spurcăciuni. 

— Asta o spuneți voi, iezuiții... carele nu aveţi nici bise- 
rică, nici măcar schituri. 

— Aiurea! spuse fălos călugărul. Ai fost vreodată în 
Polonia? 

— N-am fost, minţi Caravană. 

— Atunci, n-ai de unde să știi. Noi avem la Zim cea mai 
frumoasă biserică. Dacă ai vedea chiliile și pivnițele noastre... 

— O fi fost, rise grăsunul. O fost pe timpuri. Dar acum 
nici măcar în Zim nu mai poate fi o biserică de iezuiți. 

— Să fii domnia-ta sănătos! răspunse cam de sus călugă- 
rul. Acum două săptămîni cînd ne-a luat de acolo părintele Zablije, 
biserica noastră era mai frumoasă ca oricind. 

Vocea călugărului devenise atît de puternică încît Zablije, 
aflat ceva mai încolo sub supravegherea lui Ducu, strigă supărat: 

— Clement, Clement, potolește-ți gura! Ţi-am spus că 
ăsta e marele tău păcat. Nu vezi că domnul de lingă tine te trage 
de limbă? 

Clement închise gura nemulțumit și-l privi cu superio- 
ritate pe Caravană fără să bănuiască nici pe departe că se afla în 
fața unuia dintre cei mai șireți oameni din câţi întîlnise el. Nici 
Costache nu mai insistă. Obţinuse destule informaţii. 


S 


În timp ce Cae Indru ieși din Alba-Iulia prin poarta de 
nord, trăsura contelui Teleki făcu același lucru la poarta de sud. 
Lăsînd la o parte mijloacele de călătorie, singura deosebire se afla 
doar în direcțiile opuse luate de cei doi călători. Trăsura contelui 
trecu Mureșul și își continuă drumul pe sub piepturile dealurilor 
Zăreș, Căpud și jumătate din Hoanca, abătindu-se apoi la dreapta 
către faimosul castel din Obreja. În satul Cisteiul românesc, oame- 
nii se pregăteau de cină. Copii și femeile săriră de la îndeletnicirile 
lor, bulucindu-se pe la porţi, așa cum le era obiceiul cînd treceau 

mărimile ținutului, dar nu văzură mare lucru. Perdelele trăsurii 
îl fereau pe călător de ochii curioși. 

Lajos Teleki era proprietarul unor întinse domenii din 
nordul principatului. Dispunea de cîteva castele răspindite la Cluj, 
la Satu-Lung lingă Baia-Mare, la Dej, la Haţeg și chiar în Alba-lu- 
lia. Îmbrăcat totdeauna cu haine scumpe, după ultima modă de 
la Viena sau Praga, contele era socotit pe bună dreptate arbitrul 
eleganței ardelene. Om de gust și fin politician, priceput în afaceri 
și lacom, tatăl său, bătrînul conte Teleki strînsese o avere uriașă 
pentru acele timpuri. Lajos nu avea asemenea porniri. Afemeiat 
și curajos, tînărul fusese amestecat în unele scandaluri prin capi- 
talele Europei, dar cutezanţa lui dublată de istețime și risipa de 
aur îl scăpaseră cu obrazul curat. Mai mult chiar, datorită firii sale 
deschise și vesele reușea adesea să-și facă prieteni din cei mai 
înverșunați dușmani. Trecut de treizeci și patru de ani, pe fața 
lui frumoasă apăruseră două cute adinci, care în loc să-i dea un 
aer de maturitate îi sporea farmecul. Înalt peste limita mijlocie, 
mersul și ținuta lui mai păstrau ceva din suplețea adolescenților. 

Teleki se afundase gînditor între pernele din fundul 
trăsurii. „Iată, își zise el, au trecut patru ani de cînd bat aceste 
drumuri. Dragostea mea pentru frumoasa castelană din Obreja, 
în loc să se stingă, se aprinde mai puternic. Timpul nu se arată un 
bun alinător. Inima contesei Stela Beckembauer e dăruită de mult 
lui Cae Indru. Pentru mine i-a rămas doar o părticică de prietenie. 
Ei bine, nu credeam că Lajos Teleki, în fața căruia s-au aplecat cu 
nădejde multe din frumusețile Apusului, va ajunge vreodată să se 
mulțumească doar cu fărimituri. Adică nu! zimbi el. Prietenia ei 
nu e pentru mine o simplă fărimitură, ci tot ce am eu mai sfint. 
Doamne, cînd s-a mai văzut pe lume un tînăr care să-și îndrăgească 
rivalul? Ţin la acest Cae Indru împotriva voinței mele. Sau poate 
nu ţin. Poate îl admir. Dar pasul dintre admiraţie și prietenie e 
tare mic. Indru e ceea ce aș fi vrut eu să fiu, dacă nu mi-ar fi lipsit 
voinţa. El își pune viața în primejdie pentru neamul valahilor. Eu, 
pentru un iatac. El doarme prin păduri, pe coclauri, aleargă prin 

ploaie, prin frig, se avîntă în luptă fără să se gindească la viaţa lui, 
își folosește inteligența și iscusința armelor pentru a-i răpune pe 
dușmanii neamului său. Din această pricină își neglijează chiar 
dragostea. Azi și-a pus viața în primejdie pentru un prieten. Câţi 
se pot lăuda cu asemenea lucruri? Eu ce fac? Am moștenit o avere 
uriașă, dimpreună cu un titlu mare. În acești aproape treizeci și 
cinci de ani m-am dovedit priceput să cer, să poruncesc, să pri- 
mesc. Se trezi din gîndurile lui. Frumoasa trăsură intrase în vadul 
Tîrnavei Mari. Dincolo de apă drumul se continua în pantă dulce. 
Sus pe meterezele castelului se aprindeau torţe pentru veghea de 
noapte. Parcul imens de arini, de fagi, de salcîmi băștinași, de arţari, 
de brazi aduși cine știe de pe unde, se întindea pe luncă și pe deal 
pînă departe către satul Mihalţ. Vechiul castel construit cîndva pe 
cheltuiala marelui latifundiar Ioan de Szentivâni, se ridica semeţ 
deasupra Tîrnavei ocupînd un loc frumos și folositor din punct 
de vedere strategic. Așezarea lui gîndită cu temei domina locurile 
dintre Crăciunelul-de-Jos și Mureș. Pe la 1593, baronul Albert de 
Szentivâni, urmașul de drept al acelui loan care dispăruse fără 
urmă la un asediu turcesc, reclădi o aripă a castelului părăginită 
în urma unei răscoale a iobagilor. Din vechea latifundie se pier- 
dură unele sate, dar cele mai de seamă, adică Cisteiul românesc, 
Obreja, Mihalțul, Crăciunelul, Bucerdea și Peţălca, întinse pe 
douăzeci și cinci de mii de iugăre, fură vindute un an mai tîrziu, 
contelui Hans Beckembauer. Cei peste două mii de iobagi români 
se închinară după legile timpului noului proprietar. Prețul acelei 
tranzacții fusese atît de mare încît nobilimea principatului avu 
multă vreme subiect de discuţie. 

Baronul Albert nu fusese un mare iubitor de frumos, 
astfel că parcul imens de odinioară căzuse într-o stare jalnică. 
Noul proprietar, mai bogat chiar decît se crezuse, tocmi oameni 
pe plată bună, iar parcul reveni la veche strălucire. Aleile îngrijite 
cu o piatră de rîu, băncile presărate ici-colo, poienile cu ronduri de 
trandafiri, chioșcurile încîntătoare, mirosna aspră a atîtor esențe 
de lemn și clipocitul molcom al apelor Tîrnavei, îmbiau la odihnă. 

Pe dealurile nesfirșite din spatele castelului, contele Bec- 
kembauer înjghebase o mare crescătorie de cai, dovedindu-se mai 
priceput decît fostul proprietar. La vremuri cu atîtea mișcări de 
oști, caii se căutau pretutindeni, iar prețurile nu erau de lepădat. 
În pivnițele castelului, folosite altădată drept închisori pentru 
lotri, pentru iobagii prea îndrăzneţi sau pentru oștenii ce se dove- 
deau căzuţi în vreo ispită, noul proprietar depozita vinurile ce se 
înmulțeau de la un an la altul. Castelanul nu se grăbea să le vîndă, 
îndoindu-le prețul prin învechire. Pe dealurile dinspre Crăciunel, 
sarea aflată prin adîncimi ieșea singură la suprafață în zecile de 
izvoare. Căruţele castelului făceau transporturi de sare chiar pînă 
la pusta Ungariei. 

Cu toate veniturile bune, cu toată frumusețea și bogăția 
din jur, tînărul castelan trăia retras, arătîndu-se rar la curtea din 
Alba-Iulia sau la petrecerile nobililor învecinaţi. Sora lui, contesa 
Stela Beckembauer, despre care se zvonise că ar fi cea mai frumoasă 
fată a Transilvaniei, urma pilda fratelui, preferînd plimbările călare 
pe un minunat cal dăruit de contele Teleki. Puţini știau că cei doi 
frați se numeau în realitate Ion și Stela Cristu. Dar și mai puţini 
erau cei ce aflaseră că falsul conte lucra acolo de cîțiva ani pentru 
Mihai-vodă, domnul Ţării Românești. 

Poarta cea mare a castelului, se deschise cu zgomot lăsînd 
loc de trecere trăsurii lui Teleki. Majordomul trimise vorbă stăpîni- 
lor și se repezi să-l primească pe musafirul picat la vreme de seară. 

— Nu știu dacă surpriza e la fel de mare ca bucuria, strigă 
contele Beckembauer de sus de pe scări. 

Faţa lui simpatică, lungă de un cot, strălucea de plăcere, 
iar părul căzut în neorînduială dovedea graba cu care ieșea înaintea 
musafirului. Picioarele puternice și lungi, pline de tinerețe, străbă- 
tură iute distanța ce-i separa. Brațele ca două moriști se desfăcură 
în lături, astfel că pieptul voinic primi îmbrățișarea musafirului. 

Auzind exclamaţia de bucurie, pe care de fapt o aștepta, 
inima lui Teleki tresări înviorată. 

— Aș fi ingrat, răspunse musafirul, dacă nu ţi-aș mărturisi 

chiar de la început că va trebui să împarți bucuria cu tînăra con- 
tesă, dar nu în părți egale ca de obicei. 

— Să înţeleg prin aceasta că îi aduci vești? zimbi caste- 
lanul în vreme ce ochii lui inteligenţi sclipiră spre ironie. 

— Ce altceva aș putea să fac acolo unde nu am alte 
speranţe? 

— Ești nedrept, domnule Teleki! Oare prietenia nu poate 
sta în cumpănă egală cu dragostea? 

— Niciodată. Sînt sentimente diferite, socotindu-le lao- 
laltă ar fi ca și cum ai număra oile și caii împreună. Dar iat-o pe 
sora voastră. 

Tînăra contesă cobori scările în goană, sinchisindu-se 
prea puțin de etichetă. Purta o rochie simplă de culoarea ceru- 
lui, iar o șuviţă din părul ei bogat, roșu ca focul, îi căzuse pe fața 
îmbujorată. Mersul firesc, fără artificii, îi scotea în evidenţă fru- 
museţea corpului, aplecată mai puţin spre rotunjimi decît spre 
liniile lungi, delicate, care împlineau un tot plin de farmec. Ochii 
ei cenușii, strălucitori, îl cuprinseră pe musafir dintr-o căutătură 
scurtă, parcă întîmplătoare, dar suficientă pentru a înregistra cele 
mai mici amănunte. 

— Sper să staţi mai mult la noi, domnule conte, spuse 
cu bucurie nereținută. Fratele meu nu va fi mai puţin încântat 
decît mine. 

— E o invitație care mă onorează, evită musafirul un 
răspuns direct. 

Stela simţi delicatul refugiu și fiindcă nu-i erau dragi 
prefăcătoriile, îl amenință cu degetul. 

— Of, domnule Teleki! Sînt puţini prietenii noștri, iar 
cei mai buni ajung pe la noi doar în trecere. Sper să ne fii oaspete 
măcar o săptămînă. 

— Mă predau, rise musafirul fericit de bucuria ce strălu- 
cea în ochii ei. Cît despre vești, vor fi la plecare. Pînă atunci le voi 
ține închise în mintea mea fără să-mi pese de povara lor. 

— Domnule Teleki, strigă fata roșind, cu toate rugăciunile 
ce le fac pentru domnia-ta, vei ajunge cu siguranţă în purgatoriu 
păcătuind astfel. Care fată, care femeie din lume ar putea rezista 
o săptămînă în fața unor vești ce le-ar putea căpăta pe loc? Ar fi 
oare casne mai mari decît aceasta? 

— Te rogi pentru mine? îngînă contele buimac. 

— Uneori, zimbi ea cuprinsă de sfială. 

Intuind momentul greu ce picase peste cei doi, tînărul 
castelan interveni la timp. 

— Cred că pentru niște oameni atît de retrași ca noi, 
veșştile bune ca și cele mai puţin bune sînt o adevărată înviorare. 

— Așa e! aprobă musafirul. Veștile sînt de mai multe 
feluri. Prima e scurtă și sper să vă facă multă plăcere. L-am invitat 
aici pe contele Szatmâri, viitorul moștenitor al bătrînei contese. 
E un tînăr fermecător, dar nu se poate asemui nici pe departe cu 
mătușa lui, doamna contesă de Szatmâtri. 

— Minunat, minunat, domnule Teleki! se entuziasmă 
castelanul. Aceste ziduri vechi vor prinde puţină viață. 

— Așteptaţi, că nu e totul! se înveseli musafirul. Am invi- 
tat-o și pe bătrina contesă. Tinerii nu prea fac tovărășie bună cu 
bătrînii, dar această doamnă, cam aiurită la prima vedere, merită 
să fie cunoscută de voi. E vorba despre acea admirabilă doamnă 
care nu-și lasă nepotul să poarte o biată perucă, susținînd că numai 
naturalul are preţ în viață. Acea doamnă care a tras cu pistolul 
după dregătorii principelui. Acea doamnă care la peste optzeci de 
ani, după spusele altora, și la aproape șaizeci, după spusele ei, se 
ține atît de bine încît mai iese dimineaţa călare, să se plimbe pe 
frumoasele ei domenii. Acea doamnă care a binevoit să-mi arunce 
în cap o salatieră de argint, numai pentru faptul că am avut nepre- 
vederea să-i spun: „Doamnă, arătați minunat.” „Mincinosule! mi-a 
strigat ea. Crezi că nu știu cum arăt? Chiar dacă mai jumulesc ceva 
din virsta adevărată, pe care nu ţi-o spun pentru că ești obraznic, 
știu cum pot arăta la anii mei. Haide mai bine să mîncăm niște 

langoșe călduţe și să golim amâîndoi o oală de pălincă. Pramatia de 
nepot, nu știe să bea. Mă mir cum îl mai rabdă pămîntul.” Acum să 
trecem la celelalte vești. În urmă cu patru ani, Sigismund Bâthory 
a dat acel bal de pomină, despre care aveţi știre fiindcă am fost 
împreună. După cum vă amintiţi, printre invitaţi se aflau și trimișii 
curții din București, adică tinerii Cae Indru, Chirilă Zece Cuţite, 
Costache Caravană, Ducu cel Iute, Petrache cel Mic, Niță Prașş- 
tie, Tufănel, Toroipan, Gălușcă și Sile Adormitu. Domnii Tufănel, 
Toroipan, și Gălușcă ne-au făcut atunci o frumoasă demonstraţie 
de luptă cu biîta. Ei bine, ieri dimineață am fost în Mediaș, unde 
am asistat la înscăunarea noului principe. Privind prin mulțimea 
de gură-cască, văd un tînăr oacheș, înalt și subțirel, cu mersul ca 
de lăcustă. O figură atât de șuie ca a domnului Tufănel e greu să nu 
se facă remarcată. Intuind pricina prezenţei sale acolo am plecat 
spre drumul care duce către Dumbrăveni și Sighișoara. La vreo 
cinci minute după ce salvele au anunţat înscăunarea lui Andrei, 
îl văd iar pe Tufănel călare, gonind parcă mînat din urmă de toate 
furiile iadului. Azi pe la prînz îl întîlnesc în Alba-Iulia pe domnul 
Baltazar, comandantul garnizoanei din Sighișoara. Îl știți şi voi. Un 
lungan bărbos, cu o cicatrice mare pe faţă. Din vorbă în vorbă, aflu 
că domnia-sa a făcut un chef strașnic la hanul Butoiul Tămăduirii, 
situat în pădurea de dincolo de Sighișoara. Chefuise cu grăsunul 
Gălușcă. În toiul chefului apare Tufănel, schimbă unele șoapte 
cu Gălușcă, iar grăsunul se scuză în fața lui Baltazar: „Domnule, 
continuaţi cheful cu prietenul nostru. Eu sînt nevoit să dau o fugă 
la Brașov, unde iubita noastră soacră e gata să-și dea duhul. La 
noapte sînt îndărăt, dacă nu vor crăpa caii de schimb sub mine.” 
Ei, ce ziceţi despre asta? rîse Teleki privindu-și gazdele amuzat. 

— Știu eu? răspunse Beckembauer. Cred că domnul 
Gălușcă își iubește soacra. 

— Soacra? Nici vorbă. Tufănel și Gălușcă îi duceau vești 
lui Mihai-vodă. Vești privitoare la schimbarea din Transilvania. Tot 
din anumite izvoare știu că domnul Toroipan locuiește la hanul 

Berbecul Gras din Brașov. Cred că el e soacra lui Gălușcă. Am mare 
admiraţie pentru Mihai-vodă. Cu asemenea ștafete iuți știe tot ce 
se întîmplă în țările vecine. Nici curtea de la Praga, nici Constanti- 
nopolul nu au o atît de bună organizare a știrilor. Dar n-am isprăvit 
veștile. Azi în zori a fost arestat Chirilă Zece Cuţite, chiar lingă 
Alba-Iulia. Cîteva ceasuri mai tîrziu mă aflam la palatul princiar 
într-o discuţie cu Andrei Bâthory, cu Naprâgy, Ciomirtan și Kornis. 
În toiul discuţiei apare căpitanul Jager și-l anunţă pe cardinal că 
domnul Cae Indru cere audienţă. Din zori se pusese preţ în aur pe 
viețile acestor oameni ai lui Mihai-vodă. 

Auzind asemenea veste, contele Beckembauer nu păli 
așa cum se aștepta musafirul. Doar mîinile delicate ale frumoasei 
contese tresăriră lung, ca o bătaie de aripi. 

— Interesant, murmură castelanul. Să auzim în conti- 
nuare. Bănuiesc să fie o continuare. 

— Da, o continuare grozavă. Cardinalul i-a poruncit lui 
Jager să-l pună în lanţuri pe Indru, refuzîndu-i audiența. La un sfert 
de ceas îl văd pe căpitan că se întoarce. „Ei, ce mai e? l-a întrebat 
principele. „Măria-ta, un cuvînt din partea prizonierului.” „Ah, ah, 
rostește-l, domnule!” i-a poruncit cardinalul-principe. „Zablije”, a 
răspuns căpitanul. Auzind asemenea cuvînt, cardinalul fu apucat 
de un tremur care ne-a uluit. Se albise la faţă, iar în ochi i se citea 
groaza. Apoi ne-a poftit afară și a cerut să-i fie adus prizonierul. 
L-am văzut în lanțuri pe Cae Indru. Călca atît de calm și de zimbitor 
încît m-am simţit dintr-o dată mic lingă el. Din cauza surprizei abia 
i-am răspuns la salut. Nu știu ce s-a petrecut între el și principe. 
După o jumătate de ceas era fără lanţuri. Nimic din înfățișarea 
lui calmă, ușor adormită, nu se schimbase. Dacă a scăpat dintr-o 
astfel de primejdie, cu siguranţă că e un mare vrăjitor. Din păcate, 
domnul Chirilă e încă în lanţuri. 

— Ei, zise castelanul, acum cînd s-au isprăvit veștile, 
propun să intrăm amindoi în pivnițe. Vinul adus la masă își pierde 
strălucirea. Trebuie să mergem la el în Sfinta-Sfintelor. 

Gazda și musafirul coborîră nesfîrșitele trepte. Slujitorii 
aprinseră făclii. Nisipul greblat frumos îi îndemna parcă să calce 
în vârfurile picioarelor. În timp ce vechii prieteni se cinsteau din 
toată inima, Stela Cristu, falsa contesă Beckembauer, urcă scările 
spre odaia ei. Abia acolo lacrimile stăpînite atîta vreme alunecară 
domol pe faţa strălucitoare de tinereţe. Cînd se simți mai ușurată 
își închipui că se află într-o discuţie cu Indru. 

„Te-am cunoscut sub numele de Cociuban, începu ea. Mai 
tirziu am aflat că te numești Cae Indru. După lupta de la Călugăreni, 
fostul cancelar Iojica mi-a spus că adevăratul nume al domniei 
tale e Marcu. Iată că de la tine nu am aflat nimic, ci numai de la 
alții. De acel ce se ascundea sub numele de Cociuban m-am îndră- 
gostit cînd aveam șaisprezece ani. Ar trebui să-ți spun Cociuban, 
fiindcă de acest nume mi-am legat primele visuri, dar nu pot. Ai 
apărut într-o dimineaţă la castelul nostru din Munţii Semenicului. 
Veneai din pădure și eu nu bănuiam că erai hăituit de dușmanii lui 
Iojica. Erai înalt și slăbuţ. Încă neformat. Mișcările tale erau moi, 
parcă leneșe, iar ochii mereu subțiaţi ca atunci cînd te ferești de 
lumină puternică. Arătai molcom la fire și cam încet. Zimbeai rar, 
mai ales la supărare. Pentru zimbetul acela aspru, mi-ar fi plăcut 
să te văd mereu supărat. Purtai la briu șapte cuțite de care nu te 
despărțeai nici noaptea. Mă tot întrebam de rostul lor. Odată mă 
despărțeam de castel prin pădure. Într-o poiană am întâlnit doi 
lotri care s-au năpustit asupra mea. Am ţipat îngrozită fără să-mi 
dau seama că te strig pentru prima oară pe nume. Nu-l strigasem 
nici pe tata, nici pe fratele meu. Voi bărbaţii trăiţi momentele cu 
toată puterea așa cum le trăim și noi, dar noi femeile mai avem 
harul de a ne gîndi mai tîrziu la acel moment, desfăcîndu-l în mii 
de bucăţi, dînd interpretare fiecărui gest. Acesta e unul din marile 
haruri femeiești. În timp ce fugeam de lotri, ţi-am auzit tropotul 
calului. Ai sărit din șa asemeni unui fulger. Am vrut să mă adă- 
postesc în spatele domniei-tale, dar mi-ai dat un brînci care m-a 
aruncat peste niște tufe de boze. Cînd ai aruncat cuţitele spre cei 
doi, au fost ca două lovituri de trăsnet. Abia ţi-am putut urmări 

mișcările iuți. Dar nu rănirea lotrilor m-a speriat, ci zimbetul dom- 
niei-tale, în care am descoperit ceva înfricoșător. Fusesem o biată 
copilă proastă care dorisem uneori să te văd supărat. În ziua aceea 
am descoperit că te iubesc. Dar am mai descoperit ceva. Mi-am dat 
seama că mi-e un pic teamă de domnia-ta. Totuși nu te pot numi 
Cociuban. Nici Marcu nu te pot numi, chiar dacă e nume de prinţ 
al neamului nostru. Dragostea mea s-a legat de Cae Indru. Cînd 
ai dispărut de la castel, hăituit de dușmanii mulți, m-am desco- 
perit dintr-o dată bătriînă la gînduri și fără vlagă. Apoi am aflat că 
ai murit acoperit de ocară, iar pentru mine zilele deveniseră ca și 
nopțile, fără strălucire. Cînd ai apărut la balul principelui Sigis- 
mund, după mai bine de doi ani, mă aflam acolo alături de contele 
Teleki, care mă ceruse în căsătorie. L-am refuzat. Care fată l-ar fi 
refuzat pe Teleki? Cred că știai ceva în această privință. Cînd ţi-am 
auzit numele rostit, cînd ai intrat pe ușă, întreaga mea viață mi 
se adunase în priviri. Ţi-ai rotit ochii prin sală fără grabă. Asupra 
mea au zăbovit ca din întîmplare și am simţit atunci cum mi se 
sfișie inima. Îmi făcusem atîtea planuri, atâtea visuri. Credeam că 
vom dansa împreună. Că mă vei scoate din sala balului. Că mă vei 
săruta. Ar fi fost împlinirea după anii aceia grei cînd te știusem 
trecut din viață. Nimic din visările mele nu s-a împlinit. Adică nu. 
S-a împlinit ceva. Te-am văzut. Umerii ți se mai lărgiseră. Aveai 
un semn nou și mic deasupra ochiului. Principele v-a invitat să vă 
arătați măiestria la sabie în fața părintelui Grasa. L-ai învins, dar 
asta nu are însemnătate. Însemnat a fost doar faptul că am trăit 
acea luptă alături de domni-ta. Cînd te apărai de loviturile iuți și 
frumoase ale marelui spadasin, ochii ţi se îngustau ca o lamă de 
cuţit, iar mișcările erau atît de leneșe încît credeam din clipă în 
clipă că vei pierde lupta. Apoi, ochii s-au mărit brusc. Mișcările 
domoale s-au transformat în fulgere, pînă cînd părintele Grasa și-a 
cules arma de pe jos. Ce s-a petrecut mai pe urmă a fost ca un vis 
rău. Principele a încercat să vă aresteze, dar domnia-ta și prietenii 
care te însoțeau l-aţi înconjurat pe Sigismund și sub amenințarea 
cuțitului aţi ieşit din palat. În lupta de la Călugăreni te-ai aruncat în 

faţa lui Mihai-vodă, ferindu-l de moarte. Focul din pistolul turcului 
te-a lovit în piept. Ai mai avut putere să arunci cuțitul omorîn- 
du-l pe dușman. Apoi ai căzut în brațele lui Mihai-vodă. Printre 
ultimele cuvinte ale domniei-tale s-a aflat numele meu. Iar eu 
crezusem atîția ani că niciodată nu te-ai gîndit la mine. Prietenii 
domniei-tale te-au adus în Transilvania pe jumătate trecut din 
lumea aceasta. Domnul Ducu cel Iute a venit în Obreja să-mi dea 
de știre. Calul său a căzut sub dealul de lingă Tîrnava. Ducu s-a 
prăbușit la picioarele mele. Atunci am înţeles că nu numai eu te 
iubesc. Am ales cel mai bun cal și am gonit într-un suflet. Dincolo 
de Blaj am întîlnit trăsura cancelarului, care îmi ieșise înainte. 
Iojica mi-a făcut loc lîngă el și mi-a spus că de va fi putinţă de 
salvare a domniei-tale, doi oameni ar fi în stare să înfăptuiască 
minunea. Eu și Zimmermann, felcerul principelui. Niciodată nu 
mi-am putut închipui să aud tremurînd vocea aspră a lui lojica. 
Apoi, cînd am văzut trupul vostru fără cunoștință, am simţit cum 
fuge viața din mine. Dacă nu am căzut, a fost o întîmplare. Luni în 
șir le-am petrecut la căpătiiul vostru și fiecare strop de viață care 
apărea în trupul vlăguit mă întărea și pe mine. Într-o dimineață 
te-ai sculat să te razi, dar slăbiciunea te-a făcut să te sprijini. Peste 
un ceas a venit Sile Adormitu și ţi-a dat vestea că se urzește un 
complot împotriva lui Mihai-vodă. Te-ai îmbrăcat ca unul sănătos, 
m-ai sărutat pe față din fugă și ai plecat. Era primul nostru sărut. 
Adică nu. Odată dormeai agitat. M-am aplecat și te-am sărutat pe 
frunte și am șoptit fără să-mi dau seama: „Soțul meu." Ai deschis 
ochii doar pe jumătate, iar eu am crezut că pier în clipa aceea. Nici 
azi nu știu dacă m-ai auzit. Sînt patru ani de cînd ai plecat. Știu 
că mă ocolești. Te-ai gîndit poate că viața domniei-tale mereu în 
cumpănă, mereu pe drumuri, nu o poţi lega de a mea. Ah, dragul 
meu Cae Indru, dar iată că ai ieșit mereu din toate primejdiile. 
Într-o lume atât de agitată şi nesigură ca cea în care trăim, cine 
mai poate fi sigur pe viaţa lui? Totuși, un om ca tine nu e drept 
și nu poate să moară, iar eu nu mai am puterea să aștept. Te rog, 

îndură-te de mine! Sînt șase ani de cînd sper. Curînd voi ajunge o 
fată bătrină și amintirile mele au prea puţină strălucire.” 

Stela Cristu oftă resemnată. Apoi, îi auzi ca prin vis pe 
Ion și pe Teleki trecînd prin coridor cam afumaţi. Afară se întețise 
vintul. Ploaia iute lovea neputincioasă în zidurile castelului. Doar 
sus pe metereze oștenii de pază îi simțeau puterea. 

Așa cum i se poruncise, căpitanul Jager se prezentă peste 
un ceas în cabinetul de lucru al principelui. 

— Ah, iată-te, domnule! zise cardinalul împingînd hîr- 
tiile de pe masă într-o parte. Ia loc! 

— Nu se cuvine, măria-ta. 

— Lasă, lasă eticheta! Avem de vorbit. Din cîte am aflat, 
ai fost o vreme comandant al garnizoanei din Sighișoara, cu o soldă 
de patru ducați pe lună. Ce soldă ai acum? 

— Cinci ducați, răspunse Jager întrebîndu-se unde vrea 
să ajungă principele, dacă se interesa de veniturile sale. 

— E mult sau puţin? 

— Și mult și puțin, măria-ta. Adică mult pentru un vechi 
oștean ce se mulțumește cu întreținerea de la garnizoană și cu 
o cană de vin bun. Puțin, pentru unul hotărît să-și întemeieze o 
familie, așa cum e cazul meu. 

— Mda! zimbi principele, învăluindu-l cu o privire pro- 
tectoare. Ne-am gîndit să-ți ridicăm solda la șapte ducați. Ce zici? 

— E mai mult decît speram, răspunse căpitanul mirat. 

— Ei, ei, s-ar putea să-i meriţi. Am nevoie de oameni de 
încredere. De oameni în stare să intre în foc pentru mine. azi ești 
căpitan. Miine s-ar putea să-i iei locul lui Kornis. 

„Ce naiba o fi vrînd ăsta de la mine, de mă ia așa pe 
departe? se întrebă Jager. Doar asta-i datoria mea. Să-l slujesc.” 

— Ai putea să fii un asemenea om? întrebă cardinalul 
sfredelindu-l cu privirea. 

— Aș putea, măria-ta. 

— Îmi placi, Jager. Eşti modest și sîrguincios, tăcut şi 
inteligent. Iată niște haruri care te-ar putea duce mai sus decît 

speri. Poftim hiîrtia prin care îți mărim solda! Partea ce ţi se cuvine 
din arestarea lui Chirilă Zece Cuţite se ridică la o sută de ducați. Ia 
și această hîrtie! Pentru zelul dovedit azi în cazul domnului Indru, 
îți mai dăruiesc cinci ducați. Acum ce mai spui? 

— Spun că sînteţi generos. Pînă azi n-am fost băgat în 
seamă la curtea din Alba-Iulia. Eram o umbră necesară la ușa pala- 
tului. Un cîine de pază. Oare să cred, măria-ta, că a sosit ceasul meu? 

— Să crezi, Jager! spuse cu toată sinceritatea cardinalul. 
Cunoști locul de la Stînca Diavolului? 

— Ca buzunarele mele. 

— La miezul nopții va trebui să fii acolo dimpreună cu 
Chirilă, prizonierul nostru. Sus pe stîncă se vor afla Cae Indru, 
Costache Caravană și Ducu cel Iute. Cu ajutorul unei frînghii îţi 
vor cobori trei călugări. Domnia-ta îl vei urca pe Chirilă. Cînd va 
ajunge el sus, vor urma niște hîrtii mincinoase și încă doi călugări. 
Îi iei pe călugări sub pază personală. Nimeni nu are voie să discute 
cu ei. Te voi aștepta aici înainte de apariția zorilor. 

— Cîţi oameni să iau, măria-ta? 

— Cinci sute. 

— Dar nu mă duc la război. De zece ori mai puţini tot 
ar fi prea mulți. 

— Nu, Jager! îl întrerupse aspru cardinalul. Cinci sute 
nu sînt mulți. Oștenii să înconjoare toată zona, cu poruncă să nu 
ia prizonieri, ci să ucidă tot ce întîlnesc viu. 

— Nu-i drept fără judecată. 

— Ah, ah, lasă prostiile, Jager! se încruntă principele. 
Crezi că acei domni se vor da prinși fără luptă? Din izbînda pe 
care o vreau, s-ar putea să ieși bogat. Cae, Chirilă, Ducu și Costache 
preţuiesc, vii, opt sute de ducați. Dacă îi aduci în lanțuri, primești 
această sumă. Dar dacă îi aduci morţi, vei primi de trei ori atîta. 
Norocul nu se abate prea des asupra omului. Nu lăsa să-ţi scape 
asemenea prilej, căpitane! 

— Nu-l voi lăsa, zimbi Jager. 

Cînd înnoptă de-a binelea, ieșiră prin poarta de nord a 

cetății Alba-Iulia cinci sute de călăreți. Adică prin aceeași poartă 
părăsită de Indru cu două ceasuri mai devreme. În timp ce trupa 
se mișca spre Măgura Vulpii, tînărul ajunse aproape de Stînca 
Diavolului. Chibzuit, Cae își lăsă armăsarul într-un loc ferit și se 
strecură ca o umbră spre locul unde se despărțise de prieteni și 
prizonieri. 

„lată că nu știu ce s-a întîmplat în lipsa mea, gîndi el, 
iar prevederea e mama înțelepciunii.” 

Pădurea dormea adînc. Susurul liniștit al Ampoiului 
parcă întărea liniștea locurilor. Aerul era greu ca dinaintea ploii. 
Întunericul se dovedea negru ca smoala. Din apropiere ţișni o 
pasăre de noapte, filfiindu-și aripile domol. După zgomotul rar 
al aripilor, Cae pricepu că pasărea nu a fost scornită din culcușul 
ei. La vreme de primejdie, bătăile aripilor sînt scurte, iar zborul se 
face la rasul pămîntului, nu în văzduh. Se opri după un sfert de 
ceas, gîndindu-se: „Dacă nu s-a întîmplat nimic rău, acum sînt 
destul de aproape ca să fiu auzit de către prietenii mei.” 

Duse palmele în jurul gurii și scoase un țipăt ușor, de 
bufniță. La cel mult douăzeci de pași, răzbi un țipăt asemănător. 
Indru răsuflă ușurat. Peste cîteva clipe Ducu îi ieși în întimpinare. 

— Totul e bine pe aici? 

— Totul. 

— În cazul ăsta, avem mult de lucru. La miezul nopții, 
Jager îl va aduce pe Chirilă sub Stînca Divolului. 

— Ai reușit să-l îndupleci pe cardinal? 

— Nu să-l înduplec, ci să-l sperii. Totuși, din partea lui 
ne aşteaptă multe primejdii. În noaptea aceasta vom face schimb 
de prizonieri, cu ajutorul fringhiei lui Costache. Aici voi rămîne 
singur. Voi doi luaţi caii noștri și ai călugărilor. Dincolo de muntele 
acesta începe un pîriu. După un ceas de mers ajungeţi la Poiana 
Zorilor. Să mă așteptați acolo! La Stînca Diavolului s-ar putea să 
fie horă mare. 

— Nu plecăm nicăieri, zise Costache apropiindu-se. Am 

auzit că va fi schimb de prizonieri. Crezi că principele ca scăpa 
asemenea prilej de a pune mîna pe noi? 

— Sigur că nu, răspunse Indru. Acesta e și motivul pen- 
tru care vreau să puneţi caii la adăpost. Jager va înconjura aceste 
locuri cu mulți oșteni. Nici eu nu aș scăpa un astfel de prilej. 

— Tocmai asta ne face să rămînem alături de tine și 
Chirilă. 

— Hotărîm la urmă, fu de părere Ducu. Întâi să ascultăm 
planul prietenului Cae. Fiindcă sînt convins că are un plan. 

— AM. 

— Oclipă, interveni Caravană. În afară de Zablije a mai 
scăpat cu viaţă un călugăr. 

— Asta nu schimbă cu nimic planul meu. Dacă sînt bine 
legaţi amindoi, nu-mi vor da nici o bătaie de cap. 

— În privinţa legăturilor, ştii că sînt meşter, chicoti gră- 
sunul. Sînt burduf amîndoi și cu niște călușuri frumoase în gură. 
Zău că e o cinste pentru ei să poarte niște călușuri meșterite de 
Caravană. I-am ascuns în tufișuri, cam la cincisprezece pași de 
Stinca Diavolului. 

— Bine lucrat! aprobă Indru. Ei nu trebuie să cunoască 
pregătirile noastre. Auzi, Costache? Oare dacă am despleti funia 
și am împleti două subțiri, ar avea destulă rezistență? 

— Te cred. Sînt făcute din cînepă nouă. 

— Atunci, la treabă! Eu despletesc. Tu și Ducu împletiți. 
Trebuie să fim gata înainte de miezul nopții. 

— Vom fi, dar nu prea le văd rostul. 

— Tocmai pentru că nu ţi-am spus planul pînă la capăt. 
În timpul zilei am cercetat peretele muntelui din dreapta. La înăl- 
țimea de cinci-șase stînjeni se află o vatră. Cine ajunge pe vatra 
aceea își poate continua drumul spre creastă. Va trebui să atîirnăm 
acolo o fringhie de la vatră în jos. Oricât de mulți oșteni ar ajunge 
aici, vor fi neputincioși în fața pereților drepți de piatră. Adică vom 
ieși din încercuire de parcă am zbura peste crestele munților. La 
așa ceva nu se va aștepta Jager. 

— Propun să plece numai Costache cu caii, interveni 
Ducu. Pentru atita treabă nu-i nevoie de doi oameni. Eu voi rămîne 
aici. În timp ce tu vei sta pe Stînca Diavolului la schimb, mă furișez 
prin împrejurimi, pentru a urmări mișcările oștenilor. 

— Adausul la plan nu e rău! observă Cae. 

Lucrară iute. Mîinile lor meștere la asemenea treburi 
isprăviră frînghiile într-un ceas. Cu puţin înainte de miezul nopții, 
Costache porni cu caii spre Poiana Zorilor. Cae făcu un ocol mare, 
pînă găsi un loc bun de urcuș. Ajunse pe vatră, nu fără greutate, 
fixă fringhia de rădăcinile ieșite ale unui brad și se lăsă apoi să 
alunece de-a lungul frînghiei. Ducu îl aștepta neliniștit de întâr- 
ziere. Răsuflă ușurat cînd îl simţi lingă el. După douăzeci de pași, 
ajunseră din nou pe Stînca Diavolului. Apoi, abia avură timp să-i 
care pe călugări la locul de schimb, cînd se auzi glasul lui Jager: 

— Eşti aici, domnule Indru? 

— Aici, căpitane. Bună seara! 

— Tot respectul nostru! răspunse Jager politicos. Putem 
începe schimbul? 

— Îndată. Numai să fixez frînghia. L-aţi adus pe domnul 
Chirilă? 

— Da, prietene, răspunse acesta. Sînt aici sub stîncă. 
Domnul Jager m-a îndatorat cu această plăcere. Calul meu e sub 
mine. Din păcate nu-l putem căra sus. I-am promis unui oștean 
o răsplată bună, dacă se va îngriji de el. Căpitanul e de părere să 
cobori pentru a-l lua în primire și a schimba unele amabilități. 
Dar domnia-sa e însoțit de vreo cinci sute de oșteni, așa că propun 
să amînăm această plăcere pînă la o împrejurare mai nimerită. 

— Regretul e de partea mea, rîse căpitanul. Întâlnirile 
cu domniile-voastre au început să devină o sursă de câștig bun. 
Îmi aduc ducați. Păcat că noaptea e atît de întunecoasă. V-aţi fi 
bucurat de salutul nostru. 

În timp ce se schimbau asemenea amabilități, Ducu făcu 

un ocol mare prin împrejurimi. Se tîra ușor, ca o adiere. Nimic nu 
se clintea în urma lui. 

— Gata, domnule Jager, putem începe, strigă Cae. 

Zicînd acestea, începu să-l coboare pe Clement. Curînd 
îi veni rîndul lui Zablije. Apoi, primul mort. 

— Ah, ah! exclamă Jager. Călugărul acesta e țeapăn de-a 
binelea. Nu știu dacă schimbul se desfășoară în regulă. 

— Ştie principele, bravă Cae. 

„Pe toţi dracii! gîndi căpitanul. Cardinalul nu mi-a pome- 
nit nimic despre asta. Sper să nu am necazuri.” 

După asemenea cugetare se întoarse către Chirilă. 

— Urcă, domnule! A fost o plăcere pentru noi și trag 
nădejde să ne mai întîlnim. 

— Ne-am întîlnit de multe ori, spuse acesta și de fiecare 
dată plăcerea a fost de partea mea. 

Căpitanul înţelese ironia, astfel că răspunse acru: 

— Așa e, domnule! 

Cînd ajunse Chirilă sus, Cae îi șopti repede: 

— Mergi douăzeci de pași spre dreapta, pînă ai să dai 
de peretele muntelui! Pipăie cu mîna de-a lungul peretelui și vei 
simţi o fringhie! Urcă pe frînghie pînă te lovești de niște rădăcini 
de brad! Agaţă-te de ele și ai să ajungi pe o vatră! Să mă aștepți în 
locul acela! 

— Ei, ei ce se întîmplă acolo? își pierdu răbdarea căpi- 
tanul, bănuind șoaptele celor de sus. 

— Îndată, îndată, rise Indru. Pari grăbit, domnule Jager, 
dar nouă nu ne displace întîlnirea cu voi, mai ales în situaţia de 
faţă, cînd ne desparte asemenea obstacol. 

— 0, o! gustă gluma căpitanul, am știut totdeauna că 
sînteți un om de duh. Dar să mă ia naiba! Și acest călugăr e mort. 

— Ca și ultimul, domnule Jager. Doar nu-ţi închipui că 
întîlnirea dintre noi a fost amicală? 

— Nu-mi închipui nimic. În schimb mi-e teamă că 
schimbul dintre noi are unele cusururi. 

Cae nu-i răspunse. De undeva din apropiere se auzi un 
țipăt de bufniţă. Era semnalul lui Ducu, iar tînărul pricepu că 
întreaga zonă e înconjurată de oșteni. Apoi, auzi lingă el o șoaptă: 

— Lasă-l naibii! Peste cîteva clipe, drumul nostru spre 
fringhie nu va mai fi liber. Zgomotele din jur se întețiră brusc. Indru 
nu-l mai legă pe ultimul călugăr mort, ci îi dădu brînci de sus de 
pe stincă. La spatele lui se precipitară sumedenie de pași. Dar 
el nu făcu greșeala să alerge. Ridică un bolovan greu cît un copil 
și-l aruncă spre stînga. Atrași de zgomot, oștenii dădură năvală în 
direcția bolovanului. Tînărul alunecă spre fringhia salvatoare ca 
o nălucă. Apoi îl auzi pe Jager: 

— Domnule Indru, de data aceasta nu mai scăpați, iar 
plăcerea va fi de partea noastră. 

De undeva, parcă din cer, îi răspunse un hohot de rîs. 
Jager înjură groaznic. Indru trase fringhia și-și continuă urcușul 
alături de Chirilă și Ducu. Spre creastă, pădurea fremăta ușor. 
La Stinca Diavolului, oștenii se loveau între ei pe întunericul de 
nepătruns. 

În prima duminică de iunie a anului 1599 intrară prin 
poarta de nord a Bucureștilor doi călăreți cu hainele colbuite de 
drum lung. Cel din față părea un dovleac așezat în cumpănă pe 
cal. Arătarea de sub el se dovedea o sluțenie rar întîlnită în Cimpia 
Bărăganului. Al doilea călăreț era un lungan cît o grindă, cu fața 
roșcată adusă înainte ca un bot de vulpe, cu părul roșu săltat pe 
creștet asemenea unei creste de cocoș. 

— Nu crezi, dragă domnule Sile Adormitu, întrebă primul 
călăreț, că s-ar cuveni să ne udăm gâtlejurile după atîta oboseală? 

— Pe porțile iadului, domnule Costache! răspunse al doi- 
lea călăreț înviorat dintr-o dată. Aveţi unele idei adinci, izvorite 
dintr-o meditaţie îndelungată. Nu-mi trecuse prin minte aseme- 
nea desfătare a corpului, datorită firii mele lipsite de haruri înalte. 
Ultimul chef l-am făcut cu părintele Grasa și nu mă rușinez a vă 
mărturisi că sfinția-sa m-a băgat sub masă după primele două 
găleți cu vin. Atunci, sau poate ceva mai tîrziu, mi-am dat seama de 
toată păcătoșenia mea trupească. Dacă mi se va întîmpla asemenea 
lucru și cu domnia-voastră, să nu-mi interpretaţi slăbiciunea ca 
o lipsă de respect. Va fi suficient să mă stropiţi cu apa unei găleți 
pentru a mă readuce în simţirea spiritului. Apoi voi avea cinstea 
să vă fac o cîntare la ureche. Am o voce care te bagă în răcori. 

Ajunși printre primele case, călăreţii își domoliră 
caii obosiţi, iar privirile lor cătară lacome împrejur, așa cum se 
întîmplă celor ce lipsesc de acasă multă vreme. În timpul nopții 
plouase peste oraș. O ploaie scurtă, bogată, care dărui zorilor o 
atmosferă calmă, răcoroasă. Mirosna florilor de salcim stăruia în 

aer dulce-amăruie, ca un parfum înviorător. Soarele de dimineaţă 
ștergea urmele ploii, dar întreaga atmosferă a orașului părea că 
întinerise peste noapte. Prin curțile gospodarilor, pietrișoara se 
umflase brusc de atita sănătate. Stinjeneii, cam plini de ei, sfi- 
dau căldura cu săbiile întinse bătăios în jurul minunatelor flori 
albastre, iar tufele de regina-nopții, înalte cît omul, își strîngeau 
petalele ofensate, gata să le redeschidă la cel mai mic semn de 
slăbiciune a soarelui. Casele boierești, multe la număr în partea 
de nord, cu intrările mari și cerdacurile în stare să adăpostească 
fiecare o nuntă, răsăreau ici-colo din măreţia boschetelor sau a 
copacilor bătrîni. Cireșii se desfătau ademenind privirile trecăto- 
rilor cu fructele lor roșii-gălbui, în care soarele Bărăganului pusese 
ceva din sufletul său. 

Înainte de a intra în Uliţa Mare, cei doi călăreți își abătură 
caii pe la piața Zece Mese, unde domnii Tufănel-tatăl și Ciripoi-tatăl 
începuseră o dispută verbală care amenința să nu se mai sfirșească. 
Tarabele lor cu blaturi, cu sucitoare și cu linguri de lemn erau înve- 
cinate, chiar dacă le despărțea o distanţă de zece-doisprezece pași. 
Distanţă stabilită de ei, după ultima păruială, ca între două firme 
rivale respectate în acea zonă a Bucureștilor. Cei doi concurenți 
căpătaseră o bunăstare vizibilă, datorită unor însemnate inves- 
tiții făcute în fiecare sezon călduros. Dacă în urmă cu cîțiva ani 
se mulțumiseră să-și expună mărfurile pe niște simple rogojini, 
acum tarabele confecționate din scînduri le dădeau un aspect mai 
sobru, mai elegant. E drept că în iernile geroase cei doi negustori 
își băgau prăvăliile pe foc fie din cauza frigului, fie datorită unor 
proiecte ambițioase. Dar, cînd începea anotimpul cald, cîțiva gos- 
podari din zona bogată a orașului se pomeneau într-o dimineață 
că le-au dispărut gardurile și nimeni nu le-ar fi putut recunoaște 
în cele două tarabe din scîndură geluită frumos. 

Cu toată căldura statornicită în Cîmpia Bărăganului, din 
motive total necunoscute, domnul Tufănel-tatăl purta o splen- 
didă căciulă de miel alb și negru. Culorile se păstrau la ea în părți 
egale, ceea ce arăta că a fost confecționată din două căciuli mai 

vechi. Sumanul aproape nou, cu mînecile mult prea lungi, avusese 
cu siguranţă un stăpîn voinic, iar domnul Tufănel-tatăl putea fi 
bucuros că nu se întîlnise pînă în ziua aceea cu fostul proprietar. 
Faţa lui mică, niţel șuie, semăna cu a unei veverițe, iar ochii mari, 
cu priviri alunecoase, arătau o notă de inteligenţă. 

Ciripoi-tatăl părea un adevărat gentlemen. Pălăria lui 
de catifea, cam roasă de timpul necruţător, fusese croită cîndva 
pentru o căpățină de uriaș. Acesta era motivul pentru care frumo- 
sul acoperiș se supunea atracției gravitaționale și aluneca plin 
de respect pe faţa negustorului, acoperind-o cu totul. Obișnuit cu 
năzdrăvăniile ei, domnul Ciripoi o trimitea pe creștet cu o scurtă 
lovitură de palmă, iar de sub ea se arătau niște urechi mari, clă- 
păuge, un nas în formă de conopidă, o gură cît o jumătate de sapă, 
cu buzele vinete, supte înăuntru, datorită unor lipsuri interioare 
de stalactite și stalagmite. Spre deosebire de rivalul său, nu purta 
suman din două motive destul de serioase. Întâi, timpul căldu- 
ros nu pretindea asemenea îmbrăcăminte, iar mai apoi, distinsul 
cetățean al Bucureștilor nu poseda nici un obiect care să semene 
cît de cît a suman. Pantalonii cu fundul mare, bun de adăpostit o 
clopotniță, îi împrumutase definitiv de la un bulgar neprevăzător, 
dornic de o baie strașnică în rîul Dimboviţa. 

La apariția celor doi călăreţi, negustorii se aflau în toiul 
disputei verbale, mai ales că onorata clientelă obișnuită la piața 
Zece Mese nu se îmbulzea pe lîngă tarabe. Domnul Tufănel-ta- 
tăl, mai ager în priviri decît concurentul său, se opri la jumătatea 
frazei, ochii îi crescură brusc, iar exclamaţia de surpriză îl făcu pe 
Ciripoi să tresară. 

— Vere, zise Tufănel, ia seama colo în spatele tău! Nu 
crezi că boierii care s-au oprit ne caută pe noi? 

Ca orice om cu sufletul curat, Ciripoi nu-și pierdu vremea 
să cerceteze. Primul său gest fu îndreptat spre marfă, cu gîndul de 
a prinde în braţe întregul inventar al prăvăliei, cu care să se fofileze 
prin mulțime. Dar tot atît de repede negustorul trase concluzia 
că în vorbele celuilalt nu se afla nici o nuanţă de alarmă, așa că 

își întoarse privirile printr-o fulgerătoare și elegantă răsucire a 
capului. Astfel, pălăria îi veni peste față, o săltă pe creștet cu un 
dupac îndemînatec, iar ochii lui licăriră a bucurie. 

— Hei, Ciripoi, Tufănele, ia veniți mai aproape! strigă 
Sile Adormitu. 

Cei doi nu o luară la goană spre o atît de dulce chemare, 
ci zburară în întîmpinarea oaspeţilor. Pantalonii bulgarului și 
sumanul de provenienţă anonimă fîlfiiră scurt printre tarabe. 
Sile și Costache Caravană zimbiră mulțumiți, observînd agilita- 
tea bătrînilor negustori. 

— Câţi ani ai, Ciripoi? întrebă Sile, învirtind în palme 
două pungi burdușite cu aspri. 

Ciripoi-tatăl, om cu scaun la cap și trecut prin multe, 
socoti să mai adauge la vîrsta reală încă vreo douăzeci-treizeci de 
ani, știind că bătrîneţea putea zgîndări generozitatea călăreţilor. 
Dar nebunul de Tufănel i-o luă înainte și răspunse cu voce mare, 
asemenea unui oștean: 

— Cincizeci și doi are, înălțimea-ta. E născut într-un an 
cu mine. 

— Minte! sări Ciripoi-tatăl ca ars. Eu abia mă ţin pe 
picioare de bătrân ce sînt. În toată piaţa asta nu e unul mai bătrîn 
și mai oropsit ca mine. 

Sile Adormitu își înfrînă un început de zimbet, 
încruntîndu-se. 

— Atunci, de tine nu avem nevoie. O să ne mulțumim 
numai cu Tufănel. „Să mă ia naiba de nătărău! gîndi Ciripoi. În 
toată Mahalaua Opincarilor nu se află unul mai nătărău ca mine. 
Domnul acesta ţine în palme două pungi. Asta se cheamă că nu 
le-a scos întîmplător. Una din ele ar încăpea fără urmă în panta- 
lonii bulgarului. Dacă nu pun mîna pe una din pungile alea, pot 
să mă arunc din clopotniţa bisericii Sfintul Spiridon, că nu e nici 
o pagubă.” 

Făcu o nouă plecăciune în fața lui Sile, apoi o luă mai 
pe departe: 

— Înălțimea-ta, oamenii cuminţi sînt rari. Abia dibăcești 
unul într-o piaţă. Mie mi-a mers vestea că aș avea mai mult scaun 
la cap chiar decît un boier. Asta, fără să mă laud. Vărul Tufănel, 
arde-l-ar pe..., știe că la mine vin după sfaturi toți înțelepţii din 
mahala. De pomană dau sfaturi. Să mor dacă mint! Și oamenii 
zic: Să mergem la bătrînul Ciripoi dacă vrem un sfat bun. Eu nu-i 
pot opri să-mi zică bătrîn. Altfel, sînt dintr-un an cu Tufănel. Ba, 
cred chiar ceva mai tînăr și mai sprinten. 

— Dă-te mă-n cîștig de-aicea! i-o întoarse Tufănel-tatăl. 

Dar un gest a lui Sile îi domoli pe amîndoi. 

— Îl cunoaşteţi pe negustorul Isaia? 

— Ca pe o brezaie, rîse Ciripoi. În tinereţe îi aduceam 
niște cai, mamă, mamă. Numai cai turcești. Noaptea îi luam, noap- 
tea îi vindeam și tot noaptea dispăreau din curtea jupinului Isaia 
de parcă intrau în pămînt. 

— Da, da, înţeleg, zimbi Sile. Acum, adunaţi-vă marfa! Mai 
către seară mergeţi la Isaia să vă dea cîte un cal pe alese și straie 
pe măsura voastră! De fapt, știe el ce vă trebuie. Mîine dimineață 
veniţi la hanul Privighetoarea de Aur! Iată și niște bani pentru 
femeile voastre. 

Cei doi prinseră cu îndemînare pungile grase, pipăindu-le 
lacomi, în timp ce Sile și Costache Caravană își îndreptară caii pe 
Ulița Mare, către faimosul han Privighetoarea de Aur. 

Cînd sosiră noii oaspeţi, hangiul Cristache Mutu își purtă 
cu mare iuțeală pîntecul cît un poloboc printre mesele multe. Avea 
o slăbiciune pentru Caravană, care se dovedea un mîincău fără 
pereche. De multă vreme nu-l mai preocupau afacerile bănești 
chiar dacă hanul aducea venituri grase, ci mai degrabă se simțea 
atras către clienţii pricepuţi în aprecierea unor bucate gustoase. 

— Cristache, băiatule, strigă Caravană, în fiecare an pîn- 
tecul tău mai crește cam cît un harbuz. 

— Ride hiîrb de oală spartă! zimbi șăgalnic hangiul. Nici 
cu domnia-ta nu mă pling. Dacă n-ai umbla atât pe drumuri, cred că 
ai putea să mă ajungi. Dar nu-i asta pricină de supărare. Oamenii cu 

pîntecul rotund sînt făcuți anume să guste toate plăcerile lumii. lar 
plăcerea cea dintîi e mîncarea și băutura. Eu îmi cunosc musafirii 
după înfățișare. Cei smochiniți la față și la trup sînt o adevărată 
pagubă pentru un hangiu cumsecade. Ăștia fug de sosuri, de carne 
grasă, ori de un purceluș la tavă, cum fuge dracu de tămiie. Bagă în 
ei numai uscături și ciorbe lungi, apoase. Iar la băutură mai mare 
jalea. Se amețesc din te miri ce. Borţoșii ciulesc urechile și aud 
zgomote de străchini cale de o poștă. Nasul îi conduce fără chip 
de greșeală către locurile cu mîncare aleasă. Uscăţivii sînt grăbiţi 
la mîncare și se gîndesc aiurea. Borțoșii au un anumit dichis, ca 
la o slujbă. Nu se reped asupra bucatelor. Întâi le adulmecă. Apoi 
le gustă. Pe urmă, le cinstesc mestecîndu-le domol. Dacă te repezi 
ca un apucat, mîncarea se stringe în ea și nu-și mai sloboade aro- 
mele. Dar în fața unui plescăit molcom se alintă și te cuprinde cu 
tot ce are ea mai bun. O singură dată m-am păcălit cu un slăbănog. 
Cînd l-am văzut, mi-am zis că vine de la Muntele Sfînt, unde o fi 
trăit numai în posturi și rugăciuni. O arătare lungă, cu coastele 
ca cercurile pe butoaiele nepăpurite. După ce l-am privit cu milă, 
i-am propus: 

„Domnule, să vă dau ceva de post și niscaiva uscături?” 

Zice: 

„Nu, jupîne dragă! Eu sînt obișnuit cu lucruri alese. Dacă 
ai un miel de vreo zece ocale, copt în spuză și stropit cu vin, ești 
omul meu.” 

„Am, domnule, i-am spus mirat. Poate că n-ar strica și 
o oală cuvin.” 

„Nu, vin să nu-mi dai acum! Eu n-am timp să mă opresc 
din mîncat, iar setea mă apucă abia la urmă. După prînz intrăm 
în pivniță. Fac cinste cu vin, dat te poftesc și la miel. Mie îmi plac 
borţoșii chiar dacă nu țin pînă la capăt lîngă niște bucate alese. Însă 
ca priveliște, merită să te uiţi la ei, fiindcă ei reprezintă belșugul." 

ZIC: 

„Domnule, ai vorba aleasă ca omul umblat prin lume. 
Nouă ne plac oamenii subțiri la gusturi și la purtare, d-aia ne-am 

gîndit să nu vă punem la casnele iadului într-o întrecere de bău- 
tură și mîncare cu un borțos. Să vă dau mai degrabă ceva ușor 
pentru desfătarea trupului. Poate n-ar strica o bucată de slănină 
cît o jumătate de cărămidă, ușor gălbuie de la fumul rece din tim- 
pul iernii, cu niște piine proaspătă de casă, a cărei coajă coaptă pe 
vatră e plesnită și aspră cum e coaja gorunului bătrîn. Lingă asta ar 
merge o ceapă cît un genunche de cal. O ceapă roșie și iute, spartă 
în pumni și umplută cu sare...” 

Zice: 

„Nu 

„Atunci, un rățoi pe varză călită. Un rățoi rumenit cum 
se cade, care șade cu picioarele în sus pe o movilă de varză călită, 
așa, de al naibii ce e. Astea sînt bucate ușoare și nu fac rău într-un 
stomac prăpădit ca al domniei-tale.” 

„Ah, ah! zice el. Mă bucur cînd întîlnesc un hangiu de 
treabă. Păcat că ești borţos. Zău, n-ai merita asemenea osîndă! Să 
am eu bine câţi borțoși am băgat sub masă la băutură și mîncare!” 

„Bine!” îi răspund fără asprime. Apoi m-am așezat ală- 
turi de slăbănog, hotărît să-i dau o lecţie fără să știu pe ce miini 
am căzut. După vreo cinci ocale de carne fragedă, grăsuţă, împăr- 
țită frățește, am simţit o moleșeală dulce. Cînd apare moleșeala, 
mă opresc totdeauna din mîncat. Acum nu era chip. Slăbănogul 
îi trăgea înainte la fel de pofticios. Pînă și oasele trosneau între 
dinţii lui mari. După alte două ocale mi s-a părut că am vedenii. 
Am continuat să înghit alături de el, căsnindu-mă în apărarea 
sfintelor drepturi de mîncăi ale borțoșilor pînă am căzut prostit. 
La fiecare îmbucătură simțeam o sfirșeală în toate mădularele, 
iar trosnetul fălcilor lui se arăta depărtat ca o părere. M-am trezit 
în pivniţă printre butoaie. La primul butoi am băut cîte o oală de 
vin și ne-am închinat împreună. La al doilea butoi ne-am sărutat 
creștinește. La al treilea am plins. La al patrulea am cîntat popește. 
La al cincilea mi-a perit vederea. La al șaselea am rămas fără grai. 
La al șaptelea mi-am căutat un loc unde să mor creștinește. Aveam 
acolo un vin de Drăgășani curat ca lacrima de prunc. Apoi m-am 

trezit la soare, pe iarba din curte. Însă nu în ziua aceea, ci într-a 
doua. După trei săptămîni l-am alungat. Parcă mai slăbise cît a 
stat la mine. Și mirosea în urma lui a pagubă și a uscăciune. Asta 
e, domnule Caravană. Totuși, oamenii din soiul acesta sînt rari pe 
lume. Am auzit că vrei să te însori. Cred că n-ar strica ceva chibzu- 
ială. Femeia slăbănoagă e bună la dragoste. În bucătărie nu face 
cît o ceapă degerată. Acolo, numai grăsanele au căutare. Cum vezi 
una căreia îi atîrnă șuncile și are fundul cît un butoi, să știi că e 
cea mai potrivită pentru o căsnicie lungă. Dragostea ține de obi- 
cei puțin. Dar de mîncare bună ai nevoie toată viaţa. Să te ferești 
de femeia care ajunează împotriva îngrășatului, fiindcă trebuie 
să postești împreună cu ea! Să te ferești de femeia care vorbește 
puţin! Asemenea soi de femeie adună în gușă toată otrava gîndului 
și e mai acră decît măcrișul. Acolo unde ciripitul ei se aude toată 
ziua, se umple casa de lumină. Să mă ia naiba! Te-am oprit în ușă 
cu vorbele mele: Poftește sus! Domnii Cae Indru, Ducu cel Iute, 
Chirilă Zece Cuţite și părintele Grasa abia așteptă un ospăț cu voi. 


VA 


Noaptea se lăsa domol peste București. O noapte calmă, 
limpede, ce nu prevestea nimic din marile ameninţări picate 
din toate părțile peste Țara Românească. În odaia de lucru a lui 
Mihai-vodă era lumină. O încăpere mai mult lungă decît lată. Pe 
mijlocul ei se afla o masă de stejar lucrată în frumoase crestături de 
mină. Pereţii încărcaţi cu panoplii bogate în arme, ferestrele mici, 
cu zăbrele groase cît funiile, tavanul simplu spoit în alb, mobila 
puţină, dădeau interiorului o atmosferă de răceală. Doar imensul 
covor de Keșan, lucrat în tonuri calme, aducea o notă de căldură. 

Domnul Țării Românești se plimba îngîndurat de-a lun- 
gul odăii. Purta o îmbrăcăminte simplă de catifea bine strinsă pe 
corp. Umerii lui mari contrastau plăcut cu șoldurile înguste. Lini- 
ile dulci ale corpului nu-și pierduseră farmecul deși Mihai-vodă 
intrase în pragul de toamnă al vieţii. Părul ușor cărunt pe la timple 

se răzvrătea aspru a neorinduială, dezvelind fruntea înaltă, brăz- 
dată de cute adînci. La vreme de gînduri multe, cutele se adunau 
între ele ca la sfat de taină. Cînd gîndurile se depărtau, dind răgaz 
de liniște, fruntea se limpezea ca cerul după ploaie, iar privirile 
arzătoare căpătau dulceața soarelui potolit, de toamnă. 

„Au trecut patru ani de cînd am scos Țara Românească 
de sub turci, gîndi vodă. În acești ani am purtat atîtea războaie 
cu turcii și cu tătarii cît n-au purtat alte neamuri în toată istoria 
lor. Am biruit în toate luptele, dar nimic nu a fost hotărîtor. Parcă 
ieri am tăiat pînă la ultimul om garnizoana turcilor din București. 
Parcă ieri am luat la rînd cetăţile turcești din lungul Dunării și din 
Balcani. Oștenii au făcut mari lucrări pentru neamul românesc. 
Atât de mari cum nu s-au mai pomenit. Adică nu. Uite că greșesc. 
Au fost lucrări chiar mai mari ca ale noastre. Mircea cel Bătrin 
și Ștefan cel Mare ne-au întrecut cu mult așa că nu ni se cuvine 
cine știe ce fală. Ne-am bătut așa cum au făcut totdeauna părinții 
noștri. Să se fi născut oare neamul nostru lipsit de noroc? Fiecare 
bucată de pămînt românesc are în el sîngele unui apărător. Toţi 
înaintașii noștri s-au bătut să apere pămîntul țării. Dar iată că 
ne așteaptă alte războaie. Pînă cînd ne vom bate oare? Turcii au 
ridicat la Călugăreni atîta oaste încît ar fi ajuns pentru un război 
cu toată Europa. O sută optzeci de mii de turci au stat împotriva 
noastră la Călugăreni. Mi-a fost grozav de frică atunci că vom 
pierde. Dar m-a încercat și un moment de mindrie. Prin uriașa 
oștire adusă împotriva noastră, turcii ne arătau, fără să știe, res- 
pectul și prețuirea lor. Eram de zece ori mai puţini. Dar turcii ne 
cunoșteau virtuțile de pe cîmpul de luptă. Doamne, Dumnezeule, 
cînd a început lupta din vadul Călugărenilor și am văzut puhoiul 
turcesc, m-a apucat o fală și o mîndrie fără seamăn pentru nea- 
mul românesc! Turcii nu aveau curajul să se bată de la egal. Oare 
Ștefan cel Mare a simţit asemenea fală? Fiindcă și el a fost cinstit 
de turci cu astfel de puhoaie. Dar asta nu are importanță. Această 
mândrie va rămîne urmașilor noștri. Am învins la Călugăreni. O 
mînă de oameni am bătut un imperiu. Poate și noutatea pe care 

am adus-o noi în războaie să-i fi descumpănit pe turci. Românii au 
priceput înaintea altor neamuri că armatele greoaie, încărcate în 
zale și fierărie și-au trăit traiul. Oștirea Bucegilor a fost trăsnetul 
nostru pentru turci. Ea a hotărît bătălia de la Călugăreni. O oştire 
ușoară, ca fulgul. Va mai trece multă vreme pînă cînd generalii 
vor înțelege că oștilor greoaie le-a trecut vremea. Apariția armelor 
de foc a isprăvit vremea armurilor și apărătorilor greoaie. Totuși 
n-am folosit destul toate planurile noastre de tactică. Chirilă Zece 
Cuţite se dovedește un oștean mai bun decît mine. El s-a zbătut să 
înființăm un corp de oșteni care să atace spatele dușmanului cu 
mult înainte de a se apropia de graniţele noastre. Care să-i macine 
aprovizionarea și munițiile. Timpul și sărăcia nu ne-au îngăduit 
să facem prea multe. Sfaturile lui Cae Indru au ajutat să cîştigăm 
înainte. Dar nu e totul. Avem nevoie de soli buni, care să știe a 
purta tratative cu dușmanii și prietenii. De multe ori tratativele 
purtate cu chibzuială aduc mai multe foloase decît victoriile de 
pe cîmpul de luptă.” 

Mihai-vodă își întrerupse plimbarea. Clucerul Ieremia 
Băicoianu, un tînăr înalt, spătos cît un urs, cu fața veselă ca de 
prunc, aștepta lîngă ușă. 

— Ce-i, Băicoiene? întrebă domnul trecîndu-și degetele 
prin păi, într-un gest de înviorare. 

— Au sosit, măria-ta. 

— Să intre! 

Clucerul feri draperia într-o parte. Cinci bărbaţi se alini- 
ară frumos în faţa lui vodă și salutară cu pălăriile. 

— Măi, să fie! rise domnul. Parcă aţi fi la curtea lui Henric 
al patrulea, rege al Franței. 

— Sau la curtea Spaniei, chicoti Caravană. 

— Sau la Londra, îngînă Ducu cel Iute. 

— Ori la Genova, Florenţa sau Roma, zimbi părintele 
Grasa, un lungan slăbănog, adus de spate ca o păstaie, cu nasul 
coroiat ca o chiflă, cu fața colțuroasă și încrețită, parcă trasă la darac. 

— Sau la București, spuse aspru Chirilă Zece Cuţite. 

— Să înțeleg prin aceasta că Bucureștii a devenit o capi- 
tală însemnată? întrebă vodă cu ochii licărind a veselie. 

— Așa se pare, măria-ta, zise Cae Indru, cel mai înalt 
dintre oaspeți. După victoria de la Călugăreni am devenit cunos- 
cuţi în toate orașele Europei. Auzind vestea, regele Franţei a strigat 
entuziasmat în fața curtenilor: „Lucrează bine Valahul.” Or, se știe 
că regele Henric e cam zgârcit în laude. Unele țări ar trebui să ne fie 
chiar foarte recunoscătoare. Zecile de bătălii pe care le-am cîștigat 
împotriva turcilor i-au oprit pe aceștia din drumul lor către ţările 
din Apus. Popoarele Balcanilor visează la libertate avind privirile 
îndreptate spre noi. Locuitorii din Viena și din Praga se roagă pentru 
sufletele noastre. Dacă am fi pierdut la Călugăreni, Sinan-pașa ar 
fi făcut o simplă plimbare peste aceste orașe. Rudolf e un împărat 
mărginit dacă nu pricepe cît a cîștigat prin slăbirea Imperiului 
Otoman. Polonii și cnezii ruși ne-au trimis daruri, fiindcă nici ei 
nu ar fi fost feriți de necazuri și lupte. În Grecia, faptele noastre 
de arme sînt cîntate mai mult ca la București. Genova, Florența 
și Roma au scăpat pentru un timp de primejdia turcească. Deci, 
iată, măria-ta, că ne cunoaște și pe noi ceva lume. 

— Bine spus, prieteni! zimbi vodă. Și cu toate acestea, 
niciodată nu am avut mai mulți dușmani ca acum. Rugăciunile 
unora, admiraţia altora, vestea că sîntem un popor de viteji nu ne 
ajută cu nimic. Neamurile Europei, amenințate și ele, nu au mișcat 
un deget să ne sprijine, iar cu slujbe și ceva gînduri bune nu-i poți 
opri nici pe turci, nici pe tătari. Dar să lăsăm asta. Mai așteptăm 
oaspeți. Ia spune, Costache, ce-ţi mai face Zambilica? 

— E tată, măria-ta, se lumină de plăcere Caravană. 

— Tată? rise vodă. Dar care iapă a putut să se încurce cu 
asemenea sluţenie de armăsar? 

— Se găsesc, doamne, se găsesc, răspunse cam înțepat 
Caravană. Acum doi ani, doamna baroană Maria-Florenţa de Szen- 
tivâni a avut bunătatea să ne găzduiască în castelul ei din Aiud. 
Într-o dimineață, umblind noi aiurea prin împrejurimile din lunca 

Mureșului, numai ce văd că iese din păpuriș o arătare grasă, cu 
botul pătrat, cu urechile nu mai mari de un deget. M-am gîndit 
eu, să fie cal? Nu prea aducea cu asemenea animal atît de cunos- 
cut nouă. Corpul era mai degrabă de vacă, iar coada groasă cît un 
butuc nu putea fi mai lungă decît o palmă. Pielea ei tărcată cu 
alb, cu galben și cu vînăt mă încurca și mai rău. Picioarele îi erau 
scurte, ca la porcii de Bazna. Cînd ne-a văzut, a scos un răget care 
m-a lămurit că nu e cal. Dar nebunul de Zambilica rămîne locului 
ca prostit. Cobor de pe el și încerc să-l îmbărbătez. Măria-ta știi 
că Zambilica e un animal simţitor. Totuși, de data asta nu mă lua 
în seamă. Se uita năuc la arătare. M-am gîndit că s-ar putea să fie 
vacă. Însă nu avea coarne. Poate să le fi pierdut într-o împrejurare 
nefericită. Sau mă aflam în fața unei scroafe uriașe, chiar dacă 
botul ei nu semăna cu un rît. Zambilica e cam slut la înfățișare, 
însă lîngă dihania aceea părea un făt-frumos. Zic: „Zambilico, nu 
te apropia, nebunul dracului, pînă cînd aflăm ce soi de animal ar 
putea să fie!” Eu vorbeam, eu auzeam. Zambilica se rupe de lingă 
mine fudul ca împărații învîrtindu-se pe picioarele lui ca niște 
pirostrii. Cînd ajunge cam la doi pași de arătare, își saltă botul ca 
episcopii la cîntecul prea subțire. Ochii i se făcuseră ca jeratecul și 
scoase un răget cum n-am mai auzit. Am pus mîinile pe pistoale, 
simțind că ar fi ceva primejdie. Vaca, scroafa sau iapa se fandosea 
olecuţă de fund, ca muierile cînd le apucă strechea, își întoarse 
buzele mari ca două foi de varză și se puse pe un grohăit care mă 
băgă în răcori. Strig: „Oprește-te, Zambilico! Las-o dracului, că e 
scroafă! Asta în loc de mînz îţi face vreo zece purcei.” Zambilica 
nici gînd să mă audă. Ajung unul lîngă altul, se mușcă în glumă 
de ceafă, aruncă din picioare cît colo, se privesc lung, aiuriți, ca 
îndrăgostiţii, înalță boturile către cer și mai trag un răget împre- 
ună. Apoi dispar în tufărișurile din marginea Mureșului. Zbier eu: 
„Zambilico, vino-ncoa, fir-ai al dracului de zurbagiu! Nu vezi că 
arătarea ţi-a făcut farmece? Asta umblă cu moșmoande, ascultă-mă 
pe mine! S-au mai văzut cazuri de răpiri chiar la dobitoace. Crezi 
că eu nu înţeleg un tînăr îndrăgostit? Mă rog... să fie dragoste la 

prima vedere... că au mai fost cazuri la mine și la doamna baroană... 
însă baroana se vedea că e femeie... dar asta... Să știi că eu îmi iau 
mîinile de pe tine dacă iese prost. Pe urmă fac prinsoare că nu e 
iapă. Cred că e o corcitură de vacă și porc, așa că nu se cade...” 

Obrajii lui vodă se făcură stacojii din cauza risului, dar 
Costache continuă să înflorească pățania, cu toată seriozitatea. 

— Mă iau, doamne, după ei prin păpuriș, însă fără folos. 
Parcă îi înghițise pămîntul. Către seară, cînd îmi pierdusem 
nădejdea să mai dau de urma lor, numai ce îl văd pe Zambilica 
apropiindu-se de castel cu mireasa alături. Doamna baroană 
Maria-Florenţa nu e o femeie fricoasă. Totuși, la apariţia ăleia, s-a 
albit la faţă și a strigat: „Jesus-Maria!” Apoi s-a lăsat moale în bra- 
țele mele. Acum are un fiu. 

— Cine, baroana? întrebă vodă insinuant. 

— Nu, măria-ta, Zambilica. 

La apariția boierilor Vintilă Băicoianu, Leca, Radu și 
Preda Buzescu, Calomfirescu, Stroe și Udrea, Costache Caravană 
se opri din vorbăria lui. Sfatul era complet, chiar dacă lipseau mulţi 
boieri de seamă. Hotăriîrile ce urmau a se lua aveau mare impor- 
tanţă pentru viitorul țării. Slaba păstrare a secretului celor discutate 
ar fi dus la multe nenorociri. Ferindu-se a supăra pe cineva, Mihai 
își trimisese boierii din timp în diferite misiuni, astfel că lucrurile 
se aranjară cu bună rînduială. 

— lată, spuse vodă, a trecut multă vreme de la ultimul 
nostru Sfat de taină. Ce vom hotări în această noapte va fi viitorul 
Țării Românești. Săptămîna care urmează vom ţine Sfatul Diva- 
nului. Multe din cele discutate aici nu se vor ști în Divan. La 29 
martie, în scaunul principatului Transilvaniei s-a așezat Andrei 
Bâthory. Prin plecarea lui Sigismund am pierdut un aliat nu prea 
devotat însă mai sigur decît Andrei. Noul principe mi-a poruncit 
să părăsesc domnia Ţării Românești. Ne-am gîndit mult la această 
poruncă. 

— Doamne, cred că nu am auzit bine, sări de pe scaun 
Preda Buzescu. 

Vodă zimbi și-i făcu un semn potolit cu palma. 

— Așteaptă, Preda! Așteaptă să auzi totul! Dacă nu vom 
fi destul de înţelepţi, ţara se va oropsi cu totul pînă la toamnă. 
Vom lăsa totuși mai la urmă asemenea discuție. Cred că întîi tre- 
buie să lămurim care sînt dorințele noastre și abia la urmă vom 
discuta altele. 

— Dorinţele noastre? se miră Aga Leca. Ce rost mai au 
dorinţele noastre cînd primejdiile pentru țară se arată mai rele 
ca oricînd? 

— Leca, Leca! îl dojeni domnul. Ești viteaz, dar îţi lipsesc 
alte haruri. 

— E drept, măria-ta! zîmbi Aga Leca. Îmi place mult să 
lupt decît să potrivesc planurile. Aici pot greși ușor. 

— Nu numai tu. Și eu greșesc. Dacă aș fi fost mai mult 
decît om, nu ne-am fi adunat cu toţii la Sfatul de taină. Iată deci 
dorinţele noastre: la toamnă vom ocupa Transilvania și Moldova 
prin puterea armelor. 

Dacă s-ar fi prăbușit tavanul peste ei, boierii nu s-ar fi 
arătat mai miraţi. Mihai-vodă se prefăcu a nu observa și continuă 
cu toată hotărîrea: 

— În felul acesta îi vom strînge pe români laolaltă. E visul 
nostru vechi dinaintea înscăunării. O țară a tuturor românilor va 
fi destul de puternică împotriva dușmanilor. 

Cae Indru nu mai urmări vorbele lui vodă, gîndindu-se: 
„Întreaga Europă e fărimițată. Franţa e plină de ducate și comitate. 
Poporul german e la fel de fărîmițat. Spania și celelalte țări mari 
sînt în aceeași situație. Dacă Mihai-vodă a înțeles necesitatea unirii 
neamurilor înseamnă că e un mare vizionar. Nicăieri în Europa nu 
se ridică astfel de probleme, urmărindu-se doar avantajele mărunte 
și locale. De va reuși asemenea lucrare, despre Mihai-vodă se va 
vorbi chiar peste o mie de ani. Poate niciodată Țara Românească 
nu a avut un domn atît de mare ca el.” 

Vocea lui Mihai îl scoase din gîndurile sale. 

— Așa cum familiile nu pot trăi despărțite, fiindcă se 
răzlețesc și se destramă cu vremea, nici un popor nu poate trăi 
despărțit. Că am fost viteji, că ne-am bătut dușmanii unde i-am 
întîlnit, nu-i mare lucru. Au făcut-o și strămoșii noștri poate chiar 
mai bine decît noi. Lor nu le-a stat în putere să făurească unirea 
românilor, neavînd prilejul. Nouă ne stă azi. Tocmai azi cînd sîntem 
amenințați cu robia și destrămarea neamului mai rău ca înainte. 
Dacă nu ovom face, urmașii noștri nu ne vor ierta nici în mormînt. 
Asta vrem noi. Nu, Leca, nu mă întrerupe! Vom discuta totul la 
urmă. Acum să vedem care sînt primejdiile. Turcii ridică împo- 
triva noastră patruzeci de mii de oșteni. Tătarii, cu peste cincizeci 
de mii, sînt aproape de Nistru și așteaptă doar un semn al turci- 
lor pentru a se năpusti peste noi. Hatmanul Zamoyski visează de 
mult o graniță polonă la Dunăre. El a pus tabără mare lîngă Zim, 
cu optsprezece mii de călăreți și e gata să coboare asupra noastră 
îndată ce primește porunca lui Andrei Bâthory. Kornis, coman- 
datul oștilor Transilvaniei, șade pregătit în tabăra de la Aiud cu 
douăzeci și șapte de mii de oameni, gata la porunca principelui. 
Ieremia Movilă, domnul Moldovei, a strîns șaisprezece mii de călă- 
reți lingă Focșani, hotărît să vină peste noi la porunca lui Bâthory. 
Împăratul Rudolf şade la Praga în marele lui castel și se ocupă de 
citirea stelelor. Slab împărat! El l-a trimis la granița Transilvaniei 
pe generalul Basta cu zece mii de oameni în zale și nimeni nu știe 
ce gînduri poartă acest general. Curțile din Praga și Constantinopol 
duc tratative secrete. De cînd e lumea, înțelegerile țărilor mari s-au 
făcut pe spinările ţărilor mici. Deci, acestea ar fi primejdiile. Acum 
să vedem pe ce ne sprijinim noi. Avem douăzeci și trei de mii de 
oșteni pe plată, însă nu le-am plătit lefile de cinci luni. Ne-ar trebui 
cincizeci de mii de ducați pe care nu am de unde să-i iau. Vistieria 
e goală. Din vechea și falnica noastră armată a Bucegilor au mai 
rămas în munţi o mie de oameni. Ceilalţi au pierit în războaie. Așa 
că, la ceasul acesta, ne putem bizui pe douăzeci și patru de mii de 
oameni, împotriva a o sută cincizeci de dușmani, care sînt cu atât 

mai periculoși, cu cît vin din toate părțile. Dacă împărțim oștirea 
pentru a face faţă celor cinci armate dușmane, vom pierde cinci 
bătălii. Acum poți să mă întrerupi, dragă Leca. Aștept părerea ta. 

— Doamne, se întunecă acesta, foindu-se neliniștit, pro- 
pun să vorbească în locul nostru, al tuturor, omul care ne-a scos 
din multe necazuri cu agerimea gîndului său. 

Toate privirile se întoarseră către Cae Indru. 

— Aș vrea să cer unele lămuriri, interveni Calomfirescu. 

— Cere! îl pofti Mihai-vodă. Numai cînd judecăm cu ști- 
ință bună luăm hotăriîri bune. 

— Măria-ta, zise tînărul puţin rușinat, dacă zvonurile 
despre aceste oștiri se dovedesc mincinoase? 

— Of, Zamfirescule! rise domnul. Crezi că noi ne bizuim 
pe zvonuri? În aceste vremuri grele o ţară mică nu are dreptul să 
nu cunoască mișcările dușmanului și să nu-i prevadă gindurile. 
Ar fi pierirea ei. Am priceput acest adevăr abia după înscăunare. 
Mircea cel Bătrîn avea pîndari dincolo de hotarele țării, dovedin- 
du-se printre cei mai chibzuiți oameni ai timpului. El nu aștepta 
să fie luat ca din oală. Cînd apărea dușmanul, marele voievod îl 
aștepta pregătit otrăvind apele, pustiind satele, hărțuindu-i margi- 
nile oștirii, iar locul de bătaie nu-l alegea niciodată dușmanul. Azi 
avem iscoade bune. Dar nu ne-am mulțumit numai cu atât, ci am 
prevăzut din timp unele lucruri, așa că oameni de-ai noștri stau 
de mulţi ani în Moldova, în Transilvania, la Constantinopol sau 
la Praga, în Polonia și pretutindeni în jurul nostru. Avem ștafete 
iuți pentru fiecare din acești oameni. Ei culeg știri, ei văd, ei caută 
și trimit la București tot ce ne-ar fi de folos. Conducătorul tuturor 
iscoadelor și al tuturor oamenilor noștri e boierul Vintilă Băico- 
ianu. La el vin ștafetele ziua și noaptea. Mai e ceva, Zamfirescule? 

— Nu, măria-ta. 

— Atunci să vorbească nepotul nostru Marcu sau, cum 
își spune el, Cae Indru! 

— Doamne, se ridică tînărul privind cu dragoste în ochii 
lui vodă. Măria-ta ne-ai înfățișat dorințele neamului și amenințările 

dușmanilor. Cum ele nu pot fi judecate separat, fiindcă sînt legate 
de puterea noastră viitoare, le vom cumpăni laolaltă. 

— Așa mă gindeam și eu, aprobă vodă riîziînd, pentru a 
crea o bună dispoziţie printre tinerii lui oaspeți. 

— Andrei Bâthory, care nu e stăpînul vostru, a poruncit 
să părăsești Ţara Românească. Cred că e bine să ne arătăm supuși. 

— Doamne, Dumnezeule, dar ce vorbește omul acesta? 
se încruntă Preda Buzescu. 

— Așteaptă, așteaptă, Predo! îi porunci vodă cu vorbă 
domoală, în timp ce ochii lui aveau sclipiri de aprobare la părerile 
lui Indru. 

— Deci, măria-ta, îi facem scrisoare cardinalului, ară- 
tîndu-ne hotăriți să-i fim vasali, așa cum de fapt îi sintem prin 
moștenirea de la Sigismund, și îi cerem timp de pregătire pentru 
părăsirea țării. Noi acum avem trebuință de timp. Cu cît cîștizăm 
mai mult timp, cu atît amînăm primejdia și ne punem pe picioare 
în scopul împlinirii dorințelor. 

Vodă zimbi satisfăcut, chiar dacă pe fruntea lui înaltă 
cutele se adînciseră, parcă adunînd gîndurile între ele. Boierii, 
începînd să priceapă, se aplecară mult peste masă fără a-și ascunde 
admiraţia pentru istețimea tînărului. Cae îi privi o clipă lipsit de 
orgoliu, apoi continuă: 

— Toma Ciomîrtan, consilierul principelui, ne-a înști- 
ințat că Andrei s-a legat de turci prin scrisori mincinoase, că l-a 
minţit pe Ieremia Movilă, domnul Moldovei, promiţind scaunul 
Ţării Românești lui Simion Movilă, că închină principatul curții 
din Polonia și cere sprijin împotriva turcilor împăratului Rudolf. 
Pentru astfel de vicleșuguri prostești la prima vedere, Ciomîrtan 
îl crede pe cardinal cam mărginit la minte. Dar Ciomiîrtan, care e 
un bun român, greșește. Iojica ar fi înţeles jocul principelui. Ah, 
cît am pierdut prin moartea lui lojica! Ciomîrtan nu are asemenea 
fineţe. El nu pricepe iscusința tinărului cardinal. De fapt, ce vrea 
acest principe? Vrea să câștige timp. Știe că timpul va lucra pentru 
el. Îi trebuie timp să se impună în faţa dușmanilor din principat. 

Îi trebuie timp să-i înșele pe turci, știind că aceștia vor Transilva- 
nia și Ţara Românească. Îi trebuie timp să-i păcălească pe poloni 
pînă ce va prinde el puteri să nu le închine principatul. Are nevoie 
să-l mintă pe împăratul de la Praga cîtă vreme nu a pus destulă 
osînză în jurul tronului princiar. În sfîrşit, are nevoie de timp în 
vederea unei bune pregătiri pentru ocuparea Ţării Românești și 
Ţării Moldovei, luîndu-i prin surprindere pe împărat, pe turci și 
pe poloni. Stăpin pe o astfel de ţară, puterea lui s-ar schimba înze- 
cit. Iată dar că ițele încurcate de el chiar la începutul domniei 
își au rostul lor, iar cardinalul se dovedește un om peste măsură 
de viclean. Ei bine, vom juca și noi cu armele lui Andrei Bâthory. 
Începem cu slobozirea oștirii. 

— Asta nu, asta nu! strigă furios banul Udrea. 

— Nu te pripi, Udreo! îl potoli domol. Tînărul acesta 
grăiește așa cum am plănuit și noi. La urmă ai dreptul de a sta 
împotrivă. Vorbește, nepoate! 

— Slobozim oștirea, făcînd să se știe la dușmani că nu 
mai avem putinţă de plată a lefilor. Va fi primul nostru semn de 
slăbiciune. 

— Rău! interveni Preda Buzescu. Nu poți slobozi oștenii 
fără să le plătești lefile din urmă. S-ar face răzmeriţă. 

Vodă oftă îngîndurat știind că vistieria se golise de mult. 

— Vom plăti pînă la ultimul aspru, zîmbi Cae. De plata 
lefilor mă ostenesc eu pînă într-o lună. 

Fu un moment de mare surpriză. Chiar vodă îl privi mirat. 

— Ai asemenea avere, nepoate? 

— Nu, dar voi avea înainte de împlinirea sorocului. 

— Bine! răspunse Mihai. Grăiește mai departe! 

— Turcii vor Ţara Românească pentru ei. Se feresc însă 
de un conflict cu polonii fiindcă au unele greutăţi de război în Asia. 
Polonii doresc graniță pe Dunăre, dacă i-ar putea păcăli pe turci. 
Andrei Bâthory nu se mișcă asupra noastră atîta vreme cît nu va 
primi firman de recunoaștere ca principe al Transilvaniei. leremia 
Movilă nu îndrăznește nimic fără porunca principelui. Împăratul 

Rudolf ar vrea să se întoarcă la Viena și nu dorește război, dar la 
trimis pe Basta cu zece mii de oameni la granița de nord a Tran- 
silvaniei. Dacă am face mișcări de oști și ne-am arăta puternici, 
ar sări cu toţii asupra noastră. Înfăţișîndu-ne slabi, dușmanii se 
vor pîndi unii pe alţii, ca lupii în fața prăzii. Fiecare va aștepta 
momentul prielnic. Iar timpul va lucra pentru noi. Tinerii valahi 
care părăsesc oștirea cea mare vor fi călăuziți în Munţii Bucegi, 
unde vom întări în secret vechea noastră Armată a Bucegilor. Va 
fi aceeași oaste ușoară, sprintenă, pe care am avut-o acum patru 
ani. În ea va fi puterea noastră. Pentru unii, acum ar fi momentul 
să atacăm și să supunem Transilvania. 

— Dar ar fi momentul cel mai rău, îl întrerupse vodă, 
entuziasmat de limpezimea gîndurilor lui Indru. 

— Așa e, doamne! continuă el. Dușmanii s-ar repezi cu 
toții peste noi. Să-i lăsăm să se pîndească între ei. Cînd se vor 
sătura de pîndă, vor observa că e toamnă și își vor risipi oștile în 
vederea iernatului. Atunci atacăm noi. 

— Da, atunci atacăm noi! aprobă vodă, gînditor. Azi pri- 
mejdia cea mare vine de la Andrei Bâthory. El e singurul care vede 
lucrurile clar. După cum se mișcă el ne vom mișca și noi. Îi trebuie 
firman de recunoaștere în scaunul princiar. Înseamnă că va duce 
tratative cu turcii. Noi vom strica lucrările lui la Constantinopol. 
Dar nu pe față. Pe față îi vom arăta supunere de vasali. Îi trebuie 
o recunoaștere din partea împăratului Rudolf. Imperiul austriac 
nu ar pierde mare lucru acordîndu-i-o. Îi vom strica însă lucrările 
de la Praga sau Viena. Oamenii noștri vor face zizanie în Transil- 
vania, șubrezindu-i puterea dintre granițele principatului. Cu cât 
va fi recunoscut mai tirziu ca principe, cu atît vom avea mai multe 
foloase de timp. Viitoarele săptămîni și luni vor dovedi că acesta e 
singurul nostru drum. Oștirea noastră din Bucegi are acum o mie 
de oameni. Peste două săptămîni mai adăugăm cinci sute. 

— Puțin, măria-ta! observă Chirilă Zece Cuţite. Dacă se 
întîmplă unele neajunsuri, pe cine ne sprijinim? Pînă într-o lună 
trebuie să avem cinci mii de oșteni și încă nu e destul. 

— Știu, Chirilă, oftă domnul. Din păcate nu mai avem 
aur. Cheltuielile de îmbrăcăminte, arme, hrană, cai și altele cer 
aur mult. Cu zestrea de arme proaste din oastea mare nu facem 
nimic, iar eu nu mai am avere de multă vreme. 

— Doamne, zimbi aspru Chirilă, să nu o luăm chiar așa! 
Averea mea se ridică la opt sute de galbeni. O dăruiesc Armatei 
Bucegilor. Mîine o duc la vistierie. 

— Eu am cinci sute de galbeni, roși Ducu ușor. Am să 
merg la vistierie împreună cu Chirilă. 

— Eu nu am decit șaizeci, se rușină părintele Grasa. Dacă 
vă hotărîți să mergeţi cu mine, vom fi trei. 

— A, nu! sări Caravană. Pe Zambilica mea că vom fi patru! 
Am trei sute de galbeni, iar dacă dau o fugă pină la Aiud, s-ar putea 
să mai adaug ceva. 

— E întreaga voastră avuțţie, se întunecă vodă. 

— Nu, domnule! răspunse Chirilă. Avuţia noastră e țara. 

— Eu aduc o mie, se entuziasmă Radu Calomfirescu. Am 
găsit un grec ce s-ar încumeta să-mi ofere atîta pentru ce mi-a mai 
rămas din vechea moșie. 

— Eu aduc din Siberia trei tunuri și o mie de pistoale, 
rise Preda Buzescu nu mai puțin entuziasmat. 

— N-am decit treizeci de galbeni, zise mîhnit AgaLeca. 

— Dar am eu două mii, se înveseli Radu Buzescu. 

— La care mai adăugăm încă o sută, spuse domol Vintilă 
Băicoianu. Cheltuielile pentru știri de multă vreme nu le mai plă- 
tește vistieria. Averea mea s-a dus încetul cu încetul, dar cu folos. 
Din păcate, nu mai am ce să-i las moștenire clucerului Ieremia. 

— Doamne, sînt cel mai calic dintre toţi, rise Udrea. Nu 
am decît douăzeci de galbeni. Asta pînă mîine, dar mai pot aduce 
vreo treizeci în cîteva zile. 

— Și încă vreo cincizeci, zise Stroe, știind că va trebui 
să-i împrumute de la un cămătar. 

— Ei bine, zîmbi domnul, o sută de galbeni voi obţine și 
eu, în schimbul acestor panoplii. Tu ce aduci, nepoate? 

— Nimic, rise Cae. Eu plătesc oastea mare, așa cum am 
făgăduit. Totuși, dacă stau să mă gîndesc bine, aș putea să dau 
pînă mîine cinci sute de galbeni. Jupînul Isaia, un vechi prieten, 
s-ar încumeta să-mi dea această sumă chiar azi. 

— Iată, rise vodă înviorat. Miine vom dispune de cinci 
mii cinci sute de galbeni. E prima zestre a Oștirii Bucegilor, la care 
se mai adaugă o mie de pistoale și trei tunuri. Așa putem spera 
la mai mult decît ne-am propus. Dar oștirile înghit aur mult. Va 
trebui să facem rost de aur. 

Vodă își trecu degetele prin păr. Cearcănele mari din 
jurul ochilor arătau nopţile lui de veghe. 

— Doamne sfinte! murmură Preda. Am început să mă 
dumiresc. S-au desfăcut și s-au încurcat aici atîtea ițe încît biata 
mea căpățină o fi crescut măcar cît o baniţă. Acum înțeleg bine că 
nu avem altă cale de ales. Însă la toamnă cînd voi auzi graiul tunu- 
rilor, am să mă îmbăt de plăcere ca după un vin bun. Cred că nu 
se află nimeni printre noi cu altă părere pentru ce s-a hotărît aici. 

Tinerii pufniră în ris. Mihai-vodă le ţinu isonul, apoi zise: 

— Sfatul nostru de taină s-a petrecut. Acum putem să ne 
ospătăm în toată legea. Îngrijeşte-te, clucere Ieremia! se întoarse 
către fiul lui Băicoianu. Pocale de argint nu mai avem, dar sînt 
bune și cănile de lut ars. 

— Știu, doamne, se înveseli tînărul clucer. Nici nu le 
simțim lipsa. Numai ulcele de pămînt ars au harul de a păstra 
aroma vinului. Bine că nu ne lipsește băutura și mîncarea. La alții 
se găsesc destule pocale de aur și de argint, însă nu au ce pune în 
ele. Pămîntul nostru e cel mai darnic prieten. 

Văzînd că sosește numai vinul, Costache observă, spre 
hazul celorlalți: 

— Vinul fără mîncare e ca nunta fără lăutari! 

Curînd apărură slujitorii cu tăvile mari, încărcate, spre 
desfătarea grăsunului Caravană. Iar cît ţinu ospățul, nimeni nu 
se mai gîndi la cele discutate în Sfatul de taină. 

După plecarea oaspeţilor, Mihai-vodă mai rămase în 
odaia lui de lucru. Îşi sprijini fruntea mare în palme, simțind obo- 
seala cuibărindu-se leneșă peste el. Noaptea se îngîna cu zorile. 
Un slujitor păși în virfurile picioarelor și stinse lumînările multe. 
Apoi aduse o pătură subțire mițoasă, convins că domnul ațipise 
după noaptea de veghe. 

— Lasă, Mitrule! spuse vodă. Încă n-am adormit. Mai 
stau puţin aici. Deschide fereastra! Nimic nu are dulceaţa aerului 
din zori. 

Lumina plumburie se furișă în odaie. De undeva, din 
partea de sud a orașului, răzbi un zgomot de căruţe. Vodă intui că 
sînt lăptarii și zarzavagii din jurul Bucureștilor, grăbiţi să-și ducă 
mărfurile către pieţele orașului. Zgomotul îl înfioră de plăcere. El 
arăta pacea care domnea în țară. Marele oștean, marele strateg al 
neamului se bucura pentru clipele acelea de liniște. 

„Sînt puţine lucruri drepte pe Pămînt, gîndi el. I-am 
pomenit în noaptea asta pe Mircea cel Bătrîn, marele voievod al 
românilor de la Dunăre și pe Ștefan cel Mare, gloriosul domn al 
Moldovei. Peste mormintele lor s-au așternu ani mulți, dar neamul 
nostru nu i-a uitat şi-i cinstește aşa cum o fac şi eu. Însă poporul 
român din acele vremuri nu a trăit și izbîndit numai prin ei. Ce știu 
eu despre marii luptători din jurul celor doi domni care s-au stins 
pentru neamul lor, nepomeniți de nimeni? Mircea și Ștefan au fost 
doi sori ai românilor. Dar avem dreptul să ne gîndim cu mîndrie 
sau pioșenie numai la sori, cînd ei n-ar fi putut nimic fără stele? 
Se vor gîndi oare urmașii urmașilor noștri la stele? Sau vor cinsti 
numai memoria sorilor? Nu se poate să nu fi fost și atunci un Cae 
Indru, un Chirilă Zece Cuţite, un Costache Caravană, un Ducu cel 
Iute, chiar dacă i-a chemat altfel. Acolo unde apar sori, se nasc și 
stele. Din păcate, sorii acoperă strălucirea stelelor. Oamenii mari 
ai neamului, gata să-și pună viaţa în cumpănă, sînt modești, lipsiți 
de gîndul măririi. Cae Indru a apărut cîndva în jurul nostru purtind 

cu el întreaga avere, adică armele și calul. Nu știam de unde vine. 
S-a lipit de noi simplu, fără aerele unui nume mare. Ne-a sprijinit 
cu agerimea minţii lui să dobîndim unele victorii de seamă asupra 
turcilor și tătarilor, fără pierderi de oști. La Călugăreni s-a aruncat 
dinaintea mea scăpiîndu-mă de moarte cu viața lui. Abia în ceasul 
acela cînd viața îi atirna de un fir subțire, cînd căzuse fără vlagă 
în brațele mele, mi-a spus: „Unchiule, se pare că am cîștigat bătă- 
lia.” Deci era nepotul meu, cu drepturi egale la scaunul domnesc. 
Altul ar fi urzit să-mi ia locul, dornic de mărire. El a știut că nu 
sînt vremuri de dezbinare. lar dacă mă gîndesc bine, cred că ar fi 
fost un domn chiar mai bun decît sînt eu. Chirilă Zece Cuţite avea 
atita avere, cîtă dragoste am eu la turci. L-am întîlnit cîndva în 
munți. Atunci mi-a vorbit despre unirea românilor într-o singură 
țară, dar nu mi-a spus nimic despre el. După vorba aleasă, după 
purtările pline de nobleţe, nu e ce pare a fi. Nici măcar numele 
nu-i cel adevărat. Cu cinci ani în urmă a stăruit să facem o oaste 
ușoară, sprintenă, în care fiecare oștean să fie un bun cunoscător 
al meșteșugului armelor. O oștire secretă, ascunsă în munți, gata 
să lovească asemenea trăsnetului. I-am dat poruncă să pună pe 
picioare oștirea visată de el, iar acolo unde altora le-ar fi trebuit 
ani, Chirilă a făcut minuni din primăvară pînă în toamnă. Așa s-a 
născut Oștirea Bucegilor care ne-a adus victoriile de la Șerpătești, 
Putinei și Călugăreni. Cînd am dorit a-l numi comandant peste 
această oștire, mi-a spus: „Doamne, sînt mulți boieri înaintea mea. 
La vreme de cumpănă ca acum, nu dorim răzvrătirea boierilor.” 
Cine e oare acest om scump la vorbă? Cine e acest Chirilă Zece 
Cuţite? Cine e Ducu cel Iute și de unde vine el? Acea sabie aprigă. 
Acel băiețandru cu figură de fată, care roșește din te miri ce. Adică 
știu. Ei sînt stele neamului nostru. 

Afară se statornicise lumina. Oștenii din schimbul de 
noapte se trăgeau la odihnă. 


VA 

Așezaţi pe o buturugă sus în dealul din centrul Bucureș- 
tilor, Costache, Ducu, Indru, Chirilă și părintele Grasa urmăreau 
cu interes căruțele zorite spre piață. Ulița Sudului scînteia sub 
copitele cailor harnici. 

— Frumoasă dimineață! observă Grasa. 

— Poate, zimbi Chirilă. Totuși, parcă nu mai sînt dimi- 
nețile din timpul copilăriei. Nici căldura, nici ploile nu mai sînt 
aceleași. Nici chiar zilele. 

— Nu, nu, dragul meu! rosti părintele Grasa, scuturîn- 
du-se de somnul care se lipea de el parcă a răutate. De cînd e lumea, 
oamenii s-au plins că ploaia, căldura, soarele, nu mai sînt aceleași 
ca în copilărie. Și urmașii noștri se vor plînge la fel. Adevărul e că 
într-un fel privim vremea cu ochii copilăriei și în alt fel cu ochii 
omului adult. 

Dar Chirilă continuă ca și cînd nu l-ar fi auzit: 

— Vara trecută am întîlnit o ploaie care mi-a amintit de 
timpul copilăriei. Mă aflam în Cîmpia Zărandului și era noapte. 
Cerul s-a cătrănit greoi dinspre margini. Fulgerele multe luminau 
pământul ca ziua. Unde se întîlneau norii, parcă se crăpa cerul de 
strigăte. Tot cerul era numai o înjurătură. S-a pornit ploaia. Întâi, 
picături mari și rare, ce răsunau pe pămînt ca niște palme. După 
ele parcă s-au deschis toate zăgazurile cerului. Mă udase pină la 
piele, dar îmi venea să cânt și să chiui. Apoi, cerul s-a limpezit 
grabnic și au apărut stelele. Milioane de stele, cu puţină ceață, în 
jurul lor, ca niște voaluri de mireasă. Era pace și liniște adîncă. 
Era sărbătoare pe cer. 

— E criță, îi șopti Costache lui Indru. Să mă ia dracu dacă 
nu e criță! Al naibii, vinul lui vodă! Mutul de Chirilă, căruia îi scoţi 
vorba din gură cu cleștele și-a dat drumul la morișcă. 

— Taci, nărodule! îl domoli Indru. 

— Păi bate cîmpii... 

— Lasă-l să bată! Niciodată nu am auzit un om să vor- 
bească atît de frumos. 

Caravană se trase îmbufnat către Ducu. Vinul bun îl 
cherchelise și pe el. 

— Auzi, Ducule, la obîrșie te tragi cumva de prin părțile 
Oltului? 

— Cine mai știe? răspunse acesta. 

— E-te-te, măă! sări Costache. Pînă și Zambilica își recu- 
noaște obiîrșia. Dar dacă nu vrei să spui... 

— Ce naiba să spun? Sîntem români amindoi. Dacă unul 
e oltean, muntean, ardelean, moldovean sau bănățean, ce impor- 
tanţă are? 

— Mda! Păcat că nu ești oltean! făcu grăsunul izmenin- 
du-se cu viclenia vizibilă a omului cherchelit. Știu multe lucruri 
frumoase despre olteni. În vremurile vechi, ăștia erau cei mai paș- 
nici oameni. Atât de pașnici și de blînzi încît vecinii se rugau pentru 
sufletele lor. Îi lăuda lumea pentru asemenea bunătate. 

Ducu se aplecă înainte la fel de buimac, străduindu-se a 
prinde ironia din vorbele grăsunului, dar cuvintele acestuia păreau 
rotunde ca niște bile și se loveau între ele fără noimă. 

— Oltenii, continuă Costache, se ocupau cu creșterea 
vitelor și cu lucrul pămîntului. Ce mai?! Pașnici pînă în măduva 
oaselor. Știi care erau cele mai de seamă unelte ale oltenilor? 

— Nu. 

— Auoleo! Nici atita lucru nu știi? Erau bita, cosorul și 
călușul. 

— Călușul e un dans, nu o unealtă, răspunse Ducu pri- 
vindu-l chiorîș. 

— Parcă eu zic altfel? chicoti Caravană. Poate să le încurc 
niţel, dar în rest e taman cum ţi-am grăit. Cu tîrgurile e clar. 

— Care tirguri? 

— Tîrgurile, bre. Tîrgurile cele mari de la Craiova atrăgeau 
multă lume. Veneau aici negustori sași, greci, evrei, armeni, geno- 
vezi, încărcați cu mărfurile lor și se întorceau de la Craiova olteni. 

— O fi, rise tînărul acrișor. Dar tu știi de ce poartă oltenii 
cămașa mai scurtă la spate? 

— Ştiu, știu, rise Costache. Nu mă păcălești tu pe mine. 

„Deci e oltean, gîndi grăsunul. Altfel nu mi-ar fi răspuns 
atit de veninos. L-am prins într-un moment slab, cînd vinul mai 
are putere asupra lui.” 

După asemenea cugetare se prăvăli de pe buturugă. Bra- 
țele puternice ale tînărului îl așezară la loc. 

Izu Klein, starostele negustorilor din Sibiu, și bătrînul 
său unchi, domnul Moriţ Avram, cătară încremeniţi spre călugărul 
ivit în ușa prăvăliei. Înalt, cu umerii prea largi pentru o față bise- 
ricească, îmbrăcat într-o rasă ponosită a cărei glugă îi acoperea 
fruntea, lăsînd la vedere doar barba stufoasă, neîngrijită. 

— A, ia, iai! se tîngui Moriţ Avram. Scuipă-ţi în sîn, Izule! 
Dacă un rabin sau un popă, sau un călugăr îţi taie calea în zori, 
poți să te duci la culcare, fiindcă toată ziua îți va merge pe dos. 
Dar cînd se întîmplă să-ţi intre chiar în prăvălie, nimeni nu mai 
poate ști ce se va petrece. 

— Asta se potrivește poate la creștini, zîimbi tinărul 
staroste al negustorilor. 

— Pe dracu! Necazurile creștinilor se potrivesc și la evrei. 
Ascultă-mă pe mine și scuipă-ţi în sîn... 

— Taci, unchiule! rise de-a binelea Izu Klein. Cuvioșia-sa 
are unele temeiuri încumetîndu-se la începutul zilei într-o casă 
evreiască. 

— Bine spus! grăi călugărul închizînd ușa. Ești un tînăr 
cu multă judecată, iar tatăl domniei-tale poate fi mulțumit cu un 
astfel de ucenic. 

— Dar nu sînt ucenic, ci starostele negustorilor din Sibiu, 
se înclină Izu. 

— Un staroste atît de tînăr? se miră călugărul. 

— În afaceri, virsta nu are importanţă. De fapt, nu sînt 
atât de tînăr pe cît credeți. Am împlinit douăzeci și trei de ani. Dar 
poftiți mai aproape! Cu ce vă putem fi de folos? 

— Iată, un cuvînt frumos, care face cinste. Altul m-ar fi 
întrebat ce doresc. Însă acela ar fi fost un negustor mare. 

Sporovăind ușor, călugărul înaintă pînă în mijlocul încă- 
perii. Privirile lui agere iscodiră mobilierul sărăcăcios al prăvăliei, 
apoi stărui o clipă asupra tînărului negustor. Acesta nu se arăta 
prea voinic la trup. Natura fusese chiar zgîrcită cu Izu, lăsîndu-l 
prea mărunt de statură. Îi dăruise în schimb ochii, cu tot ce avu- 
sese ea mai bun. Niște ochi mari, frumoși, strălucitori sub genele 
lungi. Mulțumit de constatările făcute, călugărul își aruncă gluga 
și își lepădă barba stufoasă, uimindu-i cu totul pe cei doi negustori. 

— Numele meu e Cae Indru, spuse zimbind. 

— Vai nouă! se tîngui Moriț Avram. 

— Mi se pare că e un nume cunoscut și urmărit de auto- 
ritățile Transilvaniei, se înclină Izu, fără să ia în seamă observaţiile 
unchiului. Din păcate, noi, cei din breasla negustorilor, știm tot- 
deauna prea puţin despre oamenii mari ai timpului. 

— Sau prea mult, rîse musafirul. 

— Nu-mi recunosc asemenea merite, zimbi Izu cu 
modestie. Iar în privința voastră, numele nu ne arată scopul vizitei. 

— Mă mir. Am la domnia-ta patruzeci de mii de ducați. 

Auzind asemenea vorbe, Izu privi cu răceală, iar domnul 
Moriţ Avram sări de un cot, văicărindu-se: 

— Neam de neamul nostru nu a văzut asemenea sumă. 

— Taci, unchiule dragă! Interveni pentru a doua oară 
tînărul negustor. Așa se vorbea doar în afacerile de pe timpuri. Azi, 
fără sinceritate față de clienți nu înaintezi prea mult. 

Apoi se întoarse către Cae. 

— Domnule, niște oameni mi-au vorbit cîndva despre 
marele luptător Cae Indru. În afară de multe laude spuse din toată 
inima, acei oameni pretindeau că domnia-sa poartă niște cuțite 
care nu-și greșesc niciodată ţinta. Dacă aţi fi avut la voi acele cuțite, 
mi-ar fi plăcut să văd unul înfigîndu-se în colțul de sus al ușii de 
colo. Ar fi fost un semn de recunoaștere. Sau poate că locul de ţintă 
e prea depărtat. Pină acolo sînt douăzeci și ceva de pași. 

Cu un gest fulgerător Cae Indru își săltă poalele rasei 
descoperind o centură de piele. Cuţitul apăru o clipă în mîna lui, 
apoi tăie aerul ca un fulger și se înfipse în colțul ușii. 

— Pe cele șapte sute de crăiese ale înțeleptului Solomon! 
chițcăi domnul Avram ca un șoarece prins. 

Izu Klein, mai calm, se mulțumi cu un murmur de 
admirație. 

— Dragă unchiule, e timpul să-ți bei ceaiul de mentă, 
spuse tînărul, invitindu-l cu delicateţe să-i lase singuri. 

Cînd se închise ușa în urma bătrînului, Izu Klein își pofti 
musafirul să se așeze. 

— Ar mai fi parola, zise deschizînd un registru. 

— Așa e! aşteptam să mă întrebi de ea. „Prin moartea 
lui Iojica românii de pretutindeni au pierdut un om de seamă.” 

Negustorul închise registrul satisfăcut. 

— Cei patruzeci de mii de ducați vă stau la dispoziție 
chiar din această clipă. 

— Ar mai fi unele amănunte, domnule Klein. 

— Amănunte? În afaceri totdeauna sînt amănunte. Vă 
ascult, domnule. 

— Mă gândeam la transportul ducaţilor. Pînă la granița 
Ţării Românești e un drum lung. 

— Şi eu am asemenea gînduri, zise negustorul. Sinteţi 
urmărit de către autoritățile principatului. Fără această urmărire 
ar fi fost o bagatelă pentru domnia-voastră să însoțiți transportul 
și să-l faceți să ajungă acolo unde doriți. Avem totuși putință să 
vă aducem ducaţii pînă la graniță. Să zicem, pină la Predeal, iar 
comisionul nostru va fi de douăzeci la sută. 

— Mult, domnule Klein. Foarte mult. 

— Numai la prima vedere. Drumurile sînt nesigure. Dacă 
pierd aurul pe drum, paguba o suportă casa mea. 

— Înţeleg, rosti Cae dezamăgit. Din păcate nu mă pot 
despărți de opt mii de ducați. Mi-e teamă că nu ne vom înţelege. 

— Ah, ah, se vede că nu sînteţi negustor! În afaceri 

totdeauna există o cale de înțelegere. Noi, evreii, scăpăm foarte 
rar un client bun. Vreţi să vă plătesc suma la Brașov? 

— Se poate? 

— Altfel nu v-aș fi propus. Comisionul ar fi de numai 
două sute de ducați. Am un om al meu la Brașov. El vă poate plăti 
în aur curat, în galbeni, în aspri, sau în altă monedă la alegere. 

— Și de ce nu mi-ai propus de la început? 

Negustorul zimbi. 

— Cine renunţă ușor la un cîștig de opt mii de ducați? 

— Dar ai renunțat, oferindu-mi plata la Brașov. 

— Un negustor nu privește cîștigul de moment, ci între- 
zărește afacerile viitoare. Domnia-voastră v-aţi fi asumat riscul de 
a transporta singur ducaţii, iar casa nu s-ar fi ales nici măcar cu 
cei două sute. Am spus bine? 

— Da, recunoscu Indru. La asta mă gîndeam adineauri. 

— Apoi, înlesnirea pe care v-o fac are un scop. Acela de 
a păstra cu voi legături avantajoase atît vouă cît și casei mele. Vă 
vorbesc deschis, domnule, fiindcă doresc din toată inima să mă 
bucur de protecția voastră. 

— Protecția unui urmărit? La ce ţi-ar folosi? 

— E o urmărire trecătoare. Harurile de care vă bucuraţi 
s-ar putea cobori și asupra unui negustor. Poate nu v-aţi gîndit 
niciodată la asta, însă m-am gîndit eu și de va fi așa, cîștigurile 
nu vor fi slabe. Deci, vă convine plata la Brașov? 

— Îmi convine. 

Izu Klein luă de pe masă o coală de hirtie și scrise: „Valo- 
rează treizeci și nouă de mii opt sute de ducați.” 

Apoi semnă. 

— E atit de puternică iscălitura domniei-tale? se miră 
Indru. 

— Mult mai puternică, domnule, rise cu modestie Izu 
Klein. Îl căutaţi la Brașov pe domnul Aba Rozen. Îl cunosc toți 
negustorii de mărunțișuri. El vă va scoate suma din cetate în schim- 
bul unui comision de o sută de ducați. 

— E chiar mai bine decît mă așteptam, observă Cae. Dar 
nu e totul. Am trei inele pe care aș vrea să le vind. 

Zicînd acestea puse pe masă inelele primite în dar de 
la Sigismund Bâthory. Izu aruncă asupra lor o privire de admira- 
ție. Nu le atinse, mulțumindu-se a le privi de la distanță. Apoi se 
hotări brusc. 

— Vă ofer cinci sute de ducați. E preț bun. Aceste inele 
au aparținut fostului principe al Transilvaniei. Le cunosc. 

— Mă uimești, rise Cae. 

— Nici vorbă, domnule! La virsta de nouă ani stabileam 
valoarea bijuteriilor negociate de tatăl meu. Vă convine preţul? 

— Da. 

— Atunci, iată încă o hîrtie pentru omul meu din Brașov. 

— Dar nu e destul, zise Indru. 

— Ah, ah, mai e ceva? 

— Așa se pare. Am nevoie de un credit. Poate o să te mire... 

— Nu mă miră, îl întrerupse Izu. Un om care își vinde 
bijuteriile, cînd dispune de o avere uriașă cum sînt cei patruzeci 
de mii de ducați, înseamnă că suma nu-i ajunge și se află la mare 
strimtoare. 

— Eşti inteligent, observă Indru. 

— Sînt silit să fiu. Fără inteligenţă, afacerile se împot- 
molesc adesea. Pentru ce sumă doriți creditul? 

— Pentru o mie de ducați, dacă nu ţi se pare prea mult. 

— Ce garanţii oferiţi? 

— Nimic, în afară de cuvîntul meu. Nu mai am nici un 
fel de avere. 

Tînărul negustor căzu pe gînduri, spre dezolarea lui Cae. 

— Domnule, spuse cu voce joasă Izu, sînt un evreu 
chibzuit. 

— Nu mă îndoiesc. Altfel nu ţi-aș fi făcut propunerea. 

— Grea problemă mi-ai pus. 

— Atunci, să nu mai vorbim despre asta. 

— Ba vorbim, domnule. Aș fi cel mai păcătos evreu din 

lume dacă m-aș dovedi fricos în afaceri. Cuvintul vostru valorează 
mult mai mult de o mie de ducați. Sînteți nepotul lui Mihai-vodă. 
Unchiul vostru a fost cîndva foarte bogat. Averea lui trecea dincolo 
de un milion de galbeni. Azi nu mai are nimic în afară de virtuțile 
unui mare conducător. Întreaga lui avere s-a dus pentru nevoile 
țării. lată unul dintre puţinii domni care, în loc să mai adauge la 
avere, sărăcește. Ţara Românească e amenințată de turci, de tătari, 
de poloni şi de principele Transilvaniei, cu sprijinul Moldovei. În 
vara asta va fi război. O sută cincizeci de mii de dușmani încon- 
joară Ţara Românească. Mihai-vodă are douăzeci și trei de mii de 
oșteni, pe aceștia nu i-a plătit de cîteva luni. 

— Pe toți dracii! îl întrerupse Indru cu admiraţie, ești 
bine informat. 

— AT fi loc de mai mult, răspunse cu seriozitate Izu Klein. 
Noi, negustorii, sîntem obligaţi să cunoaștem tot ce se întîmplă în 
jurul nostru. Informaţiile ne costă mult aur, dar ne ajută să vedem 
limpede în afaceri. Mihai-vodă s-ar putea să piară în luptele vii- 
toare. Vă vorbesc deschis, domnule, zise observând încruntarea 
musafirului. În afacerile băneşti ale principatului nu sînt unul din 
cei mărunți. lar dacă mi-am cîștigat putere, aceasta se datorează 
faptului că am venit cu ceva nou. Cu sinceritate absolută. Prefer 
să pierd decît să-mi amăgesc un client. Așa se face că am ajuns la 
o clientelă nevisat de numeroasă. Dacă i se întîmplă o nenorocire 
lui Mihai-vodă, ați putea ajunge domn al Ţării Românești. Dar s-ar 
putea și altfel. Să muriţi în luptele ce vă așteaptă. Dacă nu aţi fi atît 
de viteaz, am discuta cu totul altfel despre credit. Deci, iată că nu 
pun la îndoială cuvintul vostru, ci numai viața voastră. 

— Bine! hotări Cae dezamăgit. Voi căuta credit în altă 
parte. 

— De ce? se miră negustorul. Am spus eu că vă refuz? 
V-am arătat doar riscurile noastre. Aţi cerut o mie de ducați. Vă ofer 
trei. E destul să-mi semnaţi o hîrtie pentru patru mii de ducați. O 
mie va fi riscul și cîștigul nostru. 

— Dă-mi hârtia! 

— Mă iertați o clipă! zise negustorul ieșind prin ușa din 
spate. 

„Am patruzeci și trei de mii două sute de ducați, gîndi 
tînărul. Dar nu văd de unde voi face rost de încă șase mii opt sute. 
M-am legat în faţa lui vodă să plătesc lefile oștenilor. Ei bine, vom 
găsi și restul pînă la cincizeci de mii.” 

Izu Klein se întoarse curînd însoţit de domnul Moriț 
Avram. 

— Acum poftiți cu mine! se înclină tînăra gazdă în fața 
musafirului. 

Trecură printr-o curte cu flori frumoase. Din stradă 
nimeni nu ar fi bănuit o curte atît de minunată. Dalele de mar- 
mură bine îngrijite făceau punte de legătură între grădină și o casă 
mare cu cerdac larg. Intrară într-o încăpere mobilată cu gust. Un 
slujitor își făcu apariţia purtînd o tavă cu gustări rare și băuturi 
răcoroase. 

— Am și eu niște amănunte, spuse tînărul negustor pri- 
vindu-l cu admiraţie rău ascunsă. 

— Să cred prin aceasta că s-au inversat rolurile noastre? 
rise Indru. 

— Să credeţi. Acum e rîndul meu să cer. Am nevoie de 
creditul vostru. 

— Glumești. 

— Nu m-aș încumeta. Ne e vorba de un credit bănesc. 
Știu că domnia-voastră sînteți primul sfătuitor al domnului Ţării 
Românești. Mai știu că Mihai-vodă e cel mai informat conducător 
din această parte a Europei. Adunarea știrilor se află în mîinile 
bătrînului boier Vintilă Băicoianu. Pe baza acelor știri vă făuriți 
politica ţării și strategia. Ei bine, domnule Indru, vrem să cum- 
părăm știri de la curtea din București. Ah, ah, nu vă încruntați 
înainte de a sfârşi ce am de spus! În felul lor și negustorii făuresc 
o strategie de afaceri pe bază de știri. Cu cât știi mai multe, cu atît 
faci afaceri mai bune și mai sigure. Nu ne interesează știrile care 

ar știrbi interesele Ţării Românești, ci numai acelea nefolositoare 
pentru politica voastră. Totdeauna se adună și astfel de știri. 

— Am înţeles, zîmbi Cae. De obicei se adună știri multe 
și nu toate de folos. Dacă putem să le vindem, ne scoatem cheltuie- 
lile de la știrile importante. Vă voi da cîteva rînduri pentru Vintilă 
Băicoianu. E un om dezgheţat la minte. El vă va trimite știri chiar 
prin soliile noastre. 

— Minunat! exclamă Izu Klein. Un om de-al meu îl va 
vizita pe domnul Băicoianu, iar scrisoarea domniei-voastre ne va 
fi de mare sprijin. Dar nu e totul. Ar mai fi o cerere. 

— Să auzim, domnule Klein. 

— Casa noastră e interesată într-un transport de aur. 
V-aș propune să faceţi paza transportului. 

— Ei, ei, te credeam un negustor priceput. 

— Se pare că sînt, mustăci negustorul. 

— Atunci, glumești. 

— Nu mi-aș îngădui. 

— Dar știi că sînt urmărit în Transilvania. Că nu pot 
să-mi asigur paza propriei averi. 

— N-am uitat nici o clipă, domnule Indru. Depozitul 
de aur nu se află aici. E la Brașov. Eu aș dori să ajungă la Sulina. 
Pentru asigurarea pazei transportului vă ofer două mii de ducați. 

— E mult sau puţin? 

— Rămâne să stabiliți voi, domnule Indru. Suma oferită 
reprezintă doi la sută din valoarea aurului. 

— Înseamnă că e o mare cantitate de aur. 

— Foarte mare. Valoarea lui ajunge la o sută de mii de 
ducați. 

— Atunci, oferta dumitale nu pare prea avantajoasă 
pentru noi. 

— Doar la prima vedere. Lingourile de aur le-am adus la 
Brașov de la Riul Femeilor sau, cum îi mai spune azi, Baia Mare. 
Comisionul casei noastre va fi de treizeci la sută. Cheltuielile de 
transport între Baia Mare și Brașov, plus paza, au costat trei la 

sută. Viitoarele cheltuieli și paza pînă la Sulina vor însemna încă 
trei la sută, astfel că totalul cheltuielilor se ridică la șase la sută. 
Cu unu la sută mai mult decît ne-am propus. 

— Dar domnia-ta, care nu te obosești prea mult, vei 
rămâne cu un cîştig de douăzeci și patru la sută. Adică aur în valoare 
de douăzeci și patru de mii de ducați. Mult prea mult, domnule 
Izu Klein. 

— Aţi uitat un lucru, zimbi negustorul. Dacă se pierde 
aurul, casa noastră suportă întreaga pagubă. Drumul va fi lung și 
plin de primejdii. Sînt atît de mari primejdiile, încît alți negustori 
nu s-ar încumeta la o astfel de afacere. 

— În caz de pierdere, veţi suporta chiar și paza 
transportului? 

— Absolut. Pentru munca lor, oamenii trebuie plătiți. 

— Să zicem că nu din vina noastră se va pierde transpor- 
tul. Cine va onora cei două mii de ducați? Omul care mă așteaptă 
la Sulina, sau domnia-ta? 

— Veţi primi ducaţii la Sulina. Dar nu e totul. Dacă aurul 
ajunge acolo cu bună rînduială, oferim pe deasupra încă cinci sute 
de ducați. 

— Și ai curajul să-mi încredințezi paza transportului? 

— Fără nici o rezervă, domnule Indru. Despre cinstea 
voastră și a domnilor care vă însoțesc nu e cazul să discutăm. Vă 
cunosc mai bine decît credeți. Iar o pază a celor mai iscusiți oameni 
din această parte a Europei va duce cu siguranţă aurul la locul 
stabilit. Primiți oferta? 

— O primesc. Mă silește lipsa de aur. 

— Dar sînteţi bogat, domnule. 

— Numai la prima vedere, zimbi Cae, folosind expresia 
negustorului. Ducaţii de care dispun vor folosi la plata oștilor Ţării 
Românești. Dorim să slobozim oșteni pe la casele lor. Ţi-o spun 
fiindcă nu e secret. 

— Sloboziţi oștirea acum, la ceas de cumpănă pentru 
voi? se miră negustorul. 

— Avem strategia noastră, rise Cae. 

— Înţeleg, murmură Izu. Nişte oameni ca domnii- 
le-voastre nu fac nimic nechibzuit. Cu cine veți asigura paza 
transportului? 

— Vor fi doisprezece oameni. lată numele lor: Cae Indru, 
Chirilă Zece Cuţite, Costache Caravană, Ducu cel Iute, părintele 
Grasa, Ciripoi-tatăl, Ciripoi-fiul, Tufănel-tatăl, Tufănel-fiul, Sile 
Adormitu, Gălușcă și Toroipan. Crezi că sîntem puțini? 

— Nu. Cu astfel de oameni aș putea duce aurul pînă la 
capătul lumii. Dar asta nu înseamnă că nu vor fi primejdii. Acum 
zece luni am pierdut un transport de aur între Brăila și Sulina. 
Pierderea a fost foarte grea pentru casa noastră. 

— Care a fost cauza pierderii? 

— Atacul unor lotri. 

— Unde s-a petrecut acel atac? 

— Dincolo de Galaţi, la locul numit Cotul Pisicii. 

— Bănuiţi cine s-a aflat în spatele lotrilor? 

— Nu. Voi românii aveţi un proverb frumos: „Hoţul 
neprins e negustor cinstit.” Dacă nu am dovezi, nu pot bănui pe 
nimeni. 

— Cîţi oameni au asigurat paza transportului? 

— Optzeci. 

— Mulţi, domnule Klein. 

— Așa m-am gîndit și eu, dar numai conducătorul știa 
că în butoaiele pline de sare se afla aur. 

— Să fie conducătorul cel care v-a păgubit? 

— Nu. Conducătorul a murit acolo, luptindu-se. El a mai 
lucrat pentru noi. Era un om de mare cinste. 

— Cui predăm aurul în Sulina? 

— Așteaptă acolo o corabie grecească. Numele ei e Pene- 
lopa, iar căpitanul e kir lani Xifandos. 

— Ei, la naiba! rîse Indru. Penelopa s-a scufundat acum 
patru-cinci ani în port la Varna. Am fost de faţă la scufundarea ei. 

— Știu, dar e altă Penelopă. 

Cae Indru își aminti întîmplarea cu vechea corabie. 
Cu puţin înaintea luptelor de la Călugăreni, Penelopa transporta 
muniții și tunuri pentru turci. Le ducea de la Varna spre Rusciuk. 
Păcălindu-l atunci pe kir lani Xifandos, el și Ciripoi-fiul aprinseră 
muniția din pîntecele Penelopei. 

„Oare mă va recunoaște grecul? se întrebă tînărul. Cred 
că mă va recunoaște. Asemenea întîmplare nu se uită atît de ușor." 

— Cînd puteţi pleca la Brașov? întrebă negustorul. 

— Azi e joi. Miine am unele treburi prin apropiere. Sim- 
bătă dimineaţa voi fi la hanul Berbecul Gras din Brașov. 

— E bine așa. Eu voi pleca acolo chiar azi. Pînă la Dunăre 
ar fi bine să duceţi aurul pe samare. Vor fi douăzeci de cai cu cinci 
slujitori. Lăsaţi toate hîrtiile la mine! Mă voi îngriji și de ducații 
voștri. Unde să vă predau aurul și averea voastră? 

— Mi-ar conveni la Predeal, în locul numit Crucea Mare. 

— Cunosc locul acela, domnule. 

— Atunci, te aștept acolo sîmbătă dimineaţa, înainte 
de ivirea zorilor. 

— Voi fi. 

Cei doi tineri își strinseră mîinile. Cae Indru își potrivi 
deghizarea, apoi părăsi casa lui Izu Klein. 


VA 


Pentru a călători de la Sibiu la Blaj, localnicii foloseau 
potecile peste deal și prin păduri. Cei străini de acele locuri prefe- 
reau să ocolească pe drumul nu tocmai bun dar sigur, ce se ondula 
printre dealurile toate la fel pînă la Copșa. Cine cuteza pe vechile 
poteci regreta adesea, orbecăind prin pădurile mari, și nu rareori 
se întîmpla să nimerească în locul de unde plecase. 

Cae Indru părăsi pe jos cetatea Sibiului, așa cum îi ședea 
bine unui slujitor al bisericii. După ce se depărtă destul alese pote- 
cile atât de rar călcate de oștenii principelui Transilvaniei. Într-o 

rariște aflată pe culmea unui deal, îi ieșiră înainte unsprezece 
călăreți. 

— Bine ai venit, cuvioșia-ta! strigă Costache Caravană, 
aplecat pe gîtul Zambilicăi. Cu rasa pe care o porţi destul de elegant, 
ca să zic așa, ai măturat fără îndoială jumătate din ulițele Sibiului. 
Pentru asemenea lucrarea făcută cu sîrg, autorităţile Sibiului ar fi 
putut să te răsplătească dîndu-ți măcar o gloabă de cal. De mult 
nu mai există recunoștință pe lumea asta. 

— Se vedea treaba că ţi-ai uns morișca de dimineaţă, 
dacă turui atît de bine, observă Cae. 

— Ca de obicei, rise grăsunul. Chiar și Zambilica s-a 
înviorat văzindu-te, iar cînd se bucură Zambilica, timpul trage a 
ploaie. Ce vești aduci? 

— Bune. Am patruzeci și trei de mii două sute de ducați. 
Îi primesc sîmbătă în zori, la Crucea Mare. 

— Dar ceilalți șase mii opt sute? întrebă Chirilă. 

— Cu aceștia va fi mai greu, oftă Cae. S-ar putea să-i capăt 
în Obreja, dar nu sînt prea sigur. Cristu, chiar dacă e proprietarul 
unui castel minunat, nu cred să dispună de o astfel de sumă. Eu 
și Costache vom porni spre Obreja. Voi mă așteptați simbătă în 
zori la Crucea Mare. 

— Se pare că am intrat în greu impas, observă Ducu. 

— Așa cred și eu, răspunse Cae. Totuși mai avem o șansă 
ce valorează două mii cinci sute de ducați. Dar despre asta vom 
vorbi simbătă. 

Zicînd acestea, își lepădă straiele de călugăr în braţele 
lui Sile Adormitu. Lunganul se apucă să le împăturească temei- 
nic, socotind că vor mai folosi cîndva. Mai vorbiră o vreme, apoi 
se despărțiră urîndu-și unii altora noroc. Vînt Sălbatec, frumosul 
armăsar al tînărului, sătul de odihnit, se întinse la drum voinicește. 
Zambilica pășea în urma lui cu picioarele subțiri ca de lăcustă. 
Puţini ar fi crezut că acest cal, atît de slut și slab, se dovedea foarte 
harnic la mers. Grăsunul Costache încercă să înfiripe o discuţie, 
dar Cae se pierduse în gîndurile multe și-i răspundea anapoda. 

Rotofeiul călăreț tăcu pînă la urmă, știind că fiecare călcătură de 
cal îl apropia mai mult pe prietenul său de Stela Cristu. 

„L-a prins dorul, gîndi Costache. Numai el îl mînă către 
Obreja. Dacă n-ar fi fost așa, m-ar fi lăsat numai pe mine să merg 
acolo. De cînd nu s-au văzut au trecut patru ani și jumătate. O fi 
avut fata răbdare să-l aștepte atita? Greu de spus. Cea mai frumoasă 
și cea mai peţită fată a Transilvaniei să aștepte, ce? Un cuvînt al 
lui Cae? Un semn al lui? Greu, foarte greu. S-a zvonit la București 
despre o apropiată logodnă între Stela și contele Teleki. Sărmanul 
meu prieten! Cînd a auzit vestea, a zimbit parcă nepăsător. Dar 
zimbetul lui era ca de om în pragul morţii. De fapt, el strică. Putea 
să meargă la ea și să-i spună: „Fată dragă, eu stau mereu cu viața în 
cumpănă. Dar, în vremurile acestea grele, cine e ferit oare de pri- 
mejdii? Mă vrei așa cum sînt? Poate că ea n-ar fi vrut, însă ajungea 
măcar să limpezească situația dintre ei. De la mutul ăsta nici nu 
poți scoate o vorbă mai clară. O fi el deștept, mai deștept decît noi 
toți laolaltă, dar nu în dragoste. Acolo toți nevolnicii se pricep mai 
bine decît el. Se chinuie aiurea. Nici nu cere sfatul cuiva. Tare sînt 
curios ce va face peste două ceasuri cînd se va pomeni în faţa ei?” 

Cînd ajunseră la porțile din Obreja, soarele cădea către 
asfinţit. Străjile îl vestiră pe domnul Kraus, majordomul castelu- 
lui. Acesta alergă trudindu-și picioarele scurte și-i întîmpină pe 
oaspeţi. Apoi făcu plecăciuni adinci în faţa lui Cae, impresionat 
de frumosul armăsar și de ținuta elegantă a tînărului. Pe Costache 
îl învrednici cu o scurtă privire severă, așa cum i se cuvenea unui 
slujitor al distinsului oaspete. Fiindcă majordomului nu i-ar fi 
trecut niciodată prin minte să-l socotească pe grăsun altceva decât 
slujitor sau chiar argat. Lunga carieră de majordom a domnului 
Kraus îi formase ochiul suficient pentru a face cuvenitele deosebiri 
ale rangului. În cazul de faţă, hainele ponosite ale lui Costache, 
cît și sluțenia armăsarului, ce nu putea să întreacă prețul a două 
găini crescute fără boabe, excludea orice dubiu. 

După ce își șterse fruntea brobonită, cu o batistă nu mai 

mare ca o față de masă, domnul Kraus își potrivi un zimbet jumă- 
tate bucuros, jumătate umil și grăi nici prea tare, nici prea încet: 

— Bine aţi venit în Obreja, strălucitorule musafir! Aștept 
numele vostru pentru a bucura urechile stăpinilor mei. Pînă cînd 
mă întorc, vă rog să poftiți pe această minunată terasă, unde flo- 
rile multe vă vor ţine companie. Slujitorul vostru... sau rindașul, 
zise văzîndu-l pe Indru că se încruntă, sau păcătosul argat... care 
nu a descălecat pină acum să vă prindă calul... dovedindu-se un 
nemernic, va fi îndreptat în curtea din dos, unde îi voi aplica vreo 
cîteva palme în numele vostru... fiindcă nu trebuie să vă spurcaţi 
mâinile... 

— Pe picioarele din spate ale Zambilicăi! tună Costache. 
Ce tot îndrugă nătărăul ăsta? 

Auzind asemenea ocară, majordomul tresări ca sub o 
lovitură de bici. Cătă profund lezat și plin de nădejde către protecția 
marelui senior, dar acesta mustăcea reținindu-și risul. Dezamă- 
git, își întoarse privirile din nou către Caravană, trase aer mult în 
piept, îl slobozi puternic, își tamponă buzele cu batista, se ridică 
a intimidare pe virfuri, apoi grăi: 

— Descalecă, nemernicule, și ia calul înălțimii-sale! 

Costache sări din șa uimitor de iute, iar palma lui grea îl 
trimise cât colo pe bietul majordom. În faţa unui asemenea dezas- 
tru, domnul Kraus cătă pentru ultima oară spre musafirul ce ridea 
cu lacrimi, se convinse că nu va găsi sprijin acolo, astfel că o rupse 
la fugă și intră ca o furtună în sufragerie. 

Tinerii castelani ședeau la masă împreună cu bătriîna 
contesă Szatmâri și frumosul conte Lajos Teleki. Apariţia atît de 
neobișnuită a majordomului stîrni mirare. 

— Ei, ce s-a întîmplat, Kraus? întrebă contele Beckem- 
bauer, văzîndu-i spaima din priviri. 

— Am fost bătut, înălțimea-voastră. 

— Bătut? Cine a îndrăznit asemenea lucru? 

— Musafirii. Se află în curte doi călăreţi. Cel înalt pare un 
mare senior. Slujitorul său, sau argatul, sau rindașul, e o pramatie 

cum n-am mai văzut la Obreja. I-am poruncit să descalece și să 
prindă calul stăpînului. În loc de asemenea ascultare firească, m-a 
lovit cu palma atît de tare, încît nu cred să se afle copită de cal care 
să pălească mai greu. Apoi mi-a strigat: „Aleargă, guștere! Aleargă 
degrabă la stăpînii tăi și-i vestește că au sosit domnii Costache 
Caravană și Cae Indru!" 

Dacă s-ar fi despicat castelul în felii, încremenirea nu ar 
fi fost mai mare. Beckembauer încercă să se ridice, dar se poticni în 
scaun. Tacîmul din mîna Stelei tremură atît de vizibil, încât fata îl 
așeză pe masă, ținîndu-l cu palma. Teleki rămase cu gura căscată. 
Contesa de Szatmâri își scutură braţele slăbănoage, răstindu-se: 

— Fir-ar să fie! Doar nu dau turcii. 

Ieșiră cu toţii pe terasă. Cae ședea rezemat cu spatele 
de Vînt Sălbatec. Grăsunul Costache se învirtea în jurul Zambi- 
licăi, bombănind. Stela Cristu cobori în goană scările terasei. La 
picioarele lor se opri nehotărită, iar mîinile îi căzură neputincioase 
pe lingă corp. Cae își ţintui privirile asupra ei. Pe ceilalți nu mai 
reuși să-i vadă. Se desprinse de lîngă Vînt Sălbatec și porni spre 
terasă uimitor de încet. Ochii lui subțiați ca în fața soarelui mult 
nu coboriră o clipă. Călca încet, nesigur pe picioarele lui puternice, 
temător să nu o sperie și să dispară în clipa următoare. O privea pe 
Stela atent, parcă cercetînd-o cu de-amănuntul. Nimic din întreaga 
ei făptură nu scăpă ochilor săi ageri. Nici măcar încordarea ce o 
stăpînea. Degetele tinerei fete arătau căzute spre încremenire. Pe 
buze îi apăruse un zîmbet șters, ca o petală ofilită. Ochii aveau 
în ei o lumină ciudată, asemenea apelor tulburate. Stătea încre- 
menită, puţin aplecată înainte, ca și cînd ar fi ascultat un strigăt 
îndepărtat. Palidul ei suris tremura împreună cu buzele, așa cum 
se ridează apa limpede la slaba adiere a vîntului. Cînd ajunse foarte 
aproape, o simţi că își oprise respiraţia. Gîtul ei delicat părea un 
arc încordat peste măsură. Erau atît de aproape încît hainele lor 
se atingeau. Stela îi observă ochii subțiați ca două lame de brici. 
Apoi, ochii se măriră brusc, iar timpul încremeni pentru ei. Nimic 
nu mai exista în jur decît ochii lor, care se cercetau adînc. Tînărul 

se aplecă spre ea, rupînd vraja timpului. Buzele ei, la pindă pînă 
atunci, zburară să-l întîmpine. Cînd îi cuprinse gâtul cu braţele, 
Stela puse în gest atita lăcomie încît scăpă un geamăt. Barba lui 
aspră, nerasă de cîteva zile, îi zgârie obrazul. Miinile lui nu-și mai 
găseau astimpăr, mutîndu-se cînd pe faţa lui, cînd pe umeri, cînd 
în părul aspru căzut pe frunte în neoriînduială. Îl îndepărtă o clipă 
să-i privească ochii și scînci de bucurie văzindu-i mari, luminoși, 
triumfători. Se ghemui la pieptul lui cu toată disperarea adunată 
în atiția ani. 

Costache Caravană fu gata să plingă și se răsti la 
Zambilica: 

— Întoarce botul, nătărăule! Gingășiile care se petrec 
acolo n-au nevoie de martori. 

— M-am prostit ca o vacă bătrină, suspină contesa de 
Szatmâri, emoționată. Doamne, ce bărbat! Parcă e Făt-Frumos. 

Contele Teleki se gîndi zîimbind: „Acum s-a isprăvit. Nici- 
odată nu vor ști ei că eu i-am adus unul în fața celuilalt. Zvonul 
meu despre o pretinsă logodnă cu Stela i-a dat aripi acestui tînăr. 
Nu știu dacă am făcut-o din milă, din prietenie, sau din dragoste.” 

Vraja timpului încremeni se rupse. Fata se desprinse 
din îmbrățișare, privind mirată în jur. Întreaga ei făptură parcă 
înflorise dintr-o dată. Dar oricît se căsni, nu reuși să-și înfrîneze 
sclipirea de triumf a ochilor. Contele Beckembauer se dezmetici 
primul și își salută noii musafiri cu tact, ca și cînd nu s-ar fi întîm- 
plat nimic. lar cînd Costache Caravană păși în sufragerie la braţ cu 
contesa de Szatmâri, majordomul murmură aiurit de-a binelea: 

— Îmbătrînesc. Asta e. Dau în mintea copiilor. 

După ce se isprăvi cina, Cae, Caravană și tînărul castelan 
mai zăboviră în sufragerie. Ceilalţi ieșiră în parcul imens, dornici să 
respire aerul curat al unei nopţi ce se arăta deosebit de frumoasă. 

— Cu toată urmărirea cardinalului, sper să rămîneți la 
noi cîteva zile, spuse gazda privindu-și musafirii bucuros peste 
măsură. Nimeni nu va părăsi castelul pînă la plecarea domnii- 
lor-voastre, astfel că nici o știre nu va ajunge la Alba-lulia. 

— Plăcerea ar fi de partea noastră, mulțumi Indru. Din 
păcate, v-am face un mare neajuns. Și așa vizita noastră s-ar putea 
să vă scadă în ochii cardinalului. Unele treburi grabnice ne-au 
adus aici, iar altele ne așteaptă fără chip de amînare. 

— Deci, există și alte motive care v-au minat în Obreja, 
spuse castelanul mai mult pentru sine. 

Cae roși înțelegînd bine gîndurile acestuia. 

— Există, domnule Ion Cristu. Avem nevoie de niște 
ducați. 

— Mulţi? 

— Destul de mulţi. Mihai-vodă, domnul nostru și al 
vostru, va slobozi oastea cea mare. Pentru plata lefilor căzute în 
amânare de cinci luni, am strîns patruzeci și trei de mii de ducați. 
Dar ne vor trebui cincizeci de mii. Ești singurul om care ne-ar putea 
ajuta să completăm asemenea sumă, iar despre înapoierea ei nici 
nu poate fi vorba. Nu am avea de unde să o scoatem. 

— Șapte mii de ducați? se miră castelanul. Dar nu am 
șapte mii de ducați. 

— Cîţi ai? 

— O mie trei sute. 

— Sînt buni și aceștia. Sperasem la mai mult, însă știi 
proverbul: „De unde nu-i, nici Dumnezeu nu cere!” 

— Daţi-mi un răgaz. 

— Nu ne îngăduie timpul. 

Castelanul rămase pe gînduri. Îi venise ceva în minte, 
astfel că se înveseli dintr-o dată. 

— Domnilor, s-ar putea să mai adaug ceva. Încă nu știu 
cît. Păcat că timpul e atît de scurt. După cum știți, contele Teleki 
locuiește de multă vreme în Alba-Iulia. El ar putea să ne ajute. 
I-aș înapoia suma la toamnă. Are un cal bun. l-ar trebui două-trei 
ceasuri să gonească pînă acasă și îndărăt. Aveţi ceva împotrivă? 

— Nu mare lucru, răspunse Caravană. În două-trei cea- 
suri toată garnizoana din Alba-lulia ar năvăli aici și ne-ar culege 
ca din oală. 

— Așa ceva nu cred. Îl cunosc bine pe Teleki. Răspund 
pentru el. 

— Nu avem de ales, interveni Cae. Faceţi cum e mai bine, 
domnule Cristu. 

— Atunci, așteptați! Stela și cei doi musafiri sînt în parc. 
Mă întorc îndată. 

Cristu porni spre ieșire. Aproape de ușă se lovi nas în 
nas cu buclucașul majordom. 

— Vai, omule! zise rîzind. Azi nu-ți merge tocmai bine. 
E a doua oară cînd năvălești aici ca un apucat. 

— Vă rog de iertare, înălțimea-voastră! grăi cam spășit 
domnul Kraus. De multă vreme nu s-au mai pomenit atîtea încur- 
cături în Obreja. Măria-sa domnul Teleki ne-a părăsit adineauri. 

— Pesemne că aiurezi. 

— Nu prea. L-am văzut galopind spre Tîrnava parcă alun- 
gat de urgie. 

— Poate se plimbă. 

— Nici gînd. Mi-a lăsat o scrisoare pentru înălțimea 
voastră. 

Ion Cristu apucă scrisoarea cu un gest precipitat. O sprîn- 
ceană i se ridicase mult în sus de mirare. Majordomul se îndepărtă 
convins că ziua se încheia cum nu se poate mai prost. Cristu des- 
pături hârtia și citi cu glas tare: 


Dragă Bechembauer, 

Unele treburi grabnice reclamă prezenţa mea 
la Alba-lulia. Vă cer iertare pentru neputinţa de a-mi lua 
rămas bun. Timpul nu mi-a îngăduit să o fac. 

Al vostru, Lajos Teleki. 


— O luăm din loc, sări Caravană. Ăsta s-a dus după Jager. 
— Mă îndoiesc, răspunse Indru, așezindu-se mai bine 
în scaunul lui. Teleki nu arată să fie un om de nimic. 

Tăcu privindu-i pe ceilalți. Toţi trei înțelegeau motivul 
plecării precipitate. 

— Iată că s-a spulberat speranţa unui împrumut, observă 
castelanul. 

— Ne mulțumim cu ce avem, zîimbi Cae. Mă miră totuși 
că găsesc atît de puţin în Obreja. 

— Cred că te-ai mira și mai mult, aflînd că sînt dator 
aproape zece mii de ducați, zise gazda privindu-l cu simpatie rău 
ascunsă. În iarnă mi-au murit peste trei sute de cai. Niciodată nu 
mi s-a mai întîmplat un astfel de necaz. În primăvară, un transport 
de vinuri către curtea imperială din Praga ne-a fost prădat dincolo 
de Bratislava. Am pierdut vinul, butoaiele, caii, căruțele și jumătate 
din oamenii care însoțeau transportul. Am mai făcut unele chel- 
tuieli de renovare la aripa de sud a castelului și am întărit toate 
drumurile noastre cu piatră de rîu. Abia la toamnă vom ajunge să 
ne plătim datoriile și să ne rămînă un câștig. E drept că la marea 
noastră avere, șapte mii de ducați nu ar însemna prea mult. Din 
păcate, aţi nimerit cum nu se poate mai prost. 

— Am fost lipsiți de noroc și în privința cailor, observă 
Costache. Oștirea Bucegilor se pune din nou pe picioare. Dar se 
pune anevoios din lipsă de cai și arme. 

— O! se lumină gazda. Lucrurile nu stau chiar așa de 
rău în privința cailor. E adevărat că am pierdut mulţi, totuși siîn- 
tem departe de a fi rămas fără unele rezerve. Două sute vă dau în 
cîteva zile. Sînt cai de rasă bună. Slujitorii mei îi pot mîna spre 
Țara Românească în pilcuri mici, astfel nu se va ști drumul lor. 
Mai rămîne doar să stabiliți locul de predare. 

— Nu e deloc rău, se entuziasmă Cae. Iată drumul nostru 
la Obreja se arată rodnic. 

Îi vorbi apoi lui Cristu despre marile ameninţări ce se 
abat asupra Ţării Românești. Despre nădejdea că vor scăpa fără 
lupte pînă în toamnă și despre toate hotărîrile luate la Sfatul de 
taină din București. 

— Riscaţi mult, se miră Cristu. Între slobozirea oștirii 

mari și înjghebarea Oștirii Bucegilor, veți avea un timp în care veți 
fi lipsiţi de puterea armelor. Dacă se potrivește ca în acest timp să 
fiți atacați, va fi greu pentru neamul de la Dunăre. 

— Cine nu riscă nu câștigă! zimbi Indru. Timpul nu ne 
îngăduie să facem amiînări. Cu cît vom slobozi oștirea mai iute, cu 
atât cred eu că va fi mai bine. 

— Cu cît întăriți mai iute și mai neștiut Oștirea Bucegi- 
lor, cu atît veţi avea nădejde să scăpaţi de pericole, răspunse gazda. 
Ceea ce s-a întîmplat la București după Sfatul de taină m-a cople- 
șit de-a binelea. Voi ați dat acolo tot ce aţi avut, pentru a pune pe 
picioare oastea din munți. Eu nu pot să dau atîta fiindcă trebuie să 
fiu aici un conte bogat, iar sașii, care mă socotesc de-ai lor, sînt gata 
să mă recunoască cel mai de frunte dintre ei. La vreme de război 
în Transilvania, sașii conduși de mine se vor alia cu Mihai-vodă. 
Iată de ce n-am dreptul să fiu sărac. Dar voi înzestra și eu Oști- 
rea Bucegilor. Pe lingă cei două sute de cai, am să vă trimit cât de 
curînd săbii, pistoale și postav pentru îmbrăcăminte. Toate le voi 
cumpăra din Sibiu. Iar pentru atâta lucru, voi face rost de aur chiar 
dacă-l scot cu forța de la cămătari. 

Cînd isprăviră discuţiile, noaptea se arăta dincolo de 
mijlocul ei. 

— Ar fi bine să mergem la odihnă, propuse Cristu. Obo- 
seala se citește pe fețele voastre. 

— Da, e o propunere strașnică, aprobă Costache. Trei 
ceasuri de somn bun ne vor pune pe picioare. 

— Cam puţin, remarcă tînărul castelan. 

— Așa cred și eu, dar timpul nostru e măsurat. Vom pleca 
odată cu ivirea zorilor. 

Porniră spre încăperile pregătite din vreme și destul de 
curînd în Obreja se stinseră luminile. Doar torțele mari de pe ziduri 
se vedeau pînă departe, amintind privitorilor ocazionali că străjile 
ascunse în umbra meterezelor veghează la buna rînduială. 

Costache dormi îmbrăcat, așa cum îi era obiceiul. Văzîn- 
du-l astfel mulți și-ar fi închipuit despre el că ar avea ceva aplecare 

spre necurăţenie și slabă chibzuială. Puţini erau cei ce cunoșteau 
adevărul. Costache se dovedea prevăzător, socotind că la vreme de 
noapte e mai bine să fii pregătit atunci cînd primejdiile se anunță 
multe împrejur. Apoi, trecuseră atîția ani petrecuți prin păduri, sau 
printre stîncile munţilor, sau în cîmpie, departe de căldura unui 
cămin. Dormitul pe căpătii moale îi devenise străin, trăgîndu-l spre 
neodihnă. Încălțările lui grosolane se așezară ca o pată pe așter- 
nutul alb. Aruncă perna cît colo și puse în locul ei o haină lungă 
ce semăna cu o rasă preoțească, avind grijă să o stringă asemenea 
unui sul. Numai busuiocul aflat sub pernă nu-l lepădă, îmbătîn- 
du-se de mirosna lui. Umbrele nopții își subțiară straiul, în vreme 
ce spre răsărit cerul căpăta o roșeață aparte. Pe marea terasă a 
castelului, Ion Cristu și Costache Caravană discutau despre timp. 
În sufrageria răcoroasă spre zori, Cae şi Stela schimbară ultima 
îmbrăţișare. Părul ei despletit cădea bogat peste umerii înguști. 
Tînărul își culcă obrazul în el și-i simţi parfumul florilor de cîmp. 
Stela se ghemuise la pieptul lui caldă, proaspătă, așa cum ieșise 
din aşternuturi. Îi cuprinse cu braţele gîtul puternic, ars de soare 
şi întărit de vînturi, dar mîinile ei nu aveau odihnă. Îi prinse fața 
în palmele delicate, se ridică pe vârfuri și îi sărută ochii pe care 
îi visase atîta vreme, uimindu-se de îndrăzneala ei. Încercă să-l 
privească, dar ochii nu o ascultară destul, umbriţi de lacrimi. Cae 
avu un moment de slăbiciune. O clipă îi trecu prin minte să se 
lepede de toate lucrările viitoare și să-și îngăduie o viață de feri- 
cire. Întreaga lui ființă se răzvrăti împotriva a tot ce făcuse pînă 
atunci, socotind că are dreptul să trăiască altfel. Apoi zimbi, iar 
Stela nu-i observă zimbetul. O ridică în braţele mari puternice ca 
oţelul. Își culcă fruntea peste sînul ei și-i simţi inima zbătîndu-se 
sub învelișul hainelor subțiri. Cuprinsă de o dulce amețeală, Stela 
uită de timpul necruţător, numărat pentru ei în minute. Închise 
ochii, iar obrajii ei în flăcări erau singurul semn de neliniște, cînd 
fața lui Cae se lăsă peste sîn. 
— Soțul meu. Dragul meu soț, murmură lăsînd lacrimile 
să curgă în voie. 

Costache Caravană, ivit în prag, nerăbdător, rămase locu- 
lui gîndindu-se: „Pe cele trei potcoave pierdute de Zambilica! Am să 
mai stau aici chiar dacă vine Jager cu toată oștirea Transilvaniei.” 

Apoi se retrase emoționat și-i zise gazdei: 

— Cred că ne-am sculat prea devreme. Zambilica mes- 
tecă ovăzul taman la ceasul ăsta. Dacă îl tulbur acum, toată ziua 
o să galopeze îmbufnat. 

Dar urechea fină a lui Cae simţi pasul ușor făcut de Cara- 
vană. Brațele lui o purtară pe Stela către un scaun și o așeză cu 
grijă, ca pe un lucru fragil. 

— E timpul să plec, zise, iar vocea lui, hotărîtă în alte 
prilejuri, tremură ușor ca o părere. 

Stela prinse tremurul glasului său și culese din el mai 
mult decît i-ar fi putut spune vorbele. Slujitorii aduseră caii. La 
puţină vreme tropotul lor se auzi coborînd către apele Tîrnavei. 
Soarele își aduna strălucirea pe o creastă de deal. Zările ușor far- 
date cu ceaţă se limpezeau domol. Începea o zi nouă. 


VA 


Puţini cunoșteau cărarea pieptișă ce ducea pe scurtătura 
munților către locul numit Crucea Mare. Dar și mai puţini erau acei 
care se încumetau să facă asemenea urcuș la vreme de noapte, cînd 
primejdiile prăpăstiilor pindeau la fiecare pas. Totuși, în noaptea 
de vineri spre sîmbătă, se găsiră cîțiva temerari ce folosiră, de fapt 
cu multă pricepere, drumul acela anevoios. În creasta de la Crucea 
Mare, doisprezece călăreţi așteptau convoiul. 

Cu mult înainte de ivirea zorilor, caii legaţi între ei cu 
funii lungi apărură drept, iar spinările lor umede arătau greuta- 
tea urcușului. Erau douăzeci de cai voinici, cu picioarele mari, 
puternice, ale căror haruri se dovedeau mai degrabă îndreptate 
spre povară decît spre iuţeala animalelor de călărie. Însoțitorii lor, 
cinci bărbaţi tineri, purtau obișnuita îmbrăcăminte grosolană a 
muntenilor. Aveau vorba aspră și o foloseau rar, numai la cazuri 

de mare trebuinţă. Cel de-al șaselea călător, un bărbat mărunt, 
subțirel, se desprinse din grup și se apropie de Cae Indru. 

— Ai ajuns la timp, domnule Izu Klein, observă Cae. 

— În afaceri totdeauna trebuie să ajungi la timp, rîse 
acesta. Aurul și averea domniei-voastre se află aici. Acum voi hotă- 
rîți cum e mai bine. Acești slujitori sînt oameni de nădejde. Ei știu 
ce cuprind samarele. Vi-i las, domnule, în seamă. Cu cît veți ajunge 
mai iute la Sulina, cu atât va fi mai bine pentru toți. La revedere, 
domnilor! 

— O clipă, o clipă! îl opri Cae. 

— Vă ascult, se întoarse negustorul mirat. Oare să fi scă- 
pat ceva din vedere? 

— Nu, nu asta, rise Indru. Mi-ar face plăcere să vă înso- 
țesc o bucată de drum. 

— Poftiți, poftiți! zise Izu bănuind că tînărul ar vrea să-i 
vorbească tainic. 

Porniră alături. Caii lor aproape se atingeau. Cînd se 
depărtară destul pentru a nu fi auziţi, negustorul își domoli calul 
și spuse: 

— Domnule, aștept. Cred că doriți unele amănunte. 

— Într-adevăr, sînt niște întrebări. Mi-ai adus ducaţii 
cu bună rînduială. Acum nimic nu-i mai poate scoate din mîinile 
mele. Dar nu putem vorbi același lucru despre aurul vostru. Pînă la 
Giurgiu el va fi în mare siguranţă. Mai rămîne însă drumul pînă la 
Sulina. Dacă nu se va face cu chibzuială, se pot ivi multe primejdii. 

— Nuvă înţeleg, zise Izu. 

— Așteaptă! Aș vrea să aflu cine sînt oamenii care au 
știre despre transportul aurului. 

— Da, e o întrebare firească. La astfel de prilejuri, cu cât 
știu mai puţini, cu atît mai bine. Deci, știu eu, știe domnul Aba 
Rozen, cel ce a depozitat vremelnic aurul în Brașov, slujitorii care 
se află aici și, firește viitorul proprietar, negustorul turc lusuf. S-ar 
mai adăuga cei trei fii ai domnului Rozen, dar sînt niște tineri cu 
care am mai lucrat de multe ori. 

— Iată că nu-s tocmai puţini, remarcă Indru. 

— E și normal, domnule. Transportăm o avere destul 
de mare. La asemenea cantitate de aur nu ai cum să lucrezi de 
unul singur. 

— Adevărat! Aș vrea totuși să știm mai multe despre cei 
cinci slujitori. Ei vor merge cu noi o bună bucată de drum. 

— Nici o grijă, îl asigură Izu Klein. Au lucrat și pentru 
tatăl meu. De fapt, au fost patru. Cel de al cincilea se numește 
Achim. Dar pentru el garantează ortacii lui. Sînt cu toţii dintr-un 
sat. 

— Achim lucrează pentru prima oară? 

— Nu. A mai fost angajat la transportul pe care l-am 
pierdut acum zece luni. 

— Mda! Ce știți despre Iusuf, omul căruia îi predați aurul? 

— Am mai făcut afaceri cu el. E drept, mărunte, însă 
nu am avut a mă plînge de neajunsuri. Din contră, noi i-am făcut 
supărare fiindcă l-am lipsit de aurul pierdut acum zece luni. 

— Dar el nu a păgubit nimic. Cel puţin așa am înţeles 
din discuția noastră la Sibiu. 

— Așa este. I-am plătit întreaga pagubă. 

— El va cunoaște data plecării aurului din Brașov? 

— E și firesc să o cunoască. 

— Cu domnul Aba Rozen lucraţi de mult? 

— A fost bun prieten al tatălui meu. De fapt, sintem aso- 
ciați în multe afaceri chiar mai mari decît asta. 

— Slujitorii casei lui știu ceva despre aur? 

— Nimic. Am avut noi grijă. Mai sînt întrebări? 

— Da. Cum îl voi recunoaște pe lusuf? 

— Nu vă faceţi griji! În clipa în care veţi păşi pe puntea 
Penelopei, se vor lămuri toate. 

— Atunci, la revedere, domnule Izu Klein! 

— La revedere! 

Cae se întoarse lingă ai săi destul de îngîndurat. Prea 
mulți oameni știau despre aur. Dădu semnalul de pornire. Șase 

dintre călăreți trecură în fruntea convoiului. Alţi șase îi urmau 
de aproape. 

Luni către seară vistieria din București primi în păstrare 
vremelnica uriașă sumă de patruzeci și patru de mii cinci sute de 
ducați. Marţi la prînz, Mihai-vodă ieși însoțit de curteni pînă la 
biserica Sfinţii Petru și Pavel, unde începură marea slobozire a 
oștenilor. Şiruri lungi de oșteni treceau domol prin fața plătitori- 
lor. Chipurile lor întunecate pînă nu de mult se luminară, astfel 
că risipirea se făcea în cea mai bună rînduială. Mai lipseau cinci 
mii cinci sute de ducați, care stăteau ca o povară pe sufletul lui 
vodă. Va reuși oare Cae Indru să-i aducă la timp? 

Trecură cîteva ceasuri. Curtenii obosiră, iar căldura 
aprigului soare de cîmpie îi chinuia cumplit. Dar Mihai-vodă nu 
descălecase, priveghind buna rînduială a plăţilor. Destul de aproape, 
umbra castanilor groși cît omul îmbia la odihnă răcoroasă. Ală- 
turi de curteni, trimișii principelui Transilvaniei, căpitanul Mihai 
Sz6kely, Gabriel Haller, Gheorghe Ravazdy și Nicolae Vit6z, șpanul 
de Turda, urmăreau cu ochi de iscoade risipirea oștilor. Pe fața lui 
vodă nu se putea citi nimic. Nu era nici încruntare, nici zîmbet, 
nici neliniște. Căpitanul Szekely, bun cunoscător al treburilor de 
oști și mare admirator al lui Mihai-vodă, privi cu melancolie în jur. 

„lată, gîndi el, aici e sfîrşitul celui mai mare conducător 
de oști din această parte a Europei. Împăratul Rudolf și cardinalul 
sînt orbi. Ei nu văd oare că sfîrșitul puterii lui Mihai-vodă va da 
prilejul turcilor să urce spre nord? Omul acesta ar fi fost singurul 
stăvilar împotriva puhoiului turcesc. Prin căderea lui, creștinii vor 
avea multe necazuri. La Praga e un împărat de paie. La Alba-lulia, 
un principe nevolnic. De cînd e lumea, lucrurile au fost totdeauna 
strimbe. Să fi fost el împărat, i-ar fi trebuit cîteva luni să pună 
ordine în această parte a Europei. Uneori mi-e silă de haina pe 
care o port. Sînt căpitanul și iscoada unui principe dornic să adune 
fală în jurul numelui său. Mihai-vodă a fost cîndva bogat. Acum, 
Dumnezeu știe de unde a strîns aur pentru slobozirea oștilor. Cine 
ar mai fi făcut oare asemenea risipă? Acum cinci ani am băut la 

București vin servit în pocale de aur. Azi, domnul Ţării Românești 
ne-a oferit vin în ulcele de pămînt ars. Ce se petrece oare în sufletul 
acestui mare conducător? Îl știam cîndva înțelept și viclean. Ceea 
ce se întîmplă aici să fie oare un act de viclenie și înțelepciune? 
Acum cinci ani, cînd garnizoana turcească din București îl înjura 
și-l ameninţa sub zidurile palatului, cînd puterea turcilor în Ţara 
Românească se arăta de neclintit, el zîmbea umil, ploconindu-se în 
faţa lui Mehmed-pașa, comandantul ienicerilor. Apoi, s-a petrecut 
măcelul. Într-o singură zi Mihai-vodă a măcelărit garnizoana tur- 
cească din București, fără să piardă un om. Cîteva zile mai târziu, 
cădea sub mîna lui puternica întăritură otomană de la Giurgiu. 
Abia atunci și-a arătat el adevărata față. Să fie și azi un vicleșug? 
Turcii, polonii, tătarii, cardinalul și Ieremia Movilă, domnul Mol- 
dovei, sînt gata să se arunce peste Ţara Românească. Dacă vodă 
ar încerca război, nu ar avea sorți de izbindă. Arătîndu-se slab, 
dușmanii se vor pindi între ei, iar el va câștiga timp. Nu, nici vorbă! 
Gindurile mele au luat-o razna. Dacă sloboade oștirea, înseamnă 
că nu mai poate nimic. Peste cîteva zile va semna actul de vasal 
al principelui Transilvaniei. Acest act va fi ultimul pas de sfîrşit 
al puterii lui. Va deveni un simplu consilier al nevolnicului car- 
dinal. lar plecarea sa din Ţara Românească încheie jalnic o epocă 
glorioasă a acestui popor.” 

Departe, în cîmpie, clucerul Ieremia Băicoianu și bunul 
său prieten Zamfirescu urmăreau cu ochii micile grupuri de oșteni 
ce se îndreptau spre satele lor. Din vreme în vreme opreau cîte un 
tînăr voinic la trup, discutau cu el tainic, apoi tînărul intra pe mîna 
unor slujitori credincioși și nimeni nu bănuia drumul acestuia 
către platoul Bucegilor, unde creștea noua putere a Ţării Românești. 


S 


În seara de miercuri, la locul de pe Dunăre numit Cîrna 
Mică, aflat în apropiere de Giurgiu, patru bărci mari preluară 
întreaga încărcătură de aur a cailor lui Izu Klein. Costache Caravană 
118 


CAVALERII 





angajase pe plată bună patru barcagii. Îi cunoştea de multă vreme 
și știa că se poate bizui pe ei într-o călătorie plină de primejdii. 
Cae Indru nu se arătase zgârcit cu banii de cheltuială primiţi de la 
negustorul sibian, astfel că femeile barcagiilor primiră cîte cinci- 
zeci de ducați. Sumă uriașă, pe care bărbaţii lor nu ar fi putut să o 
cîștige în cîțiva ani de muncă pe Dunăre. 

Cei cinci munteni legară caii între ei, tăcuţi, așa cum le 
era firea. După ce mai priviră o dată spre bărci, ridicară pălăriile 
în semn de salut, apoi își îndemnară caii pe drumul de întoarcere 
către Brașov. 

— Strașnici bărbaţi! exclamă Costache. Ţi-e mai mare 
dragul să lucrezi cu niște oameni ca ei care știu ce au de făcut și 
te înţeleg din ochi. Păcat că vorbesc atît de puţin! 

Cae, aflat alături, nu-i răspunse. Privea îngîndurat spa- 
tele voinic a lui Achim. 

Cu puţin înainte de a răsări luna, bărcile plutiră pe 
Dunăre la vale. Șaisprezece bărbaţi, patru bărci și aur în valoare 
de o sută de mii de ducați începeau o călătorie lungă prin împără- 
ţia apelor lesnicioase la mers, dar pline de neprevăzut. Noaptea se 
dovedea frumoasă și calmă. Cei patru barcagii luară loc în prima 
barcă, avind puţină trudă. Firul apei, mai sprinten la mers, înlocuia 
de minune munca lor. Legate trainic între ele cu funii de cînepă, 
bărcile se legănau domol. Clipocitul molcom al apei era singurul 
zgomot ce tulbura noaptea ca o părere. Sălciile mari și stufărișul 
de pe cele două maluri le privegheau drumul. Așezaţi în celelalte 
trei bărci, paznicii transportului încercau o senzație de neliniște. 
Lipsa cailor adăpostiți vremelnic de familiile barcagiilor, apa care 
se auzea sub ei și neobișnuința unui asemenea drum le furase ceva 
din vechea siguranță. Uneori se zăreau focuri departe pe maluri. 
Rar cîte o pasăre de noapte, scornită din cuibarul ei, zbura deasupra 
copacilor sau deasupra apei, iar filfiitul de aripi acoperea parcă 
tot cerul. Liniștea din împărăția apelor se dovedea apăsătoare și 
grea. Fiecare zgomot mărunt părea un țipăt. Apoi, răsări luna. Apa 
Dunării strălucea ca argintul bătut proaspăt. Malurile depărtate 

semănau cu niște pereţi întunecați și tainici. Roiurile de ţințari 
năvăleau peste bărci urmărindu-le neobosite. Cînd firul apei tră- 
gea către mal, în bălțile de pe margini se auzea cîntecul broaștelor. 

— Broasca nu cîntă frumos, zise Costache către Sile 
Adormitu. 

— Așa e, domnule! răspunse lunganul țuguindu-și buzele 
mari. Domnia-voastră sînteţi dăruit cu haruri de gîndire adincă. 
Puţini ar observa asemenea lucru. Eu, în nici un caz. Ba aș putea 
spune că ursitorile n-au apucat să mă dibăcească la naștere, fiindcă 
ea s-a petrecut într-o poiată, iar ursitorile umblă numai pe la feres- 
trele caselor. Așa se face că am crescut fricos și lipsit de harul 
gîndirii adînci. Mi-e frică de broască. Mai ales de broasca rîiioasă. 
Mă uit la ea cu scîrbă cînd îi văd pielea umedă ca o coajă de copac 
plouat, fie la ea acolo! Numai în lupte mă bat bine. Altfel, mi-e 
groază de șoareci, de broaște, de șerpi și de nevastă-mea. Da, da, 
aveți dreptate! Nu cîntă frumos. 

— Nevasta? întrebă Caravană somnoros, fiindcă aţipise 
la lungul discurs al lui Sile. 

— Nu, domnule, broasca. 

— Te înșeli, prietene, bolborosi Costache. Mie numai 
de lipitori... că în balta Călugărenilor... adică în Neajlov... numai 
una nu cîntă frumos, se învioră Costache amintindu-și despre ce 
voia să vorbească. Dar cînd sînt broaște multe la vreme de seară 
frumoasă, cînd cerul e lăptos și dulce ca o față de mamă, să stai la 
marginea lacului și să asculți un cor de broaște. Atunci dibăcești 
cum îți picură pacea în suflet. Cu ţinţarii e altă chestie, zise, apărîn- 
du-se de niște țînțari mai îndrăzneţi. Da, da, e altă chestie, lua-i-ar 
dracu! Ăștia parcă sînt boieri. Ziua dorm, iar noaptea socot cum 
să-ți sugă sîngele. Eram odată cu Zambilica lingă Balta Brăilei. 
Mă urmăreau niște turci pe care i-am prostit cum se poate mai 
bine. Cînd am scăpat de ei, ne-au împresurat ţinţarii. La început 
se adunaseră din ăia mărunți și nu i-am băgat în seamă, aflîn- 
du-se ceva discuție între mine și Zambilica. După un timp, simt că 
nărodul de armăsar nu mă mai ascultă și o rupe la fugă de mînca 

pămîntul. Înserase. Nu se vedea prea bine, dar ştii că eu am ochiul 
ager. Mă uit îndărăt. Ţînţarii mici cît bobul de grîu veneau după 
noi în linie de bătaie, cu trompele ridicate ca niște ace. Nu m-am 
sinchisit de ei, însă bag de seamă că în spatele lor zburau alții cât 
graurii cînd e coaptă holda de griu. Mai la urmă, se vinzoleau unii 
cît găinile crescute la boabe. Trompele ăstora ajungeau mai lungi 
de un cot. Zic: „Zambilico, fă pașii mari, nărodule! Dacă ne apucă 
ăia din spate, dracu e al nostru. S-a zis cu noi!” Primele roiuri trec 
pe deasupra noastră fără să ne atace. Apoi, ne ajung ceilalți. Scot 
măciuca, lovesc din toate puterile în norul din spate, dar mi se 
rupe măciuca în oasele lor. Zambilica lucra din picioare temeinic. 
Zic: „Zambilico, băiatule, dacă ne prind ăștia cu trompele, aleluia! 
De-acum ne-am ars.” Norocul nostru să dibăcim o casă părăsită. 
Intră acolo ca turbaţii și apucăm să închidem ușa după noi taman 
la vreme. Cînd să răsuflăm ușuraţi, bag de seamă că trompele lor 
intrau prin lemnul ușii ca în brînză. O vreme le-am răsucit trom- 
pele cu mîna și le-am legat între ele. Apoi, n-a mai fost chip. Erau 
prea mulți. Dacă nu găseam ceva degrabă, intrau peste noi. Mă sui 
în pod și dau foc acoperișului de stuf. La puţină vreme toată casa 
era o mare de flăcări. Mirosul de ţințari prăjiți se simţea cale de o 
poștă. S-a făcut casa scrum dimpreună cu ei. 

— Şi alde matale pe unde aţi ieșit? întrebă Ciripoi-fiul. 

Ciripoi-tatăl, care crăpa de plăcere să asculte povești 
deșuchiate, se răsti la el: 

— Taci dracului, nărodule! Domnul Caravană e om cu 
scaun la cap. O fi știutără dumnealui să dibăcească o ieșire. Iar 
dacă și-a făcutără cruce cu limba, așa cum se cade în faţa spurcă- 
ciunilor, sau a rostitără ceva făcături, putea să rămînă chiar acolo. 

Apoi se întoarse către Costache: 

— Zi, bre, cum a fostără mai departe... că nebunu de 
fi-miu... 

În bărci se stârni un hohot de ris. Costache mustăci pe 
întuneric, bucuros că alungase apăsarea ce pusese stăpinire pe ei. 

În zori, traseră bărcile spre mal și le adăpostiră sub bolțile 

sălciilor. Cae și Ducu porniră să recunoască împrejurimile. Cei 
patru vislași pescuiră cu mîinile pe sub rădăcinile copacilor. După 
un ceas, peștele prins de ei se perpelea deasupra unui foc vesel. 
Cae și Ducu sosiră tocmai la timp să guste din peștele proaspăt. 
Rinduiră străji, apoi își cătară culcușuri în care să-și facă somnul, 
după prima noapte nedormită. Prin tufișuri se auzeau zgomote 
stranii. Animalele, multe, ieșeau după hrană. Păsări de toate nea- 
murile se ridicau în stoluri uriașe. Numai apele Dunării se scurgeau 
indiferente și calme. 

Într-un sat de pescari aflat nu departe de micul port al 
Galaţilor, apărură la vreme de dimineață patru bărbaţi ce nu ară- 
tau după straie să fie de prin partea locului. Alături de ei pășea un 
tînăr pescar. Nimic din gesturile celor cinci nu aduceau porniri 
dușmănoase, astfel că pruncii lăsară joaca și se strînseră curioși în 
jurul lor. Femeile, mai temătoare, își strigară pruncii. Gospodarii, 
neîncrezători în străini, priviră peste garduri ținînd la îndemînă 
topoarele mari. Tînărul pescar se rupse de lingă cei patru tovarăși, 
înaintă spre gardul mai apropiat și i se adresă gospodarului: 

— Nene, îl caut pe Stoica. Ăla de e însurat cu o sîrboaică. 

— Îl cunoști? întrebă localnicul nu tocmai prietenos. 

— Ca pe o brezaie. Am luptat amîndoi la Șerpătești și 
la Putinei. 

— Dar boierii de colo cine sînt? 

— Sînt oamenii domnului nostru Mihai-vodă. Cel 
mărunt și gros e vestitul Costache Caravană. Lîngă el se află Ducu 
cel Iute, iar cei doi lungani sînt Cae Indru și Chirilă Zece Cuţite. 

Faţa gospodarului se lumină dintr-o dată. Înfipse topo- 
rul într-o buturugă, dădu cu un capăt de lemn după cîine, apoi se 
repezi la portiță. 

— Poftiţi, luminăţiile-voastre! Mai mare bucurie ca asta 
nu se poate întîmpla pe aici. Poftiţi! De la Călugăreni vă știu. Chiar 
mă gîndeam că feţele voastre nu mi-ar fi tocmai străine. Aurico! Fă, 
n-auzi? Dă fuga de-l cheamă pe alde Stoica! Miţo! Pune la masă, că 
avem oaspeți! Musafirii intrară în casă. Puţinul mobilier sărăcă- 
cios arăta starea gazdelor. Femeia gospodarului, sfioasă, întinse o 

123 


Capitolul V 





față de masă frumos tivită cu lucrături de mînă, iar peste ea puse 
străchini de lut ars, pline cu saramură de pește. 

— Sîntem cam săraci, zise gazda parcă cerîndu-și ier- 
tare pentru puţinele bucate aduse la masă. Aici trăim de azi pe 
miine chiar dacă pămînturile sînt grase, iar Dunărea darnică în 
pește. Turcii, tătarii, lotrii sau oamenii boierilor ne calcă des și 
iau tot ce le face trebuință. Cînd sînt puțini, îi tăiem și-i aruncăm 
în Dunăre. Cînd sînt mulţi, ne supunem. Dacă n-ar fi asemenea 
călcări, nici boierii n-ar trăi mai bine ca noi. Oamenii sînt har- 
nici, însă hărnicia nu le folosește. De multe ori ne-am gîndit să 
ne tragem spre locuri mai ferite. Dar ne-am născut aici și nu ne 
îndurăm. Străinilor poate că nu le plac aceste locuri cu apă, stuf, 
păduri și cîmpie. Pentru noi nicăieri nu poate fi mai frumos. Neam 
de neamul nostru a trăit aici. 

Stoica era o namilă de om cât o ușă, iar ochii lui mici ca 
de viezure păreau veşnic rizători. Întilnirea cu vechiul său prieten 
îl umplu de bucurie. Se așeză sfios lîngă înalții oaspeţi, amintin- 
du-le că pescarii de la Dunăre au scornit un cîntec despre Cae, 
Ducu, Chirilă și Caravană. După ce își drese glasul cu o ulcică de 
ţuică, îl cîntă dimpreună cu gazda. Pruncii mulți adunaţi ciopor 
lîngă ușă îngînară cîntecul întâi timizi, apoi îndrăzneţi. Vocile lor 
subțiri, curate ca apa Dunării în zori, se uniră cu ale bărbaţilor. 
Costache Caravană, cam moale de inimă, simţi că îi dau lacrimile. 
Se încruntă, își suflă nasul, dar pînă la urmă lacrimile fură mai 
tari și porniră pe obrazul dolofan. 

Miîncară cu toţii din bucatele întinse pe masă. Cae, încă 
stăpînit de emoție, i se adresă lui Stoica: 

— Bărcile noastre sînt pe Dunăre mai sus de satul vos- 
tru. Călătorim la Sulina. În bărci avem ceva lucruri de preţ. Dacă 
ajungem cu ele pînă la Sulina vom căpăta niște galbeni cu care 
vom plăti oștile țării. Dar de aici înainte drumul poate fi primej- 
dios. Nu se știe dacă nu vom fi atacați undeva pe Dunăre. Numai 
chibzuiala ne poate feri de primejdii. 

— Cu ce putem fi de folos? întrebă Stoica. 

— Ne trebuiesc cinci bărci și cinci barcagii. Primele patru 
bărci vor fi legate între ele cu funii sănătoase de cînepă. În bărci 
vom pune butoaie umplute cu piatră. 

— Nu s-ar putea putini în loc de butoaie? 

— Ba da. 

— Atunci e bine. Putini pentru brînză avem destule. Dar 
parcă vorbeați de cinci bărci. 

— Întocmai. Patru bărci cu patru barcagii vor călători 
în frunte. Cînd va fi lună, fiindcă vom face asemenea drum numai 
noaptea, a cincea barcă va pluti mult în urma celor patru. Iar în 
spatele ei, la bună distanţă vom veni noi cu cele patru bărci ale 
noastre. Pricepi? 

— Pricep, înălțimea-ta. 

— Dacă se întîmplă ceva bărcilor dinainte, barcagiul de la 
mijloc va aprinde un șomoiog de cîlți. Acesta va fi semnalul pentru 
noi, cei din spate. În cazul unui atac, să zicem dinspre malul stîng, 
barcagiii vor sări în apă și vor înota spre cel drept. Dar pentru asta 
ne trebuie înotători buni. 

— Toată lumea înoată bine pe aici, zimbi Stoica. Chiar 
și copii mai mărișori se încumetă să treacă Dunărea. Cît despre 
barcagii, eu voi fi primul. Prietenii mei vor da năvală să lucreze 
pentru domniile-voastre. 

— Avem putinţă de plată bună, zise Cae. Fiecare va primi 
cîte patruzeci de galbeni. 

— Atât de mult? 

— Nu e mult. Primejdiile s-ar putea să fie multe. Dacă 
se pierde o barcă, o plătim cu cinci galbeni. 

— Vai, vai! strigă Stoica mucalit. La asemenea sumă eu 
o pierd primul. 

Cînd răsări luna, porniră pe Dunăre la vale patru bărci. 
La puţină vreme se scurse de lingă mal cea de-a cincea. În urma 
ei, la mare distanţă, pluteau alte patru. Noaptea se arăta calmă, 
frumoasă. Răcoarea ce stăruia deasupra apei miîngiia plăcut obra- 
jii călătorilor. Bărcile alunecau iute pe firul apei. Undeva nu prea 

departe, Dunărea făcea un cot mare. Era Cotul Pisicii. Locul unde 
în urmă cu zece luni Izu Klein pierduse un transport de aur și 
multe vieți omenești. Primele patru bărci conduse de Stoica intra- 
seră în dreptul cotului, dar malurile se arătau liniștite. Cae, ridicat 
pe jumătate, urmărea barca singuratică. După o jumătate de ceas 
trecură cu toţii de Cotul Pisicii. Nimic nu părea să-i amenințe. 
Curînd, lăsară în urmă puţinele case ale cătunului Reni. Cîteva 
lumini, ce arătau acolo o așezare, se pierdură ca niște păreri. Mai 
trecu un ceas. Miezul nopții nu putea fi departe. Oamenii picoteau 
molcom. Apa cînta subțire în borduri. De-a lungul malurilor, sălcii 
și stufăriș. Un peisaj monoton ce te îndemna la somn adînc. Din 
barca de la mijloc licări brusc o lumină. În aceeași clipă vocea lui 
Cae se auzi aspră: 

— Trage la mal! Nu! Nu acolo! Lumina arată spre malul 
drept. 

Cei patru barcagii lucrară cu nădejde la rame. Convoiul 
ieși scurt de pe firul apei și cîrmi către malul drept. Adăposturile 
vegetației bogate își întinseră aripile mari peste bărci. 

— Sandule! zise Cae. Mi-ai spus că ai copilărit pe aici. 
Cunoști locurile? 

Tînărul barcagiu ce-i însoțise în satul de pescari veni 
lîngă el. 

— Le cunosc, domnule. Un pescar ce nu cunoaște Dună- 
rea cale de o zi în sus ori în jos de locul unde a copilărit e de rîsul 
oamenilor. 

— Costache! se întoarse Cae. Tu rămi.i aici dimpreună cu 
Chirilă și ceilalți! Eu, Ducu și Sandu pornim de-a lungul malului. 

Cei trei intrară în stufărișul des ca peria. Apa nu prea 
adîncă mustea sub picioarele lor. Ochiurile mari acoperite cu 
imense covoare de nuferi apăreau ici-colo. Doar un cunoscător bun 
al Deltei se putea descurca prin hățișurile din jur. Sandu, obișnuit 
cu astfel de călătorii, găsea de fiecare dată locuri bune de trecere. 
Acolo unde apăreau salcii sau alți copaci, el știa că apa nu poate 
fi prea adincă. 

Trecuse de miezul nopții. Cae, Ducu și Sandu ieșiseră din 
hățișuri. Sub picioarele lor nisipul aspru arăta că intraseră pe un 
prundiș sănătos. Copacii se dovediră mai deși, iar stuful nu le mai 
şedea în cale. Terenul înalt îi ajută să se apropie de mal. 

— Pe aici am pescuit de multe ori, șopti Sandu. Prundul 
acesta e lung de vreo două-trei mii de pași. Undeva pe aproape, 
Dunărea făcea un cot mic. E acolo un golf tare frumos. Bărcile pot 
intra adînc în el, iar locul e nisipos și curat. Dincolo de golf pădu- 
rea se îndesește. De cîte ori vine Dunărea mare, pădurea aceasta 
e ferită de ape. 

Ajunseră curînd în fața golfului. La picioarele lor apa 
strălucea ca arama proaspătă. Plaja lui nu era mai mare de opt-zece 
pași. În jurul plajei, sălciile pletoase formau un brîu frumos, parcă 
rînduit de mîna omului. De cealaltă parte a plajei se auzeau gla- 
suri. Doi bărbați discutau încet. Cuvintele lor ajungeau neclare 
dincoace de golf. 

— Cred că sînt ascunși în umbra copacilor, șopti Ducu. 

Cei trei porniră să ocolească golful. Apoi nu mai auziră 
voci. Trecură pe partea din care se auziră glasurile. Cae îi porunci 
lui Sandu să rămînă pe loc. El și Ducu se strecurară mai departe 
pe sub sălcii. În jur, liniștea domnea apăsătoare. Răcoarea nopții 
arăta mai aspră în apropierea malului. Lipiţi cu spatele de trun- 
chiul gros al unei sălcii, doi bărbaţi scrutau albia Dunării. Din 
locul acela se vedea în susul apei pînă departe. 


VA 


— Stăpinul cel mare e supărat, grăi în turcește unul din- 
tre pindari. 

— Alah e mare! filozofă domol celălalt. 

La doi pași în spatele lor, Cae și Ducu își ţineau cuțţi- 
tele pregătite. Dar nu loviră. Se depărtară asemenea unor păreri. 
Cîţiva pași mai încolo, cei doi tineri se opriră din nou. Priponite 
la mal, șapte bărci mari se legănau pe apă, adăpostite de vegetația 

luxuriantă. Le cercetară pe rînd. Fiecare dintre ele putea adăposti 
zece-doisprezece oameni. Porniră spre interiorul grindului și nu 
mică le fu mirarea întîlnind o cărare destul de bine întreținută. 
Nisipul ei bătătorit de încălțări dovedea că fusese folosită de curînd. 
Mai mult ca sigur că ducea spre locul de odihnă al posesorilor 
acelor bărci. Porniră pe ea, dar o părăsiră curînd. În faţa lor se 
auzeau pași. Erau atît de ușori încît ar fi scăpat unor urechi mai 
puțin agere. Un turc trecu foarte aproape de ei. Mergea nepăsător, 
probabil spre cei de la bărci. Nisipul îi înăbușea zgomotul pașilor. 
Își continuară drumul spre cărare. Apoi, se pomeniră la marginea 
unui luminiș. Era o poiană frumoasă, aproape rotundă. Nisipul 
poienii arăta ca o pată mare, albicioasă, dată cu var. Doar smocurile 
de iarbă crescute ici-colo îi știrbeau frumuseţea. Întinși direct pe 
nisip, șaptezeci-optzeci de turci se odihneau, cu iataganele puse 
alături la îndemînă. Între două sălcii mari se afla un cort. În faţa 
cortului ședea turcește un bărbat voinic. Părea încremenit acolo 
ca o statuie. Pe sub pînza cortului răzbea o rază subțire de lumină. 

Cae și Ducu ocoliră poiana, aținîndu-se în umbra copa- 
cilor. După cîteva minute se lipiră de pinza din spate a cortului. 
Locul ales de ei prezenta siguranţă atîta vreme cît paznicul din față 
rămînea acolo unde se afla. Dacă i-ar fi venit în minte să înconjoare 
cortul, i-ar fi descoperit. Sub învelișul de pînză discutau doi bărbați. 
Unul avea vocea aspră, mînioasă. Tovarășul lui arăta mai calm. 

— Nu, lusuf! grăi vocea aspră. Ar fi o prostie să-i căutăm 
pe ghiauri în toiul nopţii. Delta nu-i o curte oarecare. 

— Știu, Mahmud. Însă la ziuă va fi mai greu. Poate că ar 
fi bine să pornim cu bărcile pe Dunăre la deal, chiar acum. 

— Nu, lusuf! Dacă sînt ascunși pe undeva la mal, vom 
trece pe lîngă ei, lăsîndu-le lor cale liberă. Pînă în zori mai sînt 
trei ceasuri. Ghiaurii așteaptă ascunși crezînd că-i vom căuta pe 
Dunăre în sus, lăsîndu-le drum liber la vale. Asemenea prostie nu 
facem noi. Oricât de bine ar fi adăpostiţi, lumina zilei ne va ajuta 
să-i aflăm. 

— Și dacă se întorc la Reni? De acolo și-ar putea continua 
drumul pe uscat pînă la altă așezare unde vor găsi bărci. 

— Da, răspunse lusuf, la asta m-am gîndit și eu. Ne-am 
lăsat duși de nas ca niște proști. Măcar acum să fim înţelepţi. Am 
tăbăriît asupra bărcilor crezînd că ne-a picat aurul în mîini. Văzînd 
putinile grele n-am mai pornit în urmărirea celor ce înotau spre 
malul opus. Apoi am pierdut vremea cărînd putinile pînă aici. 
Niște putini pline cu pietre. Iată cîte greșeli am putut să facem 
în mai puţin de un ceas. Omul nostru de la Giurgiu a văzut patru 
bărci cu șaisprezece oameni. Atiţia au plecat din Cîrna Mică pe 
Dunăre la vale. Cel de la Brăila a văzut tot patru bărci. Păcat de 
ţechinii cheltuiţi cu ștafetele care au alergat pînă aici! Noi ne-am 
pomenit cu una în plus, departe, în spatele celor patru. Cînd s-a 
aprins lumina în barca din urmă ar fi trebuit să ne dăm seama 
de vicleșug. Abia acuma îmi apare totul foarte clar. Undeva prin 
apropierea Galaţilor, ghiaurii au mai făcut rost de bărci. Patru în 
faţă, drept momeală, iar a cincea la mijloc, gata să dea semnalul 
de lumină. Cae Indru, ghiaurul care conduce transportul, e mai 
viclean decît ne așteptam. Ela prevăzut că s-ar putea să fie pindit 
la plecarea din Cîrna Mică. Așa se înțelege că nu a luat acolo bărci 
de momeală. Nici la Brăila nu a luat, tot din prevedere. A făcut 
acest lucru abia în zona unde începea să se arate pericolul. Poate 
că e mai bine să ne lăsăm păgubași. Am auzit multe lucruri mari 
despre Cae și prietenii lui. Eu sînt un negustor cunoscut. Dacă 
se află ceva despre amestecul meu în atacul de la Dunăre, pot să 
rămîn sărac. Tot ce au furat lotrii pînă acum va fi pus în sarcina 
mea. Mi-e teamă că nu vom lua aurul din mîinile lor. 

— Îlvom lua, rise Mahmud. Ghiaurii despre care vorbeşti 
or fi vicleni. Au cîștigat chiar prima bătălie din această noapte, dar 
drumul de aici pînă la Sulina e lung. Nu au pe unde să treacă fără 
să-i simţim. Izu Klein va plăti și paguba celui de al doilea transport 
fără să te bănuiască. Cine și-ar putea închipui că marele negus- 
tor Iusuf e amestecat într-o astfel de afacere? Acum nu trebuie să 

șovăim. Dacă-i scăpăm dincolo de Brațul Chilia, va fi greu să mai 
punem mina pe ei. 

Cae îi făcu semn prietenului să se retragă. Intrară degrabă 
printre copacii mari și căutară cărarea. 

— Să ne grăbim! șopti el. Ilusuf și Mahmud vor trimite o 
barcă la malul stîng pentru a supraveghea drumul pe uscat. Numai 
de ne-ar ajunge timpul. 

— Așa m-am gîndit și eu, răspunse Ducu. 

Nu mai vorbiră. Știau amindoi ce aveau de făcut. La jumă- 
tatea potecii se traseră iute în umbră. Turcul pe care îl întîlniseră 
mai devreme venea spre tabără. Călca nepăsător, fără grabă. Cae 
îl atinse cu palma pe Ducu. Era un semn cunoscut numai de ei. 
Nisipul scrîșni ușor chiar alături. Minerul cuțitului aflat în mîna 
lui Cae se abătu ca o lovitură de ciocan peste căpăţina turcului. 
Ducu îl prinse în braţe evitînd zgomotul căderii. Apoi îl luă în 
spinare și porniră spre micul golf. Turcii de pază nu mai discutau 
între ei. Ședeau cu fețele îndreptate în susul Dunării. Două umbre 
se ridicară la spatele lor. Minerele cuțitelor căzură cu sete. 

Ducu plecă să-l caute pe Sandu. Cae cercetă împrejuri- 
mile din lungul malului și descoperi încă cinci bărci. Erau bărcile 
lor, aflate doar la cîțiva pași de cele șapte. Dar bucuria lui fu și mai 
mare cînd găsi în barca lui Stoica niște fringhii trainice. Primele 
patru bărci rămăseseră legate între ele. Cae o prinse și pe cea dea 
cincea. Apoi tăie frînghii pentru priponirea prizonierilor. Se opri 
doar o clipă, auzind pași. Ducu și Sandu veniră lingă el. Cu ajutorul 
lor îi cără pe turci în cea mai apropiată barcă. 

— Sandule! porunci Cae. Alege una dintre bărcile ăstora 
şi vislește cît poţi de tare pînă la ascunzătoarea noastră! Îi spui lui 
Costache că poate să coboare pe firul apei! Drumul e liber. După 
aceea, treci pe malul opus! Să cobori încet pe lîngă el! Stoica și 
oamenii lui sînt undeva pe aproape. Îi iei în barcă și veniţi după noi. 

Sandu ieși în golf, iar de acolo începu să urce iute pe lingă 
mal. Cae și Ducu folosiră frînghiile cu multă pricepere. Fiecare 
părea să ghicească ușor gîndurile celuilalt. Cele unsprezece bărci 

legate frumos între ele erau gata de drum. Ducu scoase un oftat 
de ușurare. Prinse ramele din prima barcă, dar în aceeași clipă 
izbucniră strigăte mari doar la cîțiva pași de ei. Mahmud și lusuf 
veniseră să inspecteze străjile. Pistoalele lui Mahmud fulgerară 
printre copaci. 

— Rămii pe loc, Ducule! porunci Cae. 

Apoi făcu un salt spre mal. Mahmud și lusuf nu văzură 
câți oameni se află în bărci, astfel că fugiră spre cărare. Cae îl ajunse 
din urmă pe lusuf care nu se arătă la fel de sprinten ca tovarășul 
său. Turcul încercă să opună rezistenţă, însă fără folos. Pumnul 
lui Indru îl pocni asemenea unei măciuci. Bătrinul negustor căzu 
fără vlagă. La capătul potecii și printre copaci începuse un adevă- 
rat viespar. Strigătele dimpreună cu zgomotul pașilor se apropiau. 
Cae îl luă în spinare pe negustor și alergă spre bărci. Ducu ieșise 
cu ele în golf. Fiecare clipă irosită ar fi însemnat pierzania celor 
doi tineri. Cae îl aruncă pe turc la picioarele lui Ducu și sări la 
rame. Era destul de greu să manevrezi unsprezece bărci. Sumede- 
nie de turci intrară în apă cu iataganele în mîini. Dar prea târziu. 
Convoiul ieși spre larg. Mahmud privi în urma bărcilor tremurînd 
de mînie. La puţină vreme observă și cele patru bărci conduse de 
Costache Caravană. 

— Ali! strigă Mahmud. 

Un turc voinic se apropie degrabă. 

— Alege-mi zece înotători buni! Ceilalți oameni să 
meargă în poiană! Eu dimpreună cu zece oameni trecem Dunărea 
și vom călători pe uscat pînă la Reni. Acolo găsim bărci destule. 
Voi fi îndărăt peste cîteva ceasuri. 

În vreme ce Ali se ocupa cu alegerea oamenilor, Mahmud 
alergă spre cort. Scoase din bagajul puţin o pungă cu ţechini, apoi 
ieși, dar se întoarse de la jumătatea drumului. Chemă cîțiva oameni 
și le porunci să ducă la golf unsprezece putini. Cei aleși de Ali aștep- 
tau pe mal. Mahmud îi sfătui să-și pună hainele în putini. După 
ce le închiseră cu capacele, intrară în apa răcoroasă, cu privirile 
îndreptate spre malul opus. Peste Deltă se lăsa umezeala subțire 

dinspre ziuă, ca o spuzeală. Apele bătrînului fluviu se călătoreau 
indiferente și calme. 


VA 


Cele șaisprezece bărci ale fugarilor se uniră în grup. 
Destoinicul pescar Stoica preluă conducerea lor. El și Sandu erau 
singurii buni cunoscători ai locurilor. Cei nouă barcagii la care se 
adăugară Cae, Ducu, Chirilă, Costache și părintele Grasa, pricepuţi 
în mînuirea lopețţilor, se împărțiră în patru schimburi. Sub apă- 
sarea braţelor viguroase, lopețile mînau convoiul cu hărnicie. Cae 
nu îngădui nici o clipă de odihnă. Schimbul vislașilor se făcea din 
mers. Zorile erau pe aproape, dar el hotări să se continue călătoria 
și în timpul zilei. Bănuia că Mahmud va face tot ce-i sta în putință 
pentru a-i prinde. 

— Va fi greu pînă se ramifică Braţul Chilia, zise Sandu. 
Acolo, turcii, care ne vor urmări cu siguranţă, au de ales. Ei nu vor 
ști încotro am luat-o. Dacă ne lăsăm pe Chilia, avem putință să 
ieșim în apropiere de Sulina. Sînt multe canale ce fac legătura între 
Chilia și Brațul Sulina. Sau mergem pînă la a doua ramificaţie, unde 
apele Dunării se despart în Braţul Sulina și Brațul Sfîntul Gheor- 
ghe. Dacă o luăm pe Sfîntul Gheorghe, avem putinţă să ajungem 
la Sulina prin canalul Ivancea și Lacul Roșu. 

— Mahmud va face rost de bărci, răspunse Cae. Cătunul 
Reni nu e chiar așa departe de locul unde ne-a atacat. Dar nici 
prea apropiat încât să ne poată ajunge pînă la a doua ramificaţie 
a Dunării. Din cîte am înţeles de la dumneata, ori folosim Braţul 
Chilia, ori Sfîntul Gheorghe, canalele ne vor ajuta să intrăm pe 
Braţul Sulina chiar în apropiere de portul Sulina. Acest lucru îl 
știe și Mahmud. El își dă seama că nu are rost să ne caute prin 
toată Delta. Sînt convins că va apuca pe Braţul Sulina și ne va 
aștepta în apropierea portului. Deci, ori pe unde ne-am îndrepta, 
am ajunge în mîinile lui. 

— Înseamnă că va fi zadarnică truda noastră. 

— Nu, nici vorbă! rise Cae. Putem să-i ocolim. Toate cele 
trei Braţe ale Dunării se varsă în mare. Ei bine, vom apuca pe Braţul 
Sfintul Gheorghe. Prin el ieși la Marea Neagră. Apoi vom călători 
pe mare pînă la Sulina. 

— Grozav! se entuziasmă Stoica. Miine vom fi la Sfîntul 
Gheorghe. Totuși, în timpul zilei de azi, multă lume de pe cele două 
maluri va observa convoiul nostru. 

— Adevărat! răspunse Cae. Dar turcii nu vor folosi decât 
Brațul Sulina, bănuind că ne vom strecura pe canale. Iar de vor 
culege informații, timpul nu va lucra pentru ei. 

— Și dacă turcii se împart în două grupuri? 

— Nu fac ei asemenea prostie. În grupuri mici nu mai au 
putere. Apoi, în Deltă nu-ți ajunge o întreagă flotă pentru a urmări 
niște bărci. Miile de canale mici, lacurile fără număr, hăţișurile 
uriașe sînt greu de cercetat. De fapt, am fi putut să ne batem cu 
ei în această noapte, dar socot că viețile oamenilor mei sînt mai 
prețioase decît încărcătura ce o transportăm. 

— Ne vor aștepta mult și bine pe Brațul Sulina, grăi 
Stoica. 

— Nu se știe. Mahmud e în stare să atace corabia care 
ne așteaptă. El va încerca în fel și chip să-l scoată pe Iusuf din 
mîinile noastre. 

Tăcură. Soarele ieșea dintre copacii Deltei timid, aseme- 
nea copiilor care învață să meargă. Apoi prinse puteri. Milioane de 
păsări salutară apariția soarelui cu ţipete lungi, ca o rugăciune. Ani- 
malele multe și felurite părăsiră ascunzișurile lor tainice. Întreaga 
Deltă fremăta de viaţă. Apele Dunării căpătară alte sclipiri, mai 
vii. Pădurile de pe maluri, chircite peste noapte, se ridicau semeţe. 
Bătrînul fluviu trecea printre ele triumfător și neobosit. Aerul jilav 
din timpul nopții se primeni cu haină proaspătă, iar dulceaţa lui 
îi făcea pe călători să respire cu sete. Peste deltă plutea o spuzeală 
subțire ce se mistuia repede sub razele soarelui. Era ultima vlagă 
umedă a nopții trecute. La coturi, acolo unde apa arăta neclin- 
tită, sau prin bălțile mărginașe, nuferii își tremurau ușor pălăriile 

mari, la cea mai mică adiere. Apoi rămîneau nemișcaţi, ca oame- 
nii căzuţi pe gînduri. În Deltă nimic nu se desfăşura pripit. Chiar 
şi Dunărea se supunea mersului molcom. Întreaga mișcare din 
jur părea chibzuită cu înțelepciune de-a lungul mileniilor. Totul 
se desfășura calm, acolo unde timpul nu avea importanţă. Peisa- 
jul, monoton la prima vedere, îi copleșea pe călători prin măreţia 
calmului desăvârșit. Era în Deltă o lume de basm, parcă încreme- 
nită. Pe nenumăratele canale cu apa limpede și nefiresc de adîncă, 
împrejmuite de vegetație luxuriantă sau de copaci care mureau în 
picioare acoperiți de alții mai puternici, timpul arăta ca o valoare 
neluată în seamă. Misterioasele hățișuri înconjurate de ochiuri 
de apă te duceau cu gîndul spre castele vechi, încremenite sub 
pînze de păianjen. Numai pe aici, unde parcă erau alte tărimuri, 
puteau să umble cîndva feți-frumoși în căutarea zmeilor. Aici unde 
timpul nu se măsura în unităţi mici. În imensitatea de apă, stuf 
și copaci, chiar țipătul păsărilor nenumărate părea să adincească 
misterul și liniștea locurilor. 

Asemenea ginduri trecură prin minţile călătorilor, care 
priveau fascinați Delta în zori. Pînă și barcagii atît de obișnuiți cu 
ea, îi simţiră întreaga măreție. Pe lingă maluri, peștii aurii săreau 
din apă ca scînteile pe nicovală. Zările ajurate cu ceaţă, aerul curat 
ca sărutul pruncului, liniștea îmbietoare le stîrneau în piept doruri 
de călătorii fără sfîrșit. Numai Costache Caravană se agită, trezin- 
du-și tovarășii din visare. 

— Auzi, Cae, în mare or fi lipitori? 

Întrebarea lui stirni un hohot de ris. Doar Chirilă nu fu 
atent la cele ce se petreceau și murmură cu fața strălucitoare de 
plăcere: 

— Frumos e pămîntul țării noastre! Zînele bune i-au 
dăruit tot ce-și poate dori un popor. 


VA 


Kir lani Xifandos, căpitanul corăbiei Penelopa, mărunt, 

gras, transpirat, își fuma luleaua cu un anumit dichis ceremonios. 
Puţini erau aceia ce-și puteau îngădui o lulea. Tutunul era scump 
și, mai ales, rar. Kir lani nu și-ar fi fumat luleaua ferit de ochii 
curioșilor, pentru nimic în lume. lar dacă în ochii privitorilor nu 
citea admiraţie cînd scotea frumoase rotocoale de fum pe nas, 
viața i se părea dintr-o dată urîtă. Ședea la tribord pe un colac de 
parime. Căpitanul care ar fi folosit scaunul într-o astfel de ocazie 
își tăia singur din harurile unui adevărat lup de mare. După fie- 
care fum înjura domol în altă limbă și se izmenea de mai mare 
dragul. Pe chei, destul de aproape de babalele ce ţineau priponită 
corabia, cîțiva gură-cască priveau cu admiraţie spre kir lani. Erau 
puțini și nu tocmai de soi, dar căpitanul se mulțumi și cu o ast- 
fel de asistenţă, căsnindu-se să scoată rotocoale de fum cît mai 
frumoase, în vreme ce privea peste capetele lor de parcă nu i-ar 
fi observat. Nu-i plăcea uscatul. Pe uscat era un kir lani oarecare. 
Însă pe bordul Penelopei, unde răcnea din te miri ce, iar ochii lui 
blinzi încercau zadarnic să fie ameninţători, își simţea întreaga 
importanţă. Era mindru de corabia lui, altfel destul de îngrijită și 
frumoasă. Numele de Penelopa i se părea cel mai încîntător din 
lume, fapt pentru care îl păstrase chiar dacă în lunga sa carieră de 
căpitan pierduse alte două Penelope. Ştia să înjure frumos, vocea îl 
ajuta destul de bine, afacerile nu mergeau prost, faimoasa isteţime 
grecească nu-l ocolise, iar kir lani Xifandos, conștient de aceste 
haruri, socotea viața chiar mai frumoasă decît era. 

Ziua scăpăta către amurg. Zarva din micul port al Sulinei 
scăzuse spre seară. Numai căldura stăruia puternică. Un bărbat 
mărunt, slăbuţ, cu ochii vioi, neastîmpărați, veni pînă la scara de 
legătură cu uscatul. În spatele lui, doi zdrahoni înarmaţi pînă-n 
dinţi arătau a slujitori sau a paznici. 

— Frumoasă lulea! zise cel mai slăbuţ în loc de salut. 
Zău, kir lani, că n-am văzut o lulea mai frumoasă! 

„Ah, ah! gîndi grecul. lată-l pe domnul Izidor Klein. Unde 
apare el totdeauna e rost de cîștig bun. Și-mi place. Are ochiul fin, 
în stare să prețuiască un lucru delicat.” 

135 


Capitolul V 





Apoi grăi într-o românească destul de bună: 

— Poftiţi, poftiţi! Ţe plățere! 

Izu Klein, urmat de zdrahonii lui, urcă sprinten și se 
așeză alături pe un colac de parîme. 

— Avem cafea bună, domnu Izu Klein. O ţească de cafea 
acum la apusul soarelui întărește sufletul. 

Se întoarse cu un gest violent și strigă cât îl ținură puterile: 

— Ifrim! N-auzi, păduchiosule? 

Un lungan deșirat își făcu apariția alene. 

— Aud, aud, kir lani. 

— Io nu sintu kir lani, pezevenghiule! Io sintu căpitanu... 

— Iartă-mă, căpitane! răspunse Ifrim potolit. 

— Asa, asa! se îmbună kir lani. O ţească de cafea pentru 
domnu Izu! Adică două si cu caimac! 

În vreme ce-şi beau amîndoi cafeaua turcească, lani 
aprinse altă lulea, chiar dacă nu-i simţi nevoia, dar în fața unui 
musafir de soi merita să scoată niște rotocoale mari defum. 

— Frumoasă corabie! zise Izu spre desfătarea gazdei. 

— Aia dinaintea ei fostu si mai frumoasă. 

— Am auzit că o furtună ţi-a scufundat-o lîngă Varna. 

— Ţe furtuna? Care furtuna, bre?... se înecă blajinul kir 
Iani. Au scufundat-o doi păduchioși. 

Tăcu. Numai tusea aprigă îi arăta supărarea. Soarele 
intrase pe jumătate în mare. Pe puntea Penelopei marinarii pri- 
veau nepăsători amurgul. Lîngă babale, doar la cîțiva pași de cei 
doi, veniră patru bărbaţi. Cel mai voinic dintre ei mai făcu un pas 
pînă lîngă scară și întrebă cu vocea mieroasă: 

— Ar putea oare această frumoasă corabie să suporte 
greutatea noastră? 

Izu Klein izbucni în rîs recunoscîndu-l pe Cae Indru. În 
schimb, kir lani, atins grav de asemenea insultă, sări de un cot, iar 
dacă nu scăpă unele cuvinte aspre, faptul se datora frumoaselor 
veșminte ale omului de lingă babale. 

— Poate, înălțimea-ta, poate chiar mai mult decît cred 
unii, spuse apăsînd pe ultimele cuvinte. 

Cae, Costache, Ducu și Chirilă urcară pe scara de legătură. 

— Mă miră prezenţa voastră aici, domnule Indru, zise 
Izu frecîndu-și mîinile bucuros. Oamenii mei pindesc de două zile 
apele Dunării și n-au văzut bărcile atît de mult așteptate. 

— Le vor vedea acum, se amestecă în vorbă Costache. 
Privește, domnule Klein, colo pe mare! 

Negustorul urmări brațul întins a lui Caravană și văzu 
șaisprezece bărci legate una de alta. 

— Cred că nu sînteţi păsări, domnilor, zise uimit. Dar 
nici ele nu ar fi putut trece pe aici fără să le vedem. 

— Sigur că nu sîntem, zimbi Cae. De la Sfîntul Gheorghe 
am folosit drumul pe mare. 

— Asemenea ocol? 

— Merita chiar unul mai mare. 

— Dar aţi plecat din Cîrna Mică doar cu patru bărci. Să 
cred că fiecare din ele a mai născut patru pe drum? 

— Întrebarea nu e departe de adevăr, observă Ducu. Dar 
asta nu mai are importanţă. Aurul vostru e aici. 

— Nuvă miraţi, domnule Indru, că mă vedeţi la Sulina? 
rise Izu. 

— Nu. Din convorbirea noastră de la Sibiu am dedus că 
ne vom întâlni pe bordul Penelopei. 

— Am spus eu asemenea lucru? 

— Nu, domnule Klein. Puținele indicaţii date de dom- 
nia-ta în privința predării aurului mi-au întărit convingerea că ne 
vei aștepta la Sulina. 

— Admir inteligenţa voastră, spuse cu sinceritate Izu 
Klein. 

— Admiraţia e reciprocă, zimbi Cae. Aducem aurul pe 
puntea Penelopei? 

— Chiar vă rog. Mă mir că nu s-a arătat pînă acum marele 
negustor Iusuf. 

Cae făcu un semn spre bărci iar convoiul se urni domol 
către Penelopa. În mai puţin de o jumătate de ceas preţioasa încăr- 
cătură fu stivuită și încuiată în cambuza corăbiei. 

— Iar acum, spuse Cae, voi da poruncă să-l aducă pe 
Iusuf. 

— Poruncă? Nu înţeleg, îl privi întrebător Izu Klein. 

— Vei înţelege îndată. Marele negustor Iusuf a făcut o 
parte de călătorie împreună cu noi. 

— Asta mă uimește, domnule Indru. Poate dacă mi-aţi 
da o lămurire... 

— Nu eu, îl întrerupse Cae. lusuf vă va da poate ceva 
lămuriri, dar nu sînt prea sigur de asta. 

— Ah, ah! sevăită Izu Klein. Zău că nu mai înţeleg nimic! 

— Atunci e bine să ai puţină răbdare. Iată că sosește 
Iusuf. 

Negustorul privi în direcţia bărcilor. Tufănel, Toroipan 
și Gălușcă împingeau dinaintea lor patru turci priponiţi între ei 
cu sfori. Izu săltă o sprinceană și-și bătu palmele a mirare. 

— Vai, domnule, nu credeţi că ar fi o greșeală? 

— Nu cred. lusuf ne-a atacat bărcile între Reni și Isaccea. 
Tot el a prădat și primul transport de aur. 

— Înţeleg, se albi la față tînărul negustor. Şi-a furat pro- 
priul său aur, iar eu i-am plătit paguba. Strașnică înșelătorie! 

— Ei, lusuf! zise Indru ieșindu-i în întimpinare. lată că 
ai ajuns aici dimpreună cu aurul. Văd că mă privești nedumerit. 
Vrei să vorbim în turcește? 

— Cîine! strigă negustorul. 

— A! rise Cae. Văd că știi românește destul de bine. 

— Răzbunarea mea va fi mare... 

— Să nu discutăm despre ea acum. După cum arăţi pri- 
ponit nu prea sînt semne de răzbunare. Iar viitorul, cine poate ști 
ce aduce viitorul? 

— Liberează-mă degrabă! Puterea mea e mare aici. 

— Nu prea se vede, se amestecă Ducu. Numai căinţa și 
mărturisirea cinstită ţi-ar putea salva viaţa. 

— Vorbește, Iusuf! îl îndemnă Izu. Știu că ai mărfuri la 
Brașov, la Sibiu și chiar la Praga. Dacă se află că ești un lotru, nu 
vei mai primi sumele cuvenite pentru acele mărfuri. 

— N-am nimic de spus acum, dar mîine în zori îmi vor 
sosi dovezi. Miine veți afla că nu eu sînt acel care a prădat trans- 
portul de aur. 

— Bine, lusuf! se prefăcu Indru a-l crede. lartă-ne că te 
ținem legat pînă mîine! Ne vom bucura din toată inima dacă vor 
sosi acele dovezi. 

Apoi îl întrebă pe căpitan: 

— Unde îl putem încuia pînă mîine? 

— Ar fi loc lingă cabina mea. E acolo o cămăruță cu loc 
destul pentru ţei patru pezevenghi. 

Îi coborîră, apoi Cae, Costache, Ducu, Chirilă, zu Klein 
și kir lani se traseră în pupa vasului, feriți de urechile eventualilor 
ascultători. 

— După felul în care aţi vorbit, înseamnă că vă îndoiţi 
de vinovăția lui Iusuf, observă Izu. 

— Nici o clipă, răspunse Cae. Dar am înţeles răgazul 
rîvnit de el. 

Îi povesti negustorului atacul de la micul golf. Izu și kir 
Iani îl priveau înmărmuriţi, iar exclamațiile lor de mirare și admira- 
ție nu mai conteniră. Cînd isprăvi de vorbit, înnoptase de-a binelea. 

— Toate bune, observă într-un tirziu Izu, însă n-am pri- 
ceput motivul care v-aţi prefăcut a-l crede pe Iusuf. 

— Nu-i prea complicat. Turcul nu știe că am stat în spa- 
tele cortului și am ascultat discuţia dintre el și Mahmud. În schimb, 
știe că tovarășul său a aflat despre prezența noastră aici. De cînd 
am venit pe punte, am observat pe chei cîțiva turci care priveau 
mult prea curioși în direcția noastră. Cred că i-a observat și lusuf. 
La noapte, Penelopa va fi atacată de oamenii lui Mahmud. 

— 'Ţe tot vorbiți acolo, înălțimea-voastră? se sperie gre- 
cul. Am să ies în larg. 

— AI fi și asta o soluţie, răspunse Cae. 

— Cunoașteţi alta mai bună? întrebă Izu. 

— Nu știu dacă e mai bună, dar trebuie să isprăvim 
într-un fel. Puteam să dau această bătălie în Deltă. N-am făcut-o 
fiindcă aș fi primejduit vieţile pescarilor. Aici, lucrurile se schimbă. 
Ileșind în larg, am lăsa în Deltă o ceată de lotri care ar putea face 
mult rău oamenilor de prin partea locului. Dacă îi stirpim, vom 
face un lucru de seamă. 

— Sînt peste saptezeţi de războiniţi, se tîngui kir lani. 

— Nici noi nu sîntem puțini. 

— Să ţerem azutor... 

— Nu! Ne descurcăm fără ajutor. 

Cae chemă toți oamenii pe corabie. Dimpreună cu mari- 
narii, numărul lor crescu la treizeci și șase. Chirilă, chibzui ca de 
obicei, îl întrebă pe kir ani: 

— Aveţi ceva pistoale? 

— Si ţe pistoale, înălțimea-ta! Toţi palicarii mei au pis- 
toale și cuțite. 

Trecuse de miezul nopţii. Micul port dormea liniștit. Pe 
puntea Penelopei, Cae, Chirilă, Ducu și Costache ședeau la piîndă. 
Nimic nu se clintea în jur. 

— Mahmud e undeva pe aproape cu bărcile lui, spuse 
Ducu. Dar el nu va ataca acum, ci mai tîrziu, către zori, cînd somnul 
e greu. Asta în cazul unui om priceput în astfel de lucrări. 

— Şi dacă nu ne atacă? întrebă Costache. 

— Ne atacă sigur, zise Chirilă. E singura șansă care i-a 
mai rămas. Moartea noastră și a lui Izu Klein ar îngropa taina 
necinstitului Iusuf. Chiar numai aurul de pe corabie l-ar îndemna 
să atace. El speră să pună mîna pe corabie, asigurindu-și plecarea 
din aceste locuri. 

— Vin, șopti Cae. 

De-a lungul malului se furișau niște umbre. Ducu și Cos- 
tache îi treziră pe ceilalți. Nici un zgomot nu răzbi de pe corabie. În 
fruntea primului grup al atacatorilor pășea Mahmud. Se apropiau 
pe chei cu călcături ușoare. Scărița de lemn ce făcea legătură cu 
puntea scîrții ca o părere sub picioarele lui Mahmud. Cuţitele lui 
Cae și Chirilă porniră în același timp. Două răcnete mari sparseră 
liniștea nopţii. Văzindu-se descoperiţi, turcii scoaseră strigăte de 
furie și se repeziră buluc. Dar cuţitele celor doi curățară locul în 
jurul scăriței. Pistoalele lui Costache dimpreună cu cele ale mari- 
narilor fulgerară scurt. Părintele Grasa și Ducu săriră pe chei cu 
săbiile lor ca nişte vipere. Îi urmară Tufănel, Toroipan, Gălușcă 
și Ciripoi, ale căror strigăte se dovediră mai aprige decît săbiile. 
Descumpăniţi, rămași fără conducător, turcii se risipiră în goană 
prin stufărișul din lungul malului, cătînd scăpare spre bărci. Cei 
doisprezece apărători ai transportului de aur nu conteniră să-i 
urmărească. Răzlețiți unii de alții, lotrii lui Iusuf și Mahmud nu 
mai aveau putere, iar urmăritorii lor nu cunoșteau mila. 

Întreaga bătălie durase destul de puţin. Fusese de fapt 
un măcel. Cînd apărură zorile, mai mult de jumătate dintre turci 
zăceau fără suflare pe chei. Cae porunci să fie scoși prizonierii din 
pîntecele Penelopei. 

— Iată, lusuf, îi zise el negustorului, acestea sînt dove- 
zile pe care le așteptai. Știi să mînuiești o sabie? Dezlegaţi-i și 
daţi-le săbii! 

— Plătesc răscumpărare, strigă negustorul căruia îi pie- 
rise aroganţa. Zece mii de ţechini... 

— Nu, lusuf! Ia sabia! 

— Cincizeci de mii... 

— Zadarnic! Ţi-ai dat cinstea de negustor pe cea de lotru. 
Ar fi trebuit să te spinzur, dar îți mai dau o șansă. Nimeni nu are 
dreptul să ia viața cuiva fără a-i acorda o șansă. 

— O sută de mii... 

— Poate ar fi altă cale, se amestecă Izu Klein. 

Apoi tăcu. Ochii lui Cae erau răi, amenințători, 
neînduplecați. 

— Alege-ţi adversarul dintre noi! zise Costache. Dacă ești 
mai dibaci, îţi dăruim viaţa. 

Iusuf văzu în ochii lor că nu are alt drum. Prin simplă 
impresie și spre nenorocirea lui, negustorul alese pe Ducu. Dacă i-ar 
fi aflat numele, s-ar fi ferit ca de foc să facă o alegere atît de proastă. 
Faima tînărului spadasin făcuse de mult ocolul Balcanilor. Ducu 
trase sabia, salută plin de respect, roși ușor și se așeză în gardă. 
Pentru el, turcul nu mai era un lotru, ci un adversar căruia trebuia 
să-i acorde toată cinstirea. lusuf nu se arătă lipsit de îndemînare. 
Începuse a lucra iute, cu rotiri largi. Ducu pară fără să dea un pas 
îndărăt, apoi lovi o singură dată. Sabia din mîna lui lusuf zbură 
cît colo. 

— Luaţi-o, domnule Iusuf! zise cu modestie. Numele 
meu e Ducu cel Iute. 

— Ah, ah! nu mă bat cu ghiaurul acesta, strigă fostul 
negustor. 

— Tu l-ai ales, răspunse Cae. Ia sabia! 

— Lasă-l, Cae! Dacă nu mai vrea, să-i acordăm ultima 
alegere. 

— Nu, prietene! El a făcut alegerea. În gardă, lusuf. 

Negustorul ridică sabia și se năpusti asupra tinărului său 
adversar. Ducu pară cu îndemânare, apoi fandă scurt, încheind lupta 
inegală. Gâtul lui lusuf prezenta o rană adîncă și urîtă. Era mort. 

— E rîndul vostru, se întoarse Cae spre cei trei turci. 

Aceștia nu arătau a fi niște fricoși. Apucară săbiile și-i 
aleseră ca adversari pe Cae, părintele Grasa și Costache. 

— Să vă ia dracu! spuse Costache foarte nemulțumit. 
Mie îmi place pistolul. E mai curat. Apoi, nu te supune la cine 
știe ce sărituri. 

Adversarul părintelui Grasa arăta neașteptat de ager. 
Văzîndu-l atît de slăbănog și nu tocmai tînăr, turcul zimbi răutăcios, 


142 


CAVALERII 





convins că-l va răpune degrabă. Abia cînd observă eleganța lovi- 
turilor acestuia, îl apucă îngrijorarea. 

— Lovești prea tare, domnule! zîmbi Grasa. Lupta cu 
astfel de sculă cere fineţe. Se vede că ești obișnuit mai mult cu 
iataganul. Am fost profesor de scrimă și știu ce spun. După age- 
rime, ai putea deveni un foarte bun spadasin. O nu, nu! Asemenea 
greșeli sînt de neiertat. lată că te-ai descumpănit singur. lartă-mă, 
domnule! Lupta cu un ageamiu nu-mi face plăcere. Le revedere, 
domnule! Poate o să ne întîlnim pe lumea cealaltă, chiar dacă ne 
despart unele păreri în privinţa credinţei. Îmi pare rău că te-ai 
descumpănit. 

Adversarul căzu cu pieptul străpuns. Cae nu lungi lupta, 
lovi de două-trei ori lateral, cu mișcări înșelătoare, apoi fandă ele- 
gant, iar turcul se prăvăli la picioarele sale. În schimb, Costache 
Caravană, destul de puţin priceput în lupta cu sabia, avea de furcă. 
Adversarul îl înghesuia cu lovituri sprintene, fără o clipă de răgaz. 

— Cu pistolul te doboram de mult, spuse grăsunul 
miînios. Văd însă că nici ţie nu-ţi priește sabia. Lovești de parcă 
ar fi iatagan. Eu nu pretind că sînt mare priceput la sabie, însă 
știu mai mult decît tine. Auzi, tuciuriule? Dacă m-ar vedea acum 
Zambilica... armăsarul nostru... 

Cu toate că pricepea românește, turcul nu luă în seamă 
cuvintele lui Costache, înghesuindu-l cu lovituri sprintene. Prin- 
zînd un moment de răgaz, cînd săbiile lucrau lateral cu mișcări 
înșelătoare, Caravană strigă în turcește: 

— Uite-l pe Mahmud! 

Turcul se dovedi destul de nătîng, întoarse privirea doar 
o clipă. Suficient pentru grăsun să-i împlinte sabia în stomac. 

— Grea treabă! murmură Costache ștergîndu-și transpi- 
rația. Nătărăul ăsta mă făcea tocătură dacă nu-l păcăleam. 

În jurul Penelopei nu se adunară curioși. Localnicii știau 
că de multe ori curiozitatea aducea necazuri. Străinii se fereau 
din aceleași motive. Stoica își chemă pescarii și adunară trupurile 

celor morți. Îi puseră în bărci, apoi coborîră cu ei în spatele por- 
tului și-i îngropară. 

— De necrezut, murmură Izu Klein. 

— Ai vreo nedumerire? se interesă Costache. 

— Am, domnule. Am mai multe. Nu înţeleg de ce nu 
ați refuzat lupta cu turcul, știind că nu vă pricepeţi la sabie. Era 
dreptul domniei-voastre să o faceți. 

— Pe dracu! Nu-i puteam aduce un astfel de afront adver- 
sarului meu, care a binevoit să mă aleagă. 

„Sînt nebuni, gîndi Izu. Nebuni de legat și viteji cum 
n-am mai văzut alții. Auzi vorbă! Domnul acesta ar fi preferat să 
moară decit să-i aducă un afront adversarului. Niște oameni mai 
chibzuiţi i-ar fi spînzurat fără să-și mai primejduiască viața.” 

Apoi se întoarse către Indru. 

— lată că am rămas proprietarul aurului. Cu el îmi scot 
paguba primului transport. Voi pierde în schimb cheltuielile celor 
două transporturi. Însă paguba va fi mai puţin importantă. Domnul 
Moriţ Avram, unchiul nostru, o să-mi spună cînd mă voi întoarce 
la Sibiu: „Ești un jidan păduchios! Ți-am spus să nu te bagi în 
astfel de afaceri.” 

Zimbi și continuă: 

— Cunosc la Varna un armean care ar fi bucuros a-mi 
cumpăra aurul. Sper să obțin o sumă ce-mi va scoate toate chel- 
tuielile, astfel că unchiul Moriţ Avram o să turbeze niţel, neavînd 
motive de mustrare. Drumul pînă la Varna îl voi face cu Penelopa. 
Kir lani a lucrat multă vreme împreună cu tatăl meu. Am deplină 
încredere în el. Poftim, domnule Indru, hîrtia pentru cinci mii de 
ducați! 

— Dar era vorba de două mii cinci sute, se împotrivi 
Indru. 

— Numai la prima vedere, folosi Izu expresia lui favorită. 
De fapt, eu voi fi în câștig. Sper să mai lucrăm împreună. 

Cînd se porni înserarea, kir lani porunci să se întindă 
masă mare pe puntea Penelopei. În calitate de gazdă, i se cuvenea 

cinstea de a prezida plănuita petrecere. Cu acest prilej își curăță 
pipa îndelung, sperind că va scoate din ea rotocoale frumoase. În 
timpul mesei îl cercetă cu atenție pe Cae și-l întrebă: 

— Strălucitorule, aveţi ţeva rudenie cu pasa Khidr de 
Timisoara? 

— Nu, nu, căpitane! Eu sînt român și mă bucur că-mi 
cunoști graiul. 

— 'Ţe păcat, ţe păcat! exclamă el gîndindu-se la vechea 
Penelopă. 

Puțin după miezul nopţii, corabia cu pînzele întinse 
porni către Varna. Cae și ai lui se întoarseră la bărci. Kir lani, aflat 
ca un cocoș proțăpit în prova, aprinse altă pipă, gindindu-se: „Nu 
e el omul care mi-a scufundat vechea Penelopă. Pezevenchiul ăla 
părea mai mărunt.” 

Într-o vineri, către seară, intrară prin poarta de sud a 
Bucureștilor doisprezece călăreți. Opt dintre ei își mînară caii spre 
hanul Privighetoarea de Aur. Ceilalţi patru ocoliră, dintr-o toană, 
pe la piața Zece Mese, unde jupînul Limbă și Zavaidoc prelua- 
seră afacerile de linguri și sucitoare ale cumetrilor Ciripoi-tatăl și 
Tufănel-tatăl. Cei doi foști negustori, urmaţi de tinerii moștenitori 
Tufănel-fiul și Ciripoi-fiul, își opreau caii pe la răspîntii, se ridi- 
cau în scări plini de semeţie și sugeau lacomi din ploștile mari ce 
miroseau a ţuică acrișoară de corcodușe. 

— După cum dibăcesc eu, zise Tufănel-tatăl lui Ciripoi-ta- 
tăl, de acuma am intratără în rîndul boierilor. 

— Asta cam așa e, răspunse acesta cu seninătate. 

— Sînt un boier bătrîn, sătul de războaie și cîrmuiri înțe- 
lepte, se văicări Tufănel-tatăl. De-acuma e vremea să mă trag la 
odihnă cu jupîneasa Aurica. Să se mai bată și alții cu turcii și cu 
țințarii, cum am făcutără noi. 

— Da, da! suspină Ciripoi-tatăl zăngănindu-și sabia cu 
care nu știa să umble. Pe urmă, averea... 

— Averea? Ce avere? 

— Galbenii, vere. Avem cîte opt galbeni. Cu atita avere 
nu mai putem sta în Ulița opincarilor, că vecinii manglesc... 

— Manglesc, ce? 

— Caii, nărodule! Și galbenii... 

— Așa e! se încruntă bătrînul Tufănel. Alde Papură, 
Limbă, Zavaidoc sîntără puși pă mangleală dă cai. Niște pramatii... 

— Și cu nevestele... îl întrerupse Ciripoi. 

— Cu nevestele? Ce-i cu nevestele? Știi tu să avem ceva 
neveste? 

Lui Ciripoi îi plăcu peste măsură întrebarea, dar gîndurile 
îi erau neclare din cauza poșircii. Făcu totuși un efort lăudabil și 
grăi din vîrful buzelor țuguiate: 

— Noi n-avem neveste... Alde Aurica și Fana... jupînesele... 
pfui! La situaţia noastră nouă... cu boierii, cu săbii... cu galbeni... 
Astea n-au finețuri ca boieroaicele. Aș zice că e bine să le lăsăm 
naibii... 

— Și dacă nu vor? se interesă Tufănel-tatăl îngrijorat. 

— Cine, boieroaicele? 

— Nu vere! Nevestele. 

Căzură pe ginduri. Grea treabă cu nevestele. Aurica și 
Fana erau cam dospite, nu ca boieroaicele alea tinere, focoase, 
îmbrăcate în finețuri și cu drăcii subțiri pe dedesubt. 

În vreme ce gîndurile o luaseră razna, caii cuminţi intrară 
printre tarabele de la Zece Mese, unde afacerile mergeau prost la 
vreme de vară. Cumetrii Limbă și Zavaidoc, tolăniţi direct pe pia- 
tra încinsă de soarele de peste zi, văzură picioarele cailor. Apoi, 
privirile lor se ridicară fără grabă către boturi, iar mai la urmă se 
opriră asupra călăreţilor. 

— Bă, Zavaidoc! se minună Limbă. Ăștia n-o fi cumetrii 
Ciripoi și Tufănel? Să dea boala... ei sînt! Mamă, ce cai a-ntîia! Auzi, 
cumetre Ciripoi, calul e pă bune, or dă zulă? 

— Pe picioarele din spate ale Zambilicăi! tună Ciripoi 
folosind expresia favorită a lui Costache Caravană. Ce tot îndrugă 
nătărăul ăsta? 

Tufănel-tatăl, mai veninos decît vărul, căută în minte 
un cuvînt năprasnic. Un cuvînt cu care să-i năucească pe cei doi 
cumetri, dar nu-i veni în minte nimic. În schimb, Ciripoi, ceva 
mai ager, se ridică în scări, lovi cu palma peste custura lungă de 
la șold și grăi aprig: 

— Bislimah salam ghiudem Allah! 

— Ce-a zis, bre? întrebă Limbă uimit, privind spre 
Tufănel. 

— Ce-a zis, ce-a zis? mârîi acesta. A zis pă turcește să vă 
dați la o parte din fața unor boieri. 

— Sînt matoli. Mamă, ce matoli sînt! interveni Zavaidoc 
împăciuitor. 

Apoi continuă cu viclenie: 

— Cumetre Ciripoi, cumetre Tufănel, bag de seamă că aţi 
intratără în rîndu boierilor, din care ne tragem și noi, chiar dacă 
se brodește a nu avea starea voastră... fiindcă spița săracă... Ia daţi 
voi ploștile alea la neica! Niște boieri mari nu se cuvine să ţină în 
mâini asemenea spurcăciuni... carele... 

Se încurcă. Nu mai știu ce s-ar fi cuvenit să spună, dar 
Tufănel și Ciripoi se mulțumiră și cu atât, astfel că întinseră ploș- 
tile mari fandosindu-se în fel și chip. Limbă și Zavaidoc tăbărîră 
creștinește asupra lor și nu luară în seamă gustul poșircii cam arsă. 
Lui Tufănel-tatăl îi veni în minte să descalece dintr-un salt, așa 
cum îi văzuse pe domnii Cae, Chirilă, Ducu și Caravană. Scoase un 
chițcăit ce se dori strigăt, făcu un salt mare și dărimă cu fruntea 
jumătate din taraba de alături. Îşi adună apoi mădular cu mădular, 
dar căzu pe fund, înlemnit lîngă cei doi cumetri. Văzînd asemenea 
dezastru, Tufănel-fiul coborî, cam nesigur de pe calul său, apoi grăi 
cu semeția nelipsită familiei lor: 

— Ăsta e un salt de război, cînd te arunci cu fruntea asu- 
pra dușmanului. Domnul Tufan, nobilul nostru părinte, l-a dibăcit 
de la prietenul său Costache Caravană. La început, domnul Tufan 
îi zicea lui Costache: „Înălțimea-voastră... adică nu... Bă Costache, 
saltu' ăsta nu e tocmai-tocmai.” Abia la urmă a dibăcit că avea ceva 
haruri. Cînd a intrat domnul Tufan călare pe Penelopa... că erau la 
turci... și i-a venit rindul să se bată cu doi... adică cu patru, sau cu 
opt, am zis: „Gata, tată! Facem juma-juma!” N-a vrut. I-a înțepat 
singur. Turcii răcneau: „Bre, Tufane-pașa, îți dăm răscumpărare. 
Zece mii de ţechini de aur. Cincizeci de mii... o sută de mii...” 

— Auăleo! se văită Limbă, privind cu desnădejde plosca 
ce se ușurase. De ce nu le-aţi luatără ţechinii? 

— Nu era chip, interveni Ciripoi-tatăl, cu o ultimă sclipire 
de luciditate. Că onoarea... și domnule în sus... domnule în jos... cu 
ultima șansă... Ce mai? Finețuri boierești. 

Tufănel-fiul și Ciripoi-fiul, dimpreună cu cei doi, îi urcară 
cu chiu cu vai pe spinările cailor. După o jumătate de ceas, Tufă- 
nel-tatăl căzu la ușa casei în brațele consoartei Aurica, o jupîneasă 
voinică, poate de două-trei ori cât el, și mai avu puterea să strige: 

— Scoate-mi, fă, umblătorii, că mor! 

Aurica îi desfăcu încălțările prea mici pentru niște 
picioare obișnuite desculțe la vreme de vară. Apoi îl sui în pat, 
fericită că-l vede acasă. După ce-i frecă fruntea cu oţet de vin, seni- 
orul își mai veni în fire și începu să îndruge molcom: 

— I-am tăiatără singur... adică și cu fiul nostru... fiindcă 
ăilalți... ca iepurii... numai noi singuri... Pe urmă, m-am căutatără 
de sănătate la un vraci bătrin, copt la minte, carele mi-a zis: „Bre 
Tufane-pașa, din Deltă ţi se trage boala și alte vătămături. Dacă nu 
te cauţi degrabă cu ceva leacuri o mierlești cum te văd și mă vezi. 
Asta e.” Zic: „Înţeleptule vraci, care ar fi leacul cel mai potrivit?” 
Zice: „O muiere de vreo douăzeci-treizeci de primăveri. Numai 
asta te face bine..." 

Apoi, văzind-o pe jupîneasa Aurica încruntîndu-se, Tufă- 
nel-tatăl o întoarse cu înţelepciune: „Nu am putință, măritule vraci. 
Mai bine mor, chiar dacă noua stare ne-ar da dreptul la unele fine- 
țuri. Nimeni nu face o ciorbă de ștevie sau de urzici ca nevastă-mea 
Aurica. Ea mă spală, săraca... și nu umblă cu reteveiu... ca altele...” 

După ce rosti acele vorbe cu toată hotărîrea, adormi 
buștean. Prin casele vecine se aprindeau lumînările de seu, ori se 
stingeau, după caz. Numai la Privighetoarea de Aur se arăta vin- 
zoleală mare. Musafirii picați pe neașteptate îi umplură sufletul 
de bucurie jupînului Cristache Mutu. Slujitorii alăturară degrabă 
cîteva mese, apoi Caravană, bun prieten cu hangiul, întrebă: 

— Ce ne dai în seara asta, Cristache, băiatule? 

— Domnule! răspunse hangiul ascunzîndu-și cu grijă 
încîntarea. Se nimerește să n-am bucate prea de soi pentru niște 
musafiri de vază. Dar cu puţină trudă s-ar găsi poate o pulpă de 
bou împănată cu slănină și cu cimbru, la care aș adăuga cu învo- 
iala voastră cîțiva căţei de usturoi, sau mai bine un ardei iute. O 
ciușcă ce-ţi face părul măciucă și cerul gurii jeratec, dar îți curăță 
beregata și o lustruiește mai bine ca rașpelul, făcînd loc de tre- 
cere tămiîiosului de Drăgășani ce tremură la gheaţă de vreo trei 
ceasuri. Ar mai fi niște deșert de vițel umplut cu carne tocată și 
castraveciori care pocnesc în gură ca cireșele pietroase. Lingă astea 
ar merge o tavă cu fudulii și momiţe, bune să învieze un unchiaș 
uitat de păcatele lumești. 

— Adu degrabă, nătărăule! Adu din toate! strigă Cara- 
vană privindu-l cu ochii luminoși. În Deltă ţi-am dus dorul. Numai 
peşte. În prima zi îl mănînci cu poftă. A doua zi, nu e rău. A treia zi, 
mănînci că ţi-e foame. A patra, ţi-e silă de viață. A cincea, ai vede- 
nii. A șasea, te gîndești că și ajunările își au rostul lor pe lume și 
te pui pe ajunat ca orice creștin cuminte. 

— Mă mustră cugetul, domnule, se aplecă Sile Adormitu 
spre urechea lăbărțată a părintelui Grasa. lată că aţi dat pe nobilul 
vostru gât vreo două ocale de pulpă și cel puţin cinci fudulii. Des- 
pre domnul Costache nu mai pomenesc. Unde se așază el, trage 
a secetă și a uscăciune. Dar eu? Eu sînt un biet păcătos care are 
necazuri după cinci ocale de pulpă fragedă și vreo duzină de fudulii. 

„Pe cele șapte vaci slabe! se mînie părintele Grasa. Tică- 
losul ăsta duce la mîncare mai bine ca mine. Însă la băutură îl 
dobor. Dacă nu-l bag sub masă în seara asta, îmi impun cincizeci 
de mătănii peste cele opt pe care le fac înainte de culcare.” 

Părintele Grasa rămase totuși păcălit, fiindcă Indru se 
ridică de la masă și-i făcu semn lui Sile să-l urmeze. Cum cheful 
era în toi, puțini observară dispariția lor. Descumpănit și moro- 
cănos, părintele Grasa părăsi masa comună. Un bărbat străin, cu 
fălcile mari, ieșite în afară ca niște aripi, se cinstea alături, de unul 
singur, plictisit peste măsură. 

— Domnule! zise Grasa înclinîndu-se politicos, atât cât îi 
îngăduiau puterile după o seamă de căni devin. Cînd vinul e bun, 
unele îndemnuri ale inimii mă poartă către mărturisiri gingașe. 
Sinteţi oare omul potrivit pentru a asculta o destăinuire? 

— Ce noroc! se bucură fălcosul. E drept că mă aflu după o 
jumătate de găleată cu vin. Și e tot atât de drept că sînt un om cult, 
dar nu prin școlarizare, ci prin acumulări de-a lungul unei vieți 
petrecute lingă o seamă de oameni mari. Mărturisirile voastre vor 
găsi în mine cel mai desăvârșit ascultător. Îmi voi da toată silința 
să vă pricep și să vă asigur că vorbele cu har au o mare înrîurire 
asupra inimii mele sensibile. Am dus o viaţă de cumplită sărăcie. 
Poate că așa am fost sortit. Dar să nu uitaţi că sărăcia are și părțile 
ei bune. Ea ne sensibilizează și ne ajută astfel să-i înțelegem mai 
bine pe cei ce sînt în suferință. Azi îmi beau sabia. Am avut o sabie 
frumoasă. Vă ascult, domnule. 

Părintele Grasa prinse destul de puţin din frazele fălco- 
sului, preocupat de ceea ce avea să spună. 

— Nu e doar o banală mărturisire, începu Grasa și mă 
bucur că o istorisesc unui om sensibil. Astfel, cu atît mai mult cu 
cît nu am mai dezvăluit-o și altora, fiindcă am și eu sensibilitățile 
mele. Că sînt un mare nobil francez, asta o știu mulți oameni. Că 
sînt un spadasin de clasă înaltă, iar o știu o seamă de oameni. Însă 
ce nu știu cei de aici, este marea avere de care dispun în Franţa. 
M-am născut bogat. Îngrozitor de bogat. Am studiat la cele mai 
scumpe colegii din Franța. Am învăţat arta scrimei cunoscînd tot 
alfabetul ei. E plăcut să fii bogat. Doar faci un semn și o mulțime 
de slujitori aleargă să-ți împlinească toate gusturile. Dar, vine un 
moment de saturație pentru un om de acțiune. Vine un moment 
cînd nimic nu te mai atrage la dulce lenevie. Am un suflet milos 
și bun. O vreme, m-am ocupat de bunăstarea celor ce lucrau pe 
moșiile mele. După ce au ajuns ei la belșug, am căutat altceva. Am 
devenit profesor de scrimă. Cei mai renumiți spadasimi ai Franţei 
au învățat la mine arta scrimei. După un timp, am înţeles că nu asta 
e menirea mea pe Pămînt. A-i învățat pe oameni violența armelor, 

nu e ceea ce-i place Tatălui Ceresc. Și ca bun creștin, am vorbit 
cu prietenul meu episcopul din regiune. El mi-a propus să devin 
preot. Îndemnurile lui m-au atras. Am făcut o porohie pe moşiile 
mele. Însă, chiar de la început m-au mîhnit păcatele enoriașilor 
mei. Omul cînd trăiește în belșug, socot că face mai multe păcate 
decît săracul. Enoriașii mi le mărturiseau la fiecare spovedanie 
și nu se întrezărea nici o ameliorare. Așa stind lucrurile, mi-am 
propus să fiu mai sever și le porunceam cîte cincizeci de mătănii 
pe zi. Dar păcatele în loc să scadă, erau la fel de multe. Am înțeles 
că trebuie să trec la ceva mai aspru. Așa am ajuns la bătaie, soco- 
tind că asprimea bătăilor va da rezultate mai bune. Cînd enoriașul 
venea la spovedanie cu păcate mari, îl altoiam cu toată asprimea. 

— Şi nu s-au împotrivit? întrebă fălcosul mirat. 

— Să se împotrivească? Cine ar fi cutezat cînd bunăsta- 
rea lor depindea de mine? 

— Înţeleg. Le-aţi bătut și pe doamne? 

— Nu, asta nu! Sînt un gentilom, domnule. Apoi, doam- 
nele cu gingășia lor înnăscută, îmi mărturiseau numai păcatele 
mici. Așa a trecut o vreme. Eram din ce în ce mai încîntat. Enori- 
așii se lepădaseră de păcatele mari. Destul de rar îi mai scăpam 
unuia sau altuia cîte o scatoalcă. Rapoartele mele către episcop 
erau tot mai frumoase. 

— Interesant! observă fălcosul. 

— Interesant, dar nu cu totul. Nu a trecut mai mult de 
un an, cînd am înţeles adevărul. De frica bătăilor, enoriașii nu-mi 
mai mărturiseau păcatele mari. Observînd că nu asta e chemarea 
mea, am părăsit parohia fără păreri de rău. 

— Asta e tot? 

— Nu, nu e tot. Un prieten al meu, om de mare cultură, 
a vizitat toate zonele românilor și mi-a vorbit despre acest minu- 
nat popor peste care au năvălit adesea multe neamuri și cu care a 
fost veșnic în războaie. Mi-a spus că românii sînt la fel de frumoși 
la chip și inteligenţi ca și noi. Că avem origine comună. Iar limba 
lor e atît de curată și de dulce, încît o înveţi ușor. Socot că limba e 

cel mai mare bun al unui popor. Cînd un popor își pierde limba, e 
sigur că se destramă. Așa s-a întîmplat cu multe neamuri. Aflînd 
toate astea și cum sînt curios din fire, am ajuns aici. 

Hanul Privighetoarea de Aur, cu veselia sa, se pierdu 
curînd în spatele lui Cae și Sile. 

— Aș putea să vă întreb, fără să vă supălr, care este ținta 
călătoriei noastre? se interesă lunganul cam dezamăgit că părăsise 
o masă atît de îmbelșugată. 

— Mergem la jupînul Calapăr, zimbi Cae înțelegîndu-i 
supărarea. Am mai fost la el împreună acum vreo cinci ani. 

— Îmi amintesc, domnule. E bărbatul acela mărunt, gras, 
cu figura de gușter. 

— Întocmai! 

— Şi are două fete lăliîi, ca două căpiţe de fîn. 

— Așa e! 

— lar jupîneasa a bătrînă e otova din cap și pină-n tălpi. 
Are fața rotundă, gura mare și dinţii mici, ca un pepene din care 
lipsește o felie. Fetele ei nechează ca niște iepe cînd văd un bărbat 
mai acătării. Dar jupîneasa face sarailie bună. Pe urmă fagurii... 

— Taci dracului, că m-ai ameţit! rise Cae. 

— Chiar așa, domnule! grăi Sile pocăit. La băutură, cînd 
nu cînt, vorbesc. Eu sînt dat naibii la chestii d-astea. Vreţi să vă 
cînt ceva subțire? 

— Nu, nu! se apără Cae. 

— Măcar ăla de-i zice Băieți, răsturnaţi găleata!sau Fetelor, 
mai cu nădejde! ori Prohodul. Îl știu tot, dacă-mi daţi domnia-voas- 
tră răspunsurile. Am o voce care pune pe goană o ceată de ucigași. 

Ajunseră curînd într-o uliţă liniștită. Pe la porți, fetele 
ședeau de taină cu băieții. Noaptea frumoasă de vară alunga som- 
nul. Aproape de poarta jupînului Calapăr, le căzu în braţe un tînăr 
mărunt și slăbuţ. 

— Iertare, cinstiți jupîni! zise omul grăbit peste măsură. 

— Ai ceva necazuri? întrebă Cae văzîndu-l că se îmbracă 
din mers. 

— Mari, foarte mari. Calapăr vrea să mă însoare cu una 
din fetele lui. Zestrea e bună, dar fetele parcă sînt apucate. Adi- 
neauri s-au aruncat asupra mea și m-au dezbrăcat pînă la piele. 
Dacă nu se încăierau între ele, numai Dumnezeu știe ce se putea 
întîmpla. Vă închipuiți, domnilor, că nu mă pot însura cu amîn- 
două deodată. 

— Dar pe rînd? zimbi Cae. 

— Nici măcar pe rind. 

— Atunci, lasă-te păgubaș! 

— Nu pot. Sint un negustor tînăr. Zestrea mi-ar prinde 
bine. Dacă apuc să mă însor cu una înainte de a mă omori cea- 
laltă, sînt un om făcut. Am să mai încerc, dar pentru seara asta 
zău că e prea mult. Poate dacă aș fi niţel băut, să nu mai simt cînd 
încep să mă bușească de toți pereţii, aș ajunge la un drum bun. 
Jupîneasa Calapăr mă încuie cu amindouă în odaie și zice s-o aleg 
pe care-mi place. 

— Înţeleaptă judecată! observă Cae. 

— Nu, cinstite jupin! Nu, păcatele mele! Cum pun ochii 
pe una, cealaltă mă pălește de săr scîntei. M-au bătut de vreo cîteva 
ori că numai prișniţele cu ceapă și cu fiertură de tărițe m-au pus 
pe picioare. Bună seara, cinstite feţe! Alerg să mă oblojesc. Dacă 
n-am ceva ruptură de oase, mă întorc miine. 

Cae și Sile intrară în curtea mare cît un pogon, adăpos- 
tită de copaci bătrîni. În cerdacul frumos lucrat cu crestături de 
mînă, mobilierul din răchită albă, tăvile de argint răspindite într-o 
neorînduială plăcută, sau învelitorile multe scoase la aer, arătau 
bunăstarea proprietarilor. Auzind zgomot, vechiul negustor ieși 
din casă urmat de doi slujitori. 

— Bine te-am găsit jupîne Calapăr! zise Cae. 

— Aha! răspunse acesta morocănos. Domnia-ta ești? 
Crezi că e mare plăcere să te văd o dată la cinci ani? 

Sub aparența ursuză, gazda era un bărbat cu sufletul 
mare, generos. lar acum către pragul bătrineţii lăcrima pe ascuns 

la cea mai mică emoție. Îl iubea pe Indru ca pe fiul său. Cu mulţi 
ani în urmă, tînărul îi salvase familia de la mare primejdie. 

— Intraţi odată! continuă aspru. Ce v-aţi proțăpit în prag? 

— Intrăm cu toată plăcerea, dar aș fi preferat cerdacul cu 
aerul său bun, răspunse Cae, știind că jupînul Calapăr își petrecea 
multe ceasuri acolo. 

— Atunci, luaţi loc! O vom înștiința curînd pe jupineasa 
Calapăr. Acum e în iatacul fetelor, unde are ceva treburi grabnice. 

Se așezară cu plăcere în fotoliile de răchită și porniră să 
discute fără grabă. Undeva în aripa de răsărit a impunătoarei clă- 
diri, se auzea neclar o voce joasă ca de bărbat răgușit. Era jupîneasa 
Calapăr care își muștruluia fetele. 

— V-am spus de o mie de ori că nu e bine să tăbăriți 
asupra unui bărbat, zise ea. O să vă măritaţi la paștele cailor cu 
asemenea apucături. Cum v-am învățat eu? 

— Să fim sfioase, așa cum le place bărbaţilor, strigară 
fetele într-un glas. 

— Atât? mirii disperată jupineasa. 

— Să ţesem în jurul bărbatului, ca păianjenul. 

— Ei, ei asta e, fetelor! se îmbufnă ea. Noi femeile ne 
naștem cu haruri mari. Și să știți de la mine că numai proastele își 
închipuie că ar fi urîte. În toată lumea asta nu se află vreo femeie 
urîtă. Fiecare femeie are ceva alei, numai al ei. Unele au fața lătă- 
reață, sau ascuţită, sau nasul urît, sau picioarele strîmbe, ori corpul 
otova, dar găsești la ele în schimb ori o voce dumnezeiască, sau un 
rîs minunat, sau un sîn care te bagă în răcori, sau o graţie deosebită, 
sau însușiri în dragoste pe care nu le pot avea cele ce se cred fru- 
moase. Am cunoscut odată o femeie deșteaptă cu fața urîtă. Cînd 
rîdea, fața ei devenea cea mai frumoasă din lume. Totul se schimba 
la ea, iar ochii prețuiau atunci cît o comoară. Bărbaţii pricepuţi 
dibăcesc asemenea haruri. D-aia zic: nici o femeie cuminte nu are 
dreptul de a se crede năpăstuită. Fiecare trebuie să-și caute ce are 
mai bun și să îl pună în valoare. Dacă nu face așa, e o toantă. În 
dragoste, bărbații cei mai înţelepţi devin nătărăi. Cel mai slăbănog 

bărbat din lume simte nevoia să ne ocrotească știindu-ne slabe 
și neajutorate. Dar aș vrea să văd eu un bărbat ce ar putea răbda 
chinurile unei nașteri. Cel mai grozav bărbat, cînd are o zgaibă, sau 
o mică răceală, se văicărește de se aude cale de o poștă. Cînd l-am 
cunoscut pe jupînul Calapăr, era slab și uscat de-l bătea vintul. 
Ileșisem cu el la un început de primăvară pe malul Dimboviţei. 
Se lăsase frig. Și-a scos sumanul și l-a pus pe umerii mei, cu toate 
că nu-mi era rece. În schimb, el tremura ca un apucat. I-am zis: 
„Ah, jupîne dragă, acum mi-e mai bine. Sînt o biată fată lipsită de 
harurile puterii. Nu ca domnia-ta care ai putea să stai în mijlocul 
iernii ca o stîncă în faţa gerului năprasnic.” În asemenea cazuri, 
nici O exagerare nu-i prea mare. Să-l fi văzut fetelor, cum mă aproba 
cu toată convingerea și tremura de i se băteau dinţii unul de altul. 
Așa au fost bărbaţii de cînd e lumea. Cînd venea pe la noi, mama ne 
băga într-o odăiță și ne lăsa singuri, dar mă sfătuia cum să-l prind 
în plasă, cu bucăţica, nu cu ghiotura. Noi femeile avem răbdare. 
Bărbaţii sînt mai năvalnici. Dacă mă așezam pe scaun, aveam grijă 
să-mi salt niţel poalele, dezvelindu-mi picioarele pînă aproape 
de genunchi, cu prefăcută neștiinţă. Asta a rămas la noi femeile 
de cînd e lumea. Nici o femeie deșteaptă nu-și păzește fusta sau 
rochia, atît cît vrea să arate. Sau mă lăsam spre el din te miri ce, 
destul să se vadă niţel prin despicătura bluzei. 
— Să se vadă, ce? o întrerupseră cele două într-un glas. 
— Cum ce? Năroadeloir! Ce are femeia mai frumos în 
bluză? Într-o seară, continuă ea îmbunată, jupînul Calapăr devenise 
mai îndrăzneţ. Cînd era îndrăzneț, îl lăsam pînă unde știam eu. Băr- 
batului, dacă-i arăţi totul dintr-o dată, ai încurcat-o. Pe urmă trebuie 
să alergi tu după el. Cum vă ziceam, pune jupinul Calapăr mîna 
pe bluză, așa ca din întîmplare. Bărbaţii sînt daţi naibii la pipăit. 
Au strategia lor și de multe ori ne prostesc dacă nu luăm seama la 
vreme, fiindcă nu sîntem nici noi de lemn. Ba mai mult, noi femeile, 
cu toate șiretlicurile noastre, iubim mai temeinic decît bărbații. 
Şi ce credeţi, fetelor? Îl las eu să văd pînă unde îl ducea mintea. 
Chirăiam niţel cu prefăcută spaimă. La urmă, uit de înțelepciune 

și în loc să mă retrag sfioasă, îi scap o labă de-l trimit tocmai în 
perete. Unde s-a proptit el a căzut tencuiala. Aveam palma grea 
ca și voi. Cînd mă uit mai bine, jupînul Calapăr arăta cam sleit. O 
femeie cu judecată nu trebuie să-și bată bărbatul înainte de cunu- 
nie. Încep să chirăi și să plîng mai mult de spaimă decit din alte 
porniri. Rari sînt bărbaţii care să facă față unor lacrimi de femeie. 

— Îl iubeai? întrebară fetele. 

— Auzi vorbă! Sigur că-l iubeam, năroadelor! Văzindu-mi 
lacrimile, jupînul Calapăr uită de bușeală și mă întrebă grijuliu: 

„Ce e, jupiniţă, dragă?” 

Zic: 

„Ce, ne-ce, nu e bine! Ai mușchii și oasele tari ca fierul. 
Mi-am zdrelit bunătate de mînă.” 

„Așa e! răspunse el cu toată convingerea. Mușchii și oasele 
mele... iar mînușițele fragede ale domniei-tale...” 

Mi-a apucat mîna. L-am lăsat, gîndindu-mă să-i dau 
unele avansuri care ar șterge necazul de adineauri. Zic: „Jupine, 
nu mîna are ceva ponoase, ci mai degrabă umărul. Ah, ah, cât sînt 
de slabă și neajutorată!” 

„Lasă, că ești cu mine! se îmbăţoșă el. Să nu plingi! Să nu 
plingi că reparăm noi totul! Scoate bluza!” 

„Vai, vai, jupîne dragă! m-am rușinat eu de-a binelea. 
Promiţi că nu te uiţi?” 

„Cu mîna pe inimă, jupîniţă.” 

L-am crezut, cum credeţi voi că o să plouă cînd rage măga- 
rul a secetă. Mi-am scos bluza. Jupînul Calapăr se cam îngălbenise 
și nu-și mai lua ochii de-acolo. Zice el: 

„Jupiniță dragă... cred că și fusta...” 

„Fusta? Ce-i cu fusta?” 

„Păi... ziceam de vătămarea de la umăr... asta totdeauna 
are legătură cu încheietura piciorului. Pe urmă, lumânările... dacă 
le stingem... că lumina...” 

Zic: 

„Ascultă, Dumitru Calapăr, să lași lumânările în pace! 
Dacă vrei să le stingi, treci întîi pe la tata! Iar după cununie...” 

„Alerg, alerg, jupiniță dragă, strigă el aprins rău. N-aș 
mai fi om știind că răul și durerile se întind asupra domniei-tale.” 

Ne-am cununat chiar în seara aceea. Așa se lucrează, 
fetelor. Cu chibzuială și răbdare. Nu uitaţi că bărbaţii înţelepţi au 
harul de a descoperi ce e frumos la o femeie! Dar și femeia tre- 
buie să-l ajute în această privință. Bărbatul ce caută numai fața 
sau piciorul frumos e orb și prost. Iar de proști să fugi mîncînd 
pămîntul. Femeia care plinge după un prost se dovedește o gloabă. 

Jupineasa Calapăr veni într-un suflet să-și vadă musafirul 
drag. Îi prinse gâtul cu braţele ca două ţevi de tun și-i culcă frun- 
tea la pieptul ei cît o clopotniță. Bucuria lui Cae nu se dovedi mai 
măruntă. Era atîta dragoste și liniște la pieptul bătrinei doamne, 
încât îl răsplăti pentru rarele lui clipe de desfătare. 

— Ei, îmi rupi mijlocul cu mîinile tale ca fierul. 

— Așa este! răspunse cu blindețe unul dintre cei mai 
inteligenți oameni din acele timpuri. 

Obișnuită cu micile fanfaronade ale bărbaților, jupineasa 
Calapăr se feri să zimbească și-l întrebă ca orice mamă drăgăstoasă: 

— Ce-ar vrea băiatul mamei să mănînce? Să nu-mi spui 
că ești ghiftuit! Le mai cunoști pe fetele noastre? Ce cotcodăciți ca 
cloțele cînd se ridică de pe ouă, năroadelor? Au crescut mai mult 
în lături, ca și mine, continuă ea cu neprefăcută admirație. Tiţa și 
Leana au șoldurile mari, taman bune să facă gemeni. Ferice de cine 
le-o lua! E, te, tee! Domnul mi se pare că e viteazul Sile Adormitu. 
Cel care l-a doborît cu piatra pe faimosul Perisini. Ce plăcere! 

— Slujitorul vostru supus! grăi Sile cu toată eleganța 
vorbelor atît de dragi lui. 

— Ești însurat, jupine Adormitu? 

— Nu, doamnă. Am fost, dar m-am despărţit. Mai bine 
zis, am luat-o la goană. 

— Ah, ah! Cum asta? 

— Mă bătea, doamnă. Mă bătea crunt. Fosta nevastă 
era cu un cap mai mare decît mine, și vedeţi că nu sînt dintre cei 
mărunți. Avea un pumn cît o căpățină de oaie. Asta s-a născut 
femeie din greșeală. Dar avea și părțile ei bune. Cînta frumos, iar 
ochii ei adînci mă desfătau adesea. Din păcate, eram tînăr și nu 
aveam pumnul greu ca acuma. 

— N-ai mai întâlnit-o? 

— Nu, doamnă. l-am pierdut urma. 

— Vai, vai! Un bărbat ca domnia-ta? Puternic, frumos, 
înalt cît bradul și singur. N-ai avut noroc. Domnie-tale ți-ar trebui 
o fată sfioasă, plăpîndă, cuminte, pe care s-o ocrotești, cum sînt 
fetele mele. 

— S-a dus tinerețea, doamnă, bătu în retragere Sile. 

— Ei, cum poţi să spui asemenea vorbă? se miră ea. Băr- 
baţii copți la trup și la minte totdeauna ajung la căsnicii bune. Va 
trebuie să ne ocupăm de domnia-ta. Ce naiba, doar sîntem creștini! 
Dacă noi nu ne ajutăm... Nu te putem lăsa într-o astfel de stare 
ce nu se potrivește unui bărbat valoros și plin de harurile gîndirii 
chibzuite. Eu alerg să aștern masa. Pînă atunci, poate ar fi bine să 
stai la taclale cu fetele noastre. Sînt sfioase, dar nu le lua în seamă! 
Hai, fetelor, duceţi oaspetele în aripa de răsărit a casei! Acolo e 
liniște, domnule Adormitu. 

Sile privi disperat spre Indru. Acesta își reținu cu greu un 
zimbet, însă ochii îl dădură de gol. Văzînd că nu are încotro, Sile 
pipăi cu coatele pietroaiele din buzunare și porni mai îmbărbătat 
alături de cele două zdrahoance care uitară îndemnurile mamei și-l 
cărară mai mult pe sus. Curînd se auziră chirăituri mari dinspre 
aripa de răsărit a impunătoarei case. Jupinul Calapăr tuși aprig. 
Jupîneasa Calapăr, care nu se dovedea surdă, tresări speriată. 

„Doamne, Doamne! gîndi ea. Nebunele s-au apucat să-l 
bușească. Eu n-am fete la ușă. Am pacoste. Greu e să măriți niște 
afurisite ca astea!” 

Alergă într-un suflet să repare ce se mai putea repara. 

Deschise ușa, dar o împinse la loc, iar pe față îi apăru un zîmbet. 
Sile Adormitu le bușea pe amîndouă, de mai mare dragul. 

„Ăsta bărbat! gîndi jupîneasa Calapăr. Lucrurile merg 
bine. S-ar putea să aleagă una dintre ele. Pe cealaltă i-o dăm tînă- 
rului negustor. Cred că îl plac. Altfel nu s-ar lăsa ele bușite.” 

— Mă mir că-mi ceri trei sute de galbeni, rosti jupînul 
Calapăr privindu-l încruntat pe Cae. Acum cinci ani aveai o mie 
de ducați de aur și mi-ai pomenit despre o anumită avere, cum 
n-au alții nici în vis. 

— Adevărat! zimbi Cae. Toată averea mea a trecut în vis- 
tieria țării. Aproape cincizeci de mii de ducați. 

— Dacă ești sănătos la trup, înseamnă că la minte ai ceva 
hibă, se zborși gazda îngrozit de asemenea sumă risipită. 

— Poate, rise Cae. Dar nu e totul. Negustorului Isaia îi 
datorez cinci sute de galbeni, iar unui alt negustor din Sibiu, patru 
mii de ducați. 

— Vai mie, vai mie! își scutură cu deznădejde gușa jupînul 
Calapăr. Ești țăcănit de-a binelea, băiatule. 

Indru nu se supără. Simţise de mult cît îl iubea bătrînul. 

— N-am avut încotro, jupîne, zise continuînd să zim- 
bească. Mihai-vodă a slobozit oștile țării. I-a lipsit însă aurul 
necesar plăţilor. Despre noi biruri asupra populaţiei nici nu voia 
să audă. Iar o parte dintre boieri sînt lacomi și zgârciți. Acum înțe- 
legi de ce mi-am risipit averea? 

— Înţeleg, răspunse bătrînul privindu-l cu admiraţie. 
Dar prin risipirea oștilor, Mihai-vodă a rămas fără putere taman 
acum cînd ne pasc primejdiile mari. Să nu crezi că nu știu și eu 
cîte ceva. Noi negustorii știm uneori multe. A mai semnat și actul 
de vasal al principelui Transilvaniei și iată-l cu juvăţul de gât. 

— Va fi bine, jupîne Calapăr. Dacă nu ne atacă nimeni 
pînă la toamnă, ai să auzi lucruri mari. 

— Să dea Dumnezeu, însă nu-mi vine a crede! Un con- 
ducător fără oști e mai de plins decît un popă fără enoriași. 


161 


Capitolul VI 





— Mai ţii minte Oștirea Bucegilor? 

— Auzi vorbă! Îmbrăcată toată la fel, cu scule bune de 
luptă, cu tinereţe și agerime, fără fierărie pe ea... Păcat că s-a risipit. 

— Se adună din nou. 

— Zăw tresări gazda. Atunci e bine. 

— Nu chiar așa de bine cum crezi. Lui vodă îi lipsește 
aurul necesar pentru a o face mare și puternică. 

— D-aia ai venit după galbeni la mine? 

— D-aia. 

— Rămii aici! porunci gazda grăbit dintr-o dată. Eu dau 
o fugă la Isaia, Luca, Tănase și Pascu. 

— Nu e bine să se afle despre noua oștire, grăi Cae. 

— Lasă, că nu mă înveţi tu pe mine! se sborși gazda. Sin- 
tem și noi români, ce dracu! Îţi închipui că negustorii au altă inimă? 

Jupînul reveni tirziu, aproape de miezul nopții. 

— Iată o mie de galbeni, spuse răsuflind greu. Această 
sumă nu o datoraţi nimănui. Să mai vii peste o săptămînă! Breasla 
negustorilor din București va mai aduna ceva galbeni. Iar mește- 
șugarii, atît de legaţi cu noi, nu vor rămîne surzi la cererea noastră. 
Sînt cinci ani de cînd am scăpat de sub turci. În acești ani de răgaz 
negoțul și meșteșugurile românești au căpătat înflorire. Păcat că 
liniștea e de obicei scurtă. Avem un popor harnic și viguros. Dacă 
am avea pace și liniște, s-ar uimi lumea de ce sîntem în stare. Iar 
prin negoţul cu noi, neamurile vrăjmașe ar avea mai mult de câști- 
gat decît prin jafuri și războaie. Oare cînd vor înţelege oamenii 
acest lucru? Popoarele își fură între ele cîte o bucată de pămînt. 
Pămîntul ajunge cînd la unii, cînd la alţii. Oamenii mor zadarnic 
și n-au răgaz de lucrări și foloase. La Călugăreni au murit zeci de 
mii de turci. Ce-au folosit turcii? Țara lor e mare și bogată. O cunosc 
bine. Cînd vor înțelege turcii că trebuie să-și tragă foloase din ea? 
Mi-ar fi plăcut să-i văd la București pe negustorii turci, neînsoțiți 
de ieniceri și spahii. Să le dăm vite, miere, cai, făină, scoarțe de-ale 
noastre, frumoase obiecte din lemn, ţesături de in și de cînepă, 
hamuri și încălțări, scoabe și unelte, căruţe trainice și mai știu eu 

ce, iar ei să ne aducă frumoasele lor covoare, obiecte din aramă, 
țesături de mătase, chihlimbaruri, măsline și alte mirodenii. Jefu- 
indu-ne cu război, ne iau cîteva turme de vite slabe și prăpădite 
crescute pe ascuns ici-colo. lau cîteva zeci de căruţe cu miere și te 
miri ce, fiindcă nu ne dau răgazul să creștem vite și stupi și cai, sau 
să meșteșugim lucruri multe și bune. Se vor trezi oamenii cîndva, 
băiatule? Poate peste o sută ori peste două sute de ani. Atunci poate 
vor înţelege că pacea, negustoria, meșteșugurile, schimburile din- 
tre neamuri aduc mai mult folos decît războaiele. Turcii ne fură 
copiii și fetele fiindcă le lipsește tineretul. Oștenii lor stau cu anii 
departe de familii. Cînd omul e pe lingă casa lui și are răgaz de 
muncă, înflorește bunăstarea familiei și are prilejul să facă prunci, 
cu gîndul să nu fie zadarnică truda. În Cimpia Bărăganului se 
fac bucate, cînd e liniște, mai multe decît ne trebuiesc nouă. Nu-i 
firesc să schimbăm plusurile cu vecinii? În munţi pot crește vite 
și oi cît să prisosească de zece ori. Oare sînt orbi dușmanii noștri? 
Tăcură. Boarea aspră dinspre zori înfiora noaptea. Undeva 
prin apropiere se auziră vocile somnoroase ale caraulei de pază: 
— E liniște. E pace. Dormiţi, oameni buni! 


S 


În marea sală de arme a palatului domnesc, Mihai-vodă 
își făcea obișnuita partidă de scrimă cu tînărul clucer Băicoianu. 
Loviturile domnului Ţării Românești se deosebeau mult de ale 
altor spadasini, datorită firii sale. Sabia nu se mlădia prea mult în 
mâna sa, iar parada ripostă era scurtă, iute, aproape milimetrică. 
Rar se întîmpla ca sabia lui să lucreze împletită cu a celuilalt. Miș- 
cările înșelătoare nu porneau din lovituri laterale sau din scăderi 
de înălțime. Și nici din fandări lungi, obișnuite la spadasinii din 
Apus. Întreaga strategie venea de la mișcările corpului său deo- 
sebit de elastic. Băicoianu, adept al învăluirilor largi, cînd lama 
șuieră frumos prin aer, al împletirii lamelor pînă aproape de miini, 
al înfloriturilor, al micilor artificii, dovedea alt stil, deprins de la 

școala lui Grasa și Ducu. Domnul nu se putea împăca însă cu ast- 
fel de stil, fiind credincios loviturilor simple, agere, economicoase. 
Aflaţi pe margini, Cae, Ducu, Costache, Chirilă și părintele Grasa 
urmăreau desfășurarea luptei între două stiluri atît de diferite. 

— Ei drăcie! murmură vodă. Pari cam nedormit, clucere. 

Băicoianu roși. Era cu adevărat nedormit. Iar o partidă 
de scrimă la ora șase dimineața, cum obișnuia domnul Ţării Româ- 
nești, se dovedi de data aceasta mult prea grea pentru tînărul clucer. 

— Să mergi să te culci! spuse vodă cu asprime. Nu-mi 
plac tinerii lipsiți de prospeţime în zori. 

Dar ochii lui nu avură asprimea vorbelor, astfel că tînărul 
plecă sfios și fericit. 

— Nu-mi place să fac lucrurile numai pe jumătate, con- 
tinuă vodă rizînd, cînd se închise ușa în urma clucerului. Se află 
cineva printre voi care ar dori să-i țină locul? Nu, nu se află. După 
cearcănele voastre și după feţele pleoștite, sînteți mai adormiți 
decît Băicoianu. Adică nu. Arătați a oameni ce au chefuit pînă în 
zori. Asta e chiar mai rău decît nesomnul. Ce spui, Costache? 

— Spun, doamne, zise ipocrit Caravană, că mă năpăstu- 
iești degeaba. E drept că beţivanul de Zambilica a gustat o găleată 
din tămiiosul lui Cristache Mutu, dar eu nu m-am atins de aseme- 
nea spurcăciuni. Ba chiar mi-am certat armăsarul pentru lăcomia 
lui. Dacă arăt rău, asta e numai din pricina că hangiul mi-a povestit 
pînă la ziuă despre niște dureri ale sufletului său păcătos. Mila și 
jalea m-au răpus, doamne. 

— Așa să fie, Ducule? 

— Măria-ta, roși tinărul, acești cumpătaţi prieteni îmi 
sînt martori că rar mi se întîmplă a trece dincolo de o cană cu vin. 

— Mda! Ce ai de spus, domnule Grasa? 

— Ah, salută acesta cu neîntrecuta lui eleganţă, ah 
măria-ta! Sînt un bărbat plin de cumpătare. O cană cu vin mă 
ameţește mai rău decît o lovitură de copită. Nesomnul meu se 
datorează unei frumoase discuţii pe teme biblice, la care am chib- 
zut îndelung. 

— Ia uite ce mielușei! se minună vodă. Va trebui să 
renunţ la partida mea de scrimă, dacă prietenii mei cei mai apro- 
piaţi se dovedesc niște nevolnici. 

— Asta nu! spuse Chirilă mai aspru decît și-ar fi dorit. 
Nu sînt un bun spadasin, dar dacă... 

— Nici vorbă! rise Cae. Contaţi pe mine, măria-ta! 

— Fie! zise vodă. Oboseala voastră nu e de la o noapte de 
chef. Sinteți prea oțeliți pentru a se vedea pe fețele voastre urmele 
unei nopţi pierdute. Cred că în frumoasa noastră Deltă prilejurile 
voastre de somn au fost puţine. Poftește, nepoate! 

Încrucişară săbiile cu violență. Cae nu-și cruţă unchiul. 
Precizia milimetrică a lui vodă, mișcările iuți și înșelătoare ale 
corpului se dovediră neputincioase în faţa artei lui Cae, chiar dacă 
domnul se dovedea un aprig spadasin. Scurtele prilejuri de răgaz 
între două asalturi erau clipe de studiu. Mihai-vodă încercă unele 
lovituri de împungere, date cu sprinteneală. Dar marele spadasin 
pară totul prin laterale ușoare, fără a da un pas îndărăt. 

— Parcă ești de fier, murmură domnul cuprins de 
admirație. 

— Nu, măria-ta! interveni părintele Grasa. Omul acesta e 
născut spadasin. Unul ca el apare o dată la douăzeci de ani. Adică 
într-o generație. Pe mine m-a învins acum cinci ani fără nici o 
dificultate. Cîndva eram socotit un mare luptător la curţile regale 
din Apus. Tare aș vrea să-l văd pe Cae Indru încrucișînd sabia cu 
una din gloriile de azi ale Apusului. Fiindcă în partea de răsărit 
a Europei, doar Ducu cel Iute i-ar putea ţine piept, cu toate că nu 
sînt prea sigur. 

— E mai bun decît mine, zise Ducu plin de convingere. 

— Nu sînt mai bun, rise Cae, punîndu-și sabia în teacă. 
Ducu se arată una din marile minuni românești despre care vesti- 
ţii spadasini Bindacz și Perisini aveau îndoieli. Perisini aducea în 
spatele lui toată arta Apusului. Dar socot că nu-i destul numai meș- 
teșugul. Pe lingă asta mai ai nevoie de har. Ducu îl are cu prisosință. 

Intrară cu toţii în camera de lucru al domnului Ţării 
Românești și se așezară în jurul mesei mari de stejar. 

— Ce vești îmi aduc prietenii? întrebă vodă trecîndu-și 
degetele prin păr, într-un gest obișnuit lui. 

— Bune, măria-ta, grăi Cae. Am adus restul ducaților. 
Adică o hîrtie ce reprezintă această valoare plătibilă în Brașov. 
Domnul Aba Rozen îi va elibera la prima cerere. 

— Minunat! exclamă vodă. Îl vom trimite pe Zamfirescu 
la Brașov. 

— Cred că ne-aţi așteptat cu nerăbdare, lipsindu-vă suma 
trebuincioasă. 

— Nu prea, zimbi vodă. Șase mii de oșteni n-au vrut să 
primească lefile știindu-ne la strimtoare. Ei au rămas mai departe 
în slujba noastră. Trimișii principelui Transilvaniei s-au arătat 
mulțumiți că avem o oștire atît de mică. Ei n-au habar de ceea ce 
se petrece în munți. Aga Leca, Radu și Preda Buzescu lucrează în 
Bucegi cu patru mii două sute de tineri. Săptămîna viitoare sosesc 
acolo încă șapte sute de voinici de prin părțile Argeșului și încă 
patru sute din jurul Craiovei. Trebuie să ajungem iute la zece mii, 
fiindcă în ei va fi toată puterea ţării. Bucegii sînt înconjurați de 
oameni harnici. Nici pasărea nu intră acolo fără știrea noastră. Dar 
ne trebuie arme bune, tunuri mai multe, cai, încălțări și alimente. 
Fără aur e greu să le găsim. De la populaţie nu putem strînge. A 
apucat prea puţini ani de liniște. Îi dăm răgaz să-și închege gos- 
podăriile părăginite pe vremea turcilor. 

— Doamne, îl întrerupse Cae. Am mai adus încă o mie 
de galbeni pentru Oștirea Bucegilor. 

— Fir-ar să fie! se minună domnul bucuros. De unde tot 
scoţi tu la galbeni? Ai ceva tainițe ascunse? 

— Sute, măria-ta. Sute de tainițe pline de aur. 

— Unde sînt aceste tainițe? 

— În inimile românilor, zimbi Cae. Negustorii mi-au 
dăruit această zestre pentru puterea cea nouă. 

— Nu e bine! interveni Chirilă. Cu cât vor ști mai mulți 
ce pregătim în munți, cu atît nu va fi un secret. Dacă află dușma- 
nii noștri, sintem pierduţi. Se vor năpusti asupra noastră înainte 
de vreme. 

— Greșești, Chirilă! îl domoli Cae. Acum cinci ani cînd 
am pregătit măcelul turcilor din București, sutele de români ce 
aflaseră ziua hotărîtă au știut să tacă. Acum nu se hotărăște numai 
viitorul nostru ci și al lor. Ei știu bine asemenea lucru. 

— Așa e! grăi vodă. Trebuie să avem multă încredere în 
poporul nostru. Galbenii negustorilor vin tocmai la vreme. 

— Dar nu e totul, continuă Cae. Negustorii și meșteșu- 
garii string altă zestre. O vom primi în cîteva zile. 

— lată o veste neașteptat de bună, care ne îndreptățește 
să sperăm ajutoare de la negustorii din Craiova și Ploiești. În ulti- 
mii ani, Ploieştii au devenit unul dintre cele mai frumoase tîrguri 
ale țării. Aș dori să plecaţi spre munți chiar în seara acesta. Veţi 
sta o săptămînă pe platoul Bucegilor, unde iscusința voastră în 
mînuirea armelor va fi folositoare tinerilor oșteni. De acolo veţi 
porni către Praga. Andrei Bâthory e gata să părăsească haina de 
cardinal, spre a se căsători cu Maria-Cristina, ruda împăratului 
Rudolf. Mi-e teamă că împăratul îl va recunoaște principe al Tran- 
silvaniei. Să nu se întîmple una ca asta. lată scrisoarea voastră de 
împuternicire către curtea din Praga. Cînd vă întoarceţi, aveți alt 
drum la Poarta Otomană, unde trimișii lui Bâthory duc tratative 
pentru obținerea firmanului de domnie, atît de necesar principelui 
Andrei. Dar Ibrahim, marele vizir, se lasă greu. Cu bine, prieteni! 


S 


Domnul rămase puţină vreme singur. Îndată după ple- 
carea musafirilor, își făcu apariția mare boier Vintilă Băicoianu. 
În ultimele zile, bătrînul își mai pierduse din vigoare. Arăta slab 
și nedormit. 

— Dar ce aveţi, oameni buni? întrebă vodă privindu-l 
adînc. Azi, toată lumea e nedormită. 

— Am supărări, măria-ta, răspunse acesta amărit. 

— Vești proaste? 

— Nu, doamne. Iscoadele ne-au adus știri că oștile tur- 
cești s-au oprit din înaintarea lor spre Dunăre și așteaptă încheierea 
tratativelor dintre principele Transilvaniei și Poarta Otomană. 
Oastea Moldovei s-a depărtat de Focșani, unde ne ședea în coastă. 
Ieremia Movilă a primit scrisoare de poruncă de la principele Tran- 
silvaniei să nu atace Ţara Românească fiindcă domnul ei s-a aplecat 
supus către vasalitate. Tătarii n-au trecut Nistrul, urmărind cu 
atenție mișcările turcilor. Oștile polone au coborât în Moldova ca 
o amenințare asupra turcilor, dacă aceștia vor ataca Ţara Româ- 
nească. Kornis, comandantul oștilor transilvănene, s-a retras din 
Aiud către Deva, neliniștit de apariţia generalului Basta, în frun- 
tea unei armate în zale. Asta înseamnă că planurile noastre mai 
stau încă în picioare. Și cred că vor mai sta o vreme, pînă ce vom 
prinde puteri. 

— Atunci, care-i pricina supărării? 

— Fiul meu, măria-ta. S-a înhăitat cu o femeie care nu-i 
de rangul nostru. O cheamă Didina și e fiica unui prăpădit de lingu- 
Tar. În stirpea mea nu s-a mai pomenit asemenea ocară. Îi găsisem 
o fată de neam, cu zestre mare de galbeni și cu două moșii înspre 
partea Piteștilor. Nici n-a vrut să audă. Doar n-am ajuns acum la 
bătriîneţe să mă pup cu alde Tufănel, lingurarul. 

— Tufănel? Nu e un tînăr oacheș, mare meșter în lupta 
cu bita? 

— Ăla e fratele Didinei, măria-ta. 

— Măi să fie! rise domnul țării. Dacă Didina seamănă 
cu fratele, clucerul face o partidă bună. E frumoasă? 

— Frumoasă, dar din neam prost. 

— Asta-i rău! grăi vodă șiret. E rău dacă Ieremia se iubește 
cu tot neamul Tufănel. Îl vom certa, să se mulțumească numai cu 
tînăra fată. 

Vintilă înţelese limpede ironia lui vodă. Venise la el cu 
speranţa că va fi sprijinit. 

— Doamne! încercă el. Dacă și-ar face-o ibovnică, așa cum 
se întîmplă multor tineri boieri, nu aș avea nimic împotrivă. Cînd 
eram tînăr, n-aș fi făcut nici măcar atît. Un fiu de boier nu-și pleca 
ochii către prostime. S-au schimbat vremile, măria-ta. Tinerii de 
azi nu mai ţin seama de poruncile taților. Ba s-au și dezmăţat. Își 
tund părul scurt, lipsindu-se de frumoasele plete. Îşi rad mustăţile 
și arată ca niște spini. Fetele își fac bluzele strimte și și-au scurtat 
rochiile deasupra labei cu o palmă. Iată începutul desfriului. Cînd 
s-a mai pomenit oare să nu hotărască părinţii viitoarea mireasă? 

— Cu tineretul totdeauna au fost și vor fi îndoieli, chiar 
dacă nu-și au rostul, zîmbi vodă. De cînd e lumea, bătrînii au privit 
cu ochiul aspru generația următoare și nu au avut încredere în ea. 
Greșit, foarte greșit, dragă Vintilă! Iată că lumea n-a bătut pasul 
pe loc. lată că lumea s-a urnit mereu spre progres. Ar fi vremea să 
credem mai mult în înțelepciunea fiilor noștri. Cît despre Ieremia, 
să vină cu Didina la mine. Dacă se iubesc, îi va cununa domnul 
Țării Românești. 

Ploaia măruntă se cernea molcom peste orașul adormit. 
Puţinii trecători alunecau ca niște umbre iuți, mistuindu-se pe sub 
porțile întunecoase. Clădirile vechi din Praga parcă se chirciseră 
sub biciuirea ploii. Noaptea se arăta în cumpănă cu zorile. O lumină 
leșioasă pătrundea prin ferestrele vechiului palat Hradcany. Apoi 
se potoli ploaia, dar cerul vineţiu și vintul care se pornise din senin 
prevesteau o zi urîtă. 

Contrar obiceiului, împăratul Rudolf al II-lea se trezi în 
zori. Îl durea stomacul. Nişte tăieturi iuți parcă îi fărimițau res- 
pirația. Cînd nu mai putu să rabde, marele împărat se ridică din 
așternutul călduțţ, văicărindu-se: „Doamne, ce drăcie! Parcă toată 
Praga cu Vltava ei umblă prin stomacul meu. Aseară la cină am 
cam întrecut măsura cu tocana. Și m-am jurat să nu mai mănînc 
tocană. S-o ia naiba, că-mi place! Lumea zice că sînt unsul Dom- 
nului pe pămînt. Dacă e așa, de ce mă doare pîntecul? Mare lucru 
să nu mor pînă la prînz. Afară e urit. Eu aș vrea să fie frumos, dar 
cine mă ascultă? Adică nu mai vreau nimic. Doamne, ce dureri! 
Poimîine ziceam să merg la vînătoare, dar cu stomacul meu prăpă- 
dit și cu vremea asta nu prea sînt semne bune. Poate că ar fi bine 
să-l chem pe medicul italian. Nu, nu e bine! Ăla vine cu tot felul 
de hapuri. Niște blestemăţii care de care mai rele și fără folosinţă. 
Dacă mă fac bine, îl alung. De câte ori îl văd, mă apucă durerile. Au! 
Își dă niște aere de mare știutor, că te apucă ameţeala și greaţa. Ei 
drăcie! Trebuie să fug undeva. După asta s-ar putea să mă liniștesc.” 

Ieși din odaie cît putu mai iute. Cînd reveni, gemu satis- 
făcut: „Parcă mi-e mai bine.” 

Încercă să ațipească, dar crampele se porniră să-l macine 
iar. „Azi am o dimineaţă grea. Vine ambasadorul Franţei. Suita 
care îl însoțește e tot ce poți vedea mai strălucitor. Pușlamaua 
de ambasador a lipsit aproape două luni și mi s-a făcut dor de el. 
Dacă-mi trece stomacul, mă încui cu el în cabinet să-mi spună 
bancuri. De unde naiba află el toate bancurile alea? Pe urmă, le 
ține minte. Eu, draci! Le uit de îndată. Dintre toate, cel mai mult 
mi-a plăcut ăla cu Rudolf și racul. Zicea că l-a învăţat de la un ceh. 
Cehii ăștia n-au nici un Dumnezeu. Dar și austriecii și ungurii fac 
bancuri la adresa mea. Au! Dacă îi prind pe ăia care fac bancuri 
asupra majestăţii noastre, le dau cîte o pungă cu florinţi! Aș! Nu 
mă pot încumeta la asemenea prostie. Într-o săptămînă se apucă 
de bancuri toată populaţia imperiului. Mai bine pun să le tragă o 
mamă de bătaie, ca să nu mai rîdă de împăratul lor. Nu, nici vorbă! 
Ei lucrează cu spiritul, nu cu trupul. Iar spiritul e tot ce are omul 
mai de preţ. Numai un nătîng se supără împotriva lor. Popoarele 
care nu au bancuri sînt sărace cu duhul. Au! Doamne sfinte, pe 
împărat îl doare pîntecul, în vreme ce supușii lui dorm fără griji! 
Ei, uite că am și eu ceva spirit. Cam palid, dar tot mai bine decît 
nimic. Adevărul e că mă simt atras către farsă. Acum doi ani i-am 
propus ambasadorului Franţei să facem o partidă cu ciomegele. 
El nu se pricepe decît la sabie, dar nu s-a încumetat să mă refuze. 
I-am tras o bătaie să mă ţină minte. De cîte ori joc zaruri cu el, mă 
curăță. Cred că e un trișor ordinar, fiindcă un ambasador nu poate 
avea norocul unuia care e unsul Domnului pe pămînt. E o pușlama 
inteligentă, astfel că a înţeles foarte bine de ce l-am altoit cu cio- 
magul. Au! Iar trebuie să fug undeva. După ambasadorul Franței, 
îl voi primi pe cel al Angliei. Un lungan simpatic, dar cam distant. 
În schimb, cînd joc zaruri cu el, totdeauna îmi umplu buzunarele. 
După ce pierde, începe să-mi ceară unele favoruri. Avind în vedere 
că are punga veșnic deschisă, îi satisfac toate cererile. După amba- 
sadorul Angliei, voi primi o solie valahă. Prima solie numeroasă 
ce vine la curtea noastră. Abia aștept să-i văd pe acei oameni de 
la cursul de jos al Dunării. Îmi place să discut cu oamenii simpli, 
172 


CAVALERII 





îmbrăcaţi în piei de oaie, cu piepturile mari și cu braţele puter- 
nice, dar lipsiţi de duh. Cel puţin așa mi-a vorbit despre ei cîndva 
Sigismund Bâthory. Îi voi pofti la petrecerea noastră de astă seară, 
sperînd să-i scot din fire pe curtenii mei pomădaţi ca niște arătări. 
Numai să mă fac bine. Ambasadorul Franţei e însoțit de marii spa- 
dasini ai Apusului, domnii Corot, Bompard și Pierre Jorat. Avem 
cîțiva spadasini buni la Praga. Îi vom încerca împotriva acestor 
domni. Mă tem totuși că nu vor face faţă. Școlile Apusului au dat 
totdeauna mari spadasini. Cine l-ar putea bate pe domnul Corot? 
Cine s-ar putea asemui cu domnul Bompard? Cine ar cuteza să 
ridice sabia împotriva domnului Pierre Jorat? Acești oameni au 
făcut mari demonstraţii la Londra, la Madrid, la Roma, la Veneţia 
și mai știu eu unde. E inteligent Henric al IV-lea, regele Franţei. El 
ne trimite asemenea spadasini pentru a cîştiga simpatia noastră.” 

După un ceas, prin palatul Hradtany se strecurară unele 
șoapte despre piîntecăraia împăratului. Cînd ieșiră din palat, șoap- 
tele se rostogoliră pe deal în jos către Vltava și se transformară în 
vorbe de duh. Apoi, vorbele primiră unele adausuri de fantezie, ast- 
fel că pe la ceasurile nouă, praghezii se opreau în drum cunoscuţi 
sau necunoscuți și porneau pe rîs. Prin cîrciumile dese la număr, 
praghezii ca zurbagii din fire, aplecaţi spre multă veselie, închinară 
o groază de căni cu bere în cinstea pîntecăraiei împăratului. lar 
cînd Rudolf își făcu apariţia în sala tronului, cam tras la față, cu 
cearcăne mari, curtenii își ascunseră zimbetele sub o înfățișare 
plină de compasiune. 

În vreme ce împăratul îi primea pe ambasadori, zece băr- 
baţi își struneau caii peste podul de piatră ce făcea legătură între 
malurile frumosului riu Vltava. Aflat în frunte, Costache Caravană 
exclamă cu sinceră admiraţie: 

— Pe cele trei zgaibe ale Zambilicăi! Cehii ăștia sînt daţi 
naibii! Ia uitaţi, fraților, ce mai curățenie! Iarba de pe malurile 
Vltavei n-are măcar un scaiete. 

Urcară panta domoală spre Hradcany. La prima poartă 
lucrată în fier forjat, cu minunate ornamente, îmbinate frumos în 

zidurile mari ce aveau pe ele două statui de luptători, fură opriţi 
de străji. Cae Indru arătă scrisoarea de trecere obținută cu o zi îna- 
inte de la secretariatul palatului. O droaie de slujitori le luară caii, 
în vreme ce un căpitan îmbrăcat strălucitor în albastru, cu multe 
fireturi galbene, îi conduse spre sala tronului, aflată în stînga por- 
ților. Intrară într-o cămară de trecere, pardosită cu frumoase dale 
de marmură albă. Din loc în loc, străjile, două cîte două, păzeau 
ușile din dreapta și din stinga, șezînd încremenite ca niște statui. 
La capătul ei întîlniră o încăpere uriașă. Grupuri de curteni discu- 
tau în șoaptă. Ușile mari, aurite erau deschise către sala tronului, 
mai îngustă decît încăperea alăturată, cu pardoseala și tavanul 
din lemn aurit. Tonurile calme ale zugrăvelilor, covoarele lipsite 
de culori țipătoare, părțile de lemn și ferestrele mari vopsite cu 
gust dovedeau marea artă a celor ce lucraseră acolo. 

Un bărbat între două vîrste, îmbrăcat fără podoabe, 
anunţă sosirea soliei valahilor. Împăratul ridică privirile, între- 
rupindu-și discuția cu ambasadorul Franţei, dornic să-i vadă pe 
trimișii lui Mihai-vodă. Curtenii la fel de curioși își alintară batis- 
tele subțiri, folosind mișcări grațioase. Aveau prilejul să-i cunoască 
pe învingătorii turcilor în marea luptă de la Călugăreni. Se zvo- 
niseră multe despre valahii de la Dunăre. Unii spuneau că sînt 
păroși, înspăimîntători la chip, voinici dar cu picioarele strimbe, 
cu mîinile mai jos de genunchi, îmbrăcaţi în piei de oaie și lipsiţi 
de darul vorbirii. Alţii, care trecuseră vremelnic prin Ţara Româ- 
nească, vorbeau despre bărbați și femei frumoși la chip, îmbrăcaţi 
în straie minunate, înalți, ageri la mînă și la minte. Dar puţini îi 
credeau, dintr-o pornire firească spre a descoperi lucruri ieșite din 
comun. Dacă la trecerea celor doi ambasadori curtenii făcuseră 
un lung culoar, de data aceasta, conții și contesele, marchizii și 
marchizele, baronii și baronesele, prinții mai mici sau mai mari, 
generalii și dregătorii, mătușile sau nepoatele mai marilor impe- 
riului se călcară grațios pe picioare, se împinseră cu delicate scuze, 
bulucindu-se unii peste alții. Omul de la ușă citi cu voce tare, pe 
hârtia ce o ţinea în palmă cu multă eleganţă: 

— Domnul Cae Indru, prinţ de sînge al valahilor. 

Se auziră hohote discrete. Cae cobori cîteva trepte și 
se opri o clipă, rotindu-și privirile îndrăzneţe prin sală. Hainele 
lui de catifea neagră, bine strînse pe corp, îi scoteau în evidență 
desăvirșirea formelor. Umerii largi, șoldurile înguste, picioarele 
lungi încălțate în cizme din piele subțire, frumuseţea chipului său 
scoase un murmur de admirație. Mîndrele doamne se priviră între 
ele ridicînd sprincenele a uimire. Cae merse cu fruntea sus pînă 
la cîțiva pași de tronul imperial. Acolo își săltă pălăria complet 
neagră, lipsită de obișnuitele pene sau panglici, și execută cel mai 
elegant salut ce se văzuse în ziua aceea la Praga. 

— Gut, gut/scăpă împăratul. Tinere prinţ, admir frumoasa 
îmbrăcăminte a domniei tale dar mă miră lipsa podoabelor care 
le-ar fi adus mai multă strălucire. Sînt oare valahii atît de săraci? 

— Sînt, măria-ta. Minunatele noastre bijuterii le-am 
sacrificat pentru nevoile războaielor. Iar oamenii noștri, adică 
primii apărători ai creștinilor, cei care au pus piepturile la Călu- 
găreni în fața puhoiului turcesc, pentru apărarea Ţării Românești, 
a Transilvaniei, a Ungariei, a Austriei și a curţii de la Praga atît de 
strălucitoare prin bogăţiile ei, nu mai au nimic. 

— Ah! tresări împăratul profund nemulțumit în fața 
îndrăzneţei aluzii. Popoarele din răsărit totdeauna au venit la noi 
cu cereri. Dar și vistieria noastră are o limită, ca și bunăvoința. Ce 
dorește Mihai-vodă de la noi? 

— Nimic, măria-ta, zimbi Cae, uimindu-l cu totul pe 
marele Rudolf. 

— Nimic? 

— Nimic. Noi am venit să oferim nu să cerem, sperînd 
prin aceasta să micșorăm distanța dintre București și Praga. 

Răspunsul neașteptat și aluzia fină la prietenie, scoaseră 
murmure de admiraţie printre curtenii atît de rafinați. Chiar amba- 
sadorii Franţei și Angliei, care îi recunoscură tinărului perfecta 
cunoaștere a limbii nemțești, îl priviră cu interes sporit. Rudolfal 
II-lea se așeză mai bine, risipindu-și mînia de adineauri. 

— Mihai-vodă, domnul Ţării Românești, continuă tînărul 
cu îndrăzneală, mulțumește împăratului pentru slujbele frumoase 
ce s-au făcut la Praga, după victoria noastră de la Călugăreni. Sluj- 
bele, măria-ta, aduc totdeauna desfătarea sufletului, chiar dacă nu 
pot hotări soarta unui război. 

„Ei drăcie! gîndi împăratul. Păcătosul acesta e un mare 
vulpoi. Lucru foarte rar la un tînăr. Ne dojenește cu adincă finețe 
că nu am acordat sprijin imperial în lupta de la Călugăreni. E mai 
vulpoi decît mulți ambasadori cu experiență. Sau poate mă înșel. 
Poate a găsit cîteva fraze frumoase, iar noi îl ridicăm mai sus decît 
merită. S-ar putea totuși să fie dăruit cu haruri mari. Am auzit 
multe lucruri bune despre valahii de la Dunărea de Jos, dar și multe 
mai puţin bune. Totuși, dacă mă socot, trebuie să-i recunosc mari 
merite unui popor care a izbindit în luptele de la Putinei, Șerpă- 
tești, Giurgiu, Hîrșova, Rusciuk, Silistra și altele pe care nu mi le 
amintesc acum. Un popor de nevolnici ar fi pierdut toate bătăliile 
unde intrau cu oșteni puţini în fața puhoaielor. Ei n-au pierdut 
măcar o singură bătălie.” 

Apoi zise: 

— Domnia-ta ai spus că ai venit să oferi. Dar ce poate 
oferi un popor sărac? 

Curtenii, de obicei plictisiţi la astfel de discuții, erau 
numai ochi și urechi, recunoscînd marea agerime de spirit a 
tînărului. 

— Mult mai mult decît vă așteptați, măria-ta. Nu sîntem 
săraci în toate privinţele. 

— Şi ce oferiţi? întrebă împăratul făcînd o gafă dintre 
cele mai mari. 

Cae repară grabnic, alegîndu-se cu o privire de tainică 
mulțumire. 

— Măria-ta! aţi pus la încercare slabele mele mijloace 
de a păstra secretul ce-l aducem la viitoarele tratative. Recunosc 
o meritată pedeapsă pentru îndrăzneala noastră. 

„Pe toţi dracii, îmi place omul acesta!” gîndi împăratul. 

— Domnul Chirilă Zece Cuţite. 

Privirile lui Rudolf și ale curtenilor căutară lacome spre 
ușă, în speranţa că vor descoperi măcar acum ceva cusururi stră- 
lucitoarei solii. Chirilă porni de-a lungul zidului viu. Purta un 
minunat costum albastru, cu haina strinsă pe corpul său atletic 
și pantalonul coborit peste cizme. Ţinuta lui dirză, ușor aplecată 
spre asprime, fața colțuroasă, nu lipsită de frumuseţe, dar mai ales 
eleganța sobră a gesturilor, scoaseră primele exclamații de admi- 
rație. Tînărul se opri în fața tronului și salută cu grație desăvirșită. 

— Domnule! spuse Rudolf, privindu-l cu mult interes. 
Încep să văd în solia valahilor bărbaţi cu însușiri alese. 

— Și cu inima deschisă, completă Chirilă într-o nem- 
țească fără cusur. 

— Sper, zimbi împăratul. Cum vi se par pămînturile 
imperiului nostru? 

— Frumoase. 

— Mai frumoase ca Ţara Românească? 

— Nu, măria-ta. 

Împăratul, obişnuit cu linguşirile, se încruntă uşor, dar 
răspunsul se arătă la înălțime, cînd Chirilă continuă: 

— Oricât ar fi de urît pămîntul unei țări, ceea ce nu e 
cazul cu al nostru, poporul îl iubește ca pe cel mai frumos din 
lume, fiindcă e al lui. În el sînt oasele moșilor și strămoșilor. În el 
e toată truda poporului. În el sînt amărăciunile și bucuriile. Deci, 
nu poate fi un loc mai frumos pe pămînt ca al lui. 

— Domnul Ducu cel Iute. 

Un tînăr nu prea înalt, dar armonios împlinit, cu fața 
dulce, cu o ușoară culoare roz în umerii obrajilor, se opri lingă tron 
și-i ură sănătate împăratului, folosind cu meșteșug nemţeasca 
folosită de vienezi. 

— Medicul valah Costache Caravană. 

Costache, pe care-l stringeau cizmele noi, călcă plin de 
măreție printre șirurile de curteni. Auzise mai de mult despre 
obișnuita pîntecăraie a împăratului și dintr-o pornire vicleană îi 

ceruse lui Indru să-l treacă drept medic pe hîrtia secretariatului. 
Rudolf al II-lea, ce nu scăpase complet de chinurile lui, întrebă 
cu viu interes: 

— Eşti medic, domnule? 

Costache nu o rupea nemţește, astfel că preferă maghiara, 
bine cunoscută la curtea din Praga. 

— Am această plăcere, măria-ta. Dar spre deosebire de 
medicii Apusului, nu lucrez cu hapuri sau tămăduiri îndelungate. 
Un medic bun trebuie să aline degrabă durerile bolnavului, fără 
să-l chinuie cu tot felul de încercări. 

— Magnific! murmură împăratul. Cunoști un tratament 
bun pentru durerile de stomac? 

— Fără îndoială, măria-ta. 

Ceremonia primirilor luă sfîrșit, dintr-o firească grabă a 
celui dintîi om al imperiului. Nobilii curteni se înghesuiră în jurul 
lui Indru, admirîndu-i frumoasa îmbrăcăminte. Chirilă și Ducu 
se bucurară de aceeași admiraţie. 

— Vă îmbrăcați cumva la Paris sau la Londra? se inte- 
resară cîțiva tineri. 

— Nu, domnilor, zimbi Cae. Numai la Brașov. Croitorul 
nostru, domnul Izidor Cipai, se dovedește un meseriaș desăvirșit. 

— Excelent, excelent! fură cuprinși de entuziasm tinerii. 
Vom merge la Braşov. În toată Europa nu am văzut o mai mare 
eleganţă a croielilor. Doar Costache, încăput pe mîna împăratului, 
știu că-l așteaptă cîteva ceasuri grele. Chirilă își roti privirile prin 
sală, avind presimţirea că e privit cu mare insistenţă. Faţa lui păli 
ușor cînd privirile se opriră asupra unei tinere ce ședea lipită de 
colțul unei ferestre. 

— Domnișoară Alberta Teke, sînt fericit și uimit întâl- 
nindu-vă la Praga. 

— Ca și mine, îngînă frumoasa fiică a Transilvaniei, iar 
obrajii ei părură cuprinși de flăcări. 

Trecuseră cinci ani de cînd Alberta îi dărui minunatul ei 

lanţ de aur. Fusese o pornire de dragoste fulgerătoare, ce-i uimise 
pe curtenii aflaţi atunci la balul lui Sigismund. 

— Nu credeam să mă recunoști, continuă ea, prinzînd 
braţul ce i se oferise. 

Chirilă desfăcu haina cu un gest pe care nu și-l putu 
opri. Lanţul Albertei se afla la gâtul său, sub cămașă. Porniră tăcuți. 
Imensa catedrală Sfintul Vit, ce făcea parte din ansamblul măreț 
al palatului era pustie la ceasul acela. Bărbatul atît de calculat, de 
aspru și rece în alte împrejurări își uită prietenii. Se opriră în fața 
altarului. Pașii lor, ce păruseră ţipete lungi pe vechile lespezi de 
piatră, nu se mai auziră. Ședeau încremeniți unul în faţa altuia, 
privindu-se adînc. Liniștea din jur coborise peste ei obositoare 
și grea. Apoi, mîinile lui Chirilă o cuprinseră pe după talie. Ale ei 
zburară spre umerii largi. 

— Ne logodim aici în faţa altarului, murmură el. 

Buzele lor se împreunară cu toată setea adunată în cei 
cinci ani trecuţi peste dorințele înfrinate. leșiră din catedrală cu 
ochii atât de strălucitori, încât curtenii aflați prin apropiere îi pri- 
viră uimiți. 

Împăratul, în loc să se încuie în cabinetul său cu amba- 
sadorul Franței, ședea de taină alături de Costache Caravană. 

„Norocul meu, gîndi grăsunul. Bolnavul totdeauna crede 
în orice.” 

— Care ar fi leacurile domniei-tale? se interesă Rudolf. 

— Aţi auzit de coada șoricelului? 

—Un animal mic și scîrbos grăi împăratul 
cutremurîndu-se. 

— Nu, măria-ta. O iarbă minunată pentru ceai. 

— Crezi că ar trebui să mă lipsesc de minunata mea 
tocană? 

— Ar fi o greșeală de neiertat, spuse cu tupeu grăsunul. 
Trăim o singură dată și nu ne putem lipsi de micile noastre plăceri. 
Medicul ce nu le îngăduie se dovedește slab la minte și la meșteșug. 

— Adevărat, adevărat! străluci de plăcere împăratul. Ești 
un medic mare și înțelept. 

— Așa se spune pe la noi, măria-ta, grăi cu modestie 
Costache. Ce opreliști v-a pus medicul italian? 

— Să renunţ la tocană și la grăsimi. El crede că ficatul 
meu nu le suportă, și nici stomacul. 

— Cît l-aţi ascultat? 

— Mănînc tocană o dată pe lună, se văicări Rudolf. 

— Rău! Va trebui să mîncați de patru ori. Adică în fiecare 
săptămînă o dată. 

— Nu-i prea mult? îl privi acesta cu dragoste. 

— Nu, dacă urmaţi cu strășnicie leacurile mele atît de 
plăcute la gust. 

— Ar fi o minune, domnule Caravană. Ce trebuie să fac? 

— Să beţi ceaiuri, dar nu cele obișnuite. Voi pleca îndată 
pe dealurile din jurul orașului, unde sînt sigur că aflu ceea ce vă 
trebuie. Două ceaiuri dimineața, două după masa de prînz și două 
seara după cină. 

— Asta e tot? 

— Nu! Tocana să nu o mai mincațţi seara, ci la prînz. 
Miere folosiți? 

— Rar. 

— Să luaţi dimineaţa cîte o lingură de miere! 

— Dar e admirabil, dragul meu! exclamă împăratul 
cuprins de bucurie în fața unui tratament atât de ușor și neașteptat. 

„Pe dracu! gîndi Costache. La noi și cei mai prăpădiţi 
oameni știu că ceaiurile taie puterea grăsimilor. Să dea Dumnezeu 
să iasă bine! Altfel, îmi găsesc beleaua cu nătărăul ăsta. Italianul o 
fi știind el multe, dar medicilor le place să se complice fără noimă 
și nu cred o boabă în leacurile folosite de popor. Cel puțin așa îmi 
zicea domnul Zimmermann, felcerul fostului principe Sigismund.” 

— Dacă beau ceaiurile chiar azi, crezi că-mi vor alina 
durerile? 

— Fără greșeală, măria-ta. Parcă le ia cu mîna. 

— Atunci, aleargă, domnule! Aleargă degrabă și caută 
buruienile trebuincioase. Vei fi bine răsplătit. 

„Dacă leacurile lui se dovedesc bune, îl decorez, gîndi 
Rudolf al II-lea. Îi acord Medalia marilor luptători pentru liber- 
tatea creștinilor.” 


S 


În marea sală de bal a palatului Hrad&any, luminile multe 
înfrumusețau înzecit podoabele, chipurile și minunatele veșminte 
ale oaspeţilor. Se aflau acolo cele mai de seamă personalități ale 
celor două curți imperiale din Viena și Praga. Iar alături de acestea, 
germani înalți, blonzi, inteligenți și sobri. Engleji cu fețele simpa- 
tice lungi de un cot și ochii aplecaţi spre ironie. Franțuji sprinteni 
la vorbă și plini de duh. Spanioli oacheși, frumoși și buni de gură. 
Italieni fermecători, gata să rîdă din te miri ce. Unguri bine făcuţi, 
cu privirile îndrăzneţe, focoase. Înalţi monahi trimiși ai Sfîntului 
Scaun. Mari prelați ai mînăstirii Strahov și Praga. Cehi mucaliți, 
sprinteni la glume ca argintul viu. Femei brune sau bălaie, tinere 
sau trecute, agere sau sfioase. Dar sarea și piperul o aduceau în 
acea seară solii valahilor, despre care se vorbea frumos la Praga. 

Împăratul, care la îndemnările lui Costache, băuse după 
prînzul ușor o carafă cu ceai, nu mai avea dureri fie din pricina cea- 
iului, fie dintr-o altă binecuvintată pricină, astfel că seara promitea 
să se dovedească una dintre cele mai încîntătoare. Cu ambasadorul 
Franţei într-o parte și Costache Caravană în alta, Rudolf al II-lea 
își făcu apariția, uimindu-i pe curteni, fiindcă eticheta ar fi impus 
altă companie. Grupurile invitaţilor se risipiră curînd și se așternu 
liniștea plină de respect, datorată marelui suveran. Împăratul se 
așeză cu sprinteneală, iar invitații așteptară cuvintul său. Domnul 
Szanto, un ungur chipeș, ce se dovedi conducător al petrecerilor, 
veni în fața suveranului. 

— Cu ce începem, domnule? se interesă Rudolf bine 
dispus. 

— Cu arta spadasinilor din Franţa, zise domnul Szanto, 
consultindu-și lista nu tocmai scurtă. 

— Cine vor fi adversarii domnilor Corot, Bompard și 
Pierre Jorat? 

— Sire! interveni ambasadorul Franţei, vorbind destul 
de puternic spre a fi auzit în sală. Spadasinii mei m-au anunţat 
că s-ar afla aici niște domni desăvîrșiți în arta scrimei. Atît de 
desăvirșiți încît nu credem să se găsească alții mai buni ca ei în 
tot răsăritul Europei. Numele lor a ajuns de mult la curtea Franţei. 
Regele nostru Henric allV-lea s-a gîndit să-i poftească la Paris. 

— Care e numele acestor domni? tresări împăratul. 

— Părintele Grasa, la a cărui școală a învățat cîndva arta 
scrimei domnul Corot. 

— Excelent! Altul? 

— Ducu cel Iute... 

— Vorbești cumva despre tînărul ce mi-a fost prezentat 
azi dimineață? 

— Întocmai, sire! Ducu cel Iute l-a ucis într-o partidă de 
scrimă pe marele spadasin Roco Perisini, cel care avea o victorie 
asupra domnului Bompard. 

— De necrezut! murmură împăratul. N-am auzit pînă azi 
de tînărul Ducu. E cunoscut la Paris, iar noi nu știm nimic. Există 
oare o școală valahă de spadasini? 

— Asta n-am știre. 

— Mda! Altul? 

— Poate cel mai însemnat dintre ei. E vorba despre dom- 
nul Cae Indru. Are o victorie asupra părintelui Grasa. 

Uimirea împăratului, ca și a curtenilor, depășise toate 
așteptările. Totuși, neîncrederea își făcu loc, chiar dacă în sală se 
aflau invitaţi ce auziseră lucruri uluitoare despre acei tineri. 

— Parcă îmi amintesc ceva, zise Rudolf. Acum cinci ani 
s-a zvonit la curtea noastră că Sigismund Bâthory, fostul principe al 
Transilvaniei, ar fi fost răpit din palatul său de la Alba-Iulia. Parcă 
s-au pomenit atunci niște nume asemănătoare. Sigur că nu am 
182 


CAVALERII 





crezut o astfel de faptă. Cum v-aţi putea închipui să ne răpească 
cineva pe noi din mijlocul atîtor curteni? 

— Și totuși e adevărat, zimbi ambasadorul. Regele nos- 
tru a rîs o zi întreagă. lar vinovaţii acelei răpiri sînt solii valahilor. 

— Ah, ah! se mînie împăratul. Curtea noastră a fost slab 
informată. 

— Nu, sire! grăi destoinicul ambasador. Valahii au mulți 
dușmani. Vorbele de ocară au fost mai numeroase decît cele bune. 
Mulţi dintre cei prezenţi aici și-au închipuit că valahii ar fi niște 
sălbatici, cu altă înfățișare decît noi. Cînd a fost anunțat prințul 
Cae Indru, s-a ris cu dispreţ în sala acesta. Cînd l-au văzut cur- 
tenii, exclamațţiile de admiraţie n-au mai contenit. Dar mulți îi 
cunosc pe valahi. Păcat că acești domni au vorbit puţin. Din cîte 
știu, conducătorii valahilor au făcut greșeala să-și aleagă amba- 
sadori dintre fiii altor țări. Iar aceștia nu au lucrat totdeauna cu 
folos. Mihai-vodă își dovedește marea înțelepciune prin această 
primă solie valahă. Vă închipuiți că un popor de oameni slabi ar fi 
putut izbindi în atîtea lupte cu turcii și tătarii? Inteligența și vite- 
jia lor le-au fost armele de căpetenie. Domnul Cae Indru a cîștigat 
lingă București o bătălie împotriva turcilor, fără să piardă un om. 
Trei mii de turci care veneau din Ungaria Superioară victorioși se 
încuiaseră peste noapte între zidurile unei biserici. Tînărul domn 
s-a strecurat prin vechea canalizare, a ucis toate străjile, a deschis 
porțile fără împotrivire, iar turcii luaţi din somn de topoarele vala- 
hilor au căzut pînă la unul. Domnul Barton, ambasadorul Angliei 
la Constantinopol, ne-a povestit toate acestea. Cu ani în urmă, 
tătarii se întorceau cu patru mii de prizonieri din imperiul vos- 
tru. La locul numit Putinei, domnii Costache, Cae, Chirilă, Ducu și 
Grasa au spart peste noapte cercul de străji ale nogailor, iar lupta, 
ce se anunţa grea în zori, s-a transformat într-un măcel de noapte. 
Oștile valahilor, trecute prin cercul de străji, au tăiat cîteva mii de 
tătari. Prizonierii le-au mulțumit în genunchi învingătorilor. Ase- 
menea fapte le știe Barton mai bine. El l-a uimit pe regele nostru 
cu povestirea isprăvilor de necrezut. 

Liniștea sălii era atît de adîncă, încît vorbele ambasado- 
rului se auziră pînă pe coridor. 

— Da, da! murmură împăratul. lată că nouă ne-au fost 
altfel înfățișate lucrurile. Trimisul nostru la București, ragusanul 
Aloisiu Radibrati, nu ne-a vorbit despre asemenea lucrări frumoase, 
fără a aduce merite principelui Transilvaniei. Domnule Szanto, 
poftește-i pe tinerii spadasini! 

Corot, Bompard și Pierre Jorat îl salutară pe Rudolf, apoi 
asistența, cu desăvirșită grație. Aplauzele pentru ei nu conteniră 
multă vreme. Cine nu auzise oare despre faima acelor franţuji ce 
nu cunoscuseră înfringerea în zecile de partide disputate la cur- 
țile Europei? 

— Vom avea o seară grea, șopti părintele Grasa. Corot, 
Bompard și Jorat sînt adevărate minuni ale școlilor de scrimă din 
Apus. Sper să lucraţi în fața lor cu toată arta voastră. 

Cae și Ducu îl urmară pe iezuit. 

— Aţi vrea să ne arătaţi măiestria voastră în fața acestor 
domni? întrebă împăratul. 

— Ne simţim onoraţi, măria-ta, răspunse Cae. 

Salutară la fel de elegant. Aplauzele nu fură mai puţin 
puternice. 

— Vrei să împerechezi adversarii? se întoarse Rudolf 
spre ambasador. 

— E o mare cinste, zimbi acesta. Și sper să nu greșesc, așa 
cum nădăjduiesc să vedem în această seară încrucișări de sabie 
care să ne încînte. Cred că domnul Corot ar putea intra alături de 
părintele Grasa. 

Cei doi spadasini ieșiră într-un cerc larg, format din tru- 
purile oaspeților. Curtenii din spate, mai puțin norocoși, se urcară 
pe scaune, dornici să nu le scape nimic. 

— Domnilor! spuse Corot cu adînca politeţe caracte- 
ristică neamului său. Cîndva, am învăţat să țin sabia în mînă la 
școala distinsului părinte. Mulţi nu-l cunosc, fiindcă atunci purta 

un ilustru nume de marchiz pe care nu am dreptul să-l pomenesc 
atîta timp cît valorosul meu adversar nu o dorește. 

Slujitorii aduseră săbii cu virfurile boante și lamele neas- 
cuțite. Cei doi adversari de salutară. Corot era înalt, suplu, cu o 
mustață mică ușor săltată la capete. Sabia se arcuia sprintenă în 
mîna lui. Schimbară, cîteva lovituri ușoare, de studiu. Corot se 
dovedea ager. Grasa mai lent, dar acuratețea lucrului său arăta 
înalte cunoștințe. Mai virstnic, iezuitul știa că numai unele șiret- 
licuri îl vor sprijini în faţa acelui drac împielițat. De două ori se 
arătă descumpănit, așteptind să-l prindă în cursă pe tînăr. De două 
ori, Corot nu se abătu de la știința sa, mirosind pericolul. Era un 
spectacol de rară măiestrie. Exclamațiile din sală ale bunilor cunos- 
cători însoțeau fiecare asalt. O paradă-ripostă a lui Corot stirni 
încîntarea. Un șir de lovituri laterale ale lui Grasa, date cu aceeași 
repeziciune și precizie, se dovediră greu de parat. 

— Încântătoare sînt loviturile voastre, părinte Grasa! 
zimbi Corot. 

— Dar nu atît de sprintene ca ale marelui meu adversar, 
îi întoarse iezuitul frumosul compliment. 

Săbiile lucrară o vreme aproape împletite. Corot se des- 
prinse brusc și fandă larg. lezuitul rise. 

— M-aţi atins, domnule Corot. 

— A fost o simplă întîmplare, zise acesta cu modestie. 

Broboane mari de transpiraţie se arătară pe fruntea înaltă 
a părintelui. Săbiile lucrară aprig la înălțimea pieptului. Cea a lui 
Grasa cobori ca o scînteie sub garda adversă, în direcția stomacului. 

— A fost rîndul vostru să mă loviți, grăi Corot cu admi- 
rație și uimire. Vă mulțumesc, domnule! E prima oară cînd termin 
o luptă nedecisă. 

Cei doi își strînseră mîinile. Sala respiră adînc. 

— Ah, mon Dieu! exclamă ambasadorul Franţei. Păcat 
că i-a lipsit regelui nostru un asemenea spectacol. Domnul Grasa 
și Corot s-au dovedit de forțe egale. 

— Continuăm întrecerile sau deschidem balul? întrebă 
Rudolf, mai puţin cunoscător în ale scrimei. 

— Continuăm, măria-ta! fu unanimul răspuns al sălii. 

— Propun să-și arate măiestria domnii Bompard și Ducu 
cel Iute, zise ambasadorul. 

Bompard, originar din Bretania, provincie a Franței unde 
oamenii erau renumiți pentru încăpăținarea și tenacitatea lor, 
își privi adversarul cu ochiul fin al cunoscătorului. De la primele 
asalturi simţi că valahul din față e unul dintre cei mai valoroși 
spadasini întîlniți de el pînă atunci. Faţa i se lumină de plăcere. 
Arta bretonului nu se arătă în lovituri frumoase, ci în tenacitatea cu 
care purta aceleași asalturi, mereu repetate pină la refuz, așteptînd 
cea mai mică greșeală a adversarului. Spre deosebire de el, Ducu 
lucra fulgerător, totdeauna unde te așteptai mai puţin. Erau atât 
de sprintene și de neașteptate loviturile lui, încît marele Bompard 
le urmărea cu greutate. Datorită acelor două stiluri atât de diferite, 
asalturile nu erau suficient de spectaculoase, dar curtenii urmă- 
reau cu sufletul la gură cînd tenacitatea, cînd sprinteneala. Sabia 
din mîna bretonului părea o sculă ce lovește neîntrerupt în ace- 
lași zid, măcinîndu-i rezistența. Cea a lui Ducu, o viperă ce mușcă 
ici-colo, total neașteptat, întrerupiînd adesea migăloasa lucrarea 
a domnului Bompard. Totuși, rar se întimplau lovituri clare. Apoi 
se petrecu ceva uluitor. Atunci cînd mulți crezură epuizată rezis- 
tența valahului, acesta porni un adevărat dans drăcesc în jurul lui 
Bompard. Luat prin surprindere, bretonul renunţă la eficacitatea 
loviturilor repetate, atît de dragi lui, prinzindu-se copilărește în 
metoda de lucru a tînărului valah. Făcu salturi năprasnice, dar 
își ieși din ritm. 

„Acum e al nostru, gîndi Grasa.” 

„Ce greșeală imensă! oftă Pierre Jorat! Dacă domnul Ducu 
știe să profite, s-a zis cu Bompard.” 

De trei ori la rînd sabia lui Ducu își propti fierul pe gâtul 
bretonului. De trei ori la rînd, cunoscătorii din sală săriră în sus. 


186 


CAVALERII 





— Sînteți mai bun, domnule! Tot ce am văzut mai bun, 
se înclină bretonul cu franchețe deosebită. Am pierdut, dar sînt în 
cîştig. Am învăţat de la voi secretul acestor năprasnice lovituri la gât. 

— Nu regret că le-am dezvăluit, zimbi Ducu. Fără ele, 
sorții de izbindă ar fi fost de partea voastră. 

— Îi voi povesti regelui, grăi ambasadorul entuziasmat. 
Cele trei lovituri ale domnului Ducu sînt de neuitat. Vulpoiul de 
Bompard nu a putu evita măcar una. Va trebui să plec la Paris chiar 
săptămîna viitoare. Regele nu mi-ar ierta niciodată greșeala de a 
nu-i povesti despre aceste lovituri. 

Se întoarse către Ducu și zise: 

— Școala de scrimă a valahilor e mare, domnule! Și să 
știți că o spune un cunoscător. 

— Dar nu avem o astfel de școală, răspunse tînărul cu 
modestie. 

— Glumiţi! 

— Nu mi-aș îngădui. 

— Atunci sînteți o minune! grăi ambasadorul uluit. 

— Asta, da! interveni Cae. Ducu e una dintre multele 
minuni ale neamului nostru. 

— Așa e! Acum văd limpede. Acum înțeleg cum a fost 
posibil să-i bateţi pe turci. Aţi mai rămas domnia-voastră și marele 
nostru Pierre Jorat, conte de R€. V-am lăsat la urmă prin simplă 
impresie. Sper să fie un spectacol grandios. 

Apoi gîndi: „Sper să te învingă. Altfel, regele Franţei va 
fi mînios multă vreme.” 

Cei doi tineri se salutară cu săbiile. Erau frumoși amîn- 
doi și cam de aceeași statură. 

— Dacă va fi să pierd, să nu uitaţi, domnule, că mi-aţi 
cîștigat inima de cum v-am văzut! se înclină Pierre Jorat. 

— Dacă va fi să pierd, zimbi Cae fermecător, să nu uitaţi 
domnule, că voi purta pentru voi cele mai bune gînduri! 

Porniră să lucreze ușor, cu lovituri largi și clare. Era o peri- 
oadă de tatonare. Asalturile nu aveau iuțeală, ci mai mult precizie. 

Iar eleganța lor se arăta desăvirșită. Jorat forță ritmul prea încet. 
Sabia lui se abătea îndrăcită cînd lateral, cînd prin împunsături 
directe. Cae para calm, fără să dea un singur pas îndărăt. Mișcă- 
rile lui erau moi, alunecoase, parcă prea încete. Dar spectacolul se 
dovedea unic. În fiecare clipă, curtenii și împăratul, care prinsese 
poftă de scrimă, se așteptau ca valahul atît de încet în mișcări să fie 
atins. În fiecare clipă se auzeau cînd exclamaţii, cînd îndemnuri. 

— Lucraţi cu mare eleganță și precizie, remarcă Jorat. 
Mulţi nătărăi cred că sînteţi încet în mișcări și se miră că nu aţi 
fost atins pînă acum. Chiar eu am fost uimit la început, cînd mi-ați 
părut o pradă ușoară. Domnia-voastră nu numai că vedeți lovitura, 
dar o intuiți și pe cea următoare. Am dat împotriva voastră unele 
asalturi ce nu au putut să fie parate de spadasini cu frumos renume. 

— lar mie nu mi-aţi lăsat timp să încerc un atac, îl între- 
rupse Cae. 

— Ah, sînteţi un om fermecător! se înveseli contele. Ară- 
tați-mi, domnule, ceva din măiestria loviturilor voastre! Pînă acum 
doar v-aţi apărat, ce-i drept, cu mare artă. Să le oferim acestor domni 
o sărbătoare a scrimei. 

Cae rise. Ochii lui micșorați peste măsură păreau două 
luminiţe tainice. De cîteva ori abătuse sabia lui Jorat doar la cîteva 
degete de pieptul său. Curtenii erau în delir, chiar dacă simţiseră 
că franţuzul va câștiga pînă la urmă. Jorat fandă lung, încercînd 
să-l descumpănească pe valah. În sală se auziră strigăte mari. 
Înfuriat de neputinţă, își purtă sabia ce șuieră năprasnic prin aer 
către lovituri laterale, de la care porneau de obicei cele mai multe 
șiretlicuri. Apoi se rupse brusc din lucrare și-și strecură sabia sub 
garda lui Indru. Dar o lovitură teribilă, venită dintr-o parte, aruncă 
arma lui Jorat cât colo. 

— Luaţi-o, conte! zise Cae abia auzit. A fost o clipă de 
neatenție a marelui meu adversar. 

— Nu, domnule! răspunse Jorat cu fața răvășită. Nicio- 
dată nu m-am aplecat după sabie, fiindcă nimeni nu mi-a smuls-o 
din mînă. Deci, după cum vedeţi, nu sînt obișnuit să mă aplec. 

Sinteţi cel mai desăvirșit spadasin pe care l-am întîlnit pînă azi. 
Cu mult mai bun decît mine. Aţi învins, domnule. Mînia și dezamă- 
girea mea sînt cumplite, dar cinstea mă obligă la mare admiraţie. 

În sală se aşternu o liniște de moarte. Totul se petrecuse 
atît de fulgerător încît uimirea încă nu se risipise. 

„Dezastru! gîndi ambasadorul înmărmurit. Henric al 
Franţei ne-ar fi iertat pierderea unui război, dar pentru asta nu-l 
vom putea îmbuna prea curînd. Sincer, să fiu, n-am crezut nici eu 
decît pe jumătate în desăvirșirea acestor valahi.” 

— Mai încercaţi o dată! strigă Rudolf al II-lea aprins de 
admiraţie. 

— De prisos! zimbi trist domnul Jorat, conte de RE. Omul 
acesta nu poate fi învins. Poate va veni o zi cînd va cunoaște și el 
amărăciunea înfrîngerii, dar nu cred să fie curînd. 

— A fost maenific, spuse Rudolf. N-am bănuit să ajung 
un pasionat al scrimei, chiar dacă lupta cu sabia se dovedește mai 
puțin măreață decit cea cu ciomegele. 

Auzind asemenea vorbe, ambasadorul își reținu cu greu 
o strimbătură, dar împăratul nu-l privi și continuă: 

— Ciomagul oferă mai mult decît sabia. La sabie e destul 
să fii iscusit. În lupta cu ciomagul, pe lingă agerime ai nevoie de o 
mare forță a braţelor și a întregului corp. Ah! Mi-ar fi plăcut să-ți 
arăt o luptă cu ciomege. 

— Mi-aţi arătat una acum doi ani, răspunse ambasado- 
rul. Sînt mulțumit cu atît. 

Fu rîndul împăratului să-și rețină un zîmbet, amintin- 
du-și de chelfăneala pe care i-o trăsese franțuzului. 

— Măria-ta! interveni Costache. În solia noastră avem 
trei luptători cu astfel de scule. Dacă doriți o demonstraţie... 

— Dacă dorim?! îl întrerupse împăratul. Dorim, dom- 
nule! Sigur că dorim! 

Tufănel, Toroipan și Gălușcă, aflați undeva în fundul încă- 
perii, porniră prin culoarul strimt de trupuri vii, neînțelegînd să-și 
lase unul altuia întîietate. Coatele lor aprige loviră ca niște berbeci 

în coatele curioșilor musafiri. Mergeau în același pas, făloși peste 
măsură. În faţa lui Rudolf îşi ridicară pălăriile atât de brusc încât 
își simţiră trosniturile oaselor. 

Slujitorii aduseră degrabă ciomege din sala de arme a 
împăratului. 

— Bă, Tufănele! întrebă Gălușcă prinzînd lemnul de corn 
în mîinile lui zdravene. O facem pă adevăratelea? 

— Nu mă cheamă Tufănel, nărodule! Eu sînt domnul 
Tufan. 

Apoi se întoarse către Toroipan. 

— Salută-mă, blegule! 

— Bă! i-o întoarse Toroipan mînios. Vrei să-ți zic ceva 
de familie? Bleg e tac-tul 

— Ce zic, ce zic? se interesă împăratul. 

— Schimbă între ei saluturi de politeţe, răspunse Cos- 
tache în ungurește. 

O parte dintre spectatorii ocazionali coborîră de pe sca- 
une arătiînd dispreţ unei astfel de lupte. Dar exclamaţiile celor 
din față îi readuseră pe locurile lor. Tufănel se încumetase a lupta 
în același timp cu cei doi foști manglitori din piața Zece Mese. 
Toroipan lovi din toate puterile spre căpățina tînărului. Tăria ei 
ar fi putut ucide un bou. Curtenii din faţă închiseră ochii. Tufănel 
săltă ciomagul deasupra capului și făcu un pas înainte evitind forța 
loviturii. Gălușcă, mai șiret decît tovarășul său, atacă la picioare. 
Dar Tufănel sări sprinten în sus. Descumpănit, Gălușcă pică de-a 
bușilea. Împăratul se ridicase înmărmurit. Cunoștea bine lupta 
cu bita și se zvonea chiar că nu ar avea adversari printre curtenii 
celor două orașe de reședință, Viena și Praga. Toroipan duse cio- 
magul fulgerător îndărăt și căută o lovitură de împungere. Altul 
ar fi încercat să pareze cu o laterală scurtă, însă istețul tînăr găsi 
o cale mai bună. Sări într-o parte, iar bietul Toroipan își propti 
virful ciomagului în zidul sălii. Gălușcă îl încolți de aproape cu 
sprintene lovituri la înălțimea capului, dar iuțeala deplasărilor 
lui Tufănel îl descumpăni. Apoi, o scurtă lovitură de împungere 

în stomac îl năuci pe bietul Gălușcă. În sală nu aplaudă nimeni 
fiindcă nu era timp. Într-adevăr, lupta cu ciomegele era spectacu- 
loasă. Agerimea întregului corp lua parte la ea. Toroipan lucra cu 
lovituri grele. Zgomotul ciomegelor împreunate sălbatec trecea 
ca un fior prin încăpere. Din nou lovi Toroipan lateral din toate 
puterile. Era o lovitură nimicitoare, la înălțimea pieptului. Din 
nou Tufănel nu acceptă să o primească în bita sa și se lăsă pe 
vine fulgerător. Toroipan, căzu cît colo, iar bita îi fugi într-o parte. 
Mai sprinten, Tufănel puse piciorul pe ea și-i arse adversarului 
o straşnică lovitură peste fund. În sală se porniră hohote de ris. 
Ambasadorul Franţei se bătu cu mîinile pe burtă din cauza rîsului, 
uitînd necazul de adineauri. Falnica și niţel trecuta contesă Lisse 
von Bad, fostă cîndva o mare frumuseţe a curții din Viena, îl privi 
pe oacheșul Tufănel ca pe un zeu. 

— Ah, ah! murmură ea. Noi blondele știm să prețuim 
cum se cuvine un hercule brun. 

— Aţi spus ceva? întrebă Sile Adormitul în ungurește. 
Vorbiți ungurește? 

O auzise aproape de urechea lui și crezuse o clipă că 
interesanta femeie caută vorbă cu el. 

— Vorbesc, domnule, rise contesa. Tînărul vostru prieten 
e un adevărat bărbat. 

— Care dintre ei, doamnă? se dezumflă Sile. 

— Ah, dar nu e decît unul! Cel înalt, care a isprăvit lupta 
în picioare. 

„Pe cele șapte intrări ale iadului! se miră Sile. Nărodul 
de Tufănel are preţ mai bun ca noi.” 

— Aș dori să mi-l prezentaţi! porunci fermecător Lisse 
von Bad. 

„Ţi-l prezint, dă-l dracului!” se amări Adormitu în sinea 
lui. 

— Grozav! murmură împăratul. Acești domni nu știu de 
glumă. Fiecare lovitură ar fi putut aduce o rănire gravă. 

Apoi gîndi: „Îi decorez cu Crucea Bunilor Creștini.” 

— Măria-ta! îl întrerupse Costache din gindurile lui. 
Se află printre noi doi tineri ce-și curăță dușmanii la douăzeci și 
cinci de pași, prin aruncarea cuţitelor. Pînă acum nu i-am văzut 
să greșească o ţintă. 

— Ce vorbești? grăi împăratul. La Viena se află un aruncă- 
tor ce poate nimeri o țintă la cinci-șase pași. Dar asemenea distanță 
nu poate prii nimănui. 

— Încercăm, măria-ta? 

— Încercăm. 

Cae și Chirilă veniră în fața împăratului. Sile avusese grijă 
să le aducă faimoasele cuțite. Cei doi tineri își încinseră briîiele. 

— Ce țintă doriți? întrebă împăratul. 

— Două lumînări aprinse. 

— Iar distanța? 

— Cincisprezece pași, măria-ta. 

— Nu e prea mult? Lumâînările nu au grosimea unui om. 

— Nu, răspunse Cae. Am vrea însă ca cele două lumînări 
să fie în mișcare. 

— Jesus Maria! murmură împăratul Ar fi o minune să 
le loviți. 

Costache și Ducu luară două sfeșnice, numărară pașii 
ceruți și porniră cu sfeșnicele ridicate deasupra capetelor. Curte- 
nii își opriră respirația. Miîinile celor doi aruncători lucrară iute. 
Două fulgere albicioase loviră lumânările. Locul aplauzelor îl luară 
exclamaţiile. Fiecare dintre cei prezenţi își imagină ce pot face 
niște cuțite la vreme de război în mîinile lui Cae și Chirilă. 

Tirziu după miezul nopții, Lisse von Bad și domnul Tufă- 
nel-fiul intrau la braţ în impunătoarea casă a familiei von Bad. 
Slujitorii mulți roiră în jurul lor, obișnuiți cu gusturile doamnei, 
care pescuia din vreme în vreme cîte un tînăr, avînd în vedere virsta 
înaintată a domnului conte von Bad. Trecută cu puţin peste trei- 
zeci de primăveri, după spusele ei, și cu mult peste patruzeci după 
spusele altora, contesa Lisse nu arăta rău. Chiar dacă se îngrășase 
niţel, graţia piciorului frumos nu scăzuse, iar faţa ajutată de multe 

îngrijiri arăta așa cum și-ar fi dorit-o multe femei tinere ce nu 
puneau preţ, din neștiință, pe ajutorarea tenului. După plecarea 
slujitorilor, mîinile îndemînatice ale doamnei deschiseră elegan- 
tul veston al valahului. Rămas în cămașa strălucitor de albă, ce-i 
scotea în evidenţă fața oacheșă, Tufănel nu se gîndi nici o clipă că 
e frumos ca un Adonis. Că în familia lui, el și Didina furaseră de 
la natură tot ce avusese ea mai bun. 

Contesa lipsi o vreme. Tufănel, ce fusese îmbiat către o 
sticlă acoperită cu șervețel alb și pahare strălucitoare, apucă sti- 
cla, trase o dușcă mare și nu-i plăcu. Avea ceva tărie băutura, dar 
dulceaţa ei îl scîrbi. Văzu o mobilă cu picioare multe și sticle mici, 
de toate felurile. Le încercă pe rînd strimbîndu-se în fel și chip. Se 
aflau în ele dresurile și parfumurile contesei. 

„Astea ar merge, gîndi el. Dar miroase de te trăsnește.” 

Lisse von Bad apăru curînd îmbrăcată cu niște finețuri 
care-l uluiră pe tînăr. Veni aproape de el, apoi fugi după o sofa. 
Tufănel porni să o prindă. Sprintena doamnă ocoli o masă, rizin- 
du-i în față. Vru să o încolțească dintr-o parte, dar se împiedică în 
Covor și veni în nas. 

— Fă, cucoană! zise răstit. Pe mine să mă slăbești cu 
alergătura! 

— Ah, ah! ce spune frumosul meu Adonis? rîse Lissevon 
Bad. 

Cînd se lumină de ziuă, Tufănel se ridică în capul oaselor 
și privi mai atent prin odaia mare cît un pogon. Bogăția nimicurilor, 
argintăria ce-i lua ochii, bijuteriile și alte drăcii îl uluiră. 

„Dă Doamne să nu cad în ispită! se rugă Tufănel. Dacă-i 
manglesc acareturile ăsteia, mă usucă domnul Cae.” 

— Auzi, fă? zise trezind-o pe somnoroasa contesă. Ce-ar 
fi să-l abţiguiești pă mandea cu lănțișoru ăsta? 

Contesa nu pricepu chiar de la început. Apoi rise. 

— Aaa... suvenir... la, dragul meu Adonis! 

Înţelegind gestul, Tufănel nu se lăsă poftit de două ori. 
Puse mîna pe un splendid colier și-l strecură la gât neîndemâînatec. 

Frumoasele mîini ale Lissei von Bad împreunară cele două capete 
ale colierului. 

— Vii și în seara asta? întrebă ea prin gesturi. 

— Vin, fă, dacă mai pici la zar cu ceva aurăraie. 

Lisse von Bad rise dezvelindu-și dinții mărunți, uimitor 
de albi. 


VA 


A doua zi după prînz se desfășură ceremonia tratati- 
velor. Eticheta nu-i impunea împăratului să asiste la asemenea 
lucrări plicticoase, dar el nu lipsi, curios a afla mai devreme ce putea 
să-i ofere imperiului micul popor al Ţării Românești. Nici frații 
împăratului, arhiducii Maximilian și Matthias, nu erau obligaţi la 
asemenea discuţii decît în cazul participării lui Rudolf. Cele două 
părți se aflau față-n față. De o parte împăratul, arhiducii, vestitul 
negociator Pezzen și alți înalți dregători. De cealaltă parte, Cae, 
Chirilă, Costache și Ducu. Împăratul se așeză. Ceilalţi rămaseră 
în picioare păstrînd rigorile etichetei. 

— Măria-ta! grăi Cae. Domnul Ţării Românești vă trimite 
prin noi cîteva daruri neînsemnate, dimpreună cu cele mai bune 
gînduri adresate marelui conducător al creștinilor din răsăritul 
Europei. 

Frazele lui semănau a aroganță, dar tînărul nu renunțase 
la ele, fiind convins că e necesar să-și șocheze partenerii chiar de 
la început. 

„Sint grozav de mîndri, gîndi Rudolf. N-au venit la noi cu 
vorbe de umilință, așa cum li se cade popoarelor mici. Din frazele 
lui deduc fără greșeală că-l consideră pe Mihai-vodă egalul nostru.” 

După cele petrecute cu o zi înainte, împăratul se arăta 
binevoitor. În schimb, pe feţele celorlalţi se așternu uluiala. Iar arhi- 
ducele Maximilian, fire mai puțin conciliabilă, ripostă cu asprime: 

— Alte cuvinte așteptam de la solia voastră. 

— Aţi fi cîștigat ceva de pe urma lor? se arătă mirat Cae. 

— Am fi cîștigat, domnule. Am fi cîștigat respectul pe 
care îl datorați imperiului. 

Istețul diplomat Pezzen își mîngâie faţa, atent la disputa 
dintre arhiduce și valah. Atmosfera pornise încărcată chiar de la 
început. În asemenea situație, tratativele nu se vor desfășura favo- 
rabile trimișilor lui Mihai-vodă. Cu o zi înainte îl uimise istețimea 
tinărului conducător al soliei. Azi, se dovedea un slab negocia- 
tor. Sau, poate, deosebit de dibaci. Îşi propuse deci să analizeze 
cu atenţie fiecare frază a valahului. Totuși îl mirară cuvintele lui 
Cae. Chiar soliile țărilor mari se prezentau la curtea imperială cu 
umilință și lingușiri. Or, omul acesta se abătuse total de la acele 
reguli nescrise, dar practicate pe scară largă. 

— Măria-ta! îi răspunse Cae arhiducelui Maximilian. 
Aș dori ca tratativele noastre să pornească chiar de la început pe 
o linie limpede. Noi nu am venit la Praga să cerem, ci să oferim. 
Sint puţine popoare mici care ar fi în stare să ofere ceva marelui 
imperiu. Am venit aici cu toată dragostea noastră de buni creș- 
tini. Sîntem trimișii singurului popor de la marginea Balcanilor 
sau din Balcani ce și-a dobîndit libertatea cu forțele lui. Prin vic- 
toriile dobindite împotriva turcilor și tătarilor, sîntem singurul 
popor care i-am oferit împăratului o vreme de liniște la granițele 
marelui imperiu. Privind astfel lucrurile, se pare că frumoasa curte 
din Praga datorează mult Țării Românești. Iar Ţara Românească, 
nimic marelui imperiu. lată deci că noi nu venim aici cu lingușiri 
ci cu fapte. Or, faptele totdeauna au fost mai de preţ decît vorbele 
meșteșugite. 

Pezzen se scărpină după ureche gînditor. Vorbele vala- 
hului puneau într-o lumină nouă tratativele lor. 

— Așa e, dragul meu Maximilian! interveni împăratul. 
Dacă valahii pierdeau la Călugăreni, am fi avut mari greutăți cu 
Sinan-pașa la granița de sud a imperiului. 

— Dar nu valahii au cîștigat bătălia de la Călugăreni, ci 
fostul principe Sigismund, zise arhiducele cu răutate slab ascunsă. 

— Te supăr, frate, se amestecă arhiducele Matthias. Cînd 
se desfășurau luptele de la Călugăreni, mă aflam la Alba-Iulia, ca 
invitat al lui Sigismund. Fostul principe al Transilvaniei dădea 
atunci niște ospeţe grandioase în cinstea rudei noastre Maria-Cris- 
tina. Iar cei două mii și ceva de oșteni ai Transilvaniei luptau la 
Călugăreni sub comanda lui Mihai-vodă, alături de șaptesprezece 
mii de valahi din Ţara Românească. 

— Poate! se îmbună Maximilian. Se vorbește totuși cam 
prea mult despre acea victorie a valahilor. 

— Şi se va mai vorbi, măria-ta, chiar peste o mie de ani, 
interveni aspru Chirilă. Imperiul vostru nu era pregătit atunci 
să înfrunte o sută optzeci de mii de turci. Așa că, vedeți domnii- 
le-voastre cît datorați Ţării Românești. 

— Așteptăm ofertele voastre! îl întrerupse împăratul 
nerăbdător. 

— Măria-ta! grăi Cae. Apusul e amenințat de turci și de 
tătari. Mihai-vodă a dovedit că e singurul om ce-i poate opri. 

— Cu ce? se amestecă fin marele Pezzen. 

— Cu armele. 

Pezzen zimbi. 

— Cu care arme? Cu care oștiri? Domnul Ţării Românești 
nu mai are oștiri. 

— Domnule Pezzen! zimbi Cae la rîndul său, convenin- 
du-i făgașul pe care intrase discuția. Acum cîțiva ani, Mihai-vodă 
avea două mii cinci sute de oșteni. Cu acești oșteni a scos ţara de 
sub turci și i-a aruncat mult peste Dunăre. Acum are șase mii. 

Maximilan rîse ca la o glumă bună. 

— Șase mii de oameni împotriva imperiului turcesc? 
Glumești, domnule! 

Cae continuă să zimbească. Numai ochii lui subțiați peste 
măsură îi arătau încordarea. 

— Măria-ta, mi-aș îngădui să repet cuvintele marelui 
emir Ibrahim, folosite în fața noastră acum cinci ani: „Cu două mii 
cinci sute de oșteni vă ridicați împotriva imperiului turcesc? Dar 

sînteți nebuni, domnilor!” Victoriile ce au urmat ne-au adeverit 
spusele emirului. E drept că avem azi numai șase mii de oșteni. 
E drept că Mihai-vodă și-a risipit armata din lipsă de aur. Dar e 
tot atît de drept că ne descurcăm fără a cerși ajutoare străine. Am 
venit la Praga să-i oferim împăratului două lucruri de preț. 

Pezzen ciuli urechile. 

— Întâi, îi oferim împăratului liniștea în Transilvania, 
fiindcă principatul i-a adus multe greutăți și nesiguranţă. 

— Ne-ar fi plăcut să oferiţi ce-i al vostru! ripostă Pezzen. 

— Asta și facem. Transilvania e a valahilor. Mihai-vodă 
o va cuceri în numele împăratului Rudolf. 

Fu un moment de stupoare. 

— Să nu ne pripim! grăi Pezzen calm. Transilvania are 
un principe nou ce ne-a cerut să-l recunoaștem și o vom face. 

— Şi turcii se grăbesc să-i acorde firman, domnule Pez- 
zen. lar cînd se grăbesc turcii, există totdeauna unele motive 
puternice. 

— Credeţi o trădare a creștinilor din partea lui Andrei 
Bâthory? 

— Nu credem. Sîntem siguri. Avem dovezi. Iată o scri- 
soare a principelui către Poarta Otomană. 

Pezzen îi verifică pecetea princiară. Apoi o studie înde- 
lung, în vreme ce ridurile de pe față i se accentuară a îngrijorare. 

— Asta aduce a trădare, grăi după un timp. 

— Fără tăgadă, domnule Pezzen. Dar să zicem că n-am 
avea această scrisoare, ci una de legătură cu polonii. Zamoyski, 
marele hatman polon, a strîns oaste lingă Zim și așteaptă un semn 
al principelui Andrei, pentru a cobori cu ea la Dunăre. Andrei joacă 
pe două fronturi. Dacă turcii nu-i vor satisface pretenţiile în schim- 
bul închinării, va apela la poloni. 

„Nu pe două fronturi joacă Bâthory, ci pe trei, gîndi 
îngrijorat Pezzen. El ne-a cerut să-l recunoaștem principe al Tran- 
silvaniei și să-i acordăm sprijin împotriva turcilor și polonilor.” 

— Nu aveți oști să cuceriți Transilvania, observă 
împăratul. 

— Și nici nu cerem, interveni Ducu. 

„Sînt daţi naibii! gîndi Rudolf. Dacă n-ar fi cîștigat atîtea 
bătălii, i-aș fi considerat niște fanfaroni.” 

— Care ar fi a doua ofertă? întrebă Pezzen. 

— A doua ofertă, zise Cae, merită toată atenţia. Prin 
cucerirea Transilvaniei vom dejuca planurile lui Zamoyski, iar 
Mihai-vodă, ajungind mai puternic decît e azi, va stăvili orice 
încercare a turcilor spre Apus. 

„Ah, ah! se minună Pezzen în sinea lui. Valahii aceștia 
știu să ceară oferind. Abia acum mă dumiresc. De cînd e lumea 
oamenii ascultă cu mare atenţie cînd le oferi, lepădîndu-se grabnic 
atunci cînd le ceri. Domnul Indru se dovedește mare dibaci ști- 
ind acest lucru. E prima oară cînd întîlnesc un sol atît de rafinat. 
Iar eu sînt un măgar bătrîn, care învaţă de la tînărul valah. Iată 
o orientare diplomatică mult mai eficace decît vechile lingușeli. 
Voi folosi în viitor și eu această nouă strategie diplomatică. Să 
ceri mult și dibaci, sub masca ofertelor. Zău, ar trebui să-mi scot 
pălăria în fața acestui valah.” 

— Şi ce trebuie să facem noi? se interesă împăratul. 

— Nimic, măria-ta, răspunse Cae. 

— Nimic? 

— Absolut nimic. Dacă veţi privi cu ochi buni ocuparea 
Transilvaniei, dacă Andrei Bâthory nu va primi la Praga recunoaș- 
terea de principe al Transilvaniei, se vor împlini cele două oferte. 

— Vom chibzui, răspunse Pezzen precaut. 

Marele diplomat simţea nevoia să analizeze temeinic 
întreaga discuţie. Fineţea cererilor lui Indru atît de meșteșugit 
ascunse sub cele două oferte îl silea să fie mai atent decît în alte 
ocazii. Socoti totuși că le poate acorda sprijin valahilor împotriva 
principelui care se dovedise un trădător al creștinilor din răsăritul 
Europei. Valahii prezentau mai multă încredere. 

— Am putea să vă sprijinim cu trupele noastre, aflate la 

granița principatului, se amestecă iar împăratul, spre dezolarea 
lui Pezzen, hotărît la chibzuială. Dar noul răspuns de necrezut al 
lui Cae îl zăpăci cu totul pe marele diplomat. 

— E o ofertă generoasă, măria-ta! Din păcate, nu o pot 
primi fără încuviințarea domnului Țării Românești. Numai el 
poate lua o asemenea hotărire. Îl voi înștiința degrabă. Iar noi 
vă mulțumim din suflet pentru mărinimia voastră. Știam că la 
Praga vom găsi căi ce pot duce la stăvilirea năvalei turcești către 
inima Apusului. 

„Pe toți dracii! gîndi Pezzen. Tratativele s-au desfășurat 
de la egal la egal, iar încheierea acestui tînăr o subliniază din plin.” 

Ziua se arăta către seară. Soarele căzut mult spre apus 
mîngiia cu ultima vlagă Orașul de aur, frumoasa Pragă strălu- 
citoare de curățenie și bogăţie. Clădirile mai scunde, rămase în 
umbră, parcă priveau melancolice măreţia palatului Hradcâny, 
strălucitoarele turle scăldate de lumină ale mînăstirii Strahov, ale 
catedralei Sfintul Vit, sau ale cochetei bazilici Loreta. Arhitectura 
variată a orașului se schimba de la un pas la altul. Stilul roman, 
masiv, aplecat spre suprafeţe întinse, ori cel gotic pornit spre ascu- 
țișuri înalte, se amestecau laolaltă fără a-și știrbi frumusețea. Nu 
lipseau în Praga nici viguroasa arhitectură turcească pornită spre 
rotunjimi calme, nici îmbinarea sprintenă de piatră și lemn atît de 
dragă slavilor, ce-și dovedeau meșteșugul în migala ciopliturilor de 
ornament. Nu lipseau de asemenea încrucișări îndrăzneţe de stiluri 
arhitectonice care, chiar dacă nu aduceau totdeauna frumusețe, 
arătau căutarea neobosită a omului. Nu lipseau nici măruntele 
case mărginașe ale nevoiașilor, făcute după puteri, dar curate ca 
pentru sărbătoare și îngropate printre arbuști și lanuri de flori. Pe 
malurile Vltavei se rinduiau măreţe palate, înfipte adînc în pămînt 
cu picioarele lor zdravene din cărămizi duble. În arhitectura lor se 
cunoșteau sau mîinile iscusiților localnici, sau cele ale vestiților 
meșteri italieni, or chibzuiala tenace a nemților. Dar curăţenia 
și buna rînduială erau numai ale minunaților localnici. Cehii și 
slovacii, neamuri de sînge, frați, ca și valahii din Ţara Românească 
și Transilvania, își cinsteau orașul cum se cuvine, chiar dacă el nu 
călca pe cele două provincii. Praga era copilul-minune, mîndria 
și inima locuitorilor ei. Dar nici trecătorii ocazionali nu se arătau 

indiferenți la frumuseţile ei. Cînd părăseau Orașul de Aur, parcă 
lăsau acolo ceva din sufletul lor. Vechiul ceas cu ciocănele de la 
Loreta își desfăcu învelitorile de lemn, iar ciocănelele scoaseră din 
bătăi o melodie frumoasă. Era ora șapte. 

La acea oră, șase călăreți coborau agale pe drumul pie- 
truit dintre Hradcâny și Vltava. Cel din frunte, un bărbat înalt, cu 
faţa frumoasă, limpede, zimbea la răstimpuri. 

„lată, gîndi el, am obținut tot ce-și poate dori o solie, dar 
n-a fost ușor. Dacă Pezzen, cel mai fin diplomat al împăratului, nu 
ar fi crezut în cîștigul unei înțelegeri cu Ţara Românească, n-am 
fi căpătat nimic la Praga.” 

— Auzi, Cae? îl întrerupse Costache din gîndurile lui. Știi 
că am cea mai înaltă decorație dintre voi toți? Alinîndu-i împă- 
ratului durerile de burtă, am ajuns mare apărător al creștinilor. 
Cel puţin așa sună ordinul decoraţiei. Rudolf al II-lea e băiat bun. 
Zău e băiat bun! Dacă ar fi ceva mai hotărît, s-ar putea dovedi un 
împărat mare. Din păcate, nu el conduce treburile imperiului, ci 
familia sa. Numeroasa familie. 

— Şi eu gîndesc la fel, răspunse tînărul. Dacă nu ne spri- 
jineau arhiducele Matthias și Pezzen, cred că Maximilian reușea 
să ne trimită acasă cu buzele umflate. Pe cât e de curat la suflet 
Matthias, pe atît se arată mai spurcat Maximilian. Bine că a ieșit 
cum trebuie. În felul acesta i-am scurtat ghearele cardinalului 
Andrei pentru multă vreme. Totuși, nu pot să uit că arhiducele 
Maximilian s-a arătat pe faţă gata a-l ridica pe Andrei Bâthory 
deasupra noastră. Nu știu ce urmărește acest frate al împăratului, 
dar tare îmi vine să cred că planurile lui privitoare la Transilvania 
nu se potrivesc prea bine cu ale noastre. 

— Și eu am simțit acest lucru, aprobă grăsunul. Mi-e 
teamă că Maximilian îl va înștiința pe Andrei despre discuţiile 
purtate cu împăratul. Îţi închipui ce prăpăd ar fi pentru noi. În 
cel mult o lună, principele Transilvaniei ar cobori peste noi cu 
polonii și moldovenii, iar turcii și tătarii n-ar sta cu mîinile în sîn. 

Ai făcut bine poruncindu-i lui Sile Adormitu să piîndească lîngă 
palatul lui Maximilian. 

— Da! Biletul pe care mi l-a lăsat Sile mă pune pe gînduri. 
El, Tufănel, Toroipan și Gălușcă au plecat în zori să urmărească o 
trăsură ieșită din curtea arhiducelui. O trăsură pregătită pentru 
drum lung zău că merită să o vezi de aproape chiar dacă nu se 
dovedește a întări bănuielile noastre. Sile e băiat priceput. Are să 
se descurce. Dar între noi și el sînt ceasuri bune călare. Va trebui 
să gonim toată noaptea. Și bine că l-a trimis îndărăt pe Ciripoi, 
altfel nu știam drumul apucat de ei. 

— Ciripoi! strigă Costache. 

— Aici, domnu' Caravană, răspunse acesta minîndu-și 
calul între cei doi. 

— Sile nu ţi-a mai spus și altceva? 

— Nu, domnu Costache. 

— Curioasă treabă, zise Cae. În trăsură se află un bărbat 
și o femeie. Iar însoțitori, patru oșteni din garda arhiducelui. Tră- 
sura s-ar putea să meargă undeva prin apropiere, dar tot așa de 
bine și-ar putea continua mersul, pînă în Transilvania. Drumul 
apucat de trăsură e cel mai scurt spre Ungaria Superioară. Și, fără 
îndoială, cel mai scurt spre Transilvania. Dacă ocupanții trăsu- 
rii poartă o solie către principele Andrei Bâthory, atunci e sigură 
trădarea lui Maximilian. Iar noi trebuie să punem mîna cu orice 
preț pe scrisoare. 


VA 


Porniţi în zori din Praga, Sile, Tufănel, Toroipan și Gălușcă 
își mînau caii sprinteni pe urmele trăsurii. Dar Sile avea destulă 
minte să nu galopeze în spatele urmăriților, trezindu-le bănuieli. 
Lăsase între el și cei din față cam un ceas și se conduse mai mult 
după urmele proaspete ale roților. Puțin după prînz, trăsura intră 
într-un sat mare, al cărui han, de fapt singurul, fu găsit fără greș 

de vizitiul bun cunoscător al locurilor. Un bărbat nu prea înalt, 
dar bine clădit, de vîrstă mijlocie, cobori din trăsură urmat de o 
tînără grațioasă. Hangiul cu temeneli adînci. 

— Avem paturi bune și mîncăruri alese, iar gulașul nos- 
tru, gătit adineauri. 

— Schimbă-ne caii! îl întrerupse musafirul. Sîntem gră- 
biţi. Vrem să plecăm în cel mult o jumătate de ceas. 

Hanul era frumos, curat, iar împrejurimile încîntătoare. 

— Of, dragul meu Otto! zise tînăra doamnă. Ne-am putea 
odihni aici cîteva ceasuri. Colo mai jos e un eleșteu. Am putea să 
ne plimbăm pe marginea lui, sau chiar cu barca. Avem drum lung 
în față. Dacă o ţinem așa, vom ajunge la Alba-Iulia ca niște stafii. 

— Timpul nu ne îngăduie, răspunse Otto. Solia valahi- 
lor va părăsi Praga în seara aceasta. Deci nu avem asupra ei decît 
avantajul unei zile. 

— Vai, dragul meu! se miră ea. Dar valahii n-au știre 
despre misiunea noastră. Ei pot trece pe lingă noi oricind, fără să 
bănuiască ceva. 

— Așa e! răspunse Otto. Nu uita însă că valahii au un 
proverb frumos, care sună cam așa: „Prevederea e mama înțelep- 
ciunii!” Și mai au unul: „Ce poţi face azi, nu lăsa pe mîine.” 

— Ah! rîse tînăra. Nu-mi place al doilea proverb. Sună 
mai bine astfel: Ce poți lăsa pe miine, lasă! 

— Și mie îmi place așa, chiar dacă nu are în el nici un 
dram de înțelepciune, zîmbi bărbatul. 

După o jumătate de ceas frumoasa trăsură porni mai 
departe, dusă năvalnic de caii proaspeți. Abia ieșiră grăbiții călători 
prin cealaltă parte a satului, cînd se opriră la han patru călăreți 
îmbrăcați cu mare eleganţă, spre desfătarea hangiului. 

— Înălțimea voastră! i se adresă cehul lui Sile. Avem 
paturi bune și mîncăruri alese iar gulașul nostru proaspăt... 

— Schimbă-ne caii! îl întrerupse înaltul musafir ce părea 
conducătorul celorlalți. Vom pleca într-o jumătate de ceas. 

„Vai mie! se văită hangiul pricepînd puţin din ungureasca 
lui Sile, dar destul pentru a înțelege că sînt grăbiţi. Gulașul meu 
pregătit acum cinci zile va ajunge să nu mai placă nici frumoase- 
lor noastre scroafe. Domnii din față abia au gustat din el. Ungurii 
ăștia, ce par mari boieri, n-au nici ei timp." 

Apoi zise într-o ungurească mai mult decât stilcită: 

— Nu mai avem cai odihniți. 

Asta se dovedea cea mai proastă veste pentru Sile. Tine- 
rii descălecară dezamăgiţi și tăbărîră creștinește asupra gulașului 
atît de lăudat, fără a lua seama la gustul acrișor. 

— N-ai putea să ne găsești undeva patru cai? întrebă 
Sile pe hangiu. 

Hangiul se scărpină după ureche, apoi grăi fără tragere 
de inimă, văzînd măruntul bacșiș din mîna acestuia: 

— La capătul satului veți întîlni o casă frumoasă și pără- 
ginită. Locuiește în ea un boier scăpătat. Acolo aţi putea găsi ce 
doriți. 

Tinerii străbătură satul în pasul cailor ce se arătau sleiți 
de puteri. Frumoasa casă căutată de ei arăta ca vai de lume. Zidu- 
rile ei căzute ici-colo, ușile proptite cu te miri ce, cîteva găini ce-și 
făcuseră culcușul pe terasă, ierburile și mușchii apăruți printre 
dalele crăpate, mîncate de timp, îi dovedeau cu prisosinţă sta- 
rea jalnică. Dar cînd trecură colțul casei, rămaseră mirați. Acolo, 
vechea clădire strălucea de sănătate și curățenie. Totuși, sărăcia 
era grăitoare prin multe lipsuri. Un servitor între două virste, ce 
nu înțelegea decît limba cehă, îi ținu multă vreme căsnindu-se 
a pricepe dorinţa lor. Tinerii se dumiriră curînd că slujitorul era 
departe de a fi atît de prost pe cît se căsnea să arate. Cînd se gîn- 
diră să plece, înjurînd, apăru o tînără cu părul ca aurul, cu nasul 
ușor cârn, ce o prindea de minune, cu ochii albaștri, curaţi ca zilele 
de mai. Frumoasa fată o rupea binișor nemţește, dar tinerii dru- 
meţi se arătau străini de asemenea cunoaștere. Sile porni să facă 
semne grăitoare, cu mîinile lui cât niște moriști, însă tînăra fată 

îl privi pe Tufănel stăruitor, de parcă ar fi cine știe ce descoperire. 
Tufănel reînnoi semnele lui Sile, iar aceasta, dovedindu-se a fi 
stăpîna dărăpănăturii, îi porunci slujitorului să aducă patru cai 
în vederea schimbului necesar. Din păcate drumețţilor le lipseau 
niște sunători atît de necesari în astfel de ocazii. Caii cehoaicei 
arătau frumoși, de rasă bună. Ai călăreţilor nu se puteau asemui 
cu ei. Văzindu-i pe tineri cum se foiau, cehoaica zimbi. „Poate că 
mai doresc ceva”, îi trecu ei prin minte. 

Le făcu semne de întrebare. Tufănel oftă jalnic, își des- 
cheie elegantul veston și scoase la iveală prețiosul colier de la 
Lisse von Bad. Se apropie de fată și i-l întinse. Văzînd asemenea 
minunăţie ce întrecea cu mult chiar prețul a două duzini de cai, 
frumoasa cehoaică făcu un pas îndărăt și un gest de refuz. Dar 
Tufănel insistă în româneasca lui de toate zilele: 

— Ia-l, drăguță! O fi cam puţin, însă asta e. Dacă aveam 
mai mult, să fiu al dracului că-ți dădeam! Așa frumusețe de fată 
merită de zece ori mai mult. Hai, ia-l odată! Poate e numai suflat 
cu aur, că pungășoaica aia de Lise nu era nebună să-mi dea pă 
degeaba un lucru bun, însă vezi și tu că e tare frumos. Și mărgelele 
astea din el, care luminează ca niște drăcii, ar sta minune la gâtul 
tău al naibii de alb. Dacă aș avea eu o nevastă ca tine, puicuţo... 

Tînărul întâi păli, apoi o roșeață ușoară îi cuprinse umerii 
obrajilor. „Hai că se învoiește”, gîndiră tinerii ce se pricepeau la 
bijuterii ca măgarii la cîntat popește. 

Fata întinse mîna. Degetele ei tremurau de emoție. Dar 
mai ales inima ei tresărise. Nu se află o singură fată în lume căreia 
să-i faci o declaraţie de dragoste în orice limbă, fără să priceapă. 

— Așa, neică! spuse Tufănel zimbind cît putu el mai fru- 
mos. Ia-l, bre, că nu moare lumea dacă ai să păgubești niţel! N-am 
văzut pînă azi mâini mai frumoase ca ale tale, iar ochișorii sînt 
dintre aceia care nu se uită. 

Și spre mirarea lui, Tufănel îi trase înainte cu cele mai 
dulci cuvinte, fără a-i trece prin gînd s-o facă pe șmecherul, cum 
procedase cu Lisse von Bad. 

Cehoaica privi adînc în ochii tînărului și descoperi acolo, 
așa cum știu să descopere femeile, și admiraţie și bunătate și o 
curățenie sufletească deosebită. Cătind în ochii lui Tufănel, uitase 
cu totul de colier. Apoi se dezmetici ca dintr-o vrajă. Prinse colierul, 
zimbi palid și-l duse la gât. 

— Gata! se hotări Tufănel descumpănit. Nu mai luăm 
caii fraților! Pe fata asta nu o păgubesc, chiar de ar fi să fug pe jos 
după trăsura ălora. 

Dar tocmai în clipa aceea se petrecu un fapt cu totul 
neobișnuit. Frumoasa cehoaică, mlădiindu-se ca o căprioară, se 
ridică pe virfuri și sărută obrazul tînărului. 

— Fir-aș al naibii! Să mă ia naiba! murmură Tufănel 
cuprins de un fior. Apoi se bîlbîi și se încurcă în cuvinte fără noimă. 

Însă tocmai pe acestea le înțelese fata mai bine. Modu- 
laţiile glasului, cînd joase, cînd înalte, bilbiiala, emoția, ajutate de 
ochii strălucitori ai valahului, vorbiră în singura limbă înţeleasă 
de toți tinerii lumii. 

— Mă întorc, zise el însoțind cuvintele cu gesturi caraghi- 
oase pentru alții, însă nu pentru ei. Am treburi grabnice acum, dar 
cum le isprăvesc, alerg aici într-un suflet. Auăleo! Cum te cheamă? 

Fata înțelese. Ar fi înțeles orice în clipele acelea. 

— Eva, spuse zîmbind palid. 

— Pe mine, Tu... 

Vru să spună Tufan, dar nu avu puterea. 

— Pe mine, Tufănel. 

— Gălușcă, Toroipan! zbieră Sile. Pe cai, nărozilor! Ce 
vă zgâiți atita? 

În vreme ce prietenii lui schimbau șeile, Tufănel se apro- 
pie cam nesigur de Eva. Îi prinse umerii înguşti în palmele lui mari 
și se aplecă spre ea. Buzele ei îl întîmpinară sfioase. 

„Sînt un păcătos, gîndi Tufănel. Însă Dumnezeu știe 
că-mi trebuie acești cai. Altfel, nu i-aș lua pentru nimic în lume.” 

Cătă apoi în jurul său văicărindu-se: 

— Nu mai am ce să-i las. 

Cu un gest aprig își smulse un nasture de la haină și-l 
puse în palma ei. După aceea fugi năuc spre calul său gata înșăuat. 
Se săltă sprinten în șa, iar calul porni vijelios pe urmele celorlalți. 
Curînd, lui Tufănel îi înțepeni gâtul privind în urmă spre micuța 
mină ce-i făcea semne de rămas-bun. Dar îi veni în minte o idee 
cam năstrușnică însă eficace și se întoarse în șa de-a-ndăratelea. 
Călări astfel, spre mirarea calului, pînă cînd o curmătură de deal 
puse stavilă între el și Eva. 

„Al naibii lingurar! gîndi Sile. Are o trecere la fete...” 

Să se fi împlinit vreo două ceasuri cînd simpaticul domn 
Gălușcă, ce binevoise a încropi un cîntec, își opri buzele mari din 
clămpănit, iar pe faţă i se așternu un semn de mirare. Ceva nu era 
în regulă cu pîntecul său. Trecuseră prin el niște tăieturi iuți și 
alunecoase, ca niște șerpi. Dar cum ele nu se mai repetară, falni- 
cul bărbat ce aducea pe cal cu un cimpoi plin de aer, își continuă 
cîntecul, fără a se gîndi o clipă la nenorocitul gulaș, strașnic lăudat 
de hangiu. Ceva mai încolo tăieturile reveniră mai sprintene, ochii 
lui Gălușcă crescuseră brusc, apoi trecu și al doilea val. „Căldura 
e de vină, gîndi el. Și am băut la apă...” Cum stomacul său nu mai 
făcu alte fasoane, behăi mai departe ceva nelămurit din frumosul 
cîntec Nu dați, fetelor, năvală! Pe la mijlocul celei de a treia stofe, 
scăpă un strigăt de groază, se prăvăli de pe cal cît putu de iute, 
își descheie pantalonii din zbor și se mistui ager în dosul unor 
copaci mărginași. Cei trei firtați ai lui scăpară un hohot mare de râs. 
Apoi se întîmplă o minune. Toroipan rămase cu gura căscată, privi 
năuc împrejur, dar o grabă nefirească îl smulse din contemplaţie. 
În clipa următoare sări cu sprinteneala unui adolescent, zbieră 
ceva nedeslușit, se învârti ca o paparudă pe vârfurile picioarelor 
fiindcă cingătoarea nu se desfăcea sub niște degete cam năroade 
în graba lor. 

— Pe porţile iadului! se mînie Sile. Ce dracu v-a apucat? 

Dar nu-și duse întrebările pînă la capăt. Alte cuvinte mai 
folositoare îi veniră în minte: 

— Ah, ah! zbieră el. Dacă apuc să ajung după copacii 
de colo... 

Tufănel, mai sprinten, alergînd ca un măgar înțepat de 
streche, i-o luă înainte. 

Încălecară apoi și își văzură de drum. Feţele lor palide 
cam răvășite de trudă, arătau ca după o scărmăneală zdravănă. 
Din vreme în vreme cîte unul dintre ei își lepăda calul. Cînd încă- 
leca iar, pe fața lui se arătau dureri parcă mai grele decît chinurile 
unei nașteri. 

— Ăsta-i gulașul nenorocitului de hangiu, grăi Sile. Mi 
se păruse niţel acrișor, însă foamea... De n-aș fi atît de grăbit, m-aș 
întoarce să-i rup cu dinţii toată șandramaua. Chestia asta mă pune 
pe gînduri. Dacă vom merge atît de încet, s-ar putea să pierdem 
urma trăsurii. 

Sile nu ar fi trebuit să-și facă asemenea griji, chiar dacă 
sprintena trăsură se mișca iute pe un fermecător cimp întins între 
două păduri, ca o tipsie, fiindcă și aceștia gustaseră din gulașul 
atât de proaspăt al hangiului. Domnul Otto, înfundat între pernele 
moi ale trăsurii, luase cu grație palma fermecătoarei însoțitoare 
și-i săruta virfurile degetelor, plin de graţie. 

— Iată-ne singuri, domnișoară Helga, zise el privind-o 
galeș. Singuri pentru multă vreme. 

— Sper să fii suficient de cuminte, dragul meu Otto, gîn- 
guri ea, privindu-l cu o ușoară încruntare, ce știa că o prinde bine. 
Dacă voința arhiducelui Maximilian a făcut să călătorim împreună, 
sper ca desăvirșita purtare a domniei-tale să mă pună la adăpost 
de unele încercări necuviincioase. 

— Ah, dragă domnișoară Helga! murmură însoțitorul 
punîndu-și o mînă pe inimă. Temerile dumitale nu-și au temei 
cîtă vreme călătorești alături de mine. Mai degrabă te asigur că 
te afli în compania unui bărbat desăvîrșit ca educaţie și gata să 
înfrunte orice pericole pentru a te feri de unele neajunsuri. E drept 
că minunațţii ochi cu care mă priveşti nemeritat de aspru și total 

nedrept, au făcut să tresară biata mea inimă, însă... Jesus Maria! 
păli brusc. 

— S-a întîmplat ceva? întrebă Helga mirată. 

— A, nu! zimbi Otto mai ușurat. În timp ce-ţi vorbeam, 
mi-am amintit ceva. Dar, cum îţi spuneam, nu numai ochii, ci și 
mâînușiţele gingașe, delicate... Mein Gott! gemu el. 

— Mă îngrozești, Otto. Ce se întîmplă cu domnia-ta? Ești 
galben ca șofranul. 

— Nimic, își reveni elegantul și distinsul domn. Unele 
amintiri mă tulbură. Cît despre trupul alb ca omătul... peste care 
ai așternut cu grație aceste veșminte ce par o spumă... Pe sfinta 
Cecilia! mugi el. Ne ameninţă primejdii mari, domnișoară. Alerg 
să le întîimpin. 

Zicînd acestea, spre totala uimire a fetei, deschise ușa 
cu un gest năprasnic și sări din mers, lucru pe care nu l-ar fi făcut 
în alte prilejuri nici în ruptul capului. Căzu de-a berbeleacul, se 
ridică asemenea unui titirez și o zbughi de-a latul cîmpiei. Prin 
împrejurimi nu s-ar fi aflat iepure care să-l ajungă. 

— Vai mie! se văită el. Nici o groapă cît de mică, nici un 
tufiș. Ah, nu mai pot să alerg! Trebuie să mă opresc pînă nu va fi 
prea târziu. 

Se făcu aproape una cu pămîntul și privi cu ochii nimi- 
citori spre trăsura oprită ceva mai încolo. 

— Îmi pun capăt zilelor! murmură jalnic. După asemenea 
dezastru între mine și Helga s-a produs ruptura definitivă. Ah, nu! 
Nu pot, găsi el o scuză. Viaţa mea nu-mi aparține. Ea e închinată 
arhiducelui, lua-l-ar naiba! 

Cînd reveni la trăsură cam plouat și descumpănit Helga 
îl întîmpină cu ironie: 

— Sper, dragă domnule Otto, să nu ne mai amenințe 
nici o primejdie și sînt fericită că numai vitejia domniei-tale a 
îndepărtat ameninţarea ce plutea deasupra noastră... fiindcă... ah! 
Fiindcă... Jesus Maria! Ce-i asta? se îngălbeni ea subit. Vai... of... vai 
dragă Otto... ce mă fac? 

— Cred că e vremea să cobori degrabă, zise Otto, chinu- 
indu-se să zimbească încurajator. 

— Dar călăreţii din suită? 

— Nu mai e nimeni în spatele nostru. Gulașul pramatiei 
de hangiu i-a risipit. 

— Dar vizitiul...? 

— Nu mai avem vizitiu. 

Rămași fără vizitiu, caii își domoliseră mersul. Domni- 
șoara Helga sări ca o lăcustă și alergă din toate puterile către un 
tufiș salvator. Dar cînd fu aproape, auzi niște strigăte înfiorătoare. 

— Nu! Nu aici, doamnă!! Vă implor cerului! 

Era vizitiul care observase primejdia. Călătoriră cu scurte 
și dese despărțiri unii de alții pînă spre scăpătatul soarelui, cînd 
întilniră un sat frumos, al cărui han se dovedea deosebit de primi- 
tor. Hangiul, mărunt, rotofei, le ieși înainte cu plecăciuni grațioase. 

— Înălțimea-voastră! grăi el. Avem paturi bune și odăi 
mari, încîntătoare, iar gulașul abia preparat... 

— Gulaș! răcni Otto cutremurîndu-se. 

— Gulaș! strigară ceilalți. 


VA 


Se apropia vremea prînzului cînd șase călăreți prăfuiți 
de drum lung își domoliră caii în fața primului han. 

— Avem paturi bune și mîncăruri strașnice, se ploconi 
hangiul în faţa celui mai înalt dintre ei. lar gulașul nostru pregătit 
chiar adineauri... 

— Schimbă-ne caii! îl întrerupse musafirul. Sîntem gră- 
biți. Cît despre gulaș, adu-l degrabă! 

Cei șase călăreţi se așezară curind la o masă. Hangiul le 
puse dinainte niște străchini mari pline cu gulaș. Costache Cara- 
vană, mai lacom decît ceilalți, tăbări degrabă asupra îmbietoarelor 
bucate, dar după prima înghițitură lovi cu pumnul în masă, ca un 
apucat. 

— Domnilor! zise încruntîndu-se cu o pornire spre vio- 
lență. Mă pricep la gulaș ca Zambilica la ovăz. Cînd e proaspăt, rar 
se întîmplă să nu cer a doua porție sau chiar a treia porție. Acum 
însă mi-e teamă că nu voi avea parte de asemenea încîntare. 

Îi făcu hangiului un semn poruncitor. Omul, presimţind 
unele necazuri, se apropie cam fără tragere de inimă. 

— De cînd e gulașul ăsta, cumetre? 

— De azi-dimineaţă, înălțimea-voastră. 

— Ei, dacă e chiar așa de proaspăt, ia așază-te lingă mine 
și mănîncă-l pe ăsta din strachină! 

— Sînt sătul, domnule, grăi hangiul îngrozit. 

Costache trînti pistolul pe masă cu un gest violent. Han- 
giul, ce nu se dovedea un nătîng, ci mai degrabă o fire aplecată 
spre înțelepciune și care cunoștea efectele dezastruoase ale gula- 
șului vechi, se ploconi adînc și pomeni ceva despre niște cîrnaţi 
ce pocnesc în gură, sau niște pulpă de porc afumată la fumul rece, 
domol din timpul iernii. Observind fața atît de amenințătoare a 
năbădăiosului client, simţi că adevărul poate fi uneori mai tare 
decît minciuna și mînat de un astfel de imbold creștinesc, făcu 
următoarea mărturisire: 

— Înălțimea voastră, s-au împlinit șase zile de cînd trei 
sute de oșteni unguri au poposit la hanul nostru. Conducătorul 
lor mi-a poruncit să pregătesc trei sute de porții de gulaș, mîncare 
foarte căutată la ei. M-am supus, domnilor, bucuros peste măsură, 
dar în vreme ce gulașul era gata pentru a fi servit, ungurii s-au urcat 
grabnic pe cai și au dispărut spre marginea satului. Care hangiu 
din lume ar suporta o astfel de pagubă? De șase zile laud gulașul 
acesta, iar trecătorii îl înfulecă lacomi. Din păcate, îi păcălesc numai 
pe cei ce vin dinspre apus. Cei care ajung aici dinspre răsărit sînt 
gata să sară la bătaie cînd le pomenesc despre această mîncare. 

— Cum asta? se miră Costache. 

— Destul de simplu, îl lămuri hangiul. Cei trei sute de 
oșteni au repetat comenzile pe la toate hanurile întîlnite în drum, 

fără să le consume sau să le plătească. Hangiii încearcă și ei să-și 
mai scoată din pagubă. Eu am vîndut pînă azi șaptezeci de porții. 

— Mda! conchise grăsunul Caravană reținîndu-și cu greu 
un hohot de ris. 

A trecut pe aici o trăsură cu șase cai și patru însoțitori? 

— A trecut, domnule. 

— Acești călători au gustat din gulaș? 

— Au înfulecat, domnule, de vreme ce am ascuns cele- 
lalte bucate. 

— În urma trăsurii au mai venit aici patru călăreți? 

— Au venit, domnule. 

— Le-ai servit și lor gulaș? 

— Cite două porții. 

— Slavă Domnului! grăi Costache. Dă-ne o șuncă afumată 
și pregătește șase paturi! Ne vom odihni cîteva ceasuri în hanul tău. 

Hangiul alergă sprinten, fericit că scăpase destul de ief- 
tin de mânia aprigului grăsun. 

— Iată, prieteni, zîmbi Costache, bătrînul gulaș al acestui 
pișicher ne dăruiește cîteva ceasuri de odihnă. Putem să dormim 
liniștiți. Călătorii din fața noastră au greutăți mari. Nu se dovedește 
stomac pe lume care să reziste după o porţie de gulaș vechi. Un 
gulaș aplecat spre acreală îţi ia pofta de viață pe cel puţin trei zile. 
Iar dacă se întîmplă să mori din oarecare pricină, o faci cu zimbetul 
pe buze, fericit să scapi de asemenea scîrbă. Aceste adevăruri vi 
le spune un om ce a trecut prin astfel de încercări. Păcat că Zam- 
bilica nu se află aici! Cîndva, am mîncat amîndoi la Timișoara un 
gulaș asemănător. Atunci mi-a trăsnit prin minte că nebunul de 
Zambilica dacă nu e turbat de-a binelea, ori are fras, ori s-a smin- 
tit dintr-o dragoste nefericită, ori a dat în mintea copiilor. Sărea 
în sus de un stinjen, se tîra cu burta lipită de pămînt, se așeza pe 
fund și-și scutura căpățina, și nu avea putere nici cît o găină la post 
negru. După trei zile călca în vîrfurile copitelor parcă sfios. lar de 
slab ce era, îl propteam cînd dintr-o parte, cînd din alta. Au trecut 


213 


Capitolul VIII 





ani de atunci. Cînd se întîmplă să avem ceva amenințare, cînd 
nărodul de Zambilica nu se îndeamnă la drum cu toată nădejdea, 
eu nu folosesc nici cravașa, nici pintenii. Mă aplec la urechea lui 
și-i șoptesc: Gulaș! La auzul cuvîntului o întinde atît de sprinten, 
încît nu se află pe lume cal să-l ajungă. 


VA 


Era pe vremuri dincolo de Radna o frumoasă pădure de 
stejari ce semăna mai degrabă a parc imens. O pădure întinsă pe 
cîteva mile, în care lipseau tufișurile atît de obișnuite lemnului 
de altă esență. Eleganta trăsură a domnului Otto își mai pierduse 
ceva din strălucirea de la începutul călătoriei. Se ținea totuși bine, 
spre lauda renumiților meșteri cehi. Distinsul călător și însoți- 
torii săi scăpaseră de pintecăraia cu care se avîntaseră în lunga 
și obositoarea misiune. Domnișoara Helga, ușor trasă la față, dar 
cu ochii limpezi și zimbetul pe buze, arăta din nou poftă de viaţă. 
Chicotea din te miri ce, iar frumosul peisaj de la porțile Transil- 
vaniei îi smulgea dese exclamații. Drumul de-a lungul Mureșului 
era unul singur, străjuit în dreapta și în stînga de copaci mari, ast- 
fel că vizitiul moţăia creștinește pe capră. Caii schimbaţi la Arad 
cunoșteau locurile și-și vedeau de drum, feriți de razele soarelui 
puternic. Cei patru însoțitori călări îngînau molcom un cîntec ceh, 
dovadă limpede că uitaseră cu desăvirșire neplăcerile vechi prin 
care trecuseră stomacurile lor. Cînd se opriră caii după un cot al 
vechiului drum fu o tresărire generală, iar domnul Otto lăsă batista 
parfumată a domnișoarei Helga și își scoase distinsa căpățină prin 
ușa dată într-o parte. Patru călăreţi cu zimbete largi pînă la urechi 
ședeau proțăpiți în mijlocul drumului stăvilindu-le trecerea. Cel 
mai înalt dintre ei, cu părul aplecat spre roșu, cu fața adusă îna- 
inte ca un bot de vulpe, își scoase pălăria și salută plin de graţie. 

— Ce dorești, domnule? întrebă Otto încruntîndu-se ușor. 

— Sănătate înălțimii-voastre! răspunse lunganul într-o 
ungurească fără cusur. 

— Mulţumesc! Altceva? 

— Domnule! grăi lunganul cu durere ipocrită. Numele 
meu e Sile Adormitu. Acești înalți demnitari, ce mi-au făcut cinstea 
să mă însoțească într-o lungă și plictisitoare călătorie, au pieile gin- 
gașe, iar păcătoasele rosături ale cailor... fiindcă știți domnia-voastră 
apar acele rosături după un călărit îndelungat... Gălușcă, ia arată-i 
ilustrului călător păcătoasele rosături! 

Gălușcă făcu un gest grăitor spre pantalonii lui mari cât 
un dos de iapă, dar uluit Otto strigă mînios: 

— Oprește, domnule! Alături de noi se află o distinsă 
femeie. 

— Cu atît mai bine! continuă Adormitu lărgindu-și gura 
într-un zîmbet pînă la urechi. Inima unei doamne rar se întîmplă 
să nu tresară în fața durerilor omenești. D-aia ziceam că durerile 
sînt numeroase pe lumea asta, iar cei mai mulţi dintre oameni 
trec pe lîngă ele nepăsători. Gălușcă, arată-i doamnei locul atît 
de greu vătămat! 

— Pe Sfînta Cecilia! strigă Otto. Lasă domnule, panta- 
lonii! Te credem pe cuvint. Regret că nu avem la noi niște pomezi 
tămăduitoare. 

— Nici n-ar folosi prea mult, interveni Sile. Acest înalt 
dregător va trebui să stea dezbrăcat și cu picioarele în sus la soare, 
pînă ce razele apucă a astupa cele spărturi ale pielii. 

— În fond, ce dorești domnia-ta? se îmbăţoșă Otto. 

— Păi, ziceam de trăsură. Dacă binevoiţi a-i pofti în tră- 
sură pe acești distinși dregători... 

— Nu avem loc în trăsură, îl întrerupse plictisit graţi- 
osul călător. 

— Vorbiţi cu mare păcat, domnule! i-o întoarse Ador- 
mitu. Gîndiţi-vă la suflet! În viața viitoare drumul nobililor nu 
poate fi altul decît către bine. Purtările voastre alese și inima bună, 
milostivă, e clar că vă dau unele speranţe mari. Despre mine nu 
pot să vă spun că am de ales. Eu merg sigur spre purgatoriu unde 
va trebui să-mi spăl păcatele multe, fiindcă îmi lipsesc însușirile 

alese ale nobililor. Ba s-ar putea să ajung chiar în iad. La prima 
vedere nu e tocmai rău nici în iad, chiar dacă sînt acolo unele 
probleme de căldură... 

— Nu, nu! se văită Otto. Nu înţeleg. 

— Îndată, domnule îndată ajung la cele de cuviinţă. Vă 
rog să aveţi puţină răbdare, zimbi Adormitu. După cum vă spu- 
neam, nici în iad nu e tocmai rău. Un duhovnic bătrîn mi-a povestit 
unele vedenii interesante pentru mine și pentru domniile voastre. 
Căci bunul său cumnat, om cucernic și cu păcate mici, a ajuns 
în purgatoriu. Trăia bine acolo numai cu lapte și miere, că erau 
acolo niște vaci grase care mîncau o mînă de paie și dădeau cîte 
un butoi cu lapte la fiecare mulsoare. Pe două țite dădeau lapte 
și pe două miere de albine. Dar ca orice om curios din fire, privea 
des către iad. De-acolo auzea chiote, dansuri și petreceri. Vedea 
cum se prăjesc la grătar mici, momiţe, fripturi și fudulii, cum se 
destupă sticlele cu vin, cum se prind în dansuri femei frumoase 
și, mai ales, îl delectau tarafurile de lăutari. După o vreme, le-a zis 
celor din jur! 

— Fraţilor, nu vă supăraţi! Eu plec dincolo! Și a plecat. 

Să fi trecut un sfert de ceas, cînd s-au auzit strigătele lui: 

— Ajutor, ajutor, fraților! Vă rog, scoateți-mă iute de aici. 
Ce am auzit și am văzut eu, a fost numai pentru ademenire! 

— Asta e, domnule și stimată doamnă, încheie Adormitu, 
după care adăugă: D-aia ziceam de locurile din trăsură. E destul 
doar să coborîți pentru a-i lăsa pe acești distinși... 

„Sînt nebuni, gîndi Otto. Tiîlhari în nici un caz. Tîlharii 
ne-ar fi atacat de la început și nu știu atîtea nerozii. Cred că e bine 
să-i iau cu binișorul." 

Apoi zise: 

— Domnilor, unele treburi grabnice mă zoresc, dar voi 
trimite îndărăt frumoasa noastră trăsură. 

— Nu! se împotrivi Sile. Nu amâînați salvarea sufletelor 
voastre de la pedeapsa iadului! 

— Liberaţi drumul! se mînie Otto de-a binelea. Altfel, 
umblăm la arme. 

— Oare vă duce inima către asemenea purtare? întrebă 
Sile făcîndu-și cruce. Cînd s-au mai pomenit amenințări împotriva 
unor bolnavi? Priviţi spre tinerii domni din spatele vostru! Ei pot 
jura cu mîinile pe inimă că distinșii mei însoțitori... 

Otto cătă îndărăt... La spatele lor apăruseră alți șase călă- 
reţi ce nu fuseseră simțiți cît se purtase năstrușnica discuţie. 

— Domnilor! zise călătorul vădit speriat. Venim de la 
drum lung împreună cu soția noastră. Nu se cuvine să atacați niște 
oameni pașnici care nu au asupra lor bogății. 

Unul dintre oștenii cehi ridică pistolul, dar un cuţit venit 
de la cel mult zece pași i se înfipse în braţ. Ceilalţi nu primiseră 
ordin de luptă, astfel că se priveau neputincioși. Erau băieţi voinici 
și viteji. Ar fi preferat să-și înfrunte adversarii, însă domnul Otto, 
vechi slujbaș al arhiducelui, obișnuit mai mult cu saloanele decît 
cu armele, strigă descumpănit: 

— Nu loviți, domnilor! Avem asupra noastră optzeci de 
florinţi. Luaţi florinţii și dați-ne voie să plecăm! 

Cae Indru le făcu semn oștenilor să arunce pistoalele. 
Aceștia nu-l ascultară, cătînd spre conducătorul lor. Otto le ceru 
supunere, iar oștenii lepădară armele scîrbiți. Sile îl buzunări creș- 
tinește pe distinsul călător și, spre mirarea acestuia, nu se opri la 
florinţi, ci asupra scrisorii lui Maximilian. 

— Ah, domnule! strigă Otto deznădăjduit. Îmi trebuie 
această scrisoare. 

— Și nouă, zimbi Sile. 

Abia acum pricepu trimisul arhiducelui. Abia acum înţe- 
lesese pricina atacului. 

Cae Indru și Caravană urcară în trăsură și-i înghesuiră 
pe călători, cerîndu-și iertare, cu toată politețea. 

— Ce ginduri aveţi cu noi? se interesă Helga mai puţin 
speriată decît distinsul ei însoțitor. 

— Nu dintre cele mai rele, răspunse Cae zimbind. Veţi 
face un drum cu noi pînă în Ţara Românească. Bucureștii e un oraș 
încîntător, frumoasă doamnă. În cîteva luni sper să-l cunoașteți 
bine. Apoi sînteți liberi să vă întoarceţi la curtea lui Maximilian. 

— Puterea arhiducelui e mare, amenință Otto. 

— Şi a noastră, ripostă Caravană. 

Trăsura și călăreţii ieșiră de pe drumul atît de folosit, 
abătindu-se pe căi lăturalnice, știute numai de localnici. Convo- 
iul se opri după vreo patru ceasuri într-un loc pustiu de așezări 
omenești. Acolo, drumurile grele se arătau potrivnice călătoriei cu 
trăsura. Tinerii valahi o lepădară într-o prăpastie. Tufănel, Toroipan 
și Ciripoi încălecară pe deșelate trei dintre frumoșii cai ai trăsurii. 
Caii lor folosiră Helgăi, vizitiului și domnului Otto. 

Cae își îngădui răgaz de cercetare a scrisorii lui Maxi- 
milian. Așa cum bănuise, aceasta era adresată principelui 
Transilvaniei. În ea se arătau toate discuţiile purtate la tratativele 
valahilor cu împăratul. Împături scrisoarea cu un oftat de ușurare. 
Apoi se încruntă, știind că peste cel mult o lună arhiducele se va 
arăta îngrijorat de neîntoarcerea lui Otto. Totuși încruntarea lui 
nu ţinu mult. Prietenul său, consilierul Toma Ciomirtan, putea 
să ticluiască o scrisoare de răspuns către Maximilian, în numele 
lui Andrei Bâthory. lon Chioreanu va face un drum la Praga și va 
înmîna scrisoarea, vestindu-l pe arhiduce că Otto cu însoțitorii 
căzuseră sub mîna lotrilor, nu departe de Alba-Iulia. Că Andrei 
Bâthory se arată adînc mîhnit de această nefericită întîmplare. 

Prin pădurile nesfîrșite pornise vîntul. Crengile de sus ale 
copacilor gemeau neputincioase în vreme ce trunchiurile groase 
cît omul ședeau neclintite în tihnă. Călătorii se strecurau tăcuți 
printre trunchiuri, fiecare cu gîndurile sale. În palatul Hradcâny, 
Rudolf al II-lea se gîndea cu nostalgie la Tufănel. Într-o dimineață, 
făcuseră împreună o mică partidă de bite. Eleganta sală de arme 
unde împăratul își menținea supleţea prin exerciții de ciomag se 
umpluse de curteni. Părintele creștinilor folosise cîndva lovituri de 

mare fineţe, executate la înălțimea umerilor. Tufănel îi ripostase 
cu cîteva contre desăvirșite ca precizie. Totuși, una dintre acele 
contre fulgerătoare nimerise virfurile degetelor împărătești, iar 
marele apărător al creștinilor nu se sfiise a-și băga degetele în gură, 
jucînd tontoroiul. Dar despre aceasta nu-și aminti cu plăcere, ci 
numai lovitura nu prea puternică, pe care Tufănel o lăsase să cadă 
asupra sa, dindu-i compensație împăratului. 

— L-am altoit, gîndi împăratul. Doamne, ce l-am mai 
altoit pe cel mai mare luptător cu bîta! 

Apoi se întoarse către Pezzen. 

— Îţi mai aminteşti frumoasa lovitură pe care i-am apli- 
cat-o domnului Tufănel? 

— O am încă în fața ochilor, măria-ta, grăi inteligentul 
diplomat. A fost o lovitură magistrală ce l-a descumpănit pe marele 
luptător. Și astăzi se mai vorbește despre fineţea ei. 

— Într-o luptă adevărată crezi că l-aș întrece pe domnul 
Tufănel? 

— Fără îndoială, măria-ta, își reținu Pezzen un zîmbet. 
Sinteţi cu două clase mai bun. Poate ar fi timpul să semnaţi aceste... 

— Lasă-le, domnule Pezzen! Lasă-le, dragul meu! Îţi aduci 
aminte cum mi-am strecurat bita sub garda lui? 

— Fiecare mișcare, măria-ta. A fost o lovitură ce va 
rămîne în istoria luptelor cu bita. Pictorii noștri ar trebui să o 
prindă pe pinzele lor. 

— Ah, minunată idee, dragul meu Pezzen! Totdeauna 
găsesc la domnia-ta propuneri pline de înţelepciune. Dar poate 
că e prea mult chiar o pictură ce ar putea scoate în relief ochii 
pătrunzători și mîinile care țin voinicește o bîtă, iar dedesubt o 
mică inscripție: Rudolf împotriva celui mai mare luptător al timpului. 
Însă, nu e cazul. Ar fi prea... 

— Vai, nici o vorbă! sări Pezzen. Trebuie să imortalizăm 
acea magnifică lovitură ce a entuziasmat asistența... 

— Se cam exagerează, dragul meu Pezzen, se fandosi cu 
falsă modestie împăratul. 

— Nici vorbă, măria-ta! Adevărul trebuie să rămînă ca 
o lumină peste veacuri. 

Rudolf socoti ziua încîntătoare. „Ah! gîndi el. Dacă n-aș fi 
împărat, eu și domnul Tufănel... pe la curtea Franţei, sau Spaniei... 
Lumea ne-ar privi înmărmurită, ca pe niște zei...” 

Marele vizir Ibrahim, al doilea om al imperiului turcesc, 
după sultan, se dovedea un bărbat înţelept, aplecat mai puţin spre 
războaie decît faimosul său înaintaș Sinan-pașa. Fără a lepăda pute- 
rea oștilor, pe care le întărise după o lungă perioadă de frămîntări, 
Ibrahim credea mult în chibzuială și înţelepciunea unei guvernări 
pașnice. Granițele imperiului erau atît de întinse, încît nu cuce- 
riri noi ar fi asigurat puterea Porții Otomane, ci consolidarea lor. 
Marele vizir înţelesese acest lucru și urmărea cu răbdare o astfel 
de politică. Abia după ce va fi ordine desăvirșită între granițele 
largi, s-ar fi putut porni la noi cuceriri. Falnicul Sinan-pașa se ară- 
tase nechibzuit, la vremea sa, purtind războaie îndeluneate pentru 
cucerirea Apusului, crezînd că prin jafuri și mucareruri va menține 
puterea economică a imperiului. Astfel de venituri se arătaseră 
nesigure, fiindcă atîrnau totdeauna de succesele militare. Provin- 
ciile slab administrate pe timpul lui Sinan, lipsa miinilor tinere 
de lucru, de bucate ce întîrziau să vină de la popoarele învecinate 
dăduseră loc la o foamete cumplită. Ea se simţise chiar în Con- 
stantinopol. Ibrahim vedea limpede starea slabă de lucruri rămasă 
de la Sinan. Într-o astfel de situaţie trebuia pornit cu răbdare și 
chibzuială. Numise dregători noi în provincii. Slobozise o parte din 
oștile netrebnice, de adunătură, întărind mîna de lucru a mește- 
șugarilor și agriculturii și încurajase negoțul. Scăzuse tributurile 
și mucarerurile neamurilor supuse imperiului, socotind că e bine 
să primești mai puţin, dar sigur. Roadele muncii lui începeau să se 
arate, însă ele nu puteau progresa rapid decît în condiții de pace. El 
știa că urmînd acest drum mai lung, poate peste cîțiva ani Imperiul 

Otoman va deveni o mare putere economică. Iar cînd există ase- 
menea forță, războaiele se poartă ușor, cu sorți de izbiîndă. Emirii, 
setoși de bogăţiile adunate prin jafuri, cîrtiră împotriva lui, dar 
Ibrahim își văzu de treabă, chiar dacă sultanul se arăta nerăbdător 
să-și întindă stăpînirea peste Apus. Tratativele de pace cu Rudolf 
al II-lea arătau noua politică bazată pe înțelepciune. Ibrahim avea 
nevoie de răgaz pentru a construi temeinic. Totuși, grijile erau 
multe. Schimbarea din Transilvania, unde polonii aveau amestecul 
lor, îl punea pe gînduri. Era limpede că polonii urmăreau a face 
graniță pe Dunăre. Hatmanul Zamoyski coborîse cu oaste mare 
mai jos de Zim, gata a se uni cu Andrei Bâthory. O graniță polonă 
la Dunăre ar fi însemnat primejdie permanentă pentru Imperiul 
Otoman și pierderea influenţei în Moldova și Ţara Românească. 
Andrei cerea la Constantinopol firman de domnie, obligîndu-se 
cu plata unui tribut anual. Ibrahim l-ar fi preferat la Dunăre pe 
cardinal lui Mihai-vodă, omul ce făcuse în ultimii ani atîtea stri- 
căciuni imperiului. l-ar fi dat cu dragă inimă firman de domnie 
lui Andrei, ce se dorea principe al Transilvaniei, Moldovei și Ţării 
Românești, sperînd astfel în alungarea definitivă a lui Mihai-vodă, 
însă amestecul polonilor îl ținea în cumpănă. Mișcările generalului 
Basta la granița de nord a Transilvaniei arătau limpede că Rudolf 
al II-lea urmărea slăbirea influenţei turcești deasupra Dunării. 
Boris Gudunov, ţarul muscalilor, adunase în jurul său oști mari, 
formate din gruzini, georgieni și siberieni. El trimitea soli la Praga 
și însemnate daruri la București. Ce urmărea ţarul din Moscova? 
Tătarii, atît de supuși dorințelor turcești și ascultători la războaie, 
erau amenințați direct de oștile muscalilor. 

Așezat pe un minunat covor ţesut în Anatolia de șase 
fete ce nu cunoscuseră dragostea, Ibrahim căta îngîndurat înain- 
tea sa. Cele două perne așezate sub el, măiestrit lucrate în piele 
și aur, împodobite la colțuri cu pietre scînteietoare, le primise în 
dar de la domnul Barton, ambasadorul Angliei la Constantinopol. 
Marele vas de aur în care cărbunii aprinși mistuiau ierburi frumos 
mirositoare, era un dar al lui Andrei Bâthory. Botforii de mătase cu 

virfurile de aur și tivurile prinse în mici și delicate pietre prețioase 
veneau ca un semn de omagiu din nordul Africii. Două covoare la 
care se lucrase vreme de zece ani era o mică atenţie de la granița 
persană. Cingătoarea bătută în nestemate, un avans al ducelui de 
Toscana. Doisprezece cai cu șeile bătute în aur și argint fuseseră 
aduși pe corăbii de la supușii arabi. Patru dansatoare cu trupurile 
frumoase ca niște minuni, ce-și purtau grația dansului prin miș- 
carea suavă a miîinilor, erau darul unui prinţ indian. Colierele de 
perle veneau ca un semn de supunere, tocmai de la Marea Roșie. 
Popoarele din jur își arătau prietenia sau teama, dovedind prin 
sutele de daruri scumpe că Imperiul Otoman era încă puternic. 

Ibrahim se întoarse din nou la vechile gînduri. Dacă-i 
dădea steag de pace lui Mihai-vodă, întărea puterea acelui mare 
războinic, ce putea pune în primejdie Constantinopolul. Dacă o 
parte dintre conducătorii popoarelor creștine s-ar fi trezit și i-ar 
fi adus oști lui Mihai, întregul Imperiu Otoman s-ar fi aflat în 
mare cumpănă. Din fericire, creștinii nu erau uniți între ei, cătînd 
interese mici, nevăzîndu-le pe cele mari. Vicleanul domn al Ţării 
Românești negociase la Praga poate tocmai în această privinţă. 
Ușile închise ale tratativelor dovedeau planuri însemnate. E drept 
că Mihai-vodă nu mai avea oști, da nu avusese nici cu cinci ani 
în urmă, cînd scosese ţara de sub turci și pîrjolise Balcanii pînă 
aproape de Constantinopol. Oare cu adevărat ghiaurul nu mai 
avea dinți să muște? Greu de crezut. Și la fel de greu de crezut era 
faptul că un imperiu atît de puternic nu reușise ani de-a rîndul 
să-l zdrobească pe Mihai-vodă. 

— Să vină ceaușul Mustafa! strigă el. 

Un bărbat înalt, ușor deșirat, cu ochii arzători și ageri se 
apropie de covor bătînd temenele adinci. Caftanul său lipsit de 
podoabe ascundea o îmbrăcăminte simplă, de oștean. Vizirii aflați 
la capătul sălii îl priviră cu dușmănie rău ascunsă. Dar Ibrahim îl 
prețuia mult, știindu-l șiret fără a fi lacom, războinic viteaz fără 
a pripit, înțelept, însă fără aplecare spre moliciunea gîndurilor. 
De multe ori se sfătuise cu el, trecînd peste viziri cu bună știință. 

— Cui crezi tu că ar fi bine să-i dăm steagul? Lui Mihai, 
sau lui Bâthory? 

— Strălucitorule! grăi Mustafa cu prudența omului chib- 
zuit. Ghiaurii din Ţara Românească au un proverb înţelept care 
sună astfel: „Între două rele, alege-l pe cel mai mic”. 

— Și care ar fi după tine cel mai mic? 

— Alah e mare! își împreună mîinile ceaușul. Numai 
Alah poate face asemenea deosebire fără a cerceta. Noi trebuie să 
căutăm adevărul cu răbdare și migală. Principele Andrei cere fir- 
man de recunoaștere avindu-i în spate de poloni. Mihai-vodă parcă 
doarme ca un dulău bătrîn și viclean în culcușul din București. 
El nu cere nimic. De ce oare e atît de grăbit principele Transilva- 
niei? De ce oare Mihai nu-și părăsește culcușul și nu cere nimic? 
Fiindcă primul are nevoie de aprobarea noastră pentru a intra 
în Ţara Românească. Al doilea, adică Mihai, are nevoie de timp. 
Cine își închipuie că domnul Ţării Românești și-a rupt dinţii prin 
slobozirea oștilor nu se dovedește hărăzit cu multă înţelepciune. 
Iată că șeitanul din București a făcute unele tratative la Praga. 
Și-a trimis acolo cei mai buni oameni ai săi. Viclenii Cae Indru, 
Costache Caravană, Ducu și Chirilă au știut să cîștige bunăvoința 
împăratului și cred că au menținut-o la tratative. Mihai face pași 
chibzuiţi, dar siguri. Cel căzut în neputinţă nu se gîndește la fapte 
de arme așa ca el, ci caută a-și salva pielea. 

— Astea le cunosc și eu, dar cum ajungem la adevăr? îl 
întrerupse marele vizir. 

— Numai căutînd, strălucitorule! Mihai are nevoie de 
timp, știind că acesta lucrează pentru el. Dacă n-ar fi fost tratati- 
vele de la Praga, l-am fi crezut un domn sfîrșit. Afară de cazul în 
care o fi negociat la Praga plecarea lui din ţară, însă nu-mi vine a 
crede. Îți amintești, strălucitorule, că în urmă cu ani, cînd s-au dat 
bătăliile de la Șerpătești și Putinei între valahi și tătari, noi eram 
siguri de înfringerea ghiaurului? Mihai nu avea oști împotriva a 
treizeci și ceva de mii de tătari, fără a mai pune la socoteală cei 
aproape douăzeci de mii de turci. Într-o noapte a apărut o armată 

de tineri valahi îmbrăcați toți ca unul. Armata aceea i-a spart pe 
tătari. Cînd și unde s-a format o asemenea armată? Cine știe dacă 
acest mare războinic, mai viclean decît vulpea, nu pregătește pe 
undeva astfel de oști. Dacă a slobozit oastea mare doar de ochii 
lumii? Dacă are altă oștire ascunsă pe undeva? 

— îi lipsește aurul, grăi Ibrahim. Iscoadele noastre ne-au 
adus vestea că de doi ani nu s-au strîns biruri. Mihai gospodar 
înţelept. Ela înţeles că trebuie să-i dea poporului răgaz de refacere. 
În ultimii ani s-au ridicat în Ţara Românească o seamă de târguri. 
Satul Ploiești, prin grija domnului, a devenit un tîrg însemnat. 
Tîrgoviște, Craiova, Buzău, Pitești și altele s-au mărit, iar mește- 
șugurile lor atrag negustori de pretutindeni. Satele s-au refăcut 
frumos cu case bune, iar cîmpurile dau rod bogat. Au fost înnoite 
viile de pe dealuri și s-au înmulţit stupii. Cirezile de vite, oile și 
porcii s-au întreit într-o vreme atît de scurtă. Dacă Mihai va avea 
pace, și el știe lucru acesta, peste cîțiva ani Ţara Românească va 
întrece în belșug alte ţări. Mihai a prevăzut importanţa negoțului 
și a dat patente de liberă trecere negustorilor străini. Dar aur nu 
are cîtă vreme nu strînge biruri. 

— Strălucitorule! grăi Mustafa îngîndurat. Dacă am cerca 
să-i vedem ghearele marelui războinic Mihai? 

— Cum? 

— Ne-ar trebui o oștire mică. Nu mai numeroasă de șap- 
te-opt mii de iatagane. 

— La ce? 

— La o încercare de prădăciuni în Oltenia, atît de dragă 
domnului Ţării Românești. Dacă Mihai mai are ghearele ascuţite, 
le va scoate din tecile lor prin vreo oștire ascunsă. Iar dacă nu le 
mai are, va striga zadarnic după ajutor la suzeranul său Andrei. 
Însă tare mă bate gîndul că Mihai are o oaste ascunsă pe undeva. 

— N-ar fi rău! aprobă Ibrahim luminîndu-se bucuros 
de asemenea idee. Polonii și Rudolf al II-lea nu vor socoti un act 
de război atacul cu asemenea oaste mică ce iese la obișnuitele 
jafuri. Ne ridicăm pînă la Craiova și ne retragem grabnic. Azi nu 

ne convin lupte cu polonii și împăratul mai ales că Boris Gudunov 
e gata să-i ajute cu oști mari. 

— Dar nu e totul, interveni Mustafa. Mihai-vodă trebuie 
să afle din timp că asemenea oaste urcă spre Dunăre, spre a-și 
putea scoate la vedere armata ascunsă, dacă o are. 

— De asta să nu te îngrijești! zîimbi marele vizir. Mihai 
totdeauna află din timp orice ameninţare. Asta crezi că ar fi de-ajuns 
pentru a-i afla gîndurile? 

— Nu! O solie turcească la București și o alta la Alba-Iulia, 
îndată după atacul nostru, ne-ar putea apropia de adevăr. Tot- 
deauna la tratative și discuţii scapă unele vorbe ce pun în lumină 
gindurile celui din faţa ta. Abia după aceea vom alege între Mihai 
și Andrei. Abia atunci vom ști cui să-i dăm steag. 

— Cine crezi că ar putea face o astfel de solie vicleană? 

— Pașa Khidr, strălucitorule! Puţini s-au folosit, din 
păcate, de harurile înțelepciunii sale. 

„Îl ştiu, gîndi Ibrahim. E glumeţ și viclean. La tratative 
discută prietenește, ride mereu, însă fiecare frază a lui ascunde 
o capcană. Totuși cunosc unul mai bun decît el. Acest Mustafa 
care îl întrece în șiretenie și înțelepciune. El cumpănește cu grijă 
fiecare lucru. Sau, mai bine, îi trimit pe amîndoi. Mustafa și Khidr 
vor face treabă la București și Alba-Iulia. Amîndoi se vor completa 
de minune. Greu va fi pentru ghiauri să ascundă ceva de agerimea 
acestora. lar dacă se întîmplă ca legăturile dintre Andrei și poloni 
să fie doar zvonuri, îi dau acestuia firman de recunoaștere peste 
Transilvania, Moldova și Ţara Românească. Păstrez pentru Mihai 
veche prietenie, dar interesele imperiului sînt mai presus de prie- 
tenie. Păcat că nu am un general ca el! Mustafa și Khidr vor pleca la 
București cu cîteva daruri din partea noastră pentru Mihai. Măcar 
prin daruri va înțelege că nu l-am uitat.” 

Era în ziua de 24 iulie a anului 1599. 

La 28 iulie intră prin poarta de sud a Bucureștilor un 
călăreț al cărui cal înspumat dovedea grabă mare și drum lung. 
Era un bărbat înalt, cu faţa frumoasă, cu buza de jos veșnic adusă 
înainte parcă a batjocoră. Gărzile palatului domnesc îl recunos- 
cuseră pe vestitul luptător Niţă Praștie și-l sloboziră înăuntrul 
zidurilor fără a-i mai pune obișnuitele întrebări. 

Un ceas mai tîrziu, pe ulițele Bucureștilor trecu un zvon, 
ca o răceală, ce aduse multă neliniște. O oștire turcească urca prin 
Balcani cu ameninţare asupra Ţării Românești. În vreme ce locui- 
torii Bucureștilor comentau asemenea știre căzută ca un trăsnet, 
Mihai-vodă ţinea sfat de taină în cămara lui de lucru cu puţinii 
boieri și prietenii apropiaţi ce putură fi strînși în grabă mare. 

— Sînt cam la șapte-opt mii de iatagane, zise Niţă Praștie, 
deschizînd Sfatul la porunca domnului. Oaste ușoară, fără tunuri. 
Cei patru sute de tineri ai mei, ascunși prin pădurile Balcanilor, 
vor face unele stricăciuni, însă nu prea mari. Numai oștile greoaie, 
cu muniție și tunuri multe, pot avea necazuri la un astfel de drum. 

Auzind asemenea veste, pe fețele căpitanilor, boierilor 
și prietenilor lui vodă se așternu îngrijorarea. Doar cinci dintre 
ei zîmbeau, iar aceștia erau vodă, Cae Indru, Costache Caravană, 
Ducu cel Iute și Chirilă Zece Cuţite. 

— Aștept păreri! grăi vodă. 

— Păreri, măria-ta? se miră Aga Leca. lată că vechiul 
nostru plan are cusururi dintre cele mai rele. Am crezut că prin 
slobozirea oștilor noastre, dușmanii se vor pîndi între ei dîndu-ne 
nouă răgaz de timp. Atunci mi-am spus părerea și mi-am arătat 

neîncrederea. lată că turcii vin peste noi. Bine că-i avem la Bucu- 
rești pe cei șase mii de oșteni rămași din oastea mare. Din păcate, 
mi-e teamă de ceilalți dușmani, auzind călcarea turcilor, se vor 
năpusti degrabă asupra Ţării Românești. 

— Nici vorbă despre așa ceva, îl întrerupse Cae Indru. 
Cînd au mai atacat turcii doar cu opt mii de oșteni? Niciodată, 
prieteni. 

— Atacă acuma, grăi Aga Leca. 

— Nu-i firea lor, zimbi Mihai-vodă. Ei vin peste noi sau 
cu gînduri de jaf, sau spre a ne cerceta puterile. Acum turcii se află 
în tratative cu Praga. Ei nu au destulă putere pentru a se înfrunta 
cu oștile împăratului și cu polonii. Dovadă e faptul că prin Balcani 
se mișcă o oștire măruntă. 

— Să dea Dumnezeu! murmură Preda Buzescu. Avem 
ceva oștire în Bucegi, însă nu pe cît ne-am dori. Cred că e bine 
să o scoatem dinaintea turcilor. Cei cinci mii opt sute de tineri 
dimpreună cu cei din București, adică aproape douăsprezece mii 
de oameni, îi vor aștepta pe turci la Dunăre. Trebuie să-i zdrobim 
atît de iute încât nici să nu se bage de seamă că a fost război. Să-i 
tăiem pînă la unul. Să umplem Constantinopolul de spaimă. E 
prima oară cînd numărul nostru îl întrece pe al turcilor. 

— Planul nu e rău, Predo! rîse domnul țării. Are totuși 
unele cusururi. Încă nu a sosit vremea să scoatem la vedere Armata 
Bucegilor. E prea timpuriu. Pe aceasta o ţin pentru Transilvania. 
Iar pînă în toamnă sper să o ridicăm la peste opt mii de oameni. 
Pe marele vizir Ibrahim îl cunosc bine. Cîndva am fost prieteni. 
Dar pe vremea aceea el nu era mare-vizir, eu nu eram domn al 
Țării Românești. Ibrahim e înțelept. El ne încearcă doar puterile. 
Aici e cheia. Cum îi răspundem? leșim cu oștile dinaintea lor, sau 
facem ceva harță, nelăsîndu-i a jefui în voie? 

— Măria-ta! se amestecă Indru. Îmi trebuiesc șase sute 
de călăreți buni. Niţă Praștie are patru sute la poalele Balcanilor. 
Ei bine, cu cei șase sute voi trece Dunărea în noaptea asta peste 
Cîrna Mică și ne vom strecura neștiuți pentru a ne împreuna cu 

ai lui Niţă. Sînt de părere să nu punem stavilă cu alte oști, dar nici 
să nu-i lăsăm pe turci a-și face de cap. Apoi, oștirea ce vine spre 
noi poate de la Daud, sau de undeva de pe aproape, nu se așteaptă 
la ameninţări asupra sa dincolo de Dunăre. În astfel de prilejuri 
paza taberelor e slabă. 

— O mie de oameni împotriva a șapte-opt mii e moarte 
sigură, grăi banul Manta. 

— Nu totdeauna, zimbi Cae. Domnia-ta ai făcut cîteva 
minuni împotriva tătarilor cu o oaste la fel de mică. 

— Adevărat! se înveseli Manta. Dacă nu primeam aju- 
toare la vreme... 

— Planul lui Cae e plin de înțelepciune, grăi Vodă. Un 
atac prin surprindere la vreme de noapte aduce totdeauna foloase 
mari. Noi i-am mai bătut astfel pe tătari și pe turci. Cînd ești luat 
din somn, nu mai hotărăsc nici vitejia nici numărul oștenilor. lar 
cîtă vreme nu scoatem oastea să-i înfruntăm puternic, vechiul meu 
prieten Ibrahim nu va ști despre noi mai multe decît cunoaște azi. 

Cu acesta Sfatul de taină luă sfîrșit. Erau ceasurile cinci 
după prînz. 


VA 


Puțin înainte de miezul nopții, pescarii de la Cîrna Mică, 
așezare pe Dunăre nu departe de Giurgiu, avură trudă multă. Ei 
folosiră bărcile pentru a scoate din țară șase sute de tineri călăreți. 
Cae, Chirilă, Ducu, Niţă Praștie și Costache privegheau buna rîn- 
duială a trecerii peste Dunăre. Nici o lumină nu se văzu în noaptea 
aceea în satul pescăresc sau pe marele fluviu. Nici strigătele obiș- 
nuite ale oștenilor nu se auziră în tăcerea adîncă a nopții. Potecile 
știute de ei și mai ales de Niţă Praștie, care lucra de peste trei ani 
sub poalele Balcanilor, fură întrebuințate cu folos. Cei șase sute se 
mișcau sprinteni prin păpurișul înalt, ocolind ochiurile de apă ce 
pustiau locurile departe. Curînd ieșiră la margini de păduri, pe sub 
dealuri, pe creste, ferind cu grijă așezările omenești. Șase sute de 

tineri plini de curaj ieșiră din ţară la vreme de noapte avintîndu-se 
prin locurile controlate de turci și nu se știa câți vor mai face dru- 
mul îndărăt. Cînd se lumină de ziuă, Dunărea rămăsese departe în 
spatele lor. Poposiră peste zi în văgăunile unei păduri ce părea să 
nu aibă margini. Pîraiele cu apa limpede ca oglinda, iarba voinică 
și grăunţele din desagii oștenilor îndestulară caii. Renumitul caș 
românesc, piinea fragedă de casă și vinul din ploștile de lemn, răcit 
cu apa rece a izvoarelor, potoli foamea tinerilor bărbaţi. Armele 
celor șase sute de oșteni i-ar fi mirat pe mulți cunoscători. Fiecare 
tînăr purta la șold un topor cu fierul lat, iar la briu un pistol și un 
cuţit. Acestea și mai ales topoarele erau vechile arme ale români- 
lor, necruțătoare la atacurile de noapte. Rămaseră toată ziua adînc 
înfundați în hățișurile pădurii. Cea mai mică greșeală i-ar fi costat 
viața. În spatele lor și în oricare parte se aflau așezări unde turcii 
dispuneau de garnizoane puternice. Doar neobositul Niţă Praștie, 
îmbrăcat într-un caftan ponosit, călare pe un cal costeliv de rasă 
proastă, cu încălțările rupte, ieși la drum și se pierdu curînd prin- 
tre numeroasele dealuri. Turcii puseseră preț pe viața lui o mie de 
țechini de aur, dar anii treceau fără ca cineva să-i poată da de urmă. 
Își avea gazdele lui sigure printre bulgari, sau culcuşuri tainice în 
munți. Micile oștiri turcești, în trecere prin Balcani, suferiseră ade- 
sea pagube mari la vreme de noapte. Chiar garnizoanele păţțiseră 
necazuri la muniții sau la tunuri. Datorită lui Niţă și oamenilor săi, 
la pragul Balcanilor domnea o permanentă stare de nesiguranţă. 
Grupurile mici de oșteni turci care treceau Dunărea la jafuri de vite 
și Oi, sau veneau cu prăzi din Ungaria și Serbia, ori cu tributuri și 
mucareruri, cădeau adesea sub securile oamenilor lui Niță. Cînd 
turcii făceau căutări mari folosind oaste numeroasă, Niţă își trecea 
oamenii în țară. Prietenii bulgari îi anunțau primejdia din timp, sau 
puneau mîinile pe arme gata să-l sprijine cu vieţile lor. Gazdele lui, 
de obicei bulgari săraci, cunoșteau prețul denunțului, dar trecuseră 
trei ani și nu se găsise un singur bulgar să-și fi spurcat sufletul 
cu o trădare pentru frumoasa avere de o mie de țechini. Creștinii 

de sub Dunăre îi scorniseră cîntec viteazului român, iar turcii îl 
porecliseră El Șeitan, adică Diavolul. Multe zvonuri și legende se 
țesuseră în jurul lui. Oamenii le înfrumusețau și adăugau la ele 
tot ce le-ar fi lipsit. Chiar turcii, mari iubitori de vitejii, înfloreau 
legende în jurul numelui acestuia. Niţă merita din plin aseme- 
nea cinste. Nici pasărea n-ar fi putut să treacă spre granița Ţării 
Românești fără știrea lui. Plin de înțelepciune, așezase pîndari pe 
crestele munților, prin strîmtori și prin văi, iar bulgarii localnici îi 
adunau știri. Multe cirezi de vite și oi scoase din mîinile turcilor 
erau împărţite la vreme de noapte printre localnici. Multe luau 
drumul Ţării Românești. 

Cînd se așternură umbrele serii, veniră în pădure doi 
tineri bulgari ce călăreau destoinici pe deșelate. Erau oamenii tri- 
miși de Niţă. Conduși de aceștia, oștenii lăsară drumul spre sud 
și apucară către apus. După cîteva ceasuri de drum prin locuri 
grele, necunoscute, departe de drumuri, opriră în coama unui deal 
împădurit. Niţă le ieși înainte. Se aflau cu el patru sute de români 
și peste o sută de bulgari dornici de a ridica topoarele împotriva 
turcilor. Cele două mici oștiri așteptau porunci în vreme ce Niţă, 
Cae, Ducu, Costache și Chirilă ţineau Sfat de taină. 

— Turcii au pus tabără de noapte dincolo de lanţul dealu- 
rilor, spuse Niţă Praștie. Se află acolo o vilcea întinsă. Prin mijlocul 
vâlcelei curge un pîriu cu apă bună pentru oameni şi cai. În jurul 
vilcelei au pus străji, după obiceiul lor, cîte două la o sută de pași, 
iar în mijloc au ridicat un cort cu steagul comandantului. Zgomo- 
tul din tabără nu s-a potolit. Focurile la care oștenii își pregătesc 
cina se văd pînă departe. 

— Lăsăm caii aici, zise Cae. Drumul pînă la tabără îl 
facem pe jos. Niţă, tu rămii să aduci oamenii! Eu, Chirilă, Ducu și 
Costache plecăm să facem spărtură în zidul străjilor. Dacă se dă 
alarma în tabără să nu porți de grijă! Întorci oamenii la adăpostul 
pădurii de peste zi! Ne vedem acolo pentru a hotărî altă încercare. 

— E bine să nu atacați străjile înainte de miezul nopții, 
observă Niţă. Turcii le schimbă totdeauna la ceasul acela. 

231 


Capitolul X 





— Așa mă gîndeam și eu, interveni Costache. Vom pîndi 
schimbarea străjilor și abia după un ceas începem să facem spăr- 
tura. O sută să rămînă la cai. Ceilalți e bine să se apropie de vilcea 
pentru a nu pierde timp cu aducerea lor. Semnalul nostru va fiun 
țipăt de bufniță. 

Tinerii prieteni se mistuiră în umbra copacilor pe direc- 
ţia arătată de Praștie. Noaptea era calmă, tihnită. Undeva pe vale, 
focurile din tabăra turcească mureau treptat. 

„Pentru a cîta oară greșesc comandanții turci? se întrebă 
Cae. Trufia lor nemărginită le-a adus multe necazuri. Numai un 
comandant lipsit de înțelepciune pune un singur rînd de străji în 
jurul oștirii ce se odihnește. Un om chibzuit n-ar fi lăsat virfurile 
dealurilor fără pîndari. Acest popor de mari viteji suferă pierderi 
datorită îngimfării. De sute de ani dușmanii lor au fugit îngro- 
ziți văzîndu-le hărnicia pe cîmpul de luptă. De sute de ani turcii 
greșesc nesocotind viclenia altora. Noi i-am bătut mereu fiindcă 
le-am cunoscut slăbiciunile.” 

Cei patru tineri se aflau pe o spărtură de la muchia de 
jos a dealului. Pîrîul ce tăia valea în două clipocea molcom. Greie- 
rii cîntau a liniște. Pe buza spărturii, două străji dormeau culcate 
peste iatagane. Cuţitele lui Chirilă și Costache le luară din somn, 
iar împrejur greierii nu-și continuară cîntecul. 

— Al doilea post de strajă trebuie să fie dincolo de piriu, 
șopti Ducu. 

Trecură pîriul aținîndu-se în umbra tufelor mici și se 
tîrîră prin iarba fragedă. Nimic nu se clintea în jurul lor. Doar din 
tabără venea ceva zgomot de vinzoleală a cailor. Alte străji ședeau 
pe o ridicătură de pămînt în spatele unor tufe. Cae și Ducu, neîn- 
trecuți în arta de a se tîri fără zgomot, făcură un mic ocol pentru 
a le cădea în spate. Fiecare mișcare a lor avea încetineala melci- 
lor. Timpul trecea înfiorător de greu pentru Costache și Chirilă, 
rămași în urmă la adăpost sigur. Noaptea nu era nici luminoasă, 
nici închisă de nori mulți. Două umbre se ridicară din iarba înaltă. 
Două cuțite sclipiră prin aer. Două icnituri slabe arătau singurul 

zgomot. Nepricepuţii ce nu știau să prindă cu palma gura celui 
lovit și să se arunce la vreme peste el, curmîndu-i zbaterea, întim- 
pinau totdeauna mari neajunsuri din partea zgomotelor. Dar Cae 
și Ducu, buni cunoscători ai acestor taine, lucrară fără greșeală. 

Se uniră cu toții și porniră mai departe folosind cu grijă, 
tufele sau iarba. După un ceas de trudă, cercul de străji din jurul 
taberei căzuse. Apoi se auzi un țipăt de bufniță. De pe dealul din 
apropiere răspunse unul asemănător. Noaptea, trecută mult din- 
colo de jumătatea ei, își astimpăra zăpușeala. O mie de oșteni 
înconjurau tabăra tîrindu-se prin iarbă. Dar, ca de obicei, unde 
sînt mari aglomerări de oameni, se întîmplă ca unii să nu aibă 
somn. Acesta era necazul de care se temeau mai mult conducă- 
torii românilor. Al doilea necaz putea să vină din partea cailor ce 
se dovedesc neliniștiți simțind primejdia. Îndrăzneţii tineri con- 
duși de cei cinci comandanți, ajunseră doar la douăzeci-treizeci de 
pași cînd vînzoleala cailor cunoscu opintire mare, iar strigătele de 
spaimă sparseră tăcerea nopţii. Comenzi scurte, lipsite de obișnu- 
ita fereală îi aruncară pe români asupra taberei. Luaţi din somn, 
turcii puneau stavilă slabă. Răcnetele de moarte umplură vilceaua. 
Cae, Chirilă, Ducu și Costache ajunseră lingă cortul comandatului 
în același timp. Străjile cortului se aflau undeva în învălmășeală. 
Mahmud-pașa, un bărbat voinic ce nu împlinise patruzeci de ani, 
pe jumătate dezbrăcat, prinse iataganul. Cuţitul lui Cae aruncat 
cu meșteșug doar de la cinci pași îi străpunse brațul. Din culcușul 
comandantului o tînără femeie privea cu groază. 

Era o bulgăroaică pescuită cu forța celor puternici. 

— Fugi! strigă Costache în bulgăreasca lui stâlcită. 

Fata nu aşteptă să i se spună de două ori și porni aproape 
despuiată, ferindu-se de grupurile încăierate, pînă cînd ajunse pe 
o coastă împădurită a dealului. Acolo își adună puterile zăbovind 
lîngă un copac uriaș, apoi o rupse la fugă și multă vreme fu urmă- 
rită de strigăte de moarte. 

În timp ce tînăra fată se pierdea după dealuri, turcii 
care nu apucară să scape din cercul de fier al atacatorilor simțiră 

ușurare. Românii se retrăgeau grupați strîns, folosind firul piriu- 
lui. Despre o urmărire din partea celor din tabăra adversă nici nu 
putea fi vorba. Turcii nu-și reveniseră, iar cei mai lucizi dintre ei 
nu bănuiau că fuseseră atacați doar de o mînă de oșteni. Peste un 
ceas, nouă sute și ceva de români goneau spre ţară parcă mînaţi de 
furtună. Caii celor ce lipseau dintre ei alergau alături, fără stăpîni. 
În tabăra turcească numărătorile se făcură abia la ziuă. Două mii 
cinci sute de morţi și răniți arătau trecerea românilor pe acolo. 
Mahmud-Pașa călărea între Ducu și Caravană. Fruntea lui căzută 
spre piept se ridica rar spre Chirilă, care purta marele steag verde 
al Imperiului Otoman. Fusese o luptă sau un vis rău? 

În ziua de 5 august se întîmplară la București două eve- 
nimente mari. Locuitorii Capitalei îi primiră în zori cu urale pe 
cei șase sute de viteji ce spărseseră prin vicleșug, oastea dușmană 
departe de granița Ţării Românești. Apoi, la puţină vreme după 
prînz, fură anunțați soli ai turcilor. Mihai-vodă îi trimise în calea 
lor pe Cae Indru și Preda Buzescu, dimpreună cu o sută de oșteni. 
Mustafa și Khidir, însoțiți de cincizeci de spahii frumoși ca zeii 
pe caii lor harnici, fură salutați de gărzile românești la o poștă 
de Capitală. Cae făcu prezentările de rigoare zimbind curtenitor. 
Mustafa și Khidr, ce aflaseră în drumul lor despre marele dezastru 
în care căzuse oștirea lui Mahmud-pașa, zîimbiră la fel, ca și cînd 
n-ar fi știut nimic. 


VA 


Domnul Ţării Românești primi solii în marea sală a tro- 
nului. Curtenii îmbrăcaţi strălucitor se rînduiră frumos lingă pereţi 
făcînd culoar viu. Khidr, mărunţel, rotofei, cu fața aplecată spre 
veselie și ochii rîzători, părea un prieten al casei venit în ospețţie. 
Mișcările lui degajate nu arătau nimic din obișnuita rigiditate a 
solului unei mari puteri. Mustafa, cu fața prelungită, blindă, arăta 
mai degrabă a schivnic depărtat cu firea de patimile omenești, decît 

a sol al Porții Otomane. Se ploconiră adînc în fața lui Mihai-vodă, 
lucru de mirare la solii turcilor ce-și arătau de obicei aroganţa 
înaintea conducătorilor popoarelor mici. 

— Măria-ta! grăi Khidr într-o bună românească. Aducem 
la voi pacea marelui sultan. 

— Și prietenia marelui vizir Ibrahim, îl completă 
Mustafa. 

— Frumoase cuvinte! zimbi vodă. Dar vă lipsește întă- 
rirea lor. Nu văd la voi marele steag de pace. 

— Doamne! rise Khidr. Oare dragostea dintre popoare 
stă în semnul lucrurilor sau în inimi? 

— În inimi, aprobă vodă. Însă cuvintele de dragoste fără 
dovezi sînt ca păsările fără aripi. 

— Adevărat, măria-ta! se înclină inteligentul Khidr. Vor 
veni și aripile cât de curînd. Tratativele noastre sper să aducă stea- 
gul de pace atât de rîvnit la București. 

— Şi la Constantinopol, completă Mihai-vodă. 

— Fără îndoială, măria-ta! recunoscu Khidr. Și Constanti- 
nopolul dorește pacea iar azi, știindu-vă slabi și neajutoraţi, aruncă 
el o nadă, mărinimia Porții Otomane se arată prin solii trimiși la 
București. lată deci și unele dovezi de dragoste acum cînd puterea 
voastră a scăzut cu totul. 

Domnul Ţării Românești simţi cursa vicleană ce căuta a 
afla puterea oștilor sale, astfel că răspunsul chibzuit nu dezvălui 
nimic dibaciului sol. 

— Totdeauna am fost o putere mică față de Imperiul 
Turcesc, zise continuînd să zimbească. 

— Dar niciodată atît de slabi ca acum, interveni Mus- 
tafa încercînd să forțeze răspunsul direct la întrebarea iscusită a 
lui Khidr. 

— Ah! rise vodă. Credeam că-mi veţi vorbi despre Impe- 
riul Otoman, care trece azi printr-o perioadă de refacere. Prietenul 
meu Ibrahim e un bărbat înțelept. El știe că azi pacea îi aduce 
numai foloase. 

— Și vouă, completă Khidr, ascunzindu-și nemulțumirea. 

— Adevărat! La vreme de pace se făuresc bunuri. 

Cu aceste vorbe ale domnului Ţării Românești, ceremonia 
primirii solilor luă sfîrșit. Dar vodă știa că greutăţile vor începe abia 
peste un ceas, cînd vor începe tratativele. Cei doi soli se dovedeau 
peste măsură de vicleni. Era pentru prima dată cînd turcii folo- 
seau la București viclenia în locul aroganței. Marele vizir Ibrahim 
îndruma politica imperiului pe un drum nou și solid. 

Solii împărțiră daruri de seamă. Vodă primi o sabie fru- 
moasă de Toledo cu mînerul bătut în nestemate. Valide, mama 
sultanului, îi trimetea lui Pătrașcu, tînărul fiu al lui Mihai, o 
minunată cingătoare cu cataramele de aur, un caftan împodobit 
cu mărgăritare și un cal alb căruia nu-i lipseau gătelile scumpe. 

Khidr și Mustafa, amestecați printre curteni, îl căutară pe 
Cae Indru, curioși a-l cunoaște pe omul a cărui faimă se dovedea 
mai mare la Constantinopol decît la București. Chirilă, Costache, 
Cae și Ducu șezură de taină cu ei multă vreme. 

În timp ce la București masa tratativelor își aştepta oas- 
peţii, Niţă Praștie și cei patru sute de viteji se împreunară cu alţi o 
mie de oșteni aduși de Manta și se răspîndiră în pază pe Dunăre. 
Dar oastea fostului pașă Mahmud, atât de crunt lovită la vreme de 
noapte, cobora spre Daud să-și refacă puterile. Astfel ameninţarea 
turcilor căzu cu totul. 

În jurul mesei luară loc Indru, Preda Buzescu, Leca, Cos- 
tache și Calomfirescu. Domnul Ţării Românești nu se arătă acolo, 
ceea ce-i descumpăni pe cei doi soli. Prin lipsa lui de la tratative, 
Mihai-vodă le arăta limpede că impunea o linie nouă privitoare 
la nivelul discuţiilor. El era domnul țării, iar ei doar trimișii sulta- 
nului. Niciodată nu se mai întîmplase una ca asta. Conducătorii 
popoarelor mici ședeau la discuţii chiar cu cei mai mărunți dem- 
nitari ai turcilor, în faţa cărora se aplecau de multe ori cu umilință. 
Să fie oare azi atît de puternic Mihai-vodă? Sau era doar un act de 
bravadă vicleană? 

— Efendi! deschise discuțiile Mustafa. Andrei Bâthory, 
suzeranul vostru, cere firman de recunoaștere din partea noastră. 
El se obligă să ne plătească tribut ca stăpîn al Transilvaniei, Mol- 
dovei și Ţării Românești. Așa stînd lucrurile, el nu-l mai socotește 
domn al țării pe Mihai-vodă. 

— Dar asta o face din Alba-Iulia, nu din București, răs- 
punse Preda Buzescu tăios. Vorbele acelui prinţ flușturatic ar avea 
greutate dacă ar fi stăpin de fapt peste Ţara Românească. 

— Va fi, zîmbi Khidr. Va fi dacă primește firman. 

— Credeţi atît de mult în puterea acelui firman, efendi 
Khidr? interveni Cae. 

— Credem. El înseamnă încuviințarea noastră să por- 
nească spre Dunăre și nu văd cu ce oști l-ați putea opri. 

— Cu cele turcești, rîse Cae. Andrei va cobori însoțit de 
poloni. V-ar conveni oare o graniță polonă pe Dunăre? V-ar conveni 
oare să știți pe Dunăre o oaste polonă de cincizeci de mii de viteji 
sub comanda înțeleptului hatman Zamoyski? Cine l-ar putea opri 
pe Zamoyski să intre în Balcani? 

— Facem scrisori de garanţie, se amestecă Mustafa 
înciudat. 

— Cei puternici n-au respectat niciodată astfel de 
scrisori. 

— Dar și noi sîntem puternici, zîmbi Khidr. 

— Fără îndoială! se amestecă rotofeiul Costache. Însă 
tare-mi vine să cred că Porții Otomane nu i-ar conveni să șadă 
veșnic pe picior de război. 

— Vecinătatea unui popor mic nu vă ridică necazuri 
mari, întări Cae. 

— Ne-am gîndit și la asta, zise cu finețe Mustafa. Ne-am 
gîndit să vă dăm vouă steagul de pace, dar care ar fi câștigul? Îi 
puteți voi opri pe Bâthory și pe Zamoyski să coboare la Dunăre? 
Îi puteţi voi opri acum cînd întreaga voastră oştire se ridică doar 
la șase mii de oameni? 

— Atunci, care ar fi calea cea bună? ocoli Indru răspun- 
sul la care se așteptau cei doi. 

— Să-i dăm firman principelui, forță nota discuțiilor înțe- 
leptul Mustafa. El și polonii ne vor da scrisori de garanţie. Acestea 
fac oricum mai mult decît asigurările voastre că-i veți opri din drum. 

— Dar n-am dat nici un fel de asigurări, interveni 
Costache. 

— Cu atît mai rău, se posomori Khidr. 

— Rău pentru cine? întrebă Costache candid. 

— Păi se înţelege că pentru voi. 

— Numai la prima vedere, zîimbi Cae. Poarta Otomană 
încearcă să vindă pielea ursului din pădure, vorba proverbului 
românesc. Sînt cinci ani de cînd turcii nu mai au putere în Țara 
Românească. lar dacă nu au această putere, despre ce discută aici 
solii acestora? Să înțelegem din vorbele lor amenințări după ce 
au rostit dorința lor de pace? Efendi, dați acel firman lui Andrei 
Bâthory! 

— Ah! sări Khidr. Domnia-ta poţi lua asemenea hotărîre? 

— Pot. Sînt nepotul domnului Țării Românești, deci 
primul om al său la masa tratativelor. Dar să nu uitaţi că Praga și 
Viena nu vor privi cu ochi buni pasul vostru. Și de asemenea să nu 
uitaţi că Mihai-vodă, în fruntea celor o sută de mii de oșteni ai lui 
Rudolf al II-lea, poate pîrjoli chiar Constantinopolul. 

Auzind asemenea vorbe, Mustafa și Khidr, ciuliră urechile. 
Oare asta să se fi discutat la tratativele de la Praga? Mihai-vodă 
în fruntea oștirilor împăratului ar fi însemnat un pericol însutit 
mai mare decît hatmanul Zamoyski. Apoi, polonii nu erau atît 
de puternici încît să ţină oști la granița de pe Dunăre. Și, de fapt, 
ar fi fost puţin probabil să coboare spre sud. Iar pe unele zvonuri 
nu se putea pune temei. Cei doi nu regretară că schimbară nota 
discuţiei, fiindcă aflaseră lucruri însemnate, dar nici nu puteau 
forța prea mult, fără a produce o ruptură a tratativelor, neprielnică 
Porții Otomane. 

— Vorbele noastre nu au pornit ca amenințări, grăi Khidr 

cu un ton blajin. La tratativele cu voi încercăm să găsim calea cea 
mai bună atît pentru imperiu cît și pentru Mihai-vodă, atît de iubit 
în fața marelui vizir. Din păcate, ne aflăm în încurcătură. Curtea 
de la București nici nu oferă, nici nu cere. 

Erau singurele vorbe de sinceritate ale solului, iar Cae 
simţi acest lucru. 

— Se pare că abia acum intrăm pe făgașul bun altrata- 
tivelor, zimbi el. 

— Spre folosul celor două părţi, observă Mustafa. Ne miră 
faptul că nu aţi cerut pînă acum steagul de pace. 

— Pe noi ne miră că nu l-aţi adus fără să-l cerem. Acum, 
Imperiul Otoman nu are de ales și vom dovedi acest lucru. Sînt 
cinci ani de cînd noi nu am mai coborit la sud de Dunăre decît pen- 
tru a ne apăra graniţele și nu le-am apărat rău. lată deci că au fost 
cinci ani de liniște pentru voi. Cîtă vreme Mihai-vodă va fi stăpîn 
în Ţara Românească, pe Dunăre nu se vor așeza puteri străine. 

— Dar azi sînteţi slabi, observă Khidr. 

— Şi cine vă oprește să întăriți puterea lui vodă? Ar fi 
destul să ne acordațţi steagul de pace și cincizeci de mii de ţechini 
de aur. 

Mustafa și Khidr se priviră uluiți. Niciodată imperiul 
nu acordase ajutoare popoarelor mărunte. Niciodată popoarele 
mici nu îndrăzniseră să ceară. Omul lui Mihai-vodă poate că nu 
era în toate minţile. 

— La ce v-ar folosi? întrebă precaut Mustafa. 

— La ridicare de oști mari, care să pună stavilă unei 
viitoare mișcări a lui Andrei și Zamoyski spre Dunăre. Iar noi 
garantăm cu scrisori să nu atacăm Constantinopolul. 

Din nou cei doi ciuliră urechile. Cae nu pomenise nimic 
despre garantarea Balcanilor. Era limpede că la Praga se discutase 
eliberarea Balcanilor. 

— E rîndul vostru să vindeţi pielea ursului din pădure, 
zîimbi Khidr. Nu uitaţi că sînteți un popor prea mic pentru a garanta 
capitala unui imperiu! 

— Noi sîntem mici, dar dușmanii voștri sînt puternici, 
spuse evaziv Cae. Oștile lor conduse de Mihai-vodă ar pune în 
mare primejdie Poarta Otomană. lată că voi nu ne-aţi oferit pînă 
acum decît ameninţări, în vreme ce alte popoare ne acordă sprijin 
de seamă. Dacă nu vă grăbiţi, vom fi în situaţia să nu avem de ales. 

— Ne trebuie răgaz de chibzuială, grăi Mustafa. Răspun- 
sul nostru va veni curînd. 


S 


În ziua de 25 august, marele vizir Ibrahim îi primi în 
palatul sau pe Mustafa și Khidr. Cei doi soli ce negociaseră la Bucu- 
rești și la Alba-Iulia arătau zdrobiți de oboseala drumului lung. 

— Ai găsit adevărul, Mustafa? întrebă Ibrahim privin- 
du-l adînc. 

— L-am găsit, strălucitorule! zîmbi acesta. Truda noastră 
nu s-a dovedit zadarnică. 

— Înseamnă că știi cui trebuie să-i dăm steagul. 

— Știu, strălucitorule! Lui Mihai-vodă. Amenințare 
polonă nu va fi la Dunăre cîtă vreme îl sprijini pe domnul Ţării 
Românești. Acum el e disperat. La disperare, ar putea fi un sim- 
plu general al împăratului Rudolf. Cu un astfel de general, Rudolf 
s-ar încumeta asupra Balcanilor. Să-l sprijinim pe Mihai acum 
la vreme de grea cumpănă pentru el, iar din dușman îl vom face 
prieten. Din păcate, la București nu am aflat nimic despre pute- 
rea oștilor sale. Oamenii lui vodă s-au arătat la fel de vicleni ca 
şi conducătorul. Însă ghearele lui Mihai sînt mai ascuţite decât 
oricînd. Oastea lui Mahmud-pașa a trecut pe sub topoarele vala- 
hilor cu mult înainte de a se apropia de Dunăre. Comandanții 
garnizoanelor de sub Dunăre nu cred să fi trecut pe sub nasul 
lor vreo oaste valahă. Nimeni nu-și poate ascunde oștile într-un 
astfel de drum lung. Și totuși armata lui Mahmud-pașa a suferit 
o înfrîngere groaznică. lenicerii lui Mahmud, cu care am stat de 
vorbă, cred că cei ce i-au atacat la vreme de noapte nu erau mai 

puţini decît ei. Cum a putut oare Mihai-vodă să aducă sub poalele 
Balcanilor o astfel de armată? 

— Mahmud, ce spune? 

— Mahmud a dispărut dimpreună cu steagul nostru cel 
verde. Iată dar, strălucitorule, că domnul Ţării Românești nu se 
lasă călcat de oști chiar acum cînd pare căzut la pămînt. 

— Au pomenit valahii ceva despre luptele cu Mahmud? 

— Nici o vorbă, strălucitorule! În Balcani lumea se minu- 
nează și nu crede să fi fost război. Totuși două mii cinci sute de 
morți și răniți stau mărturie. 

— Mda! murmură Ibrahim. Asta e tot? 

— Nu, strălucitorule! interveni Khidr. Iscoadele noastre 
din Ţara Românească au auzit unele zvonuri. Se zice că Mihai-vodă 
ar pregăti oști în Munţii Bucegi. Din păcate, nu se poate pătrunde 
acolo. Cei care au încercat nu s-au mai întors. Totuși, alimente și 
arme trec mereu pe drumurile către munți. Și tot de la iscoade am 
aflat că Mihai-vodă are ginduri să ocupe Transilvania cu puterea 
armelor. 

La auzul acelei vești, marele vizir sări în picioare uimit. 
Pe faţă i se citea bucuria, dar și îndoiala. 

„Dacă Mihai-vodă pornește spre nord cu puterea oști- 
lor, înseamnă că nu e atât de slab pe cît l-am crezut, gîndi el. Iar 
de va izbindi în Transilvania, toate temerile noastre asupra lui 
Zamoyski se spulberă.” 

Apoi se întoarse către cei doi soli. 

— O Transilvanie sub Mihai-vodă ar fi rău, sau bine? 

— Bine, strălucitorule! rise Mustafa. Dacă valahul atacă 
Transilvania, va face pace la Dunăre. Iar ofertele lui Rudolf nu 
vor mai însemna nimic pentru vodă. Cît despre Zamoyski, numai 
Mihai-vodă poate să-i taie castana. Numai de ar fi adevărat. 

— Trimitem alte iscoade în Ţara Românească, hotări 
Ibrahim. 


VA 

La 2 septembrie, Mihai-vodă primi steag de pace din par- 
tea Imperiului Otoman. Și lucru nemaiauzit, un ajutor de zece mii 
de ţechini. În scrisoarea lui Ibrahim se făceau aluzii de încurajare 
pentru ocuparea Transilvaniei și asigurări că Ţara Românească 
nu va suferi atacuri din parte tătarilor cîtă vreme va lipsi vodă 
din București. 

Începutul de toamnă se arăta frumos. Primii negustori 
turci intrară în Cimpia Bărăganului să cumpere grîne, vite, oi, miere 
și lină. Fusese un an bun. Carele încărcate cu vîrf se mișcau spre 
Dunăre ca niște rațe sătule. Perioada jafului fusese înlocuită cu cea 
a negoțului. Satele frumoase, ridicate peste cele pustiite cîndva, 
străluceau printre flori și livezi. Gospodarii ospitalieri îi cinsteau 
pe negustorii aflaţi în trecere. Se apropia perioada tulburelului și 
a nunților. A pomenilor și parastaselor uitate peste an. A serilor de 
clacă. Prilej de vinzoleală a tinerilor, sau de taclale a celor virstnici. 
Erau atîtea prilejuri de petrecere la români încît gospodarii, ce-și 
îndreptau speranţele asupra vinului pînă către postul Pașilor, se 
luau cu mîinile de păr înainte de Bobotează. Apoi, căindu-se de 
nesocotință, porneau după vinuri spre nord, către podgoriile mari. 


242 


CAPITOLUL XI 


La 5 octombrie Bucureștii se afla în mare fierbere. Curte- 
nii lui Mihai-vodă anunţaseră cu două săptămîni înainte marele 
bal din palatul domnesc. Rădvane frumoase purtate de cai focoși 
treceau fără întrerupere prin fața străjilor zimbitoare. Căldura de 
la începutul lui octombrie nu mira pe nimeni în Cîmpia Bărăga- 
nului. Ea ţinea de obicei pînă către sfîrșitul lunii. Încă nu căzuse 
bruma, iar gospodarii Capitalei puneau la murat gogoșari, gogo- 
nele cît pumnul, fragede ca sînul fetelor, castraveți mici spinoși la 
capete, varză, a cărei zeamă căpăta în postul Crăciunului tărie de 
vin, ardei umpluți cu varză ce se dovedeau peste iarnă mai buni ca 
ambrozia, sau ascundeau în fin vestitele noastre mere roșioare ori 
creţești, care ţineau pînă prin martie. În poduri se așezau ciorchini 
de struguri ceruiți la capete, prune și mere uscate aduse de pe la 
dealuri. În cămări sau pe policioare, gutui mari cât căpățina de varză 
roșie, al căror miros te ducea cu gîndul spre dulce binecuvîntare. 

Lumînările multe prin sălile palatului domnesc, făcliile 
așezate prin colțuri de curte aduceau în seara aceea o atmosferă 
de sărbătoare. Mihai-vodă lepădase straiele din catifea, pentru 
minunatul port românesc de la Jiu. Cămașa, frumos lucrată în 
arnici negru pe la poale și pe la pumnași, era un dar al mamei sale 
Tudora. Zeghea și ițarii o frumoasă atenţie a soției. Opincile din 
piele de porc, meșterite de dibaciul Ducu, un semn de prietenie. 

Invitațiile numeroase trecuseră chiar în Transilvania, de 
unde coboriseră în goană mare frumoase trăsuri înconjurate de 
tineri călăreţi. Din rădvanele trase cu măiestrie la scară coborau 
jupîniţe îmbrăcate în mătăsuri scumpe, cu bijuterii ce luau privirile, 

sau în dragul port românesc ale cărui lucrături de mînă întreceau 
strălucirea mătăsurilor. Munteni falnici, spătoși, se încrucișau cu 
olteni îndrăzneți și iuți de la Jiu și Olt. Bucureştenii aplecaţi spre 
eleganța modei Apusului se întrețineau cu tineri focoși de prin 
părțile Vrancei și Buzăului. Curteni bătrîni în intrigi și cuvinte cu 
tilc, făceau ochii mari de sinceră uimire în faţa atîtor frumuseți 
adunate acolo. Crai înrăiți în sfintă și omenească desfrinare nu se 
puteau hotări unde să-și arunce năzile. Viteji luptători de la Șer- 
pătești, Putinei, Hirșova, Giurgiu, Rusciuk, Silistra sau Călugăreni, 
se simțeau pierduţi între sutele de fete, una mai frumoasă ca alta, 
care-i priveau doar în treacăt cu sfiiciunea de veacuri a sexului 
slab, însă cu precizia unui cîntar fără sminteală. Mari boieri aple- 
cați spre demnitate și dulce trufie își uitaseră aerele undeva pe la 
uși, amintindu-și cu regret că nu mai sînt tineri. Unchiași uitaţi 
de păcatele lumești se înviorau din senin, se lepădau de junghiu- 
rile trecătoare, dornici a se prinde la dans. Bărbaţi credincioși, 
chibzuiți la purtare, se fofilau de lîngă neveste parcă înțepaţi de 
streche, dornici să privească măcar o clipă în decolteurile ade- 
menitoare. Preoți adinciţi în pioase gînduri sfinte se înfiorau cu 
privirile lacome, promiţindu-și a-și spăla păcatele gindului cu 
lungi rugăciuni. Jupînese trecute de anii ispitelor se îmbujorau 
privindu-i pe tineri. 

Hangiul Cristache Mutu, a cărui gușă se legăna ca o tobă 
umplută, fusese tocmit pentru o noapte a priveghea buna rîndu- 
ială a bucatelor și vestitelor vinuri românești. Apucat de obișnuita 
lui limbariţă, lăuda fiecare soi în parte cu atita dulce convingere, 
încât nici invitaţii aplecaţi spre cele cucernice, sau spre crunte și 
vechi vătămări ale pintecului, nu se opriră la mîncărurile ușoare 
sau la prima cană cu vin. 

Cei mai de seamă boieri ai Ţării Românești se întîlniră 
acolo cu ceva cărturari din Transilvania, cu nobili unguri ca bătrina 
contesă de Szatmâri, contele Francisc Teke și tînăra Alberta Teke, 
cu sîrbi și bulgari și chiar dregători turci trecători prin ţară. Nu 
lipsiră de la bal cîțiva invitați mai aparte, ce nu erau obișnuiți 

ai casei domnești, cum era cazul Didinei Tufănel, sau al marilor 
negustori Isaia și Calapăr. 

Vestiţii vioriști și țambalagii Cotae, Gușă Dulce, Zamfir, 
Buzău, dimpreună cu marele gurist Dodu și alți ortaci la fel de buni, 
însă mai puţin cunoscuți, porniră încuviințarea să-și strunească 
cele unelte de cîntat. Sîrba de la Breaza deschise balul. Vodă se 
prinse în joc, spre bucuria invitaţilor. Chirilă Zece Cuţite prinse 
umerii Albertei, iar tînăra îi șopti cu spaimă: 

— Dar nu cunosc dansul acesta. 

— Îl înveți, zimbi Chirilă. Melodiile dansurilor românești 
sînt atît de sprintene și tactul atît de îmbietor încît picioarele și 
corpul se supun fără greșeală. 

Ieremia Băicoianu intră alături de Didina. Îmbrăcată 
cu lucruri de împrumut, unele prea largi, altele prea strîmte, fata 
încerca un sentiment de adîncă umilință, dar cînd văzu faţa radi- 
oasă a clucerului, cînd îi citi în lumina ochilor, se prinse în joc și 
uită de starea sa jalnică. 

— Cine sînt acei tineri frumoși? întrebă contesa de 
Szatmâri, întorcîndu-se către Cae Indru. 

— Care, doamnă? Aici sînt atîtea perechi frumoase... 

— Bărbatul înalt și bruneta aceea focoasă. 

— Da, da, acum îi văd. Tînărul domn e clucerul leremia 
Băicoianu, fiul marelui boier Vintilă. 

— Şi fata? 

— E fiica unui lingurar. 

— Fiica unui ce? 

— A unuia care face linguri. Mihai-vodă le va fi naș. 

— Ei, la dracu! Știi că boierii valahi sînt isteți? Ei se pri- 
cep a-și primeni sîngele. 

Tinerii de prin părțile Buzăului porniră Sîrba Popilor. 
Cei aflați pe margini îi însoţiră cu tactul palmelor. Apoi intrară 
gorjenii cu vestitul Căluș românesc, atît de drag lui vodă. Făloși 
ca împărații, iuți ca scînteile, aprigi ca în luptă, mari în chiote ca 
niște scăpați, tinerii olteni amuţiră asistența. Sub picioarele lor 

sprintene, tari ca fierul, sub bitele lor de lemn de corn, dalele de 
marmură ale palatului domnesc păreau gata a se desface în mii 
de bucăți. 

Bătrina contesă de Szatmâri încremenise. Niciodată nu 
văzuse un dans atît de grăitor, de energic, de sprinten. Dansatorii 
păreau un singur trup. Trupul ritmului. 

— Jesus Maria! murmură cînd se sfirși dansul. Dragă 
domnule Teke, știi ce-mi trece prin minte? Cred că dansurile arată 
vigoarea unui popor. Văzînd Călușul, mă dumiresc abia acuma 
cum a fost cu putinţă ca șaptesprezece mii de valahi să învingă la 
Călugăreni o sută optzeci de mii de turci. 

Pierduţi pe aleile imensului parc de castani, leremia și 
Didina pășeau sfioși unul lîngă altul. Se cunoscuseră cu cîteva 
luni în urmă în piaţă la Zece Mese. Văzind-o atît de fermecătoare 
în hainele ponosite, clucerul mai curajos decît acum, încercase 
a-i fura un sărut. Palma fetei căzu atît de grea încît leremia Băi- 
coianu, cel ce luptase la Călugăreni ca un leu, cel căruia sîngele 
dușmanilor sau al său îi acoperea rănile multe, cel ce se aruncase 
după un steag turcesc înfruntînd moartea, o privise uluit. Acum 
pășeau unul lîngă altul și nu știau ce să-și spună. Își făuriseră atâtea 
planuri ale vorbelor, dar toate păreau acum nelalocul lor. Se mai 
întilniseră de două ori și de fiecare dată doar ochii lor vorbiseră. 

Didina Tufănel, tînăra de a cărei gură se temea o mahala 
întreagă, tinăra care îi rupsese cîndva o ureche jupînului Pana- 
iotis, negustorul de covoare din Uliţa Mare ce se legase de ea cu 
gînduri păcătoase, călca temătoare și sfioasă lingă frumosul clu- 
cer. La cea de a doua întîlnire, leremia îi pomenise ceva despre 
căsătorie, dar atît de încruntat încît numai inima ei pricepuse. 
Acum leremia își propusese a fi mai curajos, însă amîna cuvintele, 
gîndindu-se că-i va vorbi despre dragostea lor la prima răspîntie 
a parcului. Însă răspîntiile treceau una după alta. Ajunseră lingă 
zidul împrejmuitor. Apoi o luară îndărăt, iar tînărul observă cu 
spaimă că se apropie marginea parcului dinspre curte. Dacă ea 
ar fi fost fiică de boier, lucrurile ar fi decurs destul de simplu, dar 

cum ea se arăta mîndră în sărăcia ei, se temea să nu o supere din 
te miri ce greşeală. Îi prinse mîna. Degetele ei tremurară uşor ca 
aripile puiului de vrabie căzut din cuib. 

— Nu ne potrivim, spuse ea stringiîndu-i mîna cu toate 
puterile. Domnia-ta ești boier. Noi sîntem atît de săraci încît abia 
am găsit cu împrumut straiele de pe mine. E drept că am învăţat 
să scriu și să citesc. Pentru asta i-am slujit părintelui Gherasim 
un an întreg. Însă cu jupîniţele nu știu să mă port. Iar ţiitoare... să 
nu-ți închipui că... Apoi nici nu știu dacă te plac... chiar dacă puţin... 

Ieremia zimbi în întuneric. Strînsoarea degetelor și chiar 
prezenţa ei acolo îi contrazicea vorbele. Un gind viclean îi veni în 
minte. 

— Atunci, spuse el cu prefăcut oftat, nu mai am nici O 
speranţă. Te-aș ruga însă frumos cu multă umilință să mă lași a-ți 
săruta ochii în semn de rămas bun. 

Degetele ei slăbiră strînsoarea brusc. Inima parcă înce- 
tase a bate și o cuprinse un fior de frig. leremia se aplecă spre ea, 
dar nu-i căută ochii, ci gura. Buzele ei așteptară tremurînd, ca ale 
copiilor gata să plingă. Apoi, timpul încremeni pentru ei. Braţele 
ei se înălțară spre gât cu timide opriri. Ale lui, sprintene, pline 
de nerăbdare și puternice, îi cuprinseră mijlocul. Șoaptele dintre 
sărutări împliniră frazele lungi ce nu-și mai aveau cătare. 

— Mergem chiar acum la vodă! hotări el. M-am rugat 
de el să ne fie naș. 

Ea aprobă printr-un semn de supunere. 

Tufănel-tatăl, îmbufnat peste măsură că nu primise 
invitație la balul din palatul domnesc și bucuros peste măsură că 
scăpase de un asemenea chin ce l-ar fi băgat în mormânt înainte de 
a păși prin poarta palatului unde se aflau toate mărimile țării, se 
cinstea cu niște secărică adusă de cumătrul Zavaidoc. Acesta între- 
cuse măsura băuturii și-i tot spunea ceva la ureche, dar bătriînul 
Tufănel nu înţelegea o iotă, fiind ocupat cu gîndurile sale. 

„Dacă Ieremia vine să mi-o ceară pe Didina... adică nu... 
alde tat-su... că el e mai... și eu doar la început îi zic: «Cuscre, n-o 

dau. N-o dau că... N-o dau că n-am eu chef.» Asta e! Să dea boala 
dacă nu-i zic taman așa! Ce dacă e boier mare? Să știe și boierii." 

— Ia mai taci dracului, bă Zavaidoc! Să știe și boierii 
că noi ăștia oropsiți avem și noi asta... cum dracu-i zice? La urmă, 
cînd cădem la învoială... adică nu. Să mă pupe ei întîi. 

— Ce naiba bombăni acolo? se interesă doamna Tufănel, 
trezită din gîndurile ei ce umblau pe la curtea domnească. 

— E, te, tee! Pă toate vrei să le știi, o repezi bătrinul. Dacă 
vin cuscrii... 

— Totul e să pui o vorbă bună pe lîngă boier, stărui 
Zavaidoc. Dacă vrea el, mă poate băga la curăţenia orașului. Îi zici? 

— Ce să-i zic? 

— De măturoi... 

— Care măturoi? se încruntă Tufănel. 

— Cum care măturoi? grăi Zavaidoc. Nici n-ai ajunseară 
între boieri și o faci pă al dracului. Că numa boierii, cînd le ceri, 
n-aude nimic. E surzi și tace. 

În vreme ce dansurile românești ridicau parcă pala- 
tul în slăvi, în vreme ce tinerii invitați începură a se privi cu mai 
puţină sfială, iar jupînesele și bătrînii boieri chibzuiau la viitoare 
și apropiate nunți ale fiilor și jupînițelor, vodă părăsi marea sală 
a balului. O seamă de bărbați schimbară între ei semne tainice, 
apoi se mistuiră spre cămara de lucru a domnului Țării Românești. 
Ochii lui Mihai-vodă străluceau ciudat. Vechea lui încruntare se 
schimbase într-un zimbet frumos. 

— Iată, prieteni, zise privindu-și boierii pe rînd, aseme- 
nea bucurie n-am avut de mulți ani. Deschidem Sfat de taină fără să 
ne amenințe vreo primejdie. Ce am hotărît împreună acum cîteva 
luni s-a dovedit înțelepciune. Ne-am păcălit dușmanii slobozind 
oștile și arătîndu-ne slabi. Am căpătat la tratative cu Casa de Aus- 
tria aprobarea să luăm prin forța armelor vechiul pămînt românesc 
al Transilvaniei. Dibăcia solilor noștri ne-a adus marele steag de 
pace al Porții Otomane, și încurajarea marelui vizir Ibrahim, în 
vederea intrării noastre peste Carpaţi. Ne-am refăcut pe ascuns 
248 


CAVALERII 





puterile armate, lăsînd să se înțeleagă că sîntem slabi. Avem azi 
8400 de oșteni în Munţii Bucegi. Frumoșii noștri oșteni îmbră- 
caţi unul ca altul în roșu au învăţat a mînui sabia, pistolul sau 
cuțitul la școala celor mai vestiți luptători ai neamului, Cae, Chi- 
rilă, Ducu, Preda Buzescu, Costache, Băicoianu și Calomfirescu, 
la care se adaugă părintele Grasa. Armata Bucegilor înzestrată 
cu frumoși cai de rasă, lipsită de zale și fierăraie fără rost, e cea 
mai sprintenă din partea de răsărit a Europei. Ea va hotărî victo- 
ria noastră în Transilvania. Udrea, Preda și Radu Buzescu, acești 
neobosiţi luptători ai neamului, au ridicat din îndemnul nostru 
oștile Mehedinţilor și Jiului. Numărul tinerilor oșteni din cele 
două tabere se ridică la 11000. Avem azi destulă oștire să intrăm 
în Balcani pînă la Constantinopol. Dar Balcanii nu sînt ai noștri. 
În Balcani nu-i pămînt românesc, chiar dacă popoarele de acolo 
ne doresc. Noi de pămîntul neamului românesc ne îngrijim azi. 
Prin unirea românilor din Transilvania cu Ţara Românească, fău- 
rim O dorință a poporului nostru, veche de sute de ani și ajungem 
o națiune puternică. lar de acolo pînă la cucerirea Moldovei va fi 
un pas. Dar să nu vorbim azi despre Moldova. Numai timpul va 
vorbi. Acum a venit ceasul în care vă poruncesc și vă rog să porniţi 
cu mine spre Transilvania. Către sfîrșitul lunii vom da bătălie cu 
Andrei Bâthory, acel prinţ, acel cardinal, ce nu are alte scopuri 
decît de fală și se vrea conducător al popoarelor pînă la Dunăre. 
Nu va fi ușor să cîştigăm această bătălie. Mulţi dintre noi poate 
nu vor mai ajunge să vadă victoria noastră. Spun victorie, fiindcă 
noi nu ne putem îngădui să pierdem o singură luptă. Azi, cîști- 
garea unei bătălii nu se mai face numai pe cîmpul de luptă. E un 
slab general cel care crede astfel. Ea se pregătește cu migală chiar 
înainte de pornirea oștilor. De vom face greșeli, în loc să cucerim 
Transilvania, Ţara Românească va intra în cruntă robie. Nici oște- 
nii nu trebuie să știe încotro ne îndreptăm, ci să se dumirească 
la fiecare pas. Iscoadele principelui, ale turcilor, în care nu am 
încredere, ale moldovenilor și polonilor stau la pîndă. De vom uni 
Transilvania cu Țara Românească, chiar dacă viețile noastre vor 

sta în grea cumpănă, urmașii vor fi mîndri de noi și ne vor pomeni 
cu dragoste. Acum, aștept părerile voastre. 

— Măria-ta! grăi Aga Leca. Sintem destul de puternici 
pentru a nu ne mai feri de nimeni. Avem douăzeci și șase de mii de 
oșteni înarmaţi pînă-n dinți. Vom alerga spre Transilvania atît de 
iute, încît se va cutremura lumea în drumul nostru. Atîtea înjosiri 
am adunat de la Andrei Bâthory, că m-ar unge pe inimă dacă i-am 
porunci să părăsească principatul. 

— O vom face, rise Costache Caravană, însă nu acum. 

— Așa e, Leca! încuviință domnul. Omul înțelept știe să 
rabde pînă cînd îi vine lui bine. Îi vom da asemenea poruncă, să 
ne astîimpărăm inimile, dar nu azi. Miine îi trimitem scrisoare lui 
Bâthory și-l înștiințăm că oștile noastre puţine se pregătesc a cobori 
în Balcani și așteptăm cu multă supunere aprobarea sa. Lovitura 
noastră de căpetenie va fi surpriza. Cînd vom fi văzuţi în Transil- 
vania, va fi prea tîrziu să se mai ridice oști mari împotriva noastră. 
E drept că Andrei are sub arme treizeci și trei de mii de oșteni. Că 
oastea ce o ducem peste el cuprinde doar douăzeci de mii, dar Ion 
Cristu ce se ascunde în castelul din Obreja sub numele de conte 
Hans Beckembauelr, a tratat în secret cu secuii și cu sașii de acolo. 
O mie de sași sînt gata să ni de alăture. Șase mii de secui așteaptă 
semnul nostru. La aceștia se vor adăuga patru mii de iobagi români 
cam slab înarmaţi, ce-i drept, însă de mare trebuinţă. lată deci că 
vom fi mai puțini doar cu două mii. Dacă Andrei află din vreme 
gindurile noastre, are timp a-și dubla numărul oștilor. Am putea 
întrece numărul lor, adăugîndu-i pe cei șase mii de tineri rămași 
sub arme din oastea mare. Chibzuiala ne oprește de la asemenea 
greșeală. Armata aceasta de șase mii va rămîne în București sub 
comanda vornicului Dumitru. O călcare din partea turcilor, tăta- 
rilor sau moldovenilor, în lipsa noastră, nu trebuie să găsească 
Ţara Românească lipsită de apărare. Udreo! se întoarse domnul 
spre aprigul războinic. 

— Poruncă, măria-ta! 

— Pleci în zori să iei comanda armatei Mehedinţilor! 
Radule! 

— Poruncă, măria-ta! se înclină tînărul cărturar din 
familia Buzeștilor. 

— Pleci în zori să iei comanda armatei Jiului! Ridicați 
cele două armate prin Munţii Olteniei, pînă aproape de granița 
principatului! Aşteptaţi ascunși în păduri! La 21 octombrie veți 
primi ștafete cu alte porunci. Leca! 

— Poruncă, doamne! 

— Baba Novac! 

— Aici, măria-ta! 

— Porniţi în zori și puneţi pe picior de plecare Armata 
Bucegilor! Totul să fie gata la semnul meu! Predo! 

— Poruncă, măria-ta! 

— Pleci în zori la Alba-Iulia și-i ceri cu multă supunere 
lui Andrei să aprobe intrarea noastră în Balcani! 

— De ce nu pornim chiar acum? întrebă înfierbîntat de 
entuziasm Calomfirescu. 

În locul lui vodă răspunse Cae Indru: 

— Fiindcă turcii își risipesc oștile în vederea iernatului, 
cu cinci-șase zile înainte de Sfîntul Dumitru. 

— Așa e! aprobă vodă. Nimic nu trebuie să ne scape din 
vedere. E ceasul cel mai mare din viața poporului român. 

O oră mai tîrziu, domnul Țării Românești reveni în sala 
balului și nimeni dintre invitați nu bănui că la doi pași de jocuri 
și cîntece se hotărise viitorul neamului. 

Clucerul Ieremia Băicoianu, ușor îmbujorat, veni în fața 
lui vodă ţinînd-o de mînă pe tînăra lui iubită. 

— Măria-ta! grăi el șovăielnic. Aceasta e fata despre care 
am avut îndrăzneala a vă pomeni. 

Domnul făcu ochii mari a sinceră și neascunsă uimire. 
Auzise că ar fi frumoasă, dar tînăra din faţa lui întrecea toate închi- 
puirile. Înaltă şi mlădie, aplecată mai mult spre clasicele forme 

lungi, cu tenul mat și limpede ca apa de izvor, cu ochii albaștri 
adinci, cu buzele fragede ca ale copiilor alăptaţi, cu ţinuta mîn- 
dră ca a unei prințese, Didina tulbură privirile celor ce asistau la 
prezentarea ei. 

— Ia te uită! grăi vodă zimbind. Clucerul a știut să-și 
aleagă mireasa. Ce spui, fină? 

— Doamne! se aplecă cu grație înnăscută. Alegerea am 
făcut-o amindoi. 

— Așa, așa! rise domnul. Oricât ar fi de frumos și de boier 
tînărul Băicoianu, fetele noastre nu-i cad în braţe ca oile. Cel puţin 
așa am înţeles din răspunsul tău și mă bucură această mîndrie. Am 
hotărît să vă fiu naș, dar după răspunsul de adineauri, te pome- 
nești că nu mă vrei. Și n-ar fi mirare. De fapt, mirii trebuie să-și 
aleagă nașul. 

— Măria-ta! răspunse cu îndrăzneală tinăra fecioară. Așa 
e obiceiul, dar în cazul de față, numai domnul țării are dreptul să 
hotărască. 

— Măi să fie! se minună Mihai-vodă de istețimea ei. 
Pari o curteancă înnăscută. Haide, sărută dreapta nașului și să 
fie într-un ceas bun! 

„Dumnezeule! gîndi bătrinul boier Băicoianu, tatăl clu- 
cerului. Nărodul de fi-miu știe să aleagă. Rar am văzut atîta graţie 
şi frumuseţe la un loc. Îmbrăcată cum trebuie, va arăta ca o regină 
a jupînițelor noastre.” 

— Te bucură gîndul bogăției viitoare? întrebă vodă cu 
vicleană vorbă. 

— Nu, măria-ta! Mă neliniștește. Fericirea nu stă în cum- 
păna averii. 

— Adevărat! răspunse vodă. Dar o completează. 

— Uneori, zimbi fata arătîndu-și dinții minunaţi, bogă- 
ție de preţ a tinerilor din familia Tufănel. În vară, tatăl meu s-a 
întors de la Sulina cu opt galbeni. Vă închipuiți măria-ta, că în 
casa noastră galbenii se întîmplă ca merele în plop. Din ziua în 
care s-a întors cu galbenii, n-a mai avut liniște. Noaptea, proptea 

ușa cu pari groși. Altădată o lăsam descuiată. Dormea numai cu 
toporul, cuțitul, sapa, sabia, și două toroipane de lemn așezate 
lîngă el. În fiecare zi le găsea altă ascunzătoare. Toată spoitura 
casei era numai o săpătură. Într-o noapte s-a sculat numai bro- 
boane. Uitase unde îi pitise. În schimb, nea Ciripoi, care venise 
tot cu opt galbeni, s-a îmbătat într-o seară și s-a întors acasă fără 
ei. Ori i-a pierdut, ori l-a ușurat careva. De două luni bolește nea 
Ciripoi și vorbește în dodii. 


VA 


Nu mică fu surpriza părintelui Grasa, cînd se pomeni cu 
fălcosul alături. Măsuţa de răchită a părintelui, cărată de slujitori 
sub castanii de la marginea parcului domnesc, arăta aplecare spre 
cumpătarea sfintă. O singură cană de tămiîios se odihnea cuminte 
pe blatul ei. Dar păcatele lumii nu stau niciodată la vedere, ci 
ascunse cu grijă. Sub masa atît de pașnică în cumpătarea ei, se 
deschidea drumul către iad, măturat frumos și ademenitor. Două 
găleți cu năbădăiosul lichid, cărate din îndemnul păcatului de 
mîinile lui Cristache Mutu, abia își trăgeau sufletul. Una plină 
ochi, cealaltă într-o stare de plins, fiindcă se golise aproape de tot. 
Pașnica ulcică lucrase temeinic asupra ei dovedind proverbul atît 
de cunoscut că: „Buturuga mică răstoarnă carul mare.” Părintele 
Grasa, mai înțelept după fiecare cană, cugeta adînc asupra unei 
teze biblice. 

— Scuzaţi, domnule! se aplecă fălcosul încercînd să dea 
mai multă putere picioarelor ce se porniseră a nu se mai supune 
corpului. Sînt trei ceasuri de cînd vă caut cu gura însetată de plă- 
cerile păcatului și inima gata a primi vorbele voastre înțelepte. 
Sînt trei ceasuri de cînd marele meu suflet păcătos tînjește după 
adîncimea cugetărilor voastre. Vă mai amintiți despre minunata 
noapte petrecută cu domnia-voastră la Privighetoarea de aur? Des- 
pre minunata seară, cînd mi-aţi mărturisit ceva din viața voastră 
de duhovnic? 

Părintele Grasa clipi des pentru a-și limpezi vederile. Apoi 
grăi cu siguranța cam șubrezită de munca aspră a golitului găleții: 

— A, fălcosul? Dumneata ești fălcosul care... 

— Chiar așa domnule! Am fălcile mari. Aceasta e o tră- 
sătură caracteristică familiei noastre. Nu-mi amintesc să fi fost în 
stirpea noastră un singur bărbat lipsit de asemenea haruri. Despre 
femei nu mai spun. Au fost cazuri cînd femeile ne-au întrecut în 
mărimea și puterea fălcilor. 

— Nu înţeleg, rosti cu seninătate Grasa. 

— Aveţi răbdare domnule! Care au fost virtuțile cele mai 
de seamă ale stirpei voastre? 

Ilezuitul răspunse fără a se gîndi mult: 

— Cumpătarea, femeile, vinul și puterea pumnului. 

— Creștinești virtuţi, grăi fălcosul. Ei bine, la noi vir- 
tutea cea mai de seamă a fost grija pentru mîncare. De sute de 
ani stirpea noastră aleargă după ea apucată. Rar s-a întîmplat ca 
femeile și bărbaţii noștri să facă mofturi sau alegere la bucate. Cînd 
eram prunc, îmi amintesc bine că ieșeam dimineața cu seniorul 
casei, adică ilustrul nostru părinte, cu doamna, mama noastră, și 
cu cei șaptesprezece frați de sînge. Totdeauna foamea se arată mai 
cumplită seara decît dimineața. leșeam deci în uliţă cu seniorii în 
frunte, iar acolo unde neghiobii nu găseau nimic bun de mestecat, 
noi aflam totdeauna. Tot ce nu era bine prins în piatră sau în zid 
trecea printre fălcile noastre. larbă, oase, petice, coji, adică ce nu 
era fier sau piatră, încăpea fără urmă între fălcile noastre. Iar din- 
tre noi, Delphinul familiei, ce se nimerise o lady încă de la vîrsta 
de trei ani, se arăta cea mai sprintenă. Dacă nimeream într-un 
lan de grîu, lăcustele păleau de rușine în fața stirpei noastre. lată, 
domnule, de ce la noi fălcile au căpătat asemenea proeminențe. 
Cînd am împlinit vîrsta de cincisprezece ani, seniorul casei mi-a 
poruncit să plec în lume pentru a mări fala neamului meu. Nu mi-a 
dat nici arme, nici poveţe. Eram născut cu fălcile mari. Întâi am fost 
argat la un boier de prin partea locului. Făcînd el nesocotința de a 
mă lăsa singur un ceas în cămară, m-am apucat creștinește de ce 

era acolo și, spre mîndria stirpei, în binecuvîntatul ceas am lăsat 
numai pereţii și rafturile. Am ajuns la Viena, unde am fost sluji- 
torul unui cavaler ce nu arăta prea înstărit. Nu i-am ronţăit calul 
dintr-o aplecare creștinească spre milă, mulțumindu-mă doar cu 
hamurile din piele. La virsta majoratului m-am aciuat pe lingă un 
călugăr mai obidit decît mine. El mi-a deschis ochii spre cugetări 
înalte. El mi-a arătat versetul din Biblie unde scrie negru pe alb că 
păsările cerului nici nu ară nici nu seamănă, dar se îndestulează 
fiindcă le poartă cineva de grijă. „Cu atît mai vîrtos, îmi spunea el, 
oamenii trebuie să creadă că cineva le poartă de grijă." 

Sint douăzeci de ani, domnule de cînd meditez asupra 
versetului și caut a vedea unde a greșit stirpea noastră. Fiindcă 
numai O greșeală ne-a abătut de la asemenea haruri. 

— Nimicnicii! Nimicnicii! Toate sînt nimicnicii! grăi cu 
semeaţă voce părintele Grasa. În viața viitoare stă puterea noastră. 

— Se poate domnule, răspunse fălcosul. Și călugărul mi-a 
pomenit acest lucru. 

Spunea că cei doi oropsiţi, se vor bucura în viața viitoare 
de toate bunurile lumii. Îl cred, însă mi-e groază de un lucru. 

— Care e acel lucru? se întinse Grasa peste pașnica masă. 

— Mă gindesc, domnule, că stirpea mea din totală nești- 
ință s-ar abate și pe lumea cealaltă de la unele precepte subtile, 
iar pacostea ar rămîne în vecii-vecilor peste noi. 

— Da, nu-i exclus, răspunse iezuitul. Voi medita, dom- 
nule, asupra acestei chestiuni. 

— Vă mulțumesc, domnule! De la ultima noastră discuție, 
m-am tot gîndit la voi și la averea voastră din Franța. Avind amîn- 
doi aceeași inimă simțitoare, socot că ne potrivim. Eu aș putea să 
plec acolo cu voi în calitate de slujitor credincios. 

— Da și eu m-am gîndit la asta, dar nu pot pleca acum. 
Am aici o seamă de prieteni care încă au nevoie de mine. Pe domnia 
ta te pot angaja chiar din acest moment ca scutier. Știi să mînu- 
iești o sabie? 

— Știu, domnule și nu tocmai slab. 

Contele Francisc Teke, tînăra contesă Alberta Teke și 
Chirilă ședeau retrași lîngă o fereastră a imensei încăperi. 

— Cererea domniei-tale mă onorează, grăi contele privin- 
du-l pe Chirilă. Și sînt convins că fiica noastră va găsi în domnia-ta 
un soț bun. Totuși se ivesc unele piedici. Familia noastră e una 
dintre cele mai vechi și mai nobile din Transilvania. Domniei-tale 
îți lipsește un titlu atît de necesar înrudirii propuse. 

— Vă înșelaţi, conte, zimbi enigmatic Chirilă. Nu ne lip- 
sește asemenea titlu. Cinstea voastră mai presus de orice gînd îmi 
îngăduie să vă dezvălui acest secret, fiind convins că-l veţi păstra 
cu sfințenie pînă cînd va veni vremea dezvăluirilor. 

Zicînd acele vorbe Chirilă se aplecă la urechea contelui 
și-i spuse ceva în șoaptă. Faţa lui Teke se lungi de mirare, apoi 
răspunse: 

— Într-adevăr, nu mai există nici-o piedică între noi. La 
primăvară putem face pregătirile de nuntă. 

Obrajii frumoasei Alberta se îmbujorară brusc. 

Se apropiau zorile. Preda Buzescu, Udrea, Baba Novac, 
Leca și Radu Buzescu părăsiră curtea domnească arătîndu-se 
obosiţi. După un ceas ei călăreau sprinteni pe drumurile hotărite 
de Mihai-vodă. Primii pași spre cucerirea Transilvaniei fuseseră 
făcuți. Se va împlini oare această dorință? Și de va fi așa, câți vor 
mai rămîne în viață după luptele ce se anunțau grele? 

Hangiul Cristache Mutu, Costache Caravană și Sile Ador- 
mitu stăteau la o masă de răchită, cu trei ulcele goale așezate în 
faţa lor. O masă cu blatul trist prin lipsa vinului și bunătăţilor. 
Chiar dedesubt masa arăta jalnică, fiindcă cele trei găleți goale nu 
puteau aduce un sprijin îmbietor la petrecere. Somnul juca moale 
sub genele lor. Sile încercase de cîteva ori să cînte la urechea lui 
Costache, dar năbădăiosul îl oprise de fiecare dată. 

— Nu! Nu dragul meu Sile! spuse acesta cu blindeţea 
omului gata să lovească. Răgetul tău aduce cu cel de catîr înjun- 
ghiat și mă poartă cu gîndul spre pistoale. Or, socot că nu e cazul 
să fac prăpăd printre oamenii pașnici. Nu! Chiar dacă o iei mai 

subțire, mă apucă asemenea furie încît aș păcătui crunt fărîmînd 
jumătate din palatul domnesc. De cum deschizi gura, îmi vine așa 
din senin să mă apuc cu dinţii de pereți și să ies prin tavan. 

— Domnule Costache Caravană, grăi Sile cam descum- 
pănit. Cunosc oameni care capătă mîncărime de piele, sau fac 
bube dulci, sau se îmbolnăvesc de pîntec ascultiînd o melodie 
cîntată prost. Însă pînă azi nu am întâlnit un om atât de pornit ca 
domnia-ta. Fără să mă laud, aș putea spune cu mîna pe inimă că 
am cîntat adesea pe la cumetrii, nunţi, botezuri, sau chiar la un 
parastas. Ascultîndu-mi vocea năpraznică, e drept că oamenii s-au 
încăierat între ei zbieriînd ca apucațţii, însă nu cu gînduri de omor. 
E pentru întîia oară cînd mi se întîmplă asemenea pocinog. lată 
că înțeleptul hangiu Cristache a șezut foarte liniștit cînd mi-am 
acordat vocea, fapt ce îmi dă speranţe pentru viitoarele demon- 
strații vocale. 

— Domnule! interveni Cristache Mutu, adunîndu-și gîn- 
durile de tăria vinului mult. Departe de a vă strica speranţele și 
plăcerea cîntecului, ce se dovedește la domnia-ta mai mare decît 
harul vocii, vă mărturisesc plin de tristețe că un cîntat prost îmi 
sleiește puterile. De cum ați deschis gura am simţit o moleșeală în 
mădulare, iar dacă aţi fi continuat a vă produce pînă la capăt, m-ar 
fi apucat damblaua. De cînd e lumea au existat femei și bărbați 
plini de noblețe, dar lipsiți de ureche muzicală, care, bănuindu-se 
hărăziți cu voce, i-au năpăstuit pe cei din jur. De cînd e lumea 
marele procent de cîntăreți l-au dat afonii. Ei sînt gata să cînte 
în orice prilej din dragoste pentru semenii lor și dintr-un orgoliu 
nemăsurat. Cu cât afonia se arată mai mare la un om, cu atît el 
simte dulce și adiîncă chemare spre nobila demonstrație. Am auzit 
că vrei să te însori cu una dintre fetele jupînului Calapăr. Pasul 
domniei-tale e bun și chibzuit. Averea jupînului Calapăr trebuie 
tocată de un om harnic. Totdeauna oamenii strîng mai mult decît 
au nevoie. În orice casă de creștin ai căuta, găsești lucruri adunate 
cu trudă și fără rost. Chiar și la mine. Avem căni de porțelan aduse 
din Apus cu multă trudă. Avem pahare cumpărate pe aur. Avem 

căni de pămînt ars meșteşșugite frumos. În locuinţa mea găsești 
oricînd vreo două sute de căni și pahare, de pe care eu și Smaranda 
ștergem praful cam la două săptămîni fiindcă nu folosim decît 
două căni proaste şi rupte la buză. Întreabă-l pe un creştin de ce 
le-a strîns! Întreabă-mă pe mine care n-am măcar copii! Nimeni 
nu știe ce să răspundă. Și chiar de aș avea copii, acestora nu le 
plac vechiturile noastre, fiindcă moda și gusturile nu stau pe loc. 
I-am zis cîndva Smarandei să ne bem ceaiul din frumoasele căni 
de porțelan. S-a uitat la mine ca la un smintit. Grozav sîntem de 
nărozi, avind în vedere că trăim o singură dată. De cum facem ochi 
și puţină gîndire, alergăm ca apucaţii să adunăm. Să mă ia naiba 
că nu mai știu de unde am plecat! 

Cei doi prieteni l-ar fi ajutat cu dragă inimă dar și gîn- 
durile lor erau risipite. 

Afară se limpezea dimineața. Rădvanele ieșeau din curtea 
domnească și se mistuiau pe ulițele frumos pietruite. Zgomotul 
roților se auzeau pină departe. Peste castani se abătu o roată de vint 
ca o părere. Crengile subțiri își plecară trupurile ca într-o reverență 
umilă. Trunchiurile dormeau nepăsătoare. Începea o zi ca oricare 
alta și era liniște în ţară. 

Ziua de 21 octombrie a anului 1599 debută cu ceaţă. O 
ceață groasă, leneșă, obișnuită în munții Olteniei la mijloc de 
toamnă. Puțin după ceasurile nouă, soarele puternic reuși să treacă 
prin ea. Curenţii de aer o mînau din urmă de parcă o trăgeau la 
darac. Zdrenţuită la rasul pămîntului, sau în fuioare lungi pe înăl- 
țimi, ceața își irosea ultima vlagă. Satele de munte cocoțate pe 
curmături, sau rînduite frumos prin văi, apăreau mai limpezi, mai 
proaspete. Patru călăreţi, ai căror cai înspumațţi arătau drum lung 
parcurs fără oprire, descălecară la marginea unui sat. 

— De cîte ori văd ceața trăgîndu-se leneșă peste păduri, 
mă gindesc la un basm, grăi Chirilă Zece Cuţite. 

— Eu și Zambilica, numai la faptul că am putea să ne 
rătăcim, chicoti Costache Caravană. 

— Acesta e satul Crăița, spuse Ducu cel Iute, bun cunos- 
cător al locurilor. La vreme de iarnă jumătate din casele lui sînt 
goale. Vara, întreaga vale se umple de oameni. 

— Care să fie cauza? întrebă Cae Indru. 

— Locuitorii cîtorva sate de la Dunăre, veșnic amenințați 
de prădăciunile turcilor, își cresc vitele aici. După Sfintul Dumitru, 
cînd turcii nu se mai încumetă la călcări, oamenii coboară cu ani- 
malele spre șes și le ţin acolo pînă la începutul lui aprilie. În Crăiţa 
e greu de pătruns pe timp de vară. Turcii care au încercat și-au 
lăsat oasele prin văgăunile munților. Crăițenii se bat ca diavolii. 

— Grele timpuri! observă Chirilă. 

Costache, aflat ceva mai încolo, nu luă parte la discuţii. 
Sprijinit cu braţele de un pălanc, privea încîntat hiîrjoana a doi 

259 


Capitolul XII 





copii nu mai mari de trei ani, care se jucau de-a mijoarca. Unul 
dintre ei trecuse la pîndă. Opincuţele cam mari pentru picioarele 
lui, pantalonii de pănură ce căzuseră către genunchi, dezvelindu-i 
pîntecul și jumătate din fundul alb spre roz, nu-i puneau stavilă 
agerimii. 

Cae Indru dădu semn de plecare. Cei patru încălecară 
iar caii porniră la pas printre casele multe. În vale îi aștepta Radu 
Buzescu. 

— Ce vești, prieteni? strigă el de departe. 

— Bune, zimbi Caravană. Oștile Mehedinţilor și ale Jiului 
au poruncă să fie la Veștem în ziua de 26. Acolo se vor împreuna 
cu Armata Bucegilor. 

— Vor fi, răspunse Radu ai cărui ochi străluceau de 
bucurie. 

Cam la vremea prinzului cele două oști porniră pe firul 
văilor, împlinind porunca lui vodă. Cae și prietenii săi le urmară 
cu privirile o vreme, apoi își mînară caii odihniți pe drumul de 
întoarcere. Prin păduri, frunzele căzute dormeau în tihnă. 


VA 


Andrei Bâthory fusese la vinătoare. Alături de el călă- 
toreau Kornis, Bogati, comandantul oștilor din nord, consilierul 
Ciomîrtan, contele Teleki și contele Teke. 

— Bună pradă, domnilor, grăi principele satisfăcut. De 
multă vreme n-am mai doborît mistreți atît de frumoși, iar timpul 
călduros ne-a fost aliat de seamă. Pe o astfel de vreme în Polonia... 

Andrei nu-și putu continua vorba. Un tînăr călăreț prăfuit 
de drum lung apăru dinaintea lor. Kornis îi ieși înainte. Principele, 
încruntîndu-se de asemenea întîmplare ce-i curmase povestirea, 
strigă aspru: 

— Ce s-a întîmplat, domnilor? 

— Măria-ta! grăi cu umilinţă tînărul călăreț. Baltazar, 
comandantul garnizoanei din Sighișoara, ne trimite cu vești rele. 

Mihai-vodă s-a ridicat asupra Transilvaniei în fruntea unor oști 
mari. 

— Ce tot îndrugă nebunul ăsta? rise Andrei dispreţuitor, 
întorcîndu-se către Kornis. Lui Mălai-mare, care nu-i decât un cio- 
ban și sluga noastră, i-am poruncit să plece din Ţara Românească. 
Poate că s-a ridicat cu familia și ceva oșteni să ne asculte porunca. 

— Măria-ta! răspunse Kornis. În timpul cât a durat 
vînătoarea au mai venit astfel de solii. Le-am oprit să vă tulbure, 
socotindu-le născociri ale sașilor din Brașov. 

— Și bine ai făcut! Aprobă Andrei. Ciobanul de la Dunăre 
nu are oști. După lucrările Dietei din Alba-Iulia vom porni să ocu- 
păm Ţara Românească. Oștile Moldovei sînt aproape de Oituz. 
Hatmanul Zamoyski așteaptă porunca noastră pentru a cobori 
la Dunăre. Noi avem 25000 de oșteni la care se vor adăuga 8000 
de secui. Va fi o simplă plimbare pînă la apa Dunării. O plimbare 
cam obositoare ce-i drept, dar ea ne va mări faima și puterea. Solii 
ciobanului au mijlocit în vară la Praga să nu primim recunoașterea 
de principe al Transilvaniei. Trimisul arhiducelui Maximilian, care 
ne-ar fi înștiințat de asemenea lucrări, a dispărut pe drum. Abia de 
curînd am aflat că Mălai-mare a lucrat împotriva suzeranului său. 
Azi, împăratul se arată dispus a ne acorda recunoașterea cerută. 
Domnule Ciomîrtan! se întoarse către masivul consilier. Dorința 
noastră este să ne căsătorim cu distinsa și cucernica Maria-Cristina, 
ruda împăratului și fosta soţie a vărului Sigismund, acea minu- 
nată doamnă ce a fost prigonită pe nedrept prin cuvinte de ocară. 
Căsătoria ei cu noi va șterge asemenea josnicii. 

Curtenii din jurul principelui își reținură cu greu zim- 
betele, știind-o pe Maria-Cristina ca pe o brezaie. 

— Te vei îngriji, domnule Ciomiîrtan, să-i trimiți împă- 
ratului o scrisoare în scopul acesta! continuă el. 

Frumosul alai intră în Alba-lulia. Era toiul culesului în 
vii. De pe dealuri cobora spre cîmpie mirosna dulce-amăruie a 
piersicilor de toamnă. Carele încărcate cu butii mari se mișcau 
pe dealuri la vale ca niște corăbii. Boii albi, cu coarnele mari, sau 

roșii, cu coarnele mici, se opinteau în fața carelor mari ce veneau 
peste ei. În spatele roţilor lutul părea poleit cu aur. 

Către seară, veștile despre călcarea lui Mihai-vodă se 
dovediră nenumărate. Mînios peste măsură, principele își pofti 
nobilii la Sfat. 

— Eşti un general slab, domnule Kornis! răcni el. Prin- 
cipatul e călcat de oști dușmane, iar domnia-ta nu știi mai mult 
decît noi. 

Kornis învățase de multă vreme a se stăpîni. Răspunsul 
său dovedi chibzuială și-l domoli pe năbădăiosul cardinal. 

— Măria-ta, Mihai-vodă a ieșit ca șarpele la drum, cînd 
i se urăște cu viața. Iată că a venit singur să-i zdrobim căpăţina. 
Oștile Transilvaniei așteaptă porunca voastră. 

— Măria-ta! interveni Bogati. Ar trebui să nu privim cu 
ușurință lupta împotriva valahilor. Mihai-vodă e un general mare. 
El n-a pierdut bătălii pînă azi. Și nu se aventurează într-o luptă 
fără sorți de cîştig. Socot că ar fi mai bine să-l hărțuim pînă cînd 
primim ajutoare de la moldoveni și poloni. 

— Ţi-e frică, Bogati? zimbi cu dispreț cardinalul. 

— Mi-e frică, măria-ta. 

Curtenii rîseră ca la o glumă bună, iar Andrei le ţinu 
isonul. Cînd se mai potoli, îi porunci lui Kornis: 

— Generale, să dai altcuiva oamenii lui Bogati! Nu-mi 
plac fricoșii. 

— Asta nu! grăi cu supărare contele Teke. Domnul Bogati 
e un oștean călit în războaie. 

— Se pare că te opui dorințelor noastre, îl întrerupse 
cardinalul ameninţător. Ia seama, domnule Teke! 

— Mă opun, măria-ta, răspunse Teke înfruntîndu-i pri- 
virile. Unele privilegii ne acordă acest drept. Familia noastră ține 
oști pe plată. Iar pe domnul Bogati noi l-am numit comandant. 

— Mda! răspunse Andrei Bâthory înciudat. Vom strica 
unele privilegii cât de curînd. În principat există un stăpîn şi nu-i 

nevoie de mai mulți. Unde se află Mălai-mare cu oamenii lui? îl 
întrebă pe Kornis. 

— Undeva pe lingă Făgăraș, măria-ta. 

— Ciţi oșteni are? 

— Vreo nouă mii. 

— Atât? Numai atât? de ăștia te sperii, domnule Bogati? 

— Măria-ta! grăi molcom oșteanul. Cîndva am luptat 
alături de Mihai-vodă. El e chibzuit și viclean. 

— Iar noi — inteligenţi, i-o reteză cardinalul. 

— Fără îndoială! continuă Bogati. Observaţi totuși că 
valahul pe care l-am crezut la pămînt nu numai că are oști, dar 
se încumetă chiar asupra noastră. Cum a putut el să stringă oști 
fără să știm? 

— Adunătură găsești totdeauna, rîse cardinalul. Armata 
Transilvaniei o va risipi la prima ciocnire. Avem oșteni buni, îmbră- 
caţi în zale și chivernisiți cu arme noi. 

— Adevărat, măria-ta! Dar să luăm seama la valah. Cu 
puţină vreme înainte ne-a cerut aprobarea să coboare sub Dunăre 
cu ceva oștiri mărunte pentru a face unele prădăciuni la turci. Azi 
amenință principatul. Viclenia lui se arată fără tăgadă. 

— Viclenie slabă, domnule Bogati. Locul de luptă nu-l 
va alege ciobanul de la Dunăre. Îţi voi arăta cum îl vom face una 
cu pămîntul pe acest cioban. Pornim în zori către Sebeș. Dom- 
nule Kornis, aduci oastea acolo! Bătălia o vom da la Sibiu. Spatele 
oștirii noastre va fi apărat de zidurile cetăţii. Tunurile de pe ziduri 
îl vor măcina pe cioban. Domnule Ciomiîrtan, trimite ștafete să 
vină secuii! Fă-i scrisoare cîinelui răzvrătit și întreabă-l de rostul 
lui în Transilvania! Trimite grabnic solie spre Oituz, cu porunca 
noastră către Ieremia Movilă să vină spre Sibiu! Aceeași poruncă 
i-o trimitem hatmanului Zamoyski. Și acum, domnilor, să facem 
o partidă de cărţi! Ah, era să uit! Pregătiți un par mare în care să-l 
așezăm pe ciobanul răzvrătit! 

Zilele lui octombrie continuau să se arate frumoase. La 
Veștem era cald ca în toiul verii. Oștenii lui vodă se odihneau după 

oboseala drumului greu. Pe prispa unei case de la marginea satului, 
domnul Ţării Românești, Aga Leca și Baba Novac ședeau de taină. 

— Pari cam plouat, Leca, spuse vodă privindu-l cu băgare 
de seamă. 

— Am și de ce, zimbi Leca. Azi trebuia să fiu naș. Se 
cunună o nepoată din Valea Călugărească. Au ăia de acolo un vin, 
măria-ta, de moare lumea. De cîte ori mă tocmesc a fi naș, treburile 
de război îmi strică planurile. 

— Am fost mai chibzuit decât tine, rise domnul. Eu am 
promis a fi naș aproape de postul Crăciunului, cînd vinul a stat 
din fiert, iar timpul nu prea îngăduie desfășurări de oști. 

Doi tineri călăreţi opriră lîngă prispă și le întrerupse 
conversaţia. Clucerul Băicoianu le ieși înainte, dar vodă apucase 
a se ridica. 

— Cine v-a trimis prieteni? întrebă el. 

— Boierii! Udrea și Radu Buzescu, măria-ta. 

— Vești bune? 

— Bune, doamne, zîmbiră tinerii. Oștile Mehedinţilor 
și ale Jiului vor fi aici într-o jumătate de ceas. 

Mihai-vodă vodă le dărui zece galbeni. Vestea era dintre 
cele mai frumoase și-i spulberă îngrijorarea. Întreaga lui oaste se 
afla acolo, așa cum prevăzuse din timp. Doar prietenii lui cei mai 
buni, Cae, Chirilă, Ducu și Costache, dispăruseră de două zile. 

— Te gindești la ei, doamne? întrebă Novac ghicindu-i 
gindurile. 

— La cine? făcu vodă cu prefăcută mirare. 

— Ei, la cine! La prietenii măriei-tale. 

— Mă gîndesc, recunoscu Mihai. 

— Lasă-i, măria-ta! Știu ei ce fac. 

Tăcură. Peste cîmpie plutea un nor de praf. 

„Sînt oltenii mei dragi”, gîndi domnul ţării. 

Prînzul lui vodă se dovedi destul de sărac. O bucată de 
brânză, pîine rumenită şi un pahar cu vin. În timpul prânzului ceva 
mișcări la ușa casei îl scoaseră pe Mihai din gîndurile sale. Erau 

cei patru dispăruți. Feţele lor trase de nesomn și oboseală, hainele 
cam zdrențuite, arătau multă alergătură. 

— Să vă cert? Se lumină domnul. 

— Mai la urmă, grăi cu îndrăzneală Caravană. Aducem 
vești mari. Noaptea trecută am prins o solie a cardinalului către 
Ieremia Movilă și hatmanul Zamoyski. 

— Dar ce văd? întrebă domnul fără a lua în seamă cuvin- 
tele lui Caravană. Ești rănit, Ducule? 

— O zgaibă, rosti tînărul. Ceva încăierare cu cei zece 
oșteni ai soliei mi-a adus o împunsătură în braţ. 

— Te-ai oblojit bine? 

— M-a oblojit Costache. Dacă l-a vindecat el de pînte- 
căraie pe împăratul Rudolf, nu i-a fost greu la o zgaibă. 

— Da, dar tocmai dreapta? 

— Sabia mea lucrează la fel de bine și în stînga, măria-ta. 

— Ei, la naiba! Doar nu-ţi închipui că te las la luptă? 

— Nu, doamne. Voi sta lîngă domnul Ţării Românești. 
Dacă se uită el, mă voi uita și eu. De va porni la luptă, voi fi alături. 

— Mai vedem noi, îl ameninţă vodă. Ia zi, Costache, care 
sînt veștile? 

— Pe ocolite, sau pe scurt? 

— Pe scurt, rîse vodă știindu-l vorbă lungă. 

— Alaltăieri dimineaţă, grăi înciudat Costache, ne-a cău- 
tat Ion Chioreanu, omul nostru de legătură cu Toma Ciomiîrtan. 
Chioreanu ne-a adus vestea că o solie a cardinalului e în drum 
spre Oituz. N-am mai avut vreme să venim dinaintea măriei-tale. 
Și am făcut bine, fiindcă am pus mîna pe două scrisori. Principele 
i-a poruncit lui leremia Movilă să aducă degrabă oștile Moldovei 
la Sibiu. 

— lar cealaltă scrisoare? 

— E către Zamoyski. Și îi poruncește la fel. 

— Deci, se teme cardinalul. 

— Așa se pare, doamne. 

— A scăpat cineva din solie? 

— Ah, măria-ta! Facem noi asemenea prostii? 

După prînz, Mihai-vodă intră în tabăra secuilor. Uralele 
acestora nu conteniră multă vreme. 

— Prieteni! grăi el cînd mișcarea oștenilor scăzu cu totul. 
Secuii ne-au fost de multe ori aliați. Le-am cunoscut vitejia și cura- 
jul mai ales în vadul Călugărenilor. Am auzit despre credința cu care 
au luptat pentru pămînturile Transilvaniei. Știu că nobilii și prin- 
cipii i-au sărăcit cu totul. A venit vremea să scuturați nedreptatea 
ce vi s-a făcut. Peste cîteva zile vom încrucișa armele cu principele 
care v-a oropsit. De vom învinge, nimeni nu va mai spune despre 
careva dintre voi „ăsta” și „ăla”, ci „dînsul” sau „domnul cutare”. 

Înserarea prinse oștirea în marș. 


VA 


La 27 octombrie, Andrei Bâthory ieși din cetatea Sibi- 
ului alături de Kornis. Caii lor, sprinteni, se domoliră cu greu pe 
o curmătură de deal. Oștile lui Mihai-vodă se vedeau limpede în 
cîmpia Șelimbărului. Ordinea din tabăra lui vodă îl impresionă 
pe Kornis, dar cardinalul, prea mîndru pentru a se gîndi la astfel 
de nimicuri, grăi plin de semeţie: 

— Aici va fi mormîntul ciobanului. 

— Avem oști mai puţine, spuse precaut Kornis. Secuii 
pe care ne bizuiam au trecut de partea valahului. 

— Îl vom pedepsi la vremea potrivită. Mălai-mare dis- 
pune de 32000 de oameni. Noi, de 25000, dar așteptăm sprijinul 
populaţiei din Sibiu. Poziţia noastră nu poate fi tulburată. Numai 
o pierdere pe aripa dreaptă ne-ar putea lipsi de apărarea zidurilor 
cetăţii. Însă pe dreapta vom pune stavilă mare. Oştile Moldovei 
trebuie să apară curînd. Să-l vedem pe Mălai-mare, ce va face cînd 
va fi prins la mijloc? 

Kornis, general vechi și cu multă experiență, nu împărtăși 
entuziasmul cardinalului. El știa că Mihai-vodă cîștigase războaie 
cînd fusese mult inferior ca număr. 

— Doamne! se înclină el. Nunţiul papal Malaspina ne-a 
dat binecuvintarea lui. Prezenţa sa în tabăra noastră întărește ini- 
mile soldaţilor, însă nu-i destul. El ne-ar putea ajuta mai mult. 

— Cum? 

— Dacă sfinţia-sa Malaspina ar merge în tabăra vala- 
hilor n-ar fi rău. 

— Nu înţeleg, domnule Kornis. 

— Puţină răbdare, măria-ta! Malaspina l-ar putea duce 
cu vorba pe Mihai-vodă convingîndu-l să nu înceapă lupta curînd. 
Cîteva zile de amâînare ar însemna sosirea moldovenilor și intrarea 
lui Zamoyski în principat. 

— Ah, ah! se lumină cardinalul. Ești un general mare, 
dragul meu Kornis. Iată o idee strașnică. Dar crezi că va reuși 
Malaspina? 

— Cred. Valahul e creștin. În fața poruncilor unui înalt 
trimis al papei se va apleca plin de umilință. Măcar trei zile ne-ar 
fi de ajuns. 

— Chiar fără Malaspina, tabăra noastră nu poate fi cuce- 
rită cu nici un preţ. Ar putea să reziste toată iarna. Șanţurile mari 
ce ne apără vor aduce multă zăbavă și pierdere în oastea cioba- 
nului de la Dunăre. 

— Așa este, măria-ta! aprobă cu viclenie generalul. Avem 
întăritură bună. Totuși mi-e teamă de roșii. Credeam că Mihai nu-i 
mai are de multă vreme. Dar iată că nouă mii de roșii stau în fața 
noastră. E de necrezut că valahul a putut ridica o asemenea oaste 
harnică fără să știm nimic. 

— E vina domniei-tale, se încruntă cardinalul. Numai 
un general slab ajunge într-o astfel de situaţie. 

— Nici turcii n-au știut. Cred că nici acum nu știu. 

— Turcii!? Dar ce avem noi cu turcii? Ei sînt amenințați, 
sau noi? 

— Numai cei nouă mii sînt de temut, îl domoli Kornis. 

— Ai uitat de oștile Mehedințţilor și Jiului. 

— N-am uitat, măria-ta. Soldaţii sînt viteji, însă armele 
lor, proaste. Iscoadele ne-au adus știre că tînărul conte Hans Bec- 
kembauer cu o mie de sași, la care se adaugă ceva adunătură de 
iobagi valahi și unguri, a trecut de partea lui Mihai-vodă. 

— Lucrarea tînărului conte nu o înțeleg, spuse cardinalul 
mirat. Și nici pe sași nu-i înțeleg. O parte sînt cu noi. 

— Nici eu nu-i înţeleg, oftă Kornis. 


VA 


Nunţiul papal Malaspina intră în tabăra lui Mihai-vodă 
la 27 octombrie, înainte de vremea prinzului. Era un bărbat nu prea 
înalt, chiar dacă purta încălțări cu tocul mare. Faţa lui pufoasă 
ca miezul unei pîini decojite părea plină de bunătate și curăţe- 
nie sufletească. Ochii mari, verzui, ședeau aplecați mai mult spre 
umilă cucernicie. Doar superba haină lungă pînă la pămînt, fru- 
mos tivită cu fir de aur, și inelele multe contrastau cu privirea 
umilă. Mihai-vodă alinie o gardă de onoare și-l primi cu tot fastul 
datorat unui înalt oaspete. Malaspina nu ridică ochii din pămînt, 
dar întinse mîna grăsuță a binecuvîntare și pentru sărutul ce se 
cuvenea. Pe faţa lui nu apăru nici-o tresărire cînd vodă îi strînse 
mina fără să i-o sărute. 

— Ne datoraţi mai mult, observă retrăgîndu-și palma. 

— Adevărat, sfinția-voastră! grăi Mihai. Dovezile noastre 
de respect se vor înmulți cînd vom cunoaște scopul venirii înaltului 
oaspete. Sinteţi oare trimisul bisericii, sau al cardinalului Andrei? 

Malaspina intui că sub îmbrăcămintea frumoasei primiri 
adia parcă un vînt ușor de ostilitate. Domnul Ţării Românești se 
dovedea curtenitor și precaut. Haruri de preţ la un conducător. Cu 
astfel de om era greu de luptat în vorbe și promisiuni. Răspunse 
totuși fără a-și arăta mirarea: 

— Mai mult, zimbi cu o bunătate prea siropoasă ce nu-i 
plăcu lui vodă. M-au trimis la voi marele conducător al creștinilor 

infailibilul nostru papă și împăratul Rudolf. Ei nu doresc război 
în Transilvania. 

— Aveţi împuterniciri scrise din partea împăratului? 

— A, nu! se apără Malapsina. Un nunțiu papal poate fi 
crezut și fără astfel de dovezi. 

— Fără îndoială! aprobă vodă ascunzîndu-și gîndurile. 
Grija împăratului ne bucură din toată inima. Oștile noastre nu vor 
face stricăciuni aici unde am hotărît să domnim. 

— Rudolf se va întrista. 

— Ca și noi, sfinția-voastră. Nimeni nu face război de 
plăcere. 

— Ar putea să vă certe cu oști. 

— Greu de crezut, zimbi vodă. Din vorbele voastre am 
înţeles că împăratul s-a aplecat către pace. A ne certa cu oști, s-ar 
dezice. 

— Darelnu vă dorește domn al Transilvaniei, forță nota 
discuţiei Malaspina. Gîndurile lui sînt îndreptate spre cardinalul 
Bâthory, căruia îi poartă multă prietenie. 

— Sfinția-voastră! rîse evitind încruntarea. Dacă aţi fi 
în locul nostru ce ați alege? Niște gînduri sau un tratat semnat în 
vară la Praga? Un tratat care ne îngăduie ocuparea principatului. 

— Aș alege tratatul, grăi cu finețe Malaspina. L-aș alege 
numai dacă nu aș cunoaște ultimele gînduri ale împăratului. 

— Ultimele lui gînduri nu le cunoașteți nici voi, ripostă 
Mihai-vodă întinzindu-i o cursă. Poate că azi dimineaţă avea altele. 

— Împăratul nu-i un om care își schimbă gîndurile de la 
o zi la alta, observă Malaspina. Dar se opri fiindcă picase în cursă. 
Răspunsul lui vodă îl încredinţă de acest lucru. 

— Așa cred și eu, sfinția-voastră. Un împărat care sem- 
nează împuterniciri în vară nu-și schimbă gîndurile doar în cîteva 
luni. 

— Cursul evenimentelor ar putea să le schimbe, încercă 
Malaspina să repare greșeala. 

— Adevărat! Dar evenimente care să întărească o 
schimbare n-au fost în aceste luni. Noi i-am rămas credincioși 
împăratului. Mai mult, respectăm tratatul. 

— Să înțeleg prin aceasta că nu ţineţi seama de ultima 
dorinţă a împăratului? 

— Din contră, zimbi Mihai. Dorinţa scrisă a împăratului 
e sfintă pentru noi. 

— Am priceput, se întristă Malaspina. Îmi lipsesc niște 
dovezi scrise de la împărat. Iar în lipsa lor nu mă credeți. 

— A, nu! răspunse cu fineţe vodă. Vă credem din tot 
sufletul. Numai gîndurile împăratului nu ne sînt clare de vreme 
ce nu le-a scris. 

— Poate vă înduplecaţi la dorința papei? 

— Cu multă pioșenie, grăi vodă. Să-i spuneți papei că 
vom lupta și în viitor pentru apărarea creștinilor. 

— Dar nu vi se cuvine Transilvania, se mînie nunțiul 
papal. Ea e a celor ce o stăpinesc azi. Vă vorbesc în numele dreptății. 

— Cine sînt stăpînii, sfinția-voastră? se încruntă vodă. 

— Cardinalul Andrei și marii lui dregători. 

— Şi pe cine reprezintă ei? 

— Poporul, firește. 

— Care popor? Marea populaţie a Transilvaniei o for- 
mează valahii ținuți în iobăgie. 

— Mai sînt și alții. Mai sînt ungurii, sașii... 

— O mie de sași sînt cu noi și chiar o parte dintre ungu- 
rii iobagi. 

— Secuii... 

— Şase mii de secui au venit în tabăra noastră. 

— Dar nu toţi secuii. 

— Nu toți, ci numai aceia pe care i-am ales noi să lupte. 

— Veţi fi un domn nedorit. 

— De cine? De nobili? Cardinalul și nobilii sînt nedoriți 
de popor. Iar noi nu am venit în scop de mărire, ci pentru unirea 
românilor de pretutindeni. 

Malaspina tăcu încruntat, dar nu-și arătă supărarea. 
Andrei Bâthory îl socotea pe Mihai un om slab, lipsit de puterea 
gindului. Or acesta se dovedea cu mult superior tinărului cardinal. 

— Voi reveni, grăi cu adîncă tristeţe. Pină mîine va fi 
răgaz de chibzuinţă. Multe gînduri bune vin peste noapte. Să nu 
uitaţi că papa și împăratul nu doresc război în Transilvania și nici 
inimile noastre de buni creștini. 

— Bine spus! întări vodă. Inimile noastre de creștini 
doresc pacea. Andrei Bâthory e cardinal. Deci, înalt om al biseri- 
cii. El înțelege chiar mai bine decît noi asemenea lucruri. Sfătuiți-l, 
în numele inimii lui de creștin, să lepede oștile și să pornească 
acolo de unde a venit. În felul acesta nu va fi război. El e cetăţean 
polon, sfinția-voastră, iar aici unde nu l-a poftit nimeni a venit 
în scopuri de mărire. De va înțelege asemenea lucruri, pacea va 
domni în întreaga Transilvanie. 

„Viclean ca o vulpe, gîndi Malaspina. Fineţea vorbelor 
lui ne-a pus mereu în încurcătură. Doar așa se explică faptul că e 
un mare general.” 

Cu aceste ginduri intră în tabăra principelui. După faţa 
lui îngîndurată, Andrei ghici că întîmpinase greutăți. 

— Ce face cîinele valah? întrebă cu dispreţ. 

— Porecla voastră nu sună frumos în gura unui prelat! 
îl mustră Malaspina. Mai ales că Mihai-vodă nu a avut cuvinte de 
ocară pentru principele Transilvaniei. El ne-a arătat limpede doar 
gîndurile ce l-au minat la război. 

— Gindurile unui câine... 

— Cîine, dacă vrei, dar un cîine deștept. Latră mai puţin 
decit alții. Mă aşteptam să se gudure. N-a făcut-o, însă nici nu ne-a 
respins. 

— Ai obținut amânarea? 

— Încă nu. Voi merge mîine din nou în tabăra lui. De 
vor veni moldovenii, poate se răzeîndește și va porni spre Dunăre. 
Un război aici nu e dorit de nimeni. 

— Deci azi va fi liniște? 

— Sper, dragul meu. 
Peste cîmpie se pornise un vînt călduţ cu ameninţare 
de ploaie. 


VA 


Către seară, secuii destupară ploștile mari cu pălincă. 
Tufănel-tatăl moțăia pe șaua calului întinsă în iarba uscată. După 
un timp se scutură din amorţeala ce-l cuprinse. Nările lui se lărgiră 
ca niște cimpoaie. Trase aer mult în piept, îl slobozi treptat, plescăi 
din limbă, iar urechile lui mișcară scurt, iepurește. 

— Bă Ciripoi! îl îmboldi pe văr. 

— E! căscă acesta somnoros. 

— Nu simţi nimic? 

Ciripoi-tatăl, ce visase că a fost înjunghiat în luptă, se 
trezi de-a binelea. 

— Simt un junghi. 

— Altceva? 

— Nimic. 

— Auăleo! Ia umflă tu niţel carina! 

Ciripoi își ridică nasul cît o ridiche de iarnă și adulmecă 
asemenea unui ogar. 

— Țuică, grăi cu lăcomie în glas. 

— Aș) îl contrazise Tufănel aspru. E prăștină. Aici numai 
strugurii... 

— Ţţ! îl întrerupse Ciripoi. Prună cum te văz și mă vezi. 

— Și din ce parte vine, deșteptule? 

Ciripoi își învârti nasul ca o limbă de busolă. 

— De la secui. 

— Auăleo! Taman de la ei? Secuii nici nu cer, nici nu dau. 

Porniră totuși pe direcția mirosului, conducîndu-se fără 
greșeală. Zavaidoc, aflat ceva mai încolo, prinse mișcarea celor doi. 
Săltă într-o rînă și strigă după ei: 

— Cumetrilor! Dragii mei! Un” v-aţ ușchitără, bre? 

Dar nu-și repetă întrebarea. Un miros delicat ce-i înfioră 
tot corpul adia pe lîngă el ca o părere. Vîntul bătea dinspre secui 
și aducea aroma cu el. 

— Limbă! 

— A! răspunse acesta moleșit de somn. 

— Ia saltă muia! 

— Pe sfîntu post al Crăciunu...! se bilbîi Limbă. Țuică, 
frati-miu... 

O luară degrabă după cei doi. Tufănel și Ciripoi văzură 
manevra firtaţilor și se fofilară pe după corturile secuilor. Și-ar fi 
putut pierde urmele, dar mirosul puternic îi atrase ca un magnet. 
Intrară într-un cort mare. Cinci secui mustăcioși învirteau cu hăr- 
nicie în mâini ceva ploști pintecoase, binecuvîntate ca mărime. 
Tufănel și Ciripoi, care văzuseră la fii lor unele aplecări spre vorbe 
și purtări alese, duseră cîte un picior în spate, ridicară pălăriile, 
se aplecară cu graţie în doi peri, apoi rămaseră cam năuci. Secuii 
abia le răspunseră la salut. Era clar ca lumina zilei că sosirea lor 
nu aducea bucurii. 

— Domniloir! se izmeni Ciripoi-tatăl. Nimeritu-s-au a 
vedea ceva mișcare la voi. Eu am avutără un fin din secuime... băiat 
bun și dădea de băut... carele zicea că... 

Tăcu. Secuii discutau între ei fără a-i lua în seamă. 
Aceasta îl făcu pe Ciripoi să adopte o nouă formulă ce le-ar fi putut 
trezi interesul. 

— Domnilor, noi sîntem bucureșteni. În piață la Zece 
Mese... 

Cei cinci aprobară din capete și-și văzură de treburi. 
Tufănel-tatăl avu una din acele sclipiri ale inteligenţei care vin 
adesea în ceasuri de mare cumpănă. Începu să se scuture ca un 
apucat. Ciripoi prinse ideea din zbor și porni un atac pe măsura 
scuturatului. 

— Destinsul nostru prieten, zise ţuguindu-și buzele 
vinete, nobelu, cavaleru suferă de țifnă, de bojoci, de dambla, de 

ceva dureri ale sufletului, care numa vădanele, sau ceva ţuică, de 
friguri... 

— Friguri la vreme de toamnă? cătă cu mirare spre ei 
unul dintre mustăcioși. 

— Chiar așa, domnule, sări Ciripoi plin de speranţe. 
Pă el numa toamna îl apucă. Vara n-a avutără niciodată nimica. 
Din Deltă i se trage. L-au mușcatără nouă lupi, optzeci de viespi, 
patru șerpi, șase mistreți, o capră rîioasă, unșpe lipitori și două 
vaci turbate. 

— Lipitori? se înfiorară cei cinci. 

— Lipitori, domnilor. A da frunte, adică muma ălora 
nouășpe... 

— Parcă ziceai că unsprezece lipitori, îl întrerupse unul. 

— Așa ziceam, o drese Ciripoi. La început unșpe au fos- 
tără. Pă urmă, a mai mare a început să fluiere după pui. Am pus 
mîna pă custură... ăă... pă sabie. Îi zic lu a bătrină, care venea în 
frunte cu patruzeci de pui după ea: „Cară-te, fă, d-acilea că fac 
moarte de om." Se uită urit la mine și mă înjură... 

— A bătrînă? 

— A bătrînă, domnilor. 

— Vorbea? 

— Și încă ce vorbea! se izmeni Ciripoi. Cam stricat româ- 
nește, ce-i drept, însă eu știu și limba lipitorilor, așa că i-am prinsără 
toate mișcările. Dacă văz că nu-i chip a ne înțelege ca niște creștini 
de treabă, îi ard una cu a custură și-i raz o ureche. 

— Avea urechi? 

— Mari, domnilor, ca foile de varză. Zice ea: 

— Nu mai da, Făt-Frumos, că ţi-oi face mare bine! 

Auzind astfel de năzdrăvănii, cei cinci mai ciocniră un 
rînd între ei. Verii se dezumflară ca două bășici înțepate, iar dis- 
perarea fu cumplită cînd unul dintre mustăcioși grăi molcom: 

— Gata cu pălinca. Ce a mai rămas în ploști e porţia 
vecinilor. Eu merg să o duc degrabă, însă domniile-voastre puteți 
rămîne să ne povestiți mai departe chestia aia cu lipitorile. 

— Care lipitori, bre? interveni Tufănel oprindu-se din 
scuturat. 

— Păi alea cu urechile cât varza. 

— Bă neică! zise Ciripoi cu năduf. Du patru ploști! Pă a 
d-a cincea las-o bolnavului! Că el numa cu ţuică... 

Mustăcioșii prinseră a ride. 

— Păi de ce nu aţi grăit așa de la început, fraţilor? făcu 
unul întinzînd plosca spre Tufănel. 

Dar Ciripoi i-o luă chiar se sub nas. 

— Nu-i pentru domnia-ta, încercă să-l oprească secuiul. 
Numai bolnavului i se cuvine. 

— E, te,te, măă! bombăni Ciripoi. Parcă pe mine nu m-au 
mușcatără? 

— V-am spus eu fraților, că așa sînt bucureştenii, grăi 
unul dintre secui. 

Apoi se întoarse către cei doi veri: 

— Am priceput care e oful vostru, de cum aţi intrat. Însă 
matale povestești frumos, așa că face să bem toată pălinca împre- 
ună. Ia zi-i cum a fost cu lipitoarea a bătriînă! 

Ciripoi nu apucă să dezlege firul povestirii. La ușa cor- 
tului apărură cumetrii Limbă și Zavaidoc. 

— Dumnealor e d-ai noștri, zise Tufănel-tatăl. 

— Or fi, spuse cu părere de rău unul dintre secui. Dar 
aici nu mai e loc. Să meargă în cortul alăturat. 

Limbă și Zavaidoc o zbughiră spre vecini, însă nu avură 
noroc. Toroipan și Gălușcă se cinsteau cu gazdele. Porniră către 
alt cort. Părintele Grasa și fălcosul discutau cu gazdele o frumoasă 
teză biblică. Ceva mai încolo, Sile Adormitu și Ciripoi-fiul poves- 
teau pățania cu pîntecăraia. Abia la marginea taberei nimeriră un 
cort fără oaspeți. 

În vreme ce pălinca lega prietenii între români şi secui, 
Mihai-vodă făcu Sfat de taină cu oamenii săi. Cortul cel mare al 
domnului Ţării Românești se umplu de oaspeţi înainte de miezul 

nopții. Erau de față Cae Indru, Preda, Radu, Udrea, Leca, Zamfirescu, 
Novac, Ducu, Băicoianu, Chirilă, Costache și Niţă. 

— Iată, prieteni, grăi vodă. A venit vremea să facem pla- 
nul de luptă. Andrei Bâthory e un strateg bun. El și-a făcut întărituri 
de care și șanțuri adînci. Spatele său are apărare spre orașul Sibiu. 
Tunurile ridicate pe ziduri pot să lovească spornic în noi. Așa cum 
sînt așezați, dușmanii vor fi greu de clintit. Andrei are trei linii de 
luptă. În prima linie de pe aripa dreaptă vor lucra pedestrașii. În 
centru cavaleria, iar pe stînga puterea cea mai mare a lor ar fi nobi- 
limea călare, ce știe să lupte frumos. S-ar putea să fie o greșeală a 
principelui faptul că și-a pus la vedere oastea pregătită de luptă. 
Dar s-ar putea să fie și un vicleșug. Adică, să-și așeze altfel liniile 
de luptă cînd vom porni atacul. Acum aștept păreri. 

— Măria-ta! grăi Radu Buzescu. Dacă biruim pe aripi, îl 
scoatem pe principe de sub zidurile orașului. 

— Bine grăit, Radule! zîimbi domnul. Și mai e ceva: De 
vom ataca pe aripa stingă, tunurile de pe ziduri nu pot slobozi 
atita foc asupra noastră cum ar face-o pe centru. 

— Adevărat! interveni Preda. Din păcate, principele știe 
că ne vom feri de centru, așa că cele mai mari întăriri le-a pus la 
aripi. 

— Şi ce-i de făcut, Predo? 

— Măria-ta, cred că acolo trebuie să atace întîi Baba 
Novac. Haiducii lui știu să se descurce pe loc rău. 

— Așa ne-am gîndit și noi, aprobă vodă. 

— Doamne! se amestecă Indru. Nimic nu poate sta în 
picioare pînă cînd vom ști sigur dacă principele va păstra ordinea 
de luptă pe care ne-o arată. 

— Așa este, nepoate! grăi vodă cu multă plăcere. Ai vrea 
să facem o mișcare de oști către ei? 

— Aș vrea, doamne! Două mii dintre oștenii Bucegilor ar 
fi tocmai ce ne trebuie. Tinerii roșii se mișcă ușor ca fulgul. 

— Cine să pornească în fruntea lor? 

— Eu, măria-ta. 

276 


CAVALERII 





— Așa să fie, nepoate! Dar ia seama să te întorci la timp! 
Nu vreau pierderi printre oamenii mei. După ieșirea ce ovom face 
în zori, Sfatul nostru de taină se va închega iarăși. Acum, noapte 
bună, prieteni! 

O parte dintre boieri se îndreptară către corturile lor. 
Mihai-vodă, Cae, Chirilă și Costache porniră să controleze cele 
opt rînduri de străji din jurul taberei. Noaptea răcoroasă înfiora 
pînă și caii. Pe zidurile Sibiului torțele mari aruncau lumină către 
cîmpii. Costache rămase mai în urmă. Zambilica lui, cam somno- 
TOS, călca fără tragere de inimă. 

— Bă nărodule, pune copita mai sprinten! îl struni gră- 
sunul. Vrei să ne facem de rîs în faţa lui vodă? Sau ești supărat? Îi fi 
avind și tu necazurile tale. Și eu sînt, Zambilico. Am sufletul greu. 
Parcă simt că s-ar apropia o nenorocire. Asemenea suflet închis 
n-am mai avut de la Călugăreni, cînd era să se prăpădească priete- 
nul Cae. Poimîine va fi război greu. Oare câți vor scăpa dintre noi? 

Nunţiul papal Malaspina veni în zori la tabăra lui 
Mihai-vodă. Clucerul Ieremia Băicoianu îi ieși înainte și-l rugă 
să aștepte. Vodă se ridicase pe o curmătură de deal pentru a urmări 
desfășurarea celor două mii de roșii gata să pornească spre liniile 
principelui. Cae Indru aștepta încuviințarea domnului țării. Vînt 
Sălbatec, frumosul său armăsar, juca pe loc, nerăbdător. Peste muș- 
chii lui puternici pielea se înfiora ca o părere. Apoi Cae ridică mîna, 
iar mica oaste se puse în mișcare. Cînd apărură tinerii la vedere, în 
tabăra cardinalului porni alarma. Andrei își mîna calul pe dealul 
Gregori de unde putea să vadă desfășurarea luptei. 

— Iată-i că pornesc asupra noastră, domnule Kornis, grăi 
cardinalul lipsit de teamă. Cîinele valah atacă întâi cu călăreții. 

— Pe partea dreaptă, încuviință Kornis. Ștefan Lazăr se 
află în pericol. Acum cînd știm pe ce parte atacă valahii, ar fi bine 
să-i dăm ajutor cu aripa stîngă a lui Petre Huszâr. 

— Nu, domnule! ripostă mînios cardinalul. Ne-am dove- 
dit slabi strategi. Încăierarea încă nu s-a pornit, iar noi apucăm să 
ne stricăm aripile? Dă sprijin din linia a doua! 

Kornis înghiți greu afrontul făcut de cardinal în fața 
nobililor și trimise porunci spre linia a doua. Tinerii roșii nu se 
grăbeau. Caii lor purtaţi la pas călcau nervoși. Abia cînd începură 
să bată tunurile, Indru făcu un nou semn. Principele și nobilii 
văzură cu uimire cîteva manevre executate ca la paradă. Liniile 
roșiilor fugeau în lături și se închegau din mers într-un lanţ mare. 
Apoi, din goana cailor, lanţul se frinse în pîlcuri de cîte două sute, 
cu distanțe mari între ele. Indru părea a se abate din drum, către 

279 


Capitolul XIII 





centru. Tunurile de pe ziduri își concentrară focul acolo. Un semn 
al lui Cae fu urmat de o nouă manevră. Călăreţii se adunară și 
ocoliră zona primejdioasă. 

— Bine lucrat, nepoate! se entuziasmă vodă, dar glasul 
lui nu putea răzbi pînă la Indru. 

Tunurile își mutară bătaia spre dreapta. Prea tîrziu. Călă- 
reţii lui Cae se desfăcură iar în lanţ, făcînd o curbă mare asupra 
locului lovit de obuze. Călăreţii Bucegilor se mișcau parcă într-o 
joacă. O joacă totuși primejdioasă. Cea mai mică greșeală în mane- 
vrele lor i-ar fi dus la pierderi nebănuite. 

— Nepotul nostru e un general mare! spuse Mihai 
încîntat. 

— Să vedem, să vedem, rîse Preda Buzescu. Cavaleria lui 
Bâthory a ieșit la atac. Sînt acolo cinci-șase mii de călăreți. Dacă 
Indru nu întoarce acum, va fi prins din două părți. Ei, la dracu! Nu 
azi începem lupta, ci mîine. 

Altul în locul lui vodă ar fi ridicat mîna pentru ajutoare 
în spijinul celor două mii. Mihai zimbea. Avea multă încredere 
în Cae. Și chiar în acea clipă, Buzescu răsuflă ușurat. Un semn 
al lui Indru adună semicercul în pîlcuri, din goana năprasnică 
a cailor. Cu puţin înainte ca primele rînduri inamice să închidă 
arcul, tinerii roșii ieșiră în afara zonei primejdioase și veniră în 
tabără grupați frumos. 

Malaspina urmărise manevrele, nu cu ochi de cunoscă- 
tor. Totuși, fu impresionat de execuțiile măiestre ale tinerilor roșii. 
Niciodată nu-și putuse închipui că se pot face astfel de manevre 
cu oșteni mulţi, chiar sub bătaia tunurilor. Apoi, îl văzu pe vodă 
și alături de el pe tînărul general ce-și condusese oamenii atit 
de elegant. Rideau amâîndoi, de parcă ar fi venit de la o petrecere. 

— A, sfinţia-voastră? grăi domnul bine dispus. 

— Am venit așa cum am hotărît ieri, zise Malaspina 
înclinîndu-se cucernic. Din păcate, văd că inima voastră de creş- 
tin s-a aplecat spre vărsare de sînge. 

— Aţi văzut așa ceva? se miră vodă. 

— Nu. Am văzut numai începutul. Iar începutul mă neli- 
niștește. Înseamnă că va fi război. 

— Înţeleg din vorbele voastre că Bâthory îl doreşte. Ieri 
v-am rugat să mijlociţi pe lingă el în scopul ieșirii din principat. 
Oare cardinalul, care e o înaltă față bisericească, nu vrea să înde- 
părteze primejdia vărsării de sînge creștin? 

— El se apără, zise Malaspina cu mâînie greu reținută. 

— Şi voi îl apărați, spuse tăios Mihai. 

— Adevărat! se încruntă Malaspina, căruia nu-i plăcu 
asprimea lui vodă. Îl apărăm împotriva sălbaticilor de la Dunăre. 

— Sfinția-voastră! îl întrerupse domnul pălind. Discuţiile 
sînt frumoase și folositoare atîta vreme cît se poartă pe culmi înalte. 
Cînd coboară pînă la insultă, își pierd strălucirea și valoarea. Deci, 
vom pune capăt acestor discuţii, în care te-ai arătat mărunt. Noi 
ţi-am înţeles jocul încă de ieri. Andrei Bâthory te-a trimis cu scopul 
de a căpăta la noi o amînare a războiului, pînă îi vor veni ajutoare. 
Dar cardinalul așteaptă zadarnic ajutorul moldovenilor. Ștafete 
pornite spre Oituz au căzut în mîinile noastre. Știi, sfinția-ta, ce 
urmărea omul despre care spuneai că se apără? Urmărea să coboare 
peste Ţara Românească dimpreună cu Zamoyski și leremia Movilă. 
Din fericire, am prevăzut gîndurile omului ce se apără azi. Războ- 
iul va porni mîine. Oamenii mei au făcut drum lung. Sînt obosiţi. 
Pînă mîine se vor odihni. Apoi, Andrei le va cunoaște puterea. Am 
înţeles că ai lucrat pentru cardinal din prietenie, iar prietenia e 
un lucru sfint. Însă deasupra ei stă totdeauna dreptatea. Sfinția-ta 
n-ai vrut să vezi dreptatea. Nici nu ne miră. Ești un străin. Aici noi 
trebuie să vedem dreptatea și să lucrăm pentru ea, nu străinii. la-l, 
Băicoiene! se întoarse către tînărul cancelar. După luptă să-i dai 
cale liberă! Omul acesta e o mică năpircă plină de venin, cu ochii 
mincinoși, cucernici. 

Cînd primele umbre ale înserării coborîră peste cîm- 
pia Șelimbărului, Sfatul de taină porni iarăși în cortul cel mare al 
domnului Ţării Românești. 

— Totul mi s-a părut ușor pînă aici, grăi Preda Buzescu. 
Abia acum încep să mă sperii, măria-ta. Nu de lupte, continuă el 
văzînd o mică încruntare a domnului ţării. De lupte nu ne-am 
speriat niciodată. Mă gîndesc doar la ce va fi după bătălie. Dacă 
nu-i tăiem pe toţi nobilii principatului, la caz de victorie a noastră, 
va fi zadarnică toată munca făcută. Nobilii vor ţese în jurul nos- 
tru pînze mincinoase, vor unelti, vor trăda, vor umbla cu piră la 
Casa de Austria și nu se vor sfii să aducă oști străine în principat. 
Ei n-au decît un dumnezeu al puterii lor. lar dacă pierdem lupta, 
va fi și mai rău. E atît de mare primejdia încât îmi vine să alung 
asemenea gînduri. 

— Așa este, Predo! răspunse vodă. Dar să știi un lucru: 
Tot ce se capătă ușor în lumea asta are valoare mică. Ai vorbit azi 
așa cum am gîndit și eu de cinci ani încoace. Și nu-mi vine greu a 
vă mărturisi că abia pe cîmpia Șelimbărului m-am dumirit de ce 
marii noștri înaintași, care au dorit unirea românilor într-o sin- 
gură țară, n-au încercat înfăptuirea ei chiar dacă au stăpînit multe 
părți însemnate ale Transilvaniei. Lor le-au lipsit niște împrejurări 
prielnice. Noi le avem. În caz de victorie, rațiunea ne îndeamnă 
spre tăierea tuturor nobililor din principat. Dar noi nu sîntem 
ucigași, Predo. Va trebui să găsim drumuri mai drepte. La caz de 
înfrîngere, va trebui să ne desfacem de încleștarea dușmanului, 
pe drumul către Brașov. 

— Îi batem, doamne, sări vistiernicul Bărcan din Bărcă- 
nești-Prahova. Sînt mai puţini ca noi. 

— Au fost, interveni Caravană. Azi au mai primit oșteni. 
Iscoadele noastre i-au văzut coborînd pe la Rășinari. 

— Chiar de la egal îi batem, răspunse Bărcan. Avem oști 
bune. 

— Ca și ei, zîmbi Costache. Puterea noastră cea mare 
stă în Oștirea Bucegilor. Ceilalți oameni ai noștri sînt buni, însă 
au armele proaste. 

— Am învins totdeauna cînd eram mai puţini, se mînie 
Bărcan. Dar acum? 

— Bărcane! rîse vodă. Ar fi un general slab cel ce nu pre- 
vede și o înfrîngere. Eu cred în victoria noastră. Totuși, de multe 
ori apar necazuri. Numai nărozii își pun întrebări puține. Așa că e 
bine a ne lua măsuri din timp. De fapt, le-am și luat. Căpitanii știu 
ce au de făcut în asemenea împrejurare. Miine în zori dăm bătălia. 
Va trebui să o cîştigăm într-o zi sau două. De se va lungi mai mult, 
situația noastră nu va fi prea bună. Alte ștafete ale cardinalului, ce 
ne-au scăpat nouă, sînt convins că aleargă spre Movilă și Zamoyski. 
Dacă nu ne grăbim, ne vom pomeni cu ei în coaste. Domnul Basta, 
generalul Casei de Austria, șade la graniță cu oșteni îmbrăcaţi în 
zale. În privinţa noastră gîndurile generalului sînt dușmănoase. El 
urmărește a fi guvernator al Transilvaniei. De vom pierde, va încerca 
să tragă foloase. De vom câștiga, va purta gînduri să ne înlăture. 
Basta ne tratează azi cu dispreţ ca pe unul dintre căpitanii lui. Ei 
bine, peste cîteva zile ne vom încorona în Alba-lulia ca domn al 
Transilvaniei. Generalul va trebui să se plece în fața lui vodă. Dar 
mîndria nu va fi a noastră, ci a țării. Novac! 

— Poruncă, măria-ta! 

— Înainte de apariţia zorilor, îţi așezi oamenii în prima 
linie pe aripa stingă! Maks! 

— Aici, măria-ta. 

— Cinci mii de secui vor intra în prima linie pe centru! 
Între tine și Baba Novac păstrezi trei sute de paşi! Mihalcea! 

— Poruncă, măria-ta! 

— Așezi cavaleria alături de Mak6, dar pe aripa dreaptă! 
Leca! 

— Poruncă, doamne! 

— Tu ţii aripa dreaptă pe margine, cu oștile călări ale 
Mehedinţilor, iar pedestrimea la spate! Soare! 

— Poruncă, măria-ta! 

— Pui douăzeci de tunuri între despărțitura dintre Mak6 
și Novac! Ele vor apăra pe centru și vor ajuta aripa stingă. Stoica! 

— Aici, doamne. 

— Douăzeci de tunuri între Leca și Mihalcea! Acestea 
vor ajuta mai puţin, dar trebuie să fim tari pe aripa dreaptă în caz 
de atac al dușmanului. Udrea! 

— Poruncă, măria-ta! 

— Patru mii de călăreți din Armata Bucegilor îi așezi 
în linia a doua! Să fie la trei sute de pași în spatele spărturii între 
Mak6 și Novac! Ei vor ieși numai prin spărtura din jurul tunurilor. 
Altfel, putem face încurcătură de oști. Radule! 

— Poruncă, doamne! 

— Patru mii de călăreți din armata Bucegilor îi așezi în 
linia a doua, la spatele lui Mihalcea și Leca! De va fi nevoie, vor 
ieși prin spărtura tunurilor. Niţă! 

— Aici, măria-ta. 

— Ai opt sute de oșteni din Armata Bucegilor și patru 
sute dintre dragii noștri luptători de sub Dunăre. Rămii cu ei în 
pădure! Sînt flăcăi aleși pe sprînceană. Tari ca fierul și iuți ca niște 
diavoli. Linia a treia o vom forma din cei o mie de cazaci pe plată, 
o mie de sași, o mie de secui, o mie de boieri și armata Jiului. Aveţi 
alte păreri? 

— Nu! grăi Preda Buzescu. Așteptăm după datină să mai 
călcăm o dată pe locurile unde căpitanii au poruncă a-și așeza 
oamenii și tunurile. 

Se ridicară cu toţi și porniră pe jos. Cerul înnorat căzuse 
ca o căciulă mițoasă peste dealurile din jurul Șelimbărului. 


VA 


Lumina zilei se statornici tîrziu. Plutea în aer o spuză 
subțire de ceață a cărei umezeală scornise frigul. Apoi apăru soarele 
roșcat și lipsit de vlagă. Din gurile oamenilor și cailor ieșeau aburi. 
Miînată de soare, ceața se întinse la rasul pămîntului trăgîndu-se 
leneșă către locurile joase. Pe dealuri se usca iarba. În văi umezeala 
stăruia puternică sub o coadă lungă de ceaţă. Cu mult înaintea 

zorilor, cardinalul simţise că se pregăteau lucrări mari în tabăra lui 
vodă, astfel că oștenii lui ocupară bună poziție de luptă. Ceaţa se 
trăgea peste oameni și animale ca o greblă imensă. Curînd, lumina 
dezveli aripa stingă a oștilor Ţării Românești. leșiră apoi la vedere 
poziţiile tunurilor, centrul și, în sfîrșit, aripa dreaptă. Peste cîim- 
pia dintre cele două oști, natura parcă își încetase respirația. Era 
liniște. O liniște grea, apăsătoare. Călare pe calul său alb, Mihai-vodă 
ședea neclintit în vîrful unei ridicături de pămînt. Din locul acela 
putea să cuprindă întreaga zonă a cîmpului de luptă. De pe frun- 
tea domnului dispăruseră obișnuitele cute adinci, care dovedeau 
ginduri multe. Faţa lui limpede era atît de nemișcată încît părea 
turnată în metal. Doar ochii ageri se mutau cînd pe bătaie lungă 
către liniile dușmanului, cînd apropiat spre poziţiile oștilor sale. 
Alături de vodă, Cae Indru, Preda Buzescu, Chirilă, Ducu Bărcan 
și Caravană se uitau gînditori către zidurile Sibiului. Sosise ceasul 
hotărâtor, cumpănit cu grijă vreme de cinci ani. 

„Dacă ar trăi Iojica, gîndi Cae, sufletul lui mare s-ar umple 
de bucurie și poate de îngrijorare. De nu izbindim azi, Ţara Româ- 
nească se va oropsi cu totul. Nimeni nu va putea opri tăvălugul de 
oști ce se va abate asupra ei din toate părțile. Aici la Șelimbăr se 
hotărăște, în cîteva ceasuri, viitorul românilor de pretutindeni. Ar 
trebui să fiu vesel și sprinten, dar nu sînt. Mi-e sufletul greu ca în 
fața unor nenorociri. Lupta va fi crincenă. Oștenii Transilvaniei 
sînt buni luptători și au arme frumoase. Tunurile lor, turnate în 
arsenalul din Sibiu, sînt mai tari decît ale noastre. Le-am simţit 
puterea în timpul manevrelor de ieri. Ţintașii cardinalului știu 
să tragă. Numai măiestria tinerilor roșii ne-a ferit ieri de pierderi. 
Cavaleria lor arată mai greoaie decît a noastră, dar călăreţii ei sînt 
tari ca fierul. De ce nu-l folosește, oare, cardinalul pe Albert Kirâly 
în locul lui Kornis? Kirâly ar fi un general mare. Kornis știe stra- 
tegie cît știu eu să cînt popește. Dacă oștile Transilvaniei au azi o 
atît de frumoasă așezare, nu cred să i se datorească lui Kornis, ci 
cardinalului.” 

— Băicoiene! se auzi porunca limpede a lui vodă. 

— Aici, măria-ta, tresări clucerul cufundat în gindurile 
sale. 

— Trimite poruncă spre Baba Novac să înceapă atacul 
pe aripa stîngă! 

Curînd, haiducii lui Novac porniră peste cîmpie fără 
grabă. În acea clipă, atmosfera de încordare din inimile oameni- 
lor, atît de grea dinaintea bătăliei, căzu cu totul. Acum, altele erau 
gindurile lor. Simțind primejdia, caii haiducilor se opinteau ner- 
voși, gata a rupe rîndurile. Tunurile dintre Mâko și Novac tăceau. 
În schimb, cele de pe zidurile sibiului începură să împroaște aspru. 
Săbiile ieșiră la vedere, deasupra capetelor. Petre Huszâr căpitanul 
aripei stîngi a oștilor Transilvaniei, știa că nu-i potrivit să aștepți 
inamicul pe loc. Numai avîntul din goana cailor îţi dă putere. Cu 
un gest năprasnic, făcu semn călăreţilor din comitate să se pună 
în mișcare. Sus pe dealul Gregori, cardinalul, înconjurat de nobili, 
privea cu ochi reci, de bun general, mișcările din cîmpie. Poruncile 
lui sunau scurt, iar Kornis devenise un simplu intermediar între 
principe și ștafete. Rîndurile lungi ale haiducilor se resfirară din 
mers. Cavaleria lui Huszâr venea în pîlc mare, hotărită a sparge 
mijlocul potrivnic. La un semn al lui Novac, întreaga aripă stingă 
a haiducilor se deplasase puţin către centru, învăluind tunurile 
românești. Aproape de clipa împreunării celor două cavalerii, rîn- 
durile din spate ale haiducilor se desfăcură în lături, iar tunurile 
lui Soare loviră în plin oastea comitatelor. Pe margini, haiducii 
începură să lovească temeinic. Apoi, tunurile tăcură. Pierderile 
lui Huszâr erau mari. 

— Să intre Mak6! strigă vodă. 

Secuii porniră vijelioși, dar cavaleria lui Huszâr apărată 
de zale părea bine înfiptă în pămînt. De sus de pe dealuri lupta 
părea o joacă, iar strigătele și vaietele mari veneau ca o adiere. 
Cardinalul observă la vreme ieșirea lui Mak6. 

— Să pornească Melchior Bogati! porunci el. Dar numai 
cu cavaleria! Pedestrimea rămîne pe loc! 

Generalul Kornis, transpirat și vinăt de mânie, slobozi 
ștafete iuți spre Bogati. Dar cavaleria din comitate se frînse brusc 
și căzu îndărăt. Numai o manevră dibace a lui Bogati evită la timp 
zidul ce se rostogolea în dezordine către tabără, scăpind oastea 
cardinalului de mare învălmășeală. 

— Bine, Bogati! exclamă Andrei. Am pierdut prima șarjă 
însă abia acum începe greul pentru valahi. Să lovească Lazăr pe 
dreapta! 

Înfierbîntat și acoperit de sînge, Novac intrase cu oamenii 
săi prea mult spre zidurile Sibiului. Bogati făcu o nouă manevră 
laterală, iar haiducii și secuii se pomeniră deschiși în fața tunuri- 
lor și a pedestrimii Transilvaniei. Pe marginea stingă Bogati lucra 
spornic. Huszâr își adună rîndurile lîngă el. Haiducii se subțiau 
în fiece clipă. Apoi se rupseră. Centrul oștilor Transilvaniei venea 
asemenea unui măturoi mare, aruncînd totul din faţa lui. 

— Bogati e un mare căpitan! grăi vodă. Să intre călăreţii 
roșii! 

Linia a doua, formată din patru mii de călăreți ai Armatei 
Bucegilor, își subţie mijlocul pe lingă tunuri. Apoi, din goana cai- 
lor sprinteni, făcu un triunghi uriaș. Colţul triunghiului pătrunse 
adînc în centrul măturoiului. Din nou Bogati își arătă înțelepciu- 
nea, desfăcînd cavaleria comitatelor pe mărgini, astfel ca tunurile 
de pe ziduri să-i poată lovi în plin pe roșii. Dar Armata Bucegi- 
lor ușoară ca fulgul se lipi de cei din comitate, iar tunurile fură 
nevoite să tacă. Puternicul măturoi bătu în loc neputincios, apoi 
căzu îndărăt. Ridicați în scări, tinerii roșii se răsuceau ca un vârtej. 
Steagul cel mare al principelui intră în mîinile lor. Andrei Bâthory 
slobozi împotriva lor oștile din linia a treia. Măturoiul prinse viață 
și porni din nou spre tabăra lui vodă, acoperindu-i cu totul pe cei 
patru mii de roșii. Părea că nimic nu mai putea opri măturoiul. Caii 
valahilor, ce nu mai aveau răgaz de întoarcere se rostogoleau pe 
spate. Cardinalul se ridicase de pe scaunul său și privea calm. Pe 
întreaga cîmpie puterile cîinelui valah cădeau îndărăt. Pe stînga 
și pe centru, Mihai-vodă pierduse bătălia. 

— Niţă! spuse vodă atît de încet, încît Băicoianu abia 
îl auzi. 

La un semn al clucerului, o mie două sute de tineri ieșiră 
din pădurea vecină. Caii lor odihniţi jucau nervoși. Mirosul de 
sînge ajungea pînă la ei. Ochii tinerilor scînteiau ca și ai lui vodă. 

— Măria-ta, pierdem! strigă Bărcan descumpănit. 

Mihai-vodă rise aspru. 

— N-am să uit vorba ta de ocară, Bărcane. 

Apoi le făcu semn tinerilor să-l urmeze. Cînd fiecare clipă 
mărea dezastrul, vodă parcă se mișca prea încet pentru ochii lui 
Bărcan. Cu gesturi domoale își trase vestita lui bardă. Mihai nu 
mai privea peste toată cîmpia, ci numai într-un anumit loc. Calul 
său, ce șezuse atîtea ceasuri încremenit, porni ca o săgeată. În 
cîmpia acoperită de fum, de praf și de leșuri, întreaga ordine de 
luptă se stricase. Măturoiul dădea ultimele lovituri pe stînga, de 
parcă numai el mai rămăsese în picioare. Bogati îi luase locul lui 
Huszâr în frunte. Dar nu cu năvală mare, ci cu mișcări chibzuite. Nu 
îl atrăgeau nici tunurile valahilor, nici steagurile. Manevra atent să 
înconjoare pe stînga întreaga tabără a lui vodă. Intrarea lui Mihai 
în luptă fusese atît de fulgerătoare încît o observă tirziu. Pîlcurile 
mici ale comitatelor parcă intrau sub tăvălugul românesc. Zadarnic 
încercă Bogati o nouă manevră. Roșii lui vodă îi luară dintr-o parte. 
Și abia acum înţelese Bărcan de ce privise Mihai atât de îndărătnic 
într-un singur loc. Strigătul domnului Ţării Românești acoperea 
bubuitul tunurilor. Barda lui grea nu lovea de două ori în același 
loc. Parcă o adevărată urgie se abătuse în coasta măturoiului. Baba 
Novac, acoperit de răni și de sînge, prinse puteri dintr-o dată. Oștile 
Jiului și Mehedinţilor căpătară aripi. Dar Moise Secuiul, bun căpi- 
tan al cardinalului, puse umerii oștilor sale lingă Bogati. Un timp, 
lupta încremeni pe locul de lingă tunuri. Măturoiul ținea ultima 
stavilă. Domnul Ţării Românești intrase într-un pîlc mare. Cuţitele 
lui Cae și Chirilă porneau rar, însă fără chip de greșeală. Ducu și 
Grasa puneau stavilă pe margini, atunci cînd viața domnului intra 

în cumpănă. Costache, cu ochiul stîng acoperit de sînge, apăsa rar 
pe pistoale, dar tot atît de sigur. Un pilc al lui Bogati, alcătuit din 
tineri călăreți spătoși, îl răzleți pe Chirilă. La dreapta lui, roșii tre- 
ceau ca apucațţii scoțînd strigăte mari. Săbiile lor lucrau frumos și 
cu sete. Chirilă fu încolțit pe margine. 

Aruncă ultimul cuţit în clipa în care simţi arsura unei 
săbii între coaste. Calul său lovit cu foc de pistol căzu și-i prinse 
piciorul sub el. Ziua picase către seară. Amurgul învelea cîmpia. 
Doar zidurile Sibiului ședeau în lumină. Chirilă privi spre ele și 
se miră văzîindu-le cum se culcă pe o parte în rotiri mari. „De ce 
tremură oare lumina de pe ziduri?” se întrebă el. 

De două ori sabia unui călăreț căzu către gâtul lui. De două 
ori, altă sabie puse stavilă aspră. Dar Chirilă nu observă aceasta. 
Numai slaba lumină de pe ziduri îi stărui în minte. armăsarul 
său făcu o ultimă zvircolire și-i liberă piciorul. Tînărul se adună 
ghem, chiar dacă piciorul atirna de la genunche ca o cîrpă. Nici 
un vaiet nu-i ieșise dintre buze. Doar ochii lui cătau lacomi către 
lumina soarelui de pe ziduri. Vocile aspre de deasupra lui nu le 
auzi. Nu observă nici măcar gesturile de deasupra lui nu le auzi. 
„De ce tremură oare lumina de pe ziduri?” 

— Oprește, domnule Vitez! strigă alături de Chirilă un 
tînăr plin de mânie. Cînd s-a mai pomenit ca un cavaler să-și ucidă 
adversarul căzut? 

— În lături, loan Bogati! răspunse la fel de mînios fiul 
șpanului de Turda. Omul acesta e Chirilă Zece Cuţite. Faimosul 
Chirilă... 

— L-ai lovit din spate, domnule! N-ai nici un merit! răs- 
punse fiul marelui căpitan Bogati. 

De două ori lovi tînărul Vit6z spre gîtul lui Chirilă. De 
două ori sabia lui Bogati se opuse. Prietenii îi despărțiră greu. 
Culcat lîngă cal, Chirilă încetase a mai privi lumina de pe ziduri. 
Bogati descălecă și îi acoperi fața cu haina sa verde, acoperită de 
tăieturi. Apoi, cătă cu amărăciune în urma tăvălugului românesc. 
Frumoșii călăreţi roșii tăiau lingă zidurile Sibiului. Nimic nu i-ar 

mai fi putu întoarce. Falnica oaste a Transilvaniei se risipea către 
dealuri fărimițată. 

Vodă ajunse aproape de corturile cardinalului. Barda și 
hainele sale erau pline de sînge. Calul se opri brusc sleit de puteri. 
Mihai se lăsă în scări doar o clipă și își simţi mîinile ca de plumb. 
În jurul său nu mai răzbeau strigăte, ci respiraţii grele. Privirile 
lui cuprinseră cîmpia pînă departe, dar nu întîlniră decît oaste 
românească. 

Alături, cineva strigă cu voce slabă: 

— Victorieee... 

Îi răspunseră cîteva glasuri sleite. Fusese un iureș dus 
dincolo de puterile obișnuite ale oamenilor. Vodă cătă cu mirare 
spre Indru. Acesta zimbea palid. Umărul tînărului se înroșise de 
sînge, iar brațul părea mai ţeapăn ca de obicei. Alături, Costache 
încerca să șteargă cu palma sîngele închegat peste ochi. Părul zbîrlit 
al Zambilicăi arăta neliniștea armăsarului, care nu auzea vorba 
grăsunului său stăpîn. Ducu privea ţintă o tăietură de pe faţa lui 
vodă. Preda își pipăia o umflătură în creștet. Tinerii roșii porni- 
seră a se obloji între ei, sau își ștergeau săbiile. Mihai încerca să-și 
apropie bucuria, dar ea nu veni curînd. 

„Mulţi morţi, gîndi el. Prea mulți și numai creștini." 

Apoi se întoarse. 

— Bărcan! 

— Poruncă, măria-ta! strigă nădușit voinicul prahovean. 

— N-am uitat vorba ta, Bărcane. Să știi că numai nevol- 
nicii se văicăresc înainte de vreme. 

— Lipsește Chirilă, se miră Cae. 

— Cine?! întrebă domnul Ţării Românești și al 
Transilvaniei. 

— Chirilă, măria-ta. 

Vodă își struni calul, dar Vînt Sălbatec, armăsarul lui Cae, 
gonea îndărăt parcă a sminteală. Zambilica mesteca din pirostriile 
sale cu mult spor, fiindcă auzise un strigăt de spaimă al stăpînului. 

Caii săreau peste leșurile multe, gata să se poticnească din clipă 
în clipă. Tînărul Bogati ședea îngenuncheat lîngă Chirilă. 

— Mort? întrebă Cae aruncîndu-se năvalnic de pe cal. 

— Nu știu, domnule, dar mi-e teamă. 

Vodă, Costache, Ducu și Grasa descălecară alături. Cae 
ridică haina cea verde. 

— Ah, ah! Piciorul său șade anapoda, zise Costache. Dar 
nu e rupt, continuă pipăindu-l, ci numai sărit din genunche. Îl 
punem noi la loc îndată. 

Roti piciorul binișor, apoi îl trase. 

— Asta e totul, rîse Caravană observînd cum se mișcă 
pleoapele lui Chirilă. 

— Am cîștigat, prietene, grăi vodă cu vocea atît de schim- 
bată încât părea să nu-i aparțină. 

Chirilă zimbi, dar nu înţelese. 

— E zi, sau noapte? întrebă șoptit. Nu văd lumina soa- 
relui pe ziduri. 

— S-a lăsat înserarea, dragul meu, răspunse Cae. 

Rănitul tăcu de parcă încerca să mediteze asupra cuvin- 
telor auzite. Apoi, întrebă îngrijorat: 

— Vodă... Unde e vodă? 

— Aici, aici, prietene. 

Rănitul încercă de cîteva ori să vorbească, dar numai 
pleoapele se zbătură neputincioase. 

— A pierdut prea mult sînge, măria-ta, observă Caravană. 

— Se vede, aprobă vodă. Duceţi-l în cortul meu! 

— Nu, doamne! se opuse Costache. Acum e prea tîrziu 
să-l mai urnim de aici. 

— Poate că Zimmermann, felcerul principelui... îndrăzni 
Ioan Bogati. 

— Ce-i cu Zimmermann? întrebă Cae. 

— Se află în Sibiu, răspunse cavalerul în verde. 

Cae Indru sări în șa, iar Vînt Sălbatec porni sprinten 
către porțile orașului. Bogati călărea alături de el. 

— Domnia-ta l-ai împuns? întrebă Indru. 

— Nu, domnule, grăi aspru cavalerul în verde. Nu obiș- 
nuiesc a-mi lovi adversarul din spate. 

— Dar cine? 

— Veţi afla, domnule, însă nu de la noi. 

Cae întoarse privirile către tînărul cavaler. Îi cercetă înde- 
lung fața colțuroasă, nu lipsită de frumusețe, apoi spuse parcă mai 
mult pentru sine: 

— Îmi placi, domnule Bogati! Eşti cumva fiul vestitului 
căpitan ce a cîștigat azi admiraţia lui vodă? 

— Nu știam că Mihai-vodă își preţuiește dușmanii, 
răspunse tînărul mirat, dar am cinstea să mă număr printre fii 
căpitanului Melchior Bogati. 

În mijlocul cîmpiei, Costache, Ducu, Grasa, Găluşcă, 
Toroipan, Adormitu, Ciripoi-fiul și Tufănel-fiul ședeau de strajă 
lingă trupul marelui aruncător de cuțite. Oștile victorioase intrau 
în Sibiu la lumina torțelor. Dincoace de ziduri, noaptea răcoroasă 
își depăna urzeala închisă peste miile de morţi. Lipseau de lîngă 
Chirilă doar Tufănel-tatăl și Ciripoi-tatăl. Cei doi veri avuseseră 
ceva necazuri cu gloabele lor ce se răzlețiseră de marele tăvălug 
românesc. Dar pentru lămurirea lucrurilor, e bine să ne întoarcem 
către sfirșitul iureșului condus de Mihai-vodă. 

Caii verilor, zăpăciți de strigătele mari, sau poate cu unele 
vătămături nevăzute, o luară pe de lături în goană turbată către 
cortul cel mare al cardinalului. Cum primejdia se arăta grozavă 
acolo, Tufănel-tatăl răcni din toate puterile: 

— Sfinte Haralambie, făcătorule de minuni, ai milă și 
potolește gloabele! Auăleo! Ajungem singuri acolo și ne taie ăia. 
N-auzi, sfîntule...? 

Ciripoi, mai puțin cucernic și aplecat spre simţirea prac- 
tică, începu unele tratative cu gloaba: 

— Dragul meu, se rugă el, oprește niţel că n-o fi foc! Unde 
mă duci, fir-ai al dracu... Domolește ale picere să te oblojesc! Îţi 
dau grăunțe... frumosule! Fir-ar măta...! 

292 


CAVALERII 





Corturile nobililor erau goale. Ultimii dintre ei își zoreau 
caii întorcînd spatele. Andrei Bâthory, răzleţ de curteni, rătăcea pe 
sub poale de păduri. Călugărul Zablije îl urma ca un cîine plouat. 

Cînd ajunseră verii printre corturi, doi nobili mari în 
umeri ca ușile, tocmai o luau din loc. Tufănel și Ciripoi, care făcu- 
seră un ocol nedorit, le ieșiră în față, iar gloabele lor sleite de puteri, 
opriră ca prin farmec. Văzindu-i pe veri cam piperniciţi la trup, 
miînia nobililor crescu brusc. Tufănel și Ciripoi simţiră că li s-a 
apropiat sfîrșitul. Își înghiontiră animalele, însă fără spor. Săbiile 
se ridicară împotriva lor. 

— Îndurare, dragi nobili! strigară cei doi slobozindu-şi 
pistoalele. 

Loviţi în piept, uriașii scăpară săbiile. Verii, pricepuţi 
a ajuta la descălecare nedorită, săriră de pe cai și-i împinseră 
creștinește. 

— Mamă, ce cai! strigară frecîndu-și mîinile. 

Dar chiar în clipa aceea sosiră trei zdrahoni rătăciți ca și 
ei. Frumoșii armăsari îi îmbiară. Cel mai sprinten și mai mustăcios 
dintre noii veniţi îi dădu un brînci lui Ciripoi-tatăl. Fostul negustor 
din Piaţa Zece Mese căzu în fund. Văzind însă că-i scăpă frumu- 
sețe de pradă, își înfipse dinţii în piciorul zdrahonului. Urmă un 
răcnet, după care omul ridică al doilea picior, gata să-l zdrobească 
pe Ciripoi. Tufănel văzu pericolul în care intrase vărul. Dintr-un 
salt frumos pentru virsta lui, prinse piciorul mustăciosului zdra- 
hon, iar acesta căzu cît colo. Ortacii săi tăbărîră asupra verilor, dar 
Tufănel și Ciripoi trecură în patru labe pe sub burta armăsarului 
și o luară la goană în cercuri mici. Cînd unul dintre urmăritori fu 
gata a-l prinde pe Tufănel, acesta avu ceva gînduri năstrușnice și 
se așeză capră. Zdrahonul nu mai avu timp să se oprească, veni 
buluc peste capră și se rostogoli năuc. Totuși, lupta s-ar fi înche- 
iat rău, pentru veri, dacă n-ar fi ajuns acolo căpitanul Mihalcea. 

— Opriţi! strigă el mînios. La spatele vostru sînt mii 
de morți iar voi v-aţi apucat de prădăciuni. Tăiaţi-i fără milă! se 
întoarse către oștenii din jur. 

— Dar nu ne băteam, grăi Tufănel cu șiretenie. Taman 
le arătam acestor domni cum i-am răpusără pe nobilii de colo. 

— Voi i-aţi doborit? 

— Noi, boierule, grăi cu mîndrie Ciripoi-tatăl. 

— Care e numele tău? 

— Ciripoi, doamne. 

— Minţi! Ciripoi e mai tînăr. 

— O fi, rise negustorul, dar eu sînt Ciripoi-tatăl. 

— Mda! îl cunosc pe fiul tău. Hai, duceţi-vă dracului! 

— Îndată, boierule, îndată. 

Verii smulseră frîiele cailor din mîinile zdrahonilor și 
își văzură de drum. 

Trecuse de miezul nopţii. O noapte rece, jilavă, care înfi- 
ora pînă și caii. Mulţi dintre oștenii lui vodă se odihneau după lupta 
crîncenă din timpul zilei. Două mii de tineri aflaţi sub conducerea 
lui Radu Buzescu isprăviseră îngroparea morților. Miile de răniți 
ai celor două oști ce se înfruntaseră atât de crunt căpătau oblojeli 
în cetatea Sibiului. La miez de noapte cîmpia arăta din nou curată, 
chiar dacă mișcările oștenilor nu se potoliseră. Prevăzător, vodă 
ocupase noi poziții de luptă sub adăpostul zidurilor. Trei mii de 
călăreți conduși de banul Mihalcea dormiseră cîteva ceasuri, apoi 
se puseră în mișcare pe dealurile ce duceau către Blaj. Misiunea 
lui Mihalcea nu era ușoară. El trebuia să ajungă la Cluj în marș 
forțat. Să cadă acolo prin surprindere și să ocupe cetatea. Pe dru- 
mul către Sebeș, alți trei mii de călăreţi, sub comanda lui Udrea, 
își zoreau caii pentru a ajunge la răscrucea care asigura legătura 
dintre cetățile Devei și Alba-Iulia. Patru mii de călăreți roșii, răsfirați 
în cerc larg, aveau poruncă să cerceteze terenul din jurul Sibiului 
pînă departe pe munți și dealuri. Iscoade răzlețe, conduse cu pri- 
cepere de neobositul Niţă, ieșiră în pîlcuri mici, pentru a prinde 
urma dușmanului. Alte iscoade porniseră în pilcuri împărțite pe 
distanță de o poștă unii de alţii, cu poruncă să observe mișcările 
moldovenilor în valea Oituzului. 

Cînd se lumină de ziuă, Mihai-vodă intră în cortul său, 
refuzind ospitalitatea caldă a orașului. 

— Doamne! grăi clucerul Ieremia Băicoianu, ascunzin- 
du-și necazul doar pe jumătate. Vi se cuvine oare adăpostul acesta 
vremelnic, acum cînd palatele Sibiului vă așteaptă? 

— Mi se cuvine, clucere, zimbi vodă. Am venit aici cu 
oștenii mei dragi, iar locul meu e între ei. Ce ar crede oare oștenii 
dacă aș lipsi? 

— Ar crede că vodă se odihnește. 

— Ei, la naiba! rîse domnul. Dacă aș fi un simplu oștean, 
l-aș înjura pe conducătorul care caută culcuș bun dincolo de tabără. 

Zicînd acestea, Mihai-vodă se întinse pe așternutul aspru 
de pături. Fața lui palidă arăta oboseala trupului. Băicoianu îl aco- 
peri cu o cergă mițoasă apoi se ghemui aproape de ușă, iar somnul 
cobori greu chiar în clipa aceea. 

Aproape de ceasul prinzului, vodă își clăti fața cu apă 
rece ca sloiul. Puținele ceasuri de odihnă îl învioraseră. Pe fruntea 
mare, limpede în toiul bătăliei, apăruseră cute adinci. Gindurile 
domnului se adunau acolo parcă mai multe decît altădată. 

— A sosit Cae Indru, măria-ta, spuse clucerul. 

— Să intre! 

Tînărul salută adînc. Mîna lui, ţeapănă în ajun, era vioaie. 
Cămașa albă ca laptele, îmbrăcămintea fără cusur și fața rasă proas- 
păt nu arătau nimic din încercările prin care trecuse cu o zi înainte. 

— Parcă ești scos din cutie, rîse domnul. lar mîna cred 
că merge spre bine. 

— Datorită lui Zimmermann, zimbi Cae. Neamţul acesta 
e un mare felcer. Pînă și ochiul prietenului Costache s-a curățat 
cu totul. Acum e rîndul măriei-tale. 

— Acum? Abia acum? Ia uite ce nepot iubitor! Te pome- 
nești că nu ai dormit toată noaptea de grija mea, continuă vodă 
să rîdă. 

— Chiar așa, doamne, răspunse tînărul mai aspru decât 
ar fi dorit. De două ori am venit cu Zimmermann în toiul nopții, 
dar unchiul nostru avea treburi. Din zori așteptăm la ușa cortului. 
Doar printr-o minune nu m-am încăierat cu prietenul Băicoianu, 
care mirîia ca un dulău. 

— Ei, dacă așa stau lucrurile, grăi vodă șăgalnic, va trebui 
să mă supun lui Zimmermann. Ce-i cu Chirilă? 

— Mai bine decît ne-am așteptat, însă mai rău decît 
speram. 

— Scapă? 

— Greu de știut, doamne. L-am adăpostit într-o casă din 
Sibiu. Felcerul a lucrat lîngă el cîteva ceasuri. 

Zimmermann își făcu apariția în cort. Era un bărbat înalt, 
ușor adus de spate, slab ca o coajă de copac, iar nasul ca un plisc de 
uliu parcă întărea subțirimea corpului. Îl salută pe vodă ploconin- 
du-se adînc, apoi se apropie cu îndrăzneală. Pipăi cu îndemînare 
tăietura de pe fața domnului, fără să scoată o vorbă. 

— O mică zgaibă, grăi Mihai. 

— Așa e, doamne! răspunse felcerul. Răutăţile mari vin 
de obicei de la lucrurile mici neluate în seamă. 

— Frumos răspuns, domnule Zimmermann! Asta se 
potrivește nu numai la răni. Dacă tai binele pe jumătate, el nu mai 
crește ci pică spre ofilire. De tai răul numai pe jumătate, acesta se 
ridică din nou cu puteri înzecite. Ce vești îmi poți da despre Chirilă? 

— Vlad se află în cumpănă cu viața, măria-ta. 

— Vlad? Care Vlad? 

— Fiul lui Alexandru-vodă, măria-ta. Înaintașul vostru 
în scaunul Ţării Românești. 

— Te întrebasem despre Chirilă. 

— lar eu v-am răspuns. Domnul Chirilă, sau Vlad, e fiul 
lui Alexandru-vodă. 

— Ce tot vorbești aicea, domnule Zimmermann? se 
încruntă Mihai. Pe fii lui Alexandru i-am cunoscut. Ei s-au sfîrșit 
din viaţă sub iataganele turcilor. 

— Nu toţi, grăi felcerul cu îndrăzneală. Vlad e copil din 
flori. Eu am îngrijit nașterea lui la Viena, acum treizeci și doi de 
ani. Dacă viaţa acestui tînăr nu s-ar afla în mare cumpănă, nu v-aș 
vorbi astfel despre el. 

— Ştiai asemenea lucruri? se întoarse vodă către Cae. 

— Ştiam, doamne. Cam puţine, ce-i drept, dar știam. 

— Și de ce nu ne-ai spus? 

— Nu era dorința prietenului Chirilă. 

— Înţeleg. Vlad avea drepturi la scaunul Ţării Româ- 
nești ca și noi. 

— Dar el a vrut să fie doar un simplu Chirilă, măria-ta, 
fiindcă în scaunul ţării se așezase cel mai vrednic om al neamului 
nostru. 

— Îngrijeşte-l, domnule Zimmermann! porunci vodă cu 
glas ce nu părea al său. De va scăpa cu viaţă, te voi răsplăti regește. 

— Am mai mult decît trebuie unui bătrîn, zîmbi ofilit 
felcerul. Chirilă a stat în casa mea ani mulți ca un fiu bun. De el 
mă leagă atîtea încît orice răsplată ar păli în fața dragostei mele. 

— Nu înţeleg, se miră vodă. 

— Nici nu aveţi cum, fără mărturisirea mea. Pe mama 
lui, doamna Florica, am găsit-o la Viena într-o sărăcie cumplită. 
Fusesem chemat să dau ajutor la o naștere grea. Clienta mea nu 
avea putinţă de plată. Am adus-o la mine. Eram felcer cunoscut și 
bogat. Acolo s-a născut Chirilă. Doamna Florica a murit după cîțiva 
ani. Era o femeie frumoasă și plină de gingășie. Tînărul Chirilă a 
rămas în casa mea. Cînd a crescut, l-am trimis la cele mai bune 
școli ale Apusului. Puţini tineri din Viena s-ar fi putut măsura cu 
el în cunoaştere și mult mai puţini în dibăcia armelor. În toată 
Viena nu se afla spadasin care să-i stea în faţă. 

— Spadasin?! îl întrerupse vodă uimit. Niciodată nu ne-a 
vorbit despre asemenea haruri. Niciodată nu l-am văzut mînuind 
o sabie. 

— Firesc, măria-ta! Chirilă avea mare aplecare către 
poezie. Știa să recite frumos, cald, sau punea pe hîrtie cuvinte 
minunate. La douăzeci și ceva de ani s-a îndrăgostit. Era o tînără 
de neam mare a cărei frumuseţe atrăgea mulți cavaleri. Fata îi ară- 
tase chiar de la început oarecare interes. Chirilă s-a bătut pentru 
ea. Sabia lui nu l-a iertat pe unul dintre acei cavaleri. Dar foarte 
curînd, frumoasa fată și-a făcut nume prost, căzînd spre păcatul 
desfrinării. Dezgustat, Chirilă a lepădat sabia pentru totdeauna. 
Apoi, l-a prins dorul de ţară. După plecarea lui, mi-am părăsit casa. 

Am venit aici. L-am urmat fără șovăială. Simțeam nevoia să fiu 
aproape de el. 

Tăcură. Peste cîmpie pornise un vînt aspru, ce îndoia 
copacii. Pînă și corturile se aplecau neputincioase în fața lui. Dea- 
supra munților, norii albicioși prevesteau zăpadă. Stoluri de păsări 
atrase de mirosul sîngelui scormoneau cîmpia cu priviri agere, 
dar nu se lăsau în jos. Hrana vremelnică dispăruse în toiul nopții. 

— Doamne! grăi Băicoianu. Așteaptă în fața cortului un 
străin. Un neamț între două virste, care încearcă din zori să vină 
dinaintea măriei-tale. După straie, pare depărtat de aceste melea- 
guri, chiar dacă înfățișarea lui nu se dovedește prea îngrijită. 

— Poftește-l! porunci vodă. 

Un bărbat de statură mijlocie, cu fața rasă proaspăt, se 
ploconi înaintea domnului Ţării Românești și al Transilvaniei. 

— Măria-ta! vorbi străinul într-o nemţească aleasă. Gra- 
iul valahilor nu-l cunosc decît slab. El se aseamănă bine cu latina 
atît de dragă nouă și se dovedește la fel de dulce și curgător. Poate 
că ne-ar trebui un tălmaci. 

— Te ascult, domnule! îl încurajă vodă într-o nemţească 
fără cusur. 

Faţa inteligentă a musafirului străluci de mulțumire și 
surpriză. 

— Ah, măria-ta! spuse cu neprefăcută sinceritate. E o 
mare bucurie pentru mine observind că știți limba neamului meu. 
Sînt neamţ din Bavaria. Numele meu este Karl Winter. Un prieten 
învăţat din Ţările-de-jos, care a vizitat aceste locuri, mi-a trezit 
interesul pentru poporul valah. Am venit aici pe cheltuială proprie. 
Eram plin de nerăbdare să-i cunosc pe valahi și dornic să merg la 
Tomis, acolo unde Ovidiu, marele părinte al poeziei europene și 
strămoșul vostru, a trăit și s-a săvârșit din viață. Am umblat pe Jiu 
și pe Olt, dar numai părțile de sus, către munți. Am fost în Moldova 
pînă la marginea Pocuţiei dinspre poloni. Am cutreierat satele 
Transilvaniei. Obiceiurile valahilor, dansurile vechi, atît de grăi- 
toare, firea lor deschisă, inteligenţa și chibzuiala lor m-au încîntat. 

În dansuri, am descoperit întreaga vitalitate a acestui neam și am 
priceput că numai cu asemenea calități valahii au trecut peste greul 
năvălirilor și au trăit ca neam latin aici la porțile răsăritului. Un 
neam slab, lipsit de astfel de vitalitate, s-ar fi pierdut de mult. I-am 
povestit aceste lucruri tînărului prinț Andrei Bâthory, care ne-a 
primit frumos. Auzind însă despre gîndurile noastre de a căuta 
mormîntul lui Ovidiu și marea prețuire ce avem pentru neamul 
valahilor, ne-a luat cu puterea tot ce așternusem pe hirtie și ne-a 
alungat. Lipsit de mijloace, vin dinaintea voastră cu rugămintea 
de a ne înlesni drumul spre Tomis. 

— Eşti poet? se interesă Mihai-vodă. 

— Nu, măria-ta. Eu cercetez neamurile și scriu despre 
obiceiurile lor. Peste cîțiva ani vor veni aici oameni mai învățați 
decît mine. Oameni care au auzit lucruri minunate despre valahi. 

— Băicoiene! strigă domnul. 

— Poruncă, măria-ta! 

— Să-i dai domnului Winter trăsura noastră și zece călă- 
reţi însoțitori! Iar vistiernicul Bărcan să-i aducă degrabă o sută de 
galbeni! 

— Îndată, măria-ta, dar a sosit Kornis care s-a predat lui 
Niţă și vrea să se arunce la picioarele voastre. Au mai venit și alți 
nobili cu daruri și cu gînduri de a pregăti intrarea noului principe 
în Alba-Iulia. 

— Să aștepte! Domnul Winter ne spune lucruri mai mari 
decît ar putea ei. Caută-ne la întoarcere, domnule Winter! Călăre- 
ţii mei te vor feri de primejdii. Îți dăm scrisoare de liberă trecere 
oriunde dorești. Scule pentru scris îți va aduce vistiernicul nostru. 
Cunoști poeziile lui Ovidiu? 

— Le cunosc, măria-ta. 

Vodă zimbi. 

— Păcat că timpul nu ne îngăduie a sta mai mult împre- 
ună! Drum bun, domnule Winter! 


VA 

Acolo unde Tîrnava Mare face ultimul cot larg înainte de 
împreunarea ei cu Mureșul, unde marile dealuri Hoanca și Căpud 
o privesc răbdătoare cum își învolburară apele cînd vine turbată 
la vreme de primăvară, sau potolită în toiul verii, se ridică frumo- 
sul castel din Obreja. Pe zidurile lui stăruiau cîndva străji mîndre 
cu ochi ageri, și mîna grea, cu torţe mari la vreme de noapte. În 
ziua cînd la Șelimbăr se hotăra soarta principatului Transilva- 
niei, Stela Cristu, frumoasa stăpină din Obreja, ședea de taină pe 
terasa castelului cu tînăra contesă Alberta Teke și masiva baroană 
Maria-Florenţa de Szentivâni. Înserase. Din parcul imens venea 
un iz potolit de frunză căzută. Cele trei prietene discutau între 
ele cu gindurile aiurea, în vreme ce inimile lor se dovedeau pline 
de griji. Stela se gîndea la Cae și la fratele ei. Alberta la Chirilă, iar 
baroana, mai guralivă, nu uita să pomenească des numele lui Cos- 
tache Caravană. Aerul rece care urca dinspre Tîrnava asemenea 
unui junghi, le alungă de pe terasă în sufragerie. Acolo era cald. 
În căminul uriaș, bucăţi de lemne mari cît un stat de om ardeau 
vesele, iar flăcările gălbui-roșcate porneau în joacă a se oglindi 
pe tencuielile pereților înalți. Puținele lumînări nu acopereau cu 
destulă lumină colțurile încăperii, dar ajutorul flăcărilor aducea 
întărire. Grăsunul majordom ce nu-și urmase stăpînul în luptă, 
avînd poruncă de pază a castelului, se învirtea pe picioarele lui 
scurte, dornic să îndestuleze cu bunătăţi o seară plăcută. Spre dezo- 
larea lui, cele trei prietene nu se atinseseră de tacîmurile multe. 
Doar doamna Maria-Florenţa îl răsplătise într-o oarecare măsură, 
încercînd minunatele vinuri de Tîrnave. 

Aproape de miezul nopţii prietenele nu se hotăriră să 
părăsească sufrageria. Aflaseră printr-un curier că lupta de pe 
cîmpia Șelimbărului începuse în zori. Dar de la prînz încoace 
nici o veste nu mai intrase la Obreja. Măruntele nimicuri ce și le 
povesteau, pauzele dintre vorbe, răspunsurile în doi peri arătau 
neliniștea lor. În vreme ce tinerele doamne ședeau de taină, un 
călăreț minat parcă de toate urgiile iadului își zorea calul pe dea- 
lurile dintre Sibiu și Obreja. Goana atît de nefirească la vreme de 

noapte, fără lună, aducea a sminteală pe un astfel de drum greu, cu 
văgăuni primejdioase, ori cu trunchiuri de copaci care barau calea 
ici-colo. Cînd se împlini jumătate din noapte, străjile castelului 
auziră tropot de cal și se grăbiră să desfacă porțile mari fără a-l mai 
cerceta pe călăreț. Obreja aștepta vești de la Șelimbăr. Dalele de 
marmură din prima curte cîntară aspru sub copitele armăsarului. 
Apoi se deschise ușa sufrageriei, iar în prag apăru Ducu cel Iute. 
Hainele lui zdrenţuite și fața zgîriată arătau goana prin păduri. 
Stela, Alberta și Maria-Florența se ridicară. Pe chipurile palide și 
în ochii lor Ducu citi întrebările chinuitoare. 

— Victorie, grăi tînărul, dar numai fața Stelei luci a 
bucurie. 

— Cae? murmură ea abia auzit. 

— Nu. 

— Fratele nostru? 

— Nu. 

— Costache? se agită Maria-Florența. 

Ducu făcu un gest negativ. Alberta, nu mai întrebă. Din 
buzele ei ca ceara dispăruse tot sîngele, însă nu tresări. Doar mîinile 
care mîngîiau în neștire un boboc de trandafir galben, atît de rar 
toamna, se desfăcură fără vlagă. Frumosul boboc pică la picioarele 
ei chiar dacă mîngiierea mai stăruia în degetele înfiorate. 

— Aţi fi în stare să faceţi o călătorie acum la vreme de 
noapte? o întrebă tînărul. 

— Aș fi, domnule, răspunse ea cu un calm nefiresc. 

— Nu cu trăsura, ci călare. 

— E atât de grabnic? 

— Foarte grabnic. 

— Atunci, înseamnă că nu a... 

— Nu! Nu a murit, doamnă. El a cerut să vă vadă. 

— Scapă? îndrăzni ea în șoaptă. 

— Dumnezeu știe. Sau, poate și Zimmermann. 

Un sfert de ceas mai tîrziu, doi călăreţi își zoreau caii 
pe potecile care duceau peste dealuri, prin păduri, prin văi, către 

frumoasa cetate a Sibiului. Se pornise o ploaie subțire, ca prin sită. 
Copacii ședeau triști, parcă închiși în ei. 


VA 


Seara de 1 noiembrie a anului 1599 se arăta frumoasă. De 
fapt, ziua fusese însorită, calmă, zimbitoare pentru Mihai-vodă, 
prinţ al Transilvaniei și a Ţării Românești. Intrarea lui în Alba-lulia, 
salutată cu urale și cu salve de tun, se încheiase înaintea prinzu- 
lui. Armata Bucegilor îmbrăcată în roșu defilase pe străzile curate, 
arătindu-și măiestria rîndurilor drepte, spre desfătarea prințului. 
La puţină vreme după prînz, nobilimea iertată de noul stăpîn veni 
la palat cu daruri și noi jurăminte de credinţă ce întărea supune- 
rea făcută cu cîteva ceasuri înainte la marea catedrală a cetății. 

Cînd primele umbre ale înserării căzură peste Alba-Iulia, 
trăsuri minunate, purtate de cai focoși, începură să tragă la marele 
peron al palatului. Erau invitaţii la balul cerut după datină. Mihai 
îi privea gînditor de la înălțimea unei ferestre. Clucerul Băicoianu 
se aținea pe lingă el înarmat ca la vreme de luptă. 

— Nu prea arăţi pregătit pentru bal, zimbi vodă. 

— Așa e, doamne! tresări Ieremia. Totdeauna am purtat 
un pistol la briu. Acuma am trei. 

— Ţi-e teamă de nobili? 

— Nu de ei, ci de o trădare a lor. Acum cîteva zile, acești 
nobili ne priveau cu dispreţ de sub zidurile Sibiului. Azi, cuvintele 
lor de supunere erau prea mieroase. Prea aduceau a miorlăituri. Aș 
fi mai mulțumit să ne înfrunte cu vorba, sau cu încruntarea ochi- 
lor. Dacă n-ar lipsi Cae, Ducu, Costache și ceilalți prieteni, mi-ar fi 
mai ușor. Cu ei alături nu aș tremura pentru viața domnului meu. 

— Dar sîntem stăpîni aici, rise vodă. 

Apoi se opri. Tocmai intra în curte o trăsură purtată la 
pas molcom de șase cai. Trăsura nu opri la peron, ci ocoli jumătate 
din fațada palatului și trase la o intrare mai mică. 

— Haide, clucerule! zise domnul grăbit. L-au adus pe 
Chirilă. 

Ieșiră amâîndoi în coridoarele întunecoase și lungi. Stră- 
jile roșii desfăcură armele în lături, iar noul prinţ al Transilvaniei 
trecu iute spre dormitorul său frumos pregătit de slujitorii mulţi. 
Cae Indru își purta prietenul pe braţe. Zimmermann, deșirat ca o 
paparudă, îl bombănea la fiecare pas, dar braţele grijulii îl așezară 
pe rănit între perne. Alberta Teke îi înveli picioarele. Sosirea lui vodă 
îi descumpăni o clipă. Cae se aplecă adînc. Faţa lui limpede radia 
de fericire. Costache pornise a-și freca palmele, semn că-l apucase 
limbarița din zilele bune. Părintele Grasa își țuguiase buzele mari, 
dovadă că se afla în frumoasă dispoziție. Ducu cel Iute zîmbea. 
Așezat între perne, Chirilă Zece Cuţite dormea cu respirație bună. 
Vodă îl privi îndelung, iar în ochii lui, obosiţi de istovitoarele zile 
și nopți încordate, apăru un licăr de bucurie. 

— Măria-ta! se înclină Caravană. Cred că domnul Zim- 
mermann nu e felcer, ci făcător de minuni. 

— În cazul lui Chirilă aveam nevoie de o minune, aprobă 
vodă. Care e situaţia, domnule Zimmermann? se întoarse apoi către 
felcer. 

— Bună, măria-ta. Într-o lună îl pun pe picioare. Acum 
însă va trebui să doarmă. 

Aluzia felcerului era destul de grăitoare, astfel că tinerii 
prieteni părăsiră încăperea urmîndu-l pe vodă. Alberta călcă în 
virfurile picioarelor și închise ușa după ei. Zimmermann stinse 
lumânările multe. 


VA 


Mihai-vodă intră în sala cea mare a balului însoțit de 
căpitani și curteni. Din gătelile lor lipseau armele. Invitaţii se des- 
făcură pe lături în foșnet plăcut de mătăsuri și straie încărcate de 
bijuterii, lăsînd culoar mare de trecere. Rafinaţii nobili ai Tran- 
silvaniei, cu ochii sprinteni și pricepere în cîntărirea gesturilor, 

înţeleseră gîndurile pașnice ale noului prinț. Lipsa armelor era un 
semn grăitor. Cînd Mihai se așeză în scaunul princiar, Naprâgy 
îi ieși în faţă. 

— Doamne! zise cu glas puternic ce răzbi pînă la capătul 
sălii. Nobilii au răspuns invitației voastre la balul din seara aceasta 
și se apleacă încă o dată plini de umilinţă. 

Lui vodă nu-i plăcură cuvintele episcopului. 

— Îți mulţumesc, sfinția-ta! zise fără a-și arăta nemul- 
țumirea. Dar nu de umilință avem nevoie, ci de înțelegere. De vor 
înţelege nobilii că unirea celor două țări ne aduce putere, nici un 
dușman nu va mai călca pe aceste meleaguri. 

— Doamne! veni mai aproape contele Teke Francisc. 
Unele privilegii mai vechi ne dau dreptul să ne așezăm cînd se 
așază principele. Oare, noua domnie va respecta aceste privilegii? 

— Înseamnă că aţi meritat asemenea cinste, domnule 
conte, își reținu vodă un zimbet. Noi vom întări aceste privilegii. 

— Măria-ta! se apropie Kornis. Am fost general al oștilor 
Transilvaniei. Azi cînd nimeni nu mai are nevoie de mine, cînd 
îndemînarea noastră strategică nu mai folosește nimănui, pun la 
picioarele voastre spada mea încercată în lupte. 

— O primim, domnule Kornis, grăi vodă molcom, reținîn- 
du-și risul năprasnic ce nu-i da pace de cîteva clipe. 

Auzind asemenea vorbe, Kornis păli. Mizase pe mărinimia 
prințului. Nu se bucura de harurile unei inteligențe scăpărătoare, 
dar știa că la început de domnii, dregătoriile se împart totdeauna 
mai ușor. Apoi îl treziră cuvintele lui Mihai. 

— O primim și v-o înapoiem cu învestitură, domnule 
general. Iar dacă doriţi a ne fi bun sfetnic, marele câștig ar fi de 
partea noastră. 

Kornis uită să mulțumească. Rămase locului prostit, cu 
gura căscată a mirare. Chiar pentru lăcomia lui aplecată spre fală, 
ultimul dumicat era prea mare pentru a mesteca iute. Dar îl scoase 
din încurcătură Ion Cristu, cunoscut acolo sub numele de Hans 
Beckembauer, conte și castelan de Obreja. 

— Doamne! grăi acesta într-o nemţească fără cusur, ști- 
ind că Mihai-vodă o înţelege. O mie de sași au luptat sub conducerea 
voastră pe cîmpia de la Șelimbăr. 

— Ne amintim cu plăcere. 

— În speranţa că nu-i veţi uita, saşii vă trimit în dar o 
trăsură lucrată de ei. 

— Le mulțumesc, domnule conte, zimbi vodă. Am auzit 
că aveţi un castel frumos în Obreja. De vom fi invitați, se va găsi 
timp să-l vedem. 

— Ar fi o mare cinste pentru noi, se înclină tînărul. 

— Măria-ta! grăi un bărbat cu părul cărunt. Sînt căpi- 
tanul Melchior Bogati. Am avut cinstea să lupt împotriva voastră 
la Șelimbăr. 

Vodă îl privi cu plăcere, apoi zise: 

— Ne cunoaștem, domnule Bogati. V-am văzut pe cîm- 
pul de luptă. Sînteţi un mare strateg, iar fiul vostru loan, cavaler 
desăvirșit. Sintem fericiți să-i dăruim cinci sute de iugăre cu pomi 
și o casă mîndră în ţinutul Făgărașului. Mîine va primi împuter- 
nicirile cuvenite. 

Bogati se retrase mirat. Nu știa nimic despre ceea ce 
făcuse fiul său în lupta de la Șelimbăr. 

Prezentarea nobililor dură peste măsură de mult, spre 
dezamăgirea tinerilor, care abia așteptau începerea dansurilor. 
Apoi veni și clipa aceea. Jupînul Cristache Mutu, ce-și părăsise 
hanul dintr-o toană, fiindcă nimeni nu-l poftise în Transilvania, 
ajunsese totuși, prin protecția lui Costache, să se ocupe de prepa- 
rarea gustărilor și alegerea vinurilor de soi. 

Cînd se porni balul, Cae Indru păși hotărît către un capăt 
al sălii, unde Stela Beckembauer și contesa de Szatmâri discutau 
împreună. Acum nimic nu-i mai oprea să se avînte în primul lor 
dans, amînat de atîţia ani. Tîrziu după miezul nopţii, tinerii invi- 
taţi uitaseră de atracția vinului sau a gustărilor îmbietoare. Doar 
pe margini, vîrstnicii păcătuiau creștinește, închinînd paharele 

multe. În vreme ce petrecerea îşi urma drumul ei, Cristache Mutu, 
părintele Grasa, fălcosul și Sile Adormitu părăsiră curtea palatului, 
trăgindu-se grabnic spre vestitul han Pivniţa Șardului. Costache 
Caravană privi după ei melancolic. Baroana Maria-Florenţa îl 
înhățase chiar lîngă ușă, dornică a-i spune că rămăsese văduvă 
de aproape trei luni. Că nimic nu mai ședea în calea fericirii lor. 
Dar lui Costache îi ardea de însurătoare, cum îi ardea Zambilicăi 
să șadă atîrnat cu picioarele în sus. Fiind prilej de mare sărbă- 
toare, hanul strălucea în lumină, iar mesele se dovedeau puţine, 
chiar dacă noaptea picase dincolo de miezul ei. Jupînul Ieremia 
Cipcigan, zis Muntele, zis Goliat, era un bărbat mărunt, stafidit, 
ușor adus de spate ca o coajă de nucă. 

— Nu mai avem nici-o masă liberă, se tingui el în fața 
oaspeților. 

— Găsim noi, îi zise Cristache Mutu, privind în jur cu 
aer de cunoscător. 

— Greu, domnule. În noaptea asta nimeni nu e dispus 
a părăsi hanul. 

— În bucătărie se mai găteşte? 

— Nu, domnule. Am isprăvit bucatele și servim numai 
gustări. 

— Atunci, scoate o masă din bucătărie! 

— Așa e, domnule! se lumină Goliat. Nu-mi trecuse prin 
minte. 

— Ce vinuri ai? 

— Un roșu de Șard, care îţi retează picioarele după a 
treia cană. Care te lasă năuc la a patra și... 

— Nu! Nu, jupîne! grăi mînios Cristache Mutu. Vorbești 
despre el ca despre un dușman. Rubiniul de Șard e dulce-amă- 
rui ca adierea vîntului de primăvară. La a doua cană e încins ca 
pămîntul arat proaspăt, din care ies aburii calzi. La a treia cană e 
blind ca holda coaptă. La a patra, nerușinat ca viile pîrguite, care-și 
arată sînii de sub frunze. La a cincea, aspru ca zilele sfîrșitului 

de noiembrie. La a șasea, adînc și tainic, așa cum e pămîntul sub 
omătul mare. La a șaptea, sînt puţini băutori care îl mai pot ase- 
măna cu ceva. 

— Vai, domnule! se miră Goliat. Sînteţi poet? 

— Mai rău, prietene. Sînt hangiu. 

— Dar nu vă cunosc. 

— Nici nu-i de mirare. Sînt proprietarul Hanului Privi- 
ghetoarea de Aur. 

— Din București? 

— Din București, dragul meu. 

— Am auzit despre hanul vostru. Nu! Nu vă așezați aici! 
Mergem sus în casă. Se spune că hanul vostru nu prea are rivali. 
Aici e mai greu. Sînt hanuri multe într-un oraș mic. Acum o ducem 
mai mult decît bine, dar mulți ani am tras mâţa de coadă și eu și 
vecinul de peste drum, proprietarul hanului Pîlnia Luminoasă. 

— Şi cum de aţi răzbit pînă la urmă? 

— Datorită nevestelor, domnule. Femeile totdeauna au 
avut căpăținile mai șirete decît noi. Vreo zece ani am dus-o numai 
în sărăcie. Rar ne pica un client. E drept că nici hanurile noastre nu 
arătau ca acum. Erau niște dărăpănături. Eu și prietenul Tănase, 
vecinul de peste drum, ne-am hotărît într-o zi să tragem obloanele, 
cu gindurile spre alte meserii. Muream de foame, ce mai! Nevestele 
ședeau în spatele nostru și ascultau, iar prin hanuri bătea vintul. 
Cum discutam noi așa, numai ce o aud pe nevastă-mea: 

„Ho! Isprăviţi cu nerozeniile! Cine nu reușește într-o 
meserie se dovedeşte nătîng. Nu-i destul să lucrezi bine. Îți mai 
trebuie și minte. Pină acum v-am lăsat pe voi să conduceţi trebu- 
rile. De azi încolo, hotărîm noi. Miine ieșiți amindoi în mijlocul 
drumului și vă încăierați.” 

„Cum o să ne încăierăm? s-a mirat Tănase. Doar sîntem 
prieteni.” 

„Și prietenii se bat între ei”, au sărit ele. 

„Dar n-avem pricină.” 

„Găsiţi voi.” 

Ne-au dăscălit o noapte întreagă. Mie îmi era cam teamă. 
După cum vedeţi, nu sînt prea dăruit la trup. Dacă prietenul Tănase 
îmi scăpa din greșeală o scatoalcă mai mare, chiar Zimmermann, 
felcerul principelui, putea să vină aici cu o lumînare aprinsă, fiindcă 
leacurile nu mai ajutau. Tănase e de trei ori cît mine, dacă nu 
de patru. A doua zi cînd începu oarecare forfotă pe străzi, ies cu 
Tănase la mijlocul drumului și pornim să ne înjurăm creștinește. 
La înjurături totdeauna eu am fost mai tare ca Tănase. Ăștia mărun- 
ței și sfrijiți la trup sînt dați dracului în chestii d-astea. Parcă sar 
scîntei din ei cînd încep să înjure. Voinicii se arată mălăieți. N-au 
vlaga sfrijiților. Ăștia pricăjiți ca mine, cînd se înfurie și le pornește 
morișca, parcă sînt numai gură din tălpi pînă-n creștet. În vreme 
ce ne înjuram noi ceva mai cu foc, numai văd că se oprește un 
trecător și o întreabă pe nevastă-mea: 

„Ce fac ăia de colo?” 

Zice nevastă-mea: 

„Nu vezi? Vor să se încaiere.” 

„Zău? Uite că n-am mai văzut o păruială între un plop 
și o tufă. Pune o masă colea în ușa hanului și adu-mi niște vin!” 

„Doriţi și o gustare?” 

„Da, n-ar strica. Dacă începe încăierarea nici că se poate 
o distracție mai plăcută. Totuși mi-e teamă că nu se bat." 

„Se bat, domnule, n-aveţi nici o grijă, îl asigură nevas- 
tă-mea. Însă alta e teama noastră. Cel mărunţel are pumnul prea 
greu. Să nu se întîmple o nenorocire.” 

Auzind asemenea minune, drumeţul behăi, mirat ca oaia 
în gura lupului: 

„Crezi una ca asta?” 

„Cum te văd și mă vezi. Slăbănogul nu e la primul omor.” 

Cînd l-am observat că se așază temeinic la masă, am 
sărit de vreo doi coţi în sus și i-am ars o palmă vecinului. Apoi mă 
feresc de pumnul cît o ghioagă și văd patru nătărăi care se opriseră 
destul de aproape. Clientul de la masa din ușă dornic să petreacă 
dimpreună cu alţii începe să-i îmbie de mai mare dragul. 

„Hei, firtaţilor, ia dați-vă mai aproape! Îl vedeţi pe slă- 
bănogul ăla?” 

„Îl vedem, zice unul. Cam greu, dar îl vedem.” 

„Rideţi voi, răspunse clientul din vîrful buzelor, dar nu 
știți că slăbănogul are un pumn cu care a omorît o vacă dintr-o 
lovitură.” 

„Ala? se miră ei.” 

„la, domnilor.” 

„Hangiţo! strigă unul dintre ei, făcîndu-le semn ortacilor 
să se așeze. la mai adu niște căni și ceva băutură!” 

Norocul meu că Tănase m-a călcat pe picior din greșeală 
și mi-a rupt două degete, altfel rămîneam năuc de bucurie și nu 
luam seama la palma lui care pica peste mine ca un acoperiș de 
casă. Feresc într-o parte și-i ard una lui Tănase la țurloaie. Vecinul 
dă tare cu palma și mă ajunge doar cu un virf de deget. Mă duc 
de-a berbeleacul vreo patru stinjeni și-mi pierd vederile. Aud pașii 
nărodului de Tănase care o luase pe adevăratelea, dar norocul meu 
că păşea spre mine domol ca ursoaica nefătată. Îmi revin și mai 
văd o seamă de clienți la ușa vecinului. De bucurie, apuc o piatră 
din caldarim, nu mai mare ca un iepure de șase săptămîni, mă 
aplec iute și dau cu ea ca un ciocan peste bombeul prietenului. 
Tănase rage o dată ca un măgar jupuit de viu, dă să mă prindă, 
însă, mălăieţ cum e, se împiedică și pică peste mine, cum se pră- 
vale un perete peste un bostan. După cinci zile cînd am început 
să recunosc oamenii din jur și chiar glasul nevestei, am aflat că 
hanurile noastre făcuseră vînzare bună, dar ea scăzuse în zilele 
următoare. Câţiva clienţi, care văzuseră bătaia, au venit ce-i drept, 
să mă întrebe dacă am gînduri de răzbunare. Cum se zvonise însă 
că sînt pe moarte și cam sleit de vederi, interesul lor a scăzut cu 
totul. După ce m-am întremat, am stat iară la planuri cu vecinii. 
Tănase, care prinsese chef de bătaie, mi-a făcut propunerea să ieșim 
iar în mijlocul drumului. Am primit, dar cu condiţia ca el să vină 
cu mîinile goale, iar eu cu patru tunuri pe care le-aș putea lua de 

pe zidurile cetăţii. Pînă la urmă, nevestele au recunoscut că la o 
nouă păruială cu Tănase, dacă nu aveam norocul să rămîn olog, 
cheltuielile de înmormîntare s-ar fi dovedit prea mari. Stăm noi 
vreo săptămînă, două, dar mușteriii treceau pe lîngă hanurile noas- 
tre ca măgarii prin strunga lipsită de iarbă. În mijlocul orașului 
erau vreo patru hanuri vechi, cu vaduri bune, știute de călători și 
localnici. Mă socot eu în fel și chip cum ar fi mai bine să-i jumulim 
de mușterii pe hangiii din oraș, dar nu-mi vine nimic în minte. 
Dacă mă bat iar cu Tănase și nu apucă să mă omoare, aș putea 
repara casa gata să pice peste noi chiar la vreme de toamnă. Plec 
în oraș și dau de urma primului mușteriu. Era dulgher. Mă duc 
întins la el și-i zic: 

„Domnule, a venit ceasul răzbunării. A venit clipa să nu 
mai las piatră pe piatră din hanul vecinului. Să fărim totul în jurul 
meu cale de o poștă.” 

Omul avea o bardă în mînă. Lasă el barda la o parte, se 
uită lung la mine și zice: 

„De 

„A venit vremea să-i ronțăi oasele între dinţii mei ca 
stincile.” 

„Hm 

„A venit vremea să-l învîrtesc în palme ca piatra în praștie 
și să-l arunc pînă la apele Ampoiului, care vor ieși dintre maluri.” 

Omul era cam nătîng, dar lipsit de milă. Zice: 

„Ai ceva fierbințeli»” 

„Nu.” 

„Nici nu-ţi joacă dinaintea ochilor niște luminiţe roșii?” 

„Nici.” 

„Atunci, ori ești dăruit cu ceva puteri necurate, ori ţi s-a 
făcut de lumea ailaltă.” 

Zic: 

„A venit vremea să-i bag o mînă pe gât și să-l întorc pe 
dos, ca pe opungă goală. Dacă nu crezi, te poftesc mîine pe la zece 
în faţa hanului nostru.” 

După acele vorbe îl las năuc, mă întorc acasă, îi fac pro- 
punerea lui Tănase în vederea păruielii, apoi mă apuc de treburi. A 
doua zi dimineaţă, cam pe la șapte, văd o mare de oameni îndrep- 
tîndu-se către hanurile noastre, iar în fruntea gloatei, pe dulgher. 
Intră ei în cele două hanuri, scot mesele și scaunele afară, sau se 
așază direct pe piatră și comandă vin dimpreună cu gustări. 

„Ăsta e voinicul?” întrebă unii, privind către mine cu 
ochii mijiți. 

„Ăsta”, răspunse dulgherul, fălos că le știe pe toate. 

„Și cu uriașul ăla de colo se bate?” 

„Cu ăla” 

„Mare minune! Dar oricum ar fi, punem mină de la mînă 
și-l înmormîntăm creștinește pe pirpiriu.” 

„Și dacă o fi altfel?” grăi dulgherul cu tîlc adînc. 

Începură pariurile. 

Aproape de ceasul hotărît, ies în mijlocul drumului și 
mai controlez o dată terenul. Apoi îi fac semn lui Tănase să se 
apropie. Cînd ajungem la vreo zece pași, zbier tare de simt că mă 
înjunghie în plămîn: 

„Stai pe loc, slăbănogule!” 

Tănase rămîne acolo pironit, uitindu-se la mine lung și 
mirat. Mă întorc spre han fără grabă și-mi plimb privirile peste 
marea de oameni. Se făcuse liniște adincă. Zic: 

„Domnilor, prima întîlnire dintre mine și amăritul ăsta 
a fost doar o încercare de glumă. Lupta adevărată va fi abia acum. 
Umpleţi-vă, domnilor, cănile și beţi dinaintea unuia pe jumătate 
fărîmat între fălcile mele grele ca porţile cetăţii!” 

Auzind vorbele acelea, un vlăjgan din primele rînduri 
chițcăie parcă apucat de cîrcei: 

„Ciupiţi-mă, domnilor! strigă el. Sau turnaţi-mi în cap o 
găleată cu pălincă aspră, înainte de a mă apuca damblaua! Pirpiriul 
are ceva lipsuri la harul gîndirii, sau poartă vătămătură de minte.” 

Zic: 

„Domnule, după ce-l voi strivi între unghii pe acest nei- 
sprăvit la trup, după ce voi măcina între dinţi pietroaiele din jurul 
lui, după ce voi răsturna ulița peste el, te vei căi de aceste vorbe.” 

„Apă! Apă, că mol! strigă vlăjeanul tremurînd ca un apu- 
cat. Adică nu! Daţi-mi o găleată cu vin! Sau, staţi! Aducem sus un 
butoi. Plătesc eu chiar acum.” 

Mă întorc spre Tănase convins că vinzarea merge frumos 
și-i șoptesc: 

„Să nu dai tare, prietene!” 

„Să nu dau tare după ce m-ai făcut de ocară?” îmi răs- 
punse tot în șoaptă. 

Mă uit iar spre oameni și strig să se audă pînă departe: 

„Domnilor, oare n-ar trebui să aducem un popă care să-l 
spovedească pe acest prăpădit sortit pieririi? Oare n-ar trebui să 
aducem cîteva lumânări aprinse, înainte de a fi prea târziu? Înainte 
de a mă învîrtoșa asupra lui ca o urgie? Oare n-ar trebui să vă tra- 
geți cu mese cu tot mai încolo, înainte de a mi se porni mâînia, cînd 
s-ar putea ca din ceva sminteală să răstorn ulița cu fundul în sus?” 

Auzindu-mi schelălăitul, mușteriii celor două hanuri 
goliră cănile mari dintr-o sorbitură. Nevastă-mea făcuse vinzare 
cît pentru un an bun. Am mai privit-o o dată pe nevastă, gindind 
că s-ar putea să fie ultima, apoi i-am zis lui Tănase: 

„Sfrijitule! Ai putea oare să-ţi aduni tot curajul și să vii 
spre mine privindu-mă în albul ochilor?” 

„Aș putea, zice el și vine mînios, mai sprinten decît mi-am 
închipuit.” 

La vreo patru pași de mine, scosesem pietrele în timpul 
nopții și făcusem o gaură nu mai mare de vreo două palme. Dacă 
Tănase călca acolo printr-o minune, puteam să scap cu viață. 

„Te voi dobori cu privirile mele focoase”, strig eu, în vreme 
ce matahala de Tănase calcă chiar în groapă și se întinde ca un 
copac retezat. Apuc degrabă un bolovan cît o căpățină de oaie și-l 
altoiesc în ceafă. Apoi mă sui cu picioarele pe el și răcnesc: 

„Nu e mort, domnilor. Mila s-a dovedit mai mare decît 
mînia mea.” 

Dar chiar în clipa aceea, nătărăul de Tănase dă o dată cu 
palma și-mi rupe un picior. Însă, putere să se ridice nu mai avea. 

„Și ce a mai fost pe urmă?” întrebă Cristache Mutu. 

„Nimic”, grăi Cipcigan, zis Goliat. 

„Nimic?” 

„Așa cum ţi-am spus. Am zăcut un an pînă s-a înzdră- 
venit piciorul. Pe Tănase îl doare ceafa cînd trage a ploaie. Așa că 
nevestele au hotărît să se bată între ele, dar numai o dată pe lună. 
În rest, noi şi ăia de peste drum sîntem cei mai buni prieteni din 
lume, iar afacerile ne aduc venituri mai mari decit visasem cîndva.” 

Sile Adormitu privi cu mîndrie găleata pustiită de vin 
și porni să cînte cu o voce care semăna cu scrîșnetul pietrelor de 
moară ce macină-n gol. Nodul lui Adam, nu mai mare decît pumnul, 
urca și cobora ca un piston harnic. Buzele lui mari aduceau a căscat 
de catîr. Gazda închise degrabă ferestrele, apoi îl îndemnă blind: 

— Cîntă, domnule, cu toată nădejdea! Aici nu te aude 
nimeni. lar eu, care am trecut prin atîtea, sînt obișnuit cu sufe- 
rințele mari. 

În dimineaţa zilei de 2 noiembrie, Mihai-vodă intră în 
cabinetul de lucru urmat de Cae, Preda, Costache, Ducu, Radu 
Buzescu și Bărcan. 

— Prieteni! grăi domnul celor două țări românești. Dieta, 
care își va începe mîine lucrările în Cluj, va hotări sumele necesare 
pentru plata oștilor noastre. Nobilii se arată pe față prietenoși, aple- 
cați spre dulce supunere, dar nu le cunoaștem gindurile ascunse. 
Peste un ceas vor veni aici Naprâgy, Kornis, Vitez, șpanul de Turda, 
Sigismund Forgach, trimisul generalului imperial Basta, căpita- 
nul Mihai Szekely și Petru Huszâr, judele Clujului. Aceștia s-au 
ales dintre nobili pentru discuţiile ce le vom purta în Dietă. Mîine 
vom face jurământ de credinţă împăratului Rudolf. Socot însă că 
va trebui să luăm seama a nu ne lega de miîini și de picioare sub 
Imperiul Austriac, ale cărui drepturi nu le recunoaștem aici. Dar 
nici nu putem ocoli jurămîntul de vasali atîta vreme cît nu am 
adunat destulă putere. Niţă Praștie ne-a adus vestea că cetatea 
Chioarei și-a deschis porțile cu supunere. Mai mult de jumătate 
din Banat a trecut alături de noi. Oradea cu comandantul ei Paul 
Niary nu ascultă încă de poruncile noastre. Maramureșul stă sub 
puterea imperialilor și numai prin viclenie îl vom supune fără a ne 
strica lucrările bune cu împăratul Rudolf. Sfatul nostru de taină e 
prea mic azi pentru a discuta ocuparea Moldovei. Dar în vederea 
acestui gînd va trebui să pornim de la capăt negocierile cu turcii, cu 
polonii, cu tătarii și cu această Casă de Austria, care se vrea stăpină 
acolo unde nu are drepturi. Avem în față o iarnă întreagă pentru 
a ne așeza puterile în Transilvania așa cum dorim. În primăvară 

vom ocupa Moldova, unind neamul românesc pentru totdeauna. 
Cu nobilii va trebui să fim prevăzători pînă le cunoaștem gîndurile 
ascunse. Acum nu avem voie să facem greșeli. 

— Doamne! interveni Cae Indru. Tocmai pentru a ne 
feri de greșeli, sînt împotriva Dietei din Cluj. Ea trebuie să se țină 
în Alba-Iulia. 

— Pe ce se întemeiază părerea ta? tresări Mihai-vodă. 
Fiindcă și noi ne-am gîndit la același lucru. 

— Pe faptul că în partea de nord a principatului, puterea 
noastră se sprijină doar pe trei mii de oșteni. Sînt puţini în caz de 
răzmeriță din partea nobililor. Dacă ei ţes un complot, nici că se 
poate un loc mai nimerit decît Clujul. Paul Niary ar putea folosi 
o parte din garnizoana Oradei. Generalul Basta, ce nu ne-a arătat 
prietenie pînă acum, nu-i prea departe de oștile sale. Iar în nord, 
avem știre că unele piîlcuri din oastea comitatelor s-ar ascunde 
prin păduri. 

— Da, da! aprobă vodă. Aceleași gînduri le-am purtat și 
n0i, dar am așteptat părerea voastră. Acum e limpede Băicoiene! 
porunci el. Să vină căpitanul Jager! 

Vechiul căpitan al palatului, care slujise sub trei principi 
mai puţin de cinci ani, se obișnuise cu gîndul că nici-o strălucire 
nu e veşnică. În mintea lui de oştean harnic, alte întrebări nu-și 
făcuseră loc, socotind că totdeauna va fi în palat cineva să-i dea 
porunci și să-i plătească osteneala. 

— Domnule Jager! grăi vodă. Te-am păstrat lingă noi 
socotindu-ți virtuțile de bun oștean. Ne-ai fost recomandat cu căl- 
dură. Domnii Cae, Costache și Ducu au mijlocit pentru domnia-ta. 

Jager făcu ochii mari a mirare, dar nu scoase o vorbă. 

— Ai destule solii în curte? 

— Am, măria-ta. 

— Atunci, trimite degrabă înștiințarea pe la nobilii ce 
vor lua parte la lucrările Dietei, care nu se va mai ţine în Cluj, ci în 
Alba-Iulia! Lista nobililor o găsești la cancelaria palatului. 


316 


CAVALERII 





Jager se înclină adînc şi părăsi încăperea. În locul lui 
veni Băicoianu și-l anunţă pe vodă că a sosit delegaţia nobililor. 

— Să intre! porunci Mihai. 

Și spre mirarea lui, în fruntea nobililor păși Malaspina. 

— Măria-ta! spuse nunțiul papal cu un aer aplecat spre 
blindeţe. Am adus înscrisul pe care vă veţi lega de împăratul Rudolf 
la începutul lucrărilor Dietei. 

— Sfinția-ta l-ai scris? 

— Eu. 

— Oare au uitat nobilii să scrie? zimbi vodă ascunzin- 
du-și nemulțumirea. 

— N-au uitat, măria-ta, dar noi ne-am rugat lui Dum- 
nezeu să ne ajute a face un text frumos. 

— Atunci, nu ne mai rămâne decit să-l ascultăm. Citește, 
sfinția-ta! 

Malaspina ridică textul și citi cu intonațţii plăcute: 


Din deosebita voie și bunăvoință a 
Autoputernicului, Dumnezeu cel drept a ales și orînduit pe 
maiestatea-sa Împăratul peste această ţară ca patron. El 
îi poruncește supusului său Mihai-vodă să alerge la locul 
unde se vor arăta credincioși și ascultători ai chezarului și 
dimpreună să se aplece cu toţii la mila împărătească. 


— Iată un text frumos, grăi vodă ascunzîndu-și mînia 
sub vorbele de admiraţie. 

— Am meditat mult asupra lui, răspunse Malaspina 
cam plin de el. 

„Acest popă se amestecă unde nu-i fierbe oala, socoti 
vodă plin de mînie. Dar să nu ne pripim înainte de a-i cunoaște 
toate gindurile.” 

— E aproape desăvirșit, continuă el. Poate că unele adau- 
suri i-ar fi dat mai multă strălucire. Din el nu reiese prea limpede 
cine se prezintă în fața Dietei. 

— S-a pomenit despre voi, măria-ta, interveni Petre 
Huszâr. 

— Adevărat! se amestecă Cae Indru. Departe de a nu 
recunoaște frumuseţea textului, rămîn la părerea că nu aţi subli- 
niat calitatea supusului Mihai-vodă. 

— O cunoaștem cu toţii, se încruntă Malaspina. 

— Nu, sfinția-ta! păru Cae mai aspru. Nu-i destul! Ce 
cunoaștem e necesar de trecut și în scris. Toți din Dietă sînt supușii 
împăratului Rudolf, dar Mihai-vodă e stăpînul lor. E principe al 
Transilvaniei și Ţării Românești. 

— Așa nu va fi plăcut înaintea Casei de Austria, se împo- 
trivi nunțiul papal. 

— De unde știi? întrebă Cae cu multă dulceaţă în glas. 

Văzîndu-se încolțit, Malaspina schimbă tonul și spuse 
tăios: 

— Am venit să discut cu măria-sa Mihai, nu cu un cur- 
tean oarecare. 

— Discută, sfinția-ta! Domnul acesta e primul nostru 
sfetnic! zimbi Mihai-vodă, știind că-l lasă pe nunțiu în miîini bune. 

— Avem 0 calitate înaltă, se împăună Malaspina. 

— Care? întrebă Cae Indru cu prefăcută mirare. 

— De ales al nobililor. 

— După lege nu o putem recunoaște, sfinția-ta. Și nici 
după inimă, atîta vreme cît nu ești cetățean al principatului. 

— Dar mă veţi recunoaște ca trimis al bisericii, grăi 
Malaspina fără a-și putea reține mânia. 

— Asta, da! aprobă tînărul. Cînd vom discuta problemele 
bisericești, te vom pofti fără îndoială. 

— Să cred prin aceasta că sînt alungat? Se întoarse nun- 
țiul către Mihai-vodă. Să cred că faceţi o ruptură cu biserica? 

— Nu! răspunse vodă cu vocea blajină. Dar treburile prin- 
cipatului nu le pot hotări străinii, ci numai cei în drept. Textul 
prezentat se arată viclean și dușmănos nouă. Domnule Huszâtr, 
vei întocmi unul așa cum îţi poruncim noi! 

— Împotriva dorinţei nobililor și a împăratului Rudolf? 
întrebă judele. 

— Nu! Împotriva neadevărului și a nedreptăţii. 

— Dar... sări Malaspina. 

— Oprește, domnule! i-o reteză Cae. 

— Sînt nunțiu papal. 

— Nu prea arăţi. Ești mai degrabă un dușman înverșunat 
al principelui. Scrie, domnule Huszâr, noul text în vederea jurămîn- 
tului! se întoarse către jude. Acest text aprobat de Mihai-vodă va 
suna astfel: 


Cu voia lui Dumnezeu, guvernarea 
principatului Transilvaniei a trecut în mîinile principelui 
Mihai. Domnul Ţării Românești și al Transilvaniei se 
recunoaște vasal al împăratului Rudolf. Pe marea pecete a 
cancelariei se vor încrusta armele și însemnele celor două 
țări, arătîndu-se astfel unirea lor pe vecie. Se vor desființa 
granițele de pe munți, iar locuitorii au liberă trecere, după 
voie. Comerțul nu va mai cunoaște vămi, iar strîngerea 
de biruri va fi aceeași peste tot. Semnează Mihai, prinţ al 
valahilor. 


— Aj scris, domnule Huszâr? 

— Am scris, grăi judele cu mînie greu reținută. Am scris, 
dar Dieta nu va vota asemenea text și nici sumele necesare chel- 
tuielilor de oști. 

— De ce? Găsești în text o singură amenințare asupra 
nobililor? Găsești în el schimbări în viața principatului? Găsești 
în el neadevăruri? 

— Nu. 

— Atunci să nu mai vorbim despre asta! Miine vor începe 
lucrările Dietei aici la Alba-Iulia. 

— La Alba-Iulia? se miră Naprâgy. 

— La Alba-Iulia? tresări Kornis. 

— Așa cum aţi auzit, zîimbi Cae Indru. Majoritatea 

nobililor din Dietă locuiesc pe aproape. De ce să-i purtăm pînă 
la Cluj? 

— Ar fi venit acolo și generalul Basta, interveni Forgach. 
Generalul imperial nu poate lipsi de la lucrările Dietei. 

— Nimeni nu-l oprește, se amestecă Radu Buzescu. Din 
contră, va fi prilej de bucurie și ne îndoim că generalul nu dispune 
de o trăsură bună. 

— Textul ar mai trebui studiat, spuse judele Clujului. 

— Dar nu-i găsesc neajunsuri, zimbi Mihai. 

— Sînt, măria-ta. Aici stăpinește împăratul Rudolf. 

— După noi, domnule! răspunse tăios Mihai-vodă. Gîn- 
durile voastre nu le înțeleg, sau nu vreau să le înțeleg. Spune-mi, 
domnule Huszâr, în primul text atît de drag vouă, s-a pomenit 
despre calitatea noastră aici? 

În locul lui Huszâr vorbi căpitanul Mihai Sz6kely, care 
tăcuse pînă atunci. 

— Măria-ta! grăi el. Al doilea text e limpede ca lumina 
zilei. Sint oștean vechi și vă cunosc. Departe de a mă pune bine cu 
noua domnie, socot că Transilvania și-a găsit un principe bun și 
înţelept. Un general care nu va lăsa oști străine să calce peste noi. 
Domnii ce mă însoțesc au uitat că le-aţi acordat prietenie. Lucru 
pe care nu l-ar fi făcut nici un alt învingător. Că aţi venit aici cu 
drepturi mai mari decît cei din familia Bâthory. Că nu doriţi să 
schimbaţi nimic din legile ce guvernează în principat. Mai mult, 
că ați lăsat Dieta neschimbată, iar nobilii se bucură de toate pri- 
vilegiile lor. De aș fi fost în locul vostru, puţini dintre cei vechi ar 
mai fi rămas în Dietă. Dar nu sînt și nici nu mă încumet a da sfa- 
turi. Socot că textul prezentat nu atinge nimic din interesele Casei 
de Austria. Împăratul ar trebui să fie mîndru că v-aţi aplecat ca 
vasal. Că cel mai mare general al răsăritului Europei oferă garanții 
de liniște la granița Imperiului Austric. Voi vota în Dietă pentru 
textul propus de domnul Cae Indru. Iar sfinția-sa Malaspina ar 
fi bine să-și vadă de treburile bisericești unde intriga aduce mai 
puţine pagube. 

320 


CAVALERII 





Căpitanul se opri din vorbele ce le mai avea de spus, 
întrerupt prin intrarea agitată a clucerului Băicoianu. 

— Mătria-ta! zise el. Doi secui așteaptă la ușă. 

— Să aștepte! se încruntă vodă. 

— Doamne! insistă clucerul. Acești oameni l-au ucis pe 
cardinalul Andrei Bâthory. 

— Ce tot vorbești acolo, clucere? se miră domnul. 

— Așa cum v-am spus, măria-ta. 

— Adu-i degrabă! 

Doi secui, unul în vîrstă, celălalt mai tînăr, se înfățișară 
dinaintea principelui, purtînd un sac. Cel mai virstnic slobozi gura 
sacului, din care căzu căpăţina fostului cardinal. 

— Voi l-aţi ucis? întrebă vodă cu adincă mînie. 

— Noi, măria-ta. Dar nu pentru răsplată l-am adus aici. 
Ne-am gîndit că va fi înmormîntat creștinește alături de cei morți 
din familia lui. 

— Sărmane popă! grăi vodă ridicîndu-se cu respect în 
fața morții. 

Apoi se întoarse către cei doi. 

— Motive să vă răzbunați aţi avut destule. Dar i-ați luat 
mai mult decît poate dărui un om. l-aţi luat viața. 

— N-am luat cu nimic mai mult decît a luat el de la noi, 
răspunse cel în vîrstă. Am plătit așa cum ne-a îndatorat. 

— Miine după lucrările Dietei îl vom înmormâînta cu 
toată cinstea, hotări vodă. Iar voi, ucigașilor, lipsiți din fața mea! 

Îndată după plecarea secuilor, nobilii părăsiră palatul 
princiar. Dincolo de poarta cea mare, căpitanul Mihai Sz6kely 
spuse aspru. 

— Domnilor, drumurile noastre se despart. Ne vedem 
mîine la lucrările Dietei. 

— Nu ne va face plăcere, i-o întoarse Huszâr. Domnia-ta 
te-ai dovedit un trădător al nobilimii. 

— Al căror nobili? întrebă răstit căpitanul. Al celor ce 
urzesc împotriva intereselor principatului? Iată că Mihai-vodă 

și-a dovedit înțelepciunea schimbînd locul Dietei. El v-a înțeles 
gîndurile. Dacă principele ar fi fost atacat la Cluj, așa cum aţi plă- 
nuit, vărsarea de sînge vinovat și nevinovat în Transilvania n-ar 
mai fi cunoscut margini. Vă știu bine, domnilor. Kornis dorește a 
pescui în ape tulburi. Naprâgy se vrea principe. Domnul Forgach 
încearcă a trage spuza pe turta generalului Basta, care se gîndește 
că nu i-ar strica să devină guvernator al Transilvaniei, iar dom- 
nia-ta, domnule jude, vrei un nou principe care s-ar putea numi 
Ștefan Bâthory. lată că nici măcar nu sînteți uniţi în același gînd. 
Pescuiţi, domnilor, în ape tulburi și s-ar putea să vă înecați. Mă 
mir că șpanul de Turda e alături de voi. 

— Doresc binele principatului, grăi Vitez cam nesigur. 

— În compania lor? zimbi căpitanul sarcastic. Ştii dom- 
nia-ta ce ar fi adus o răzmeriţă la Cluj? 

— Nu! răspunse cu toată sinceritatea șpanul de Turda. 

— Treizeci de mii de oșteni valahi și-ar fi răzbunat con- 
ducătorul. Să ne ferească Dumnezeu de răzbunări! La răzbunare, 
mila vine totdeauna după sabie și foarte rar înaintea ei. Marele 
hatman Zamoyski a coborit cu oștile la Șcheia, lîngă Suceava. Într-o 
săptămînă ar fi peste noi. V-ar conveni, domnule Vitâz, un război 
între poloni și austrieci pe pămîntul Transilvaniei? V-ar conveni 
oare ca oștile turcești să înceapă a pescui aici? Am avut un principe 
slab. Iată că domnia lui a sfîrșit într-un fund de sac. E un noroc, 
domnule Vitez, că azi stăm sub conducerea lui Mihai-vodă. El e 
singurul om care poate garanta liniștea principatului. El vine cu 
prietenie și încredere în fața Dietei, iar noi încercăm să-i înfigem 
cuțitul pe la spate. Nu ne cunoaștem interesele, domnule Vit6z. 

Zicînd acestea, Mihai Sz6keli își văzu de drum. 

— Poftește cu noi, domnule Vitez! îl ademeni Malaspina, 
observînd ezitarea. Căpitanul e un trădător ce va da socoteală 
dinaintea oamenilor și a lui Dumnezeu. 

— Nu, sfinția-ta! se împotrivi șpanul de Turda. Eu nu 
am ce căuta cu voi. 

VA 


— Deci asta era, zimbi vodă după plecarea nobililor. Au 
încercat a ne lua puterea printr-o legătură proastă. Iar capetele 
răutăților s-au dovedit Malaspina și Huszâr. E bine să ne cunoaș- 
tem dușmanii. Ducule! 

— Poruncă, măria-ta! 

— La noapte să păzești viața căpitanului Szekely! Îmi 
vine să cred într-o răzbunare. Vreau să mi-l aduci viu mîine la 
lucrările Dietei! Va trebui să ne apărăm întâi prietenii și abia pe 
urmă să lovim în dușmani. Transilvania nu e a nemernicilor ca 
Malaspina și Huszâr, ci a poporului care o iubește. 


VA 


Cînd începu să însereze, Sile Adormitu îl trezi pe Cae 
destul de temător, gîndindu-se că o cizmă pornită cu dibăcie din 
mîinile tînărului i-ar putea aduce unele ponoase. Dar cum cizmele 
prietenului nu se aflau la îndemînă, se alese numai cu unele aluzii 
referitoare la un gât răsucit de niște mîini harnice. 

— Pe toți dracii! se văită Cae. De la Șelimbăr încoace 
nu am apucat să mă odihnesc mai mult de două-trei ceasuri pe 
noapte, iar acum cînd am găsit o după-amiază liniștită, năvălești 
peste mine. Dacă ai venit cumva cu gînduri aplecate spre taclale 
sau o nouă cîntare, mi-e teamă că se va petrece un omor. 

— Domnule! grăi Adormitu ușor încruntat. Mîhnirea 
mea nu mai cunoaște margini acum cînd bag de seamă că vocea-mi 
vîrtoasă nu a găsit prețuire în fața prietenilor mei. Dar nu pentru 
asemenea obidă a sufletului am venit aici. Durerile mari se con- 
sumă tăcute, neștiute de nimeni. Poate va ieși din ele un cîntec 
de jale, care îmi umblă prin minte de multă vreme, ce va face să 
se scuture cămașa pe voi, drept remușcări. 

— Du-te dracului și lasă-mă să dorm! rise Cae. 

— Nu pot, domnule! Te caută un călugăr. De un ceas se 
ține de capul meu și mi-a tulburat somnul. 

— Un călugăr? se miră Cae. Nu prea am asemenea 
cunoștințe. 

— Zice că îl cunoști foarte bine. Numele lui e Zablije. 

— Zablije? Ei, la naiba! se minună tînărul. Adu-l degrabă, 
dragul meu Sile! Pungașul ăsta a fost slujitorul fostului cardinal 
Andrei Bâthory. lar dacă vine la mine, înseamnă că are unele 
temeiuri. 

Cîteva clipe mai tîrziu, voinicul călugăr, cu faţa la fel de 
ponosită ca și altădată, intră în odaia lui Indru. Ochii lui ageri ca 
de șoim ocoliră încăperea. Mulțumit de rezultatul cercetărilor, 
săltă două degete și spuse cu multă bunătate: 

— Domnul cu voi, tinere creștin! 

— Să trăiești, sfinția-ta! zimbi Cae. 

— Trăiesc, fiule, dar trăiesc prost, zise călugărul cu acre- 
ală. Sînt două zile de cînd eu și părintele Clement ajunăm lipsiți 
de gînduri cucernice. Ba cred că diavolul ne cearcă spre unele înju- 
rături aplecate spre spurcăciune, sau spre cuvinte rele. 

— Nu înţeleg. 

— Ah, domnule, nu-i prea greu! Sînt zile în care ajunăm 
conduși de sfinta înțelepciune a mîntuirii sufletului. Însă atunci 
cînd ajunarea vine peste noi din lipsuri lumești, credința și pute- 
rile noastre slăbesc îndoit. Acum sîntem într-o astfel de situație 
și nădăjduim s-o curmăm cu ajutorul vostru. 

— Nu sînt prea bogat, Zablije. Cu ceva mărunțiș te pot 
sprijini... 

— Pe sfintele canoane! îl întrerupse călugărul nemul- 
țumit. N-am venit să cer. 

— Atunci, de ce ai venit? 

Zablije își căută cuvintele, cîntărindu-l din ochi pe tînă- 
rul cavaler. 

— E vorba despre o taină, zise cu gura cam pe jumătate. 

Am auzit că ești un om drept, iar cuvintul domniei tale preţuiește 
mult. 

— La ce ţi-ar folosi cuvîntul meu? 

— Răbdare, domnule! 

Și spre mirarea lui Cae, călugărul făcu un salt pînă la 
ușă, o deschise brusc, cercetă coridorul pustiu, închise ușa, apoi 
își reluă locul, știind că nimeni nu-i va auzi vorbele. 

— Fiule, șopti el, îți voi dezvălui o taină. 

— Cui folosește? 

— Mie și vouă. 

— Te ascult, răspunse tînărul din ce în ce mai uimit. 

— Nu! Nu înainte de a avea cuvîntul vostru că nu voi fi 
păgubit de drepturile mele. 

— Dar n-am nimic împotriva ta, Zablije. 

— Vei avea, murmură călugărul privindu-l ţintă. 

— Zău că nu mai înțeleg nimic! 

— Răbdare fiule! Am cuvintul vostru că nu voi fi păgubit? 

— Nu pot să dau asemenea cuvînt înainte de a ști despre 
ce-i vorba. S-ar putea să mă căiesc. 

— Nici vorbă despre așa ceva, rise călugărul. Nu-i o faptă 
rea, tinere domn. 

E vorba despre niște ducați pe care vreau să-i împărțim 
împreună. 

— De ce tocmai cu mine? 

— Fiindcă singur nu pot ajunge la ei, răspunse călugărul 
cam spășit. 

— Ai cui sînt ducaţii? 

— Ai nimănui. 

Cae îl privi gînditor. Pramatia de călugăr părea sincer. 

— Despre ce sumă e vorba? 

— Optsprezece mii de ducați, domnule. 

— Mda! murmură Cae, înăbușindu-și o explicație de 
uimire. De va fi cu dreptate, îţi dau cuvintul că te voi răsplăti frumos. 

— Nu, fiule! sări Zablije de un cot. Afacerea e a mea și 
poți să-mi mulțumești că vreau doar jumătate. 

— Nu-i prea mult pentru un călugăr cucernic? 

— Nu, fiule. Numai bucurindu-ne trupul, facem sălaș 
bun sufletului. 

— Îţi ofer o mie de ducați. De vrei, bine, de nu vrei, du-te 
cu Dumnezeul! 

Zicînd acestea Cae Indru căscă zdravăn și se întinse în 
așternut cu prefăcută indiferenţă. 

— Opt mii, înălțimea-ta. 

— O mie. 

— Măcar cinci, frumosule! 

— Haide, haide, ieși afară! 

— Patru, suflet bun de creștin! 

Cae sări din așternut și îl împinse către ușă. 

— Trei, prunc milostiv! 

— O mie, sau cară-te! 

— Două, păgînule! grăi cu jale călugărul. 

— Ieși, sau te arunc pe fereastră! 

— Fie, domnule! gemu jalnic. Am cuvîntul vostru că îi 
voi primi? 

— De se va dovedi fără nedreptate, îl ai. Unde sînt ducaţii? 

— Aici, fiule. Aici în palatul princiar. 

— Ei, la naiba! Aiurezi, pesemne. 

— N-am timp de aiureli, tinere. Cei optsprezece mii de 
ducați sînt în cabinetul de lucru al noului principe. 

— De unde știi? 

— Domnule, grăi călugărul, după lupta de la Șelimbăr 
l-am urmat pe cardinalul Andrei Bâthory, în goana lui prin păduri. 
A doua zi în zori l-am întâlnit pe părintele Clement și am hotărît 
împreună să ne tragem spre Moldova. Dar s-au ivit greutăţi dintre 
cele mai mari. Cardinalul fusese apucat de grele dureri ale pînte- 
cului. O vătămătură mai veche s-a pornit cu multă răutate peste 

el. Eu și Clement l-am cărat în spate cu rîndul. Asemenea soi de 
călătorie nu aduce spor. Cardinalul cădea mereu spre ferbințeală 
și rar grăia limpede. Ca vechi și tainic slujitor al său, știam că are 
ceva ducați. L-am întrebat. Într-o vreme de curăţenie a gîndurilor, 
mi-a mărturisit că se aflau în cabinetul său de lucru optsprezece 
mii de ducați. Către seară, cîțiva secui ne-au luat urma. Eu și părin- 
tele Clement ne-am ascuns prin desișuri. Cînd ne-am întors, i-am 
găsit trupul fără căpățină. 

— De ce nu l-aţi apărat? 

— Să-l apărăm? se miră Zablije. La ce bun? Viaţa lui ne-ar 
fi adus numai greutăţi. Nu-i ușor să cari în spinare un bărbat voi- 
nic. Ba din contră, moartea lui îmi aducea un cîștig bun după ce 
aflasem de taina ducaților. 

„Ce nemernici!” gîndi Cae. 

Porniră amâîndoi către cabinetul de lucru al lui 
Mihai-vodă. Străjile din fața ușii îl salutară pe tînăr și îi făcură 
drum liber. Zablije cunoștea bine cabinetul. Privi cîteva clipe în 
jur, apoi se apropie de peretele din stinga, frumos îmbrăcat în 
lemn. Apăsă cu degetele în cîteva locuri, iar o bucată de perete se 
deschise în formă de ușă. La spatele ei, ducații ședeau în rafturi. 

— Frumoasă tainiță! observă Cae. 

— Frumoasă, fiule! Ea a fost lucrată pe timpul prințului 
Sigismund. 

Un ceas mai tirziu, doi călugări ieșiră din Alba-Iulia, 
pe drumul care duce către tirgul Teiuș. Caii de rasă proastă, ca și 
îmbrăcămintea cuvioșilor călători, atrăgeau milă. Nimeni nu și-ar 
fi închipuit că în desagii peticiți se ascundea o comoară. 

În vreme ce cuvioșşii călugări își mînau caii pe drum lung, 
noul vistier Bărcan primea uimit, din mîinile lui Cae, douăsprezece 
mii de ducați atît de necesari oștilor lui vodă. După plecarea lui 
Bărcan, tînărul trimise o strajă să-l caute pe Sile Adormitu. 

— Domnule, zise lunganul cu ochii strălucitori, oare 
unele remușcări sau dulci gînduri de chef, sau virtoase chemări 
ale vinului vă îndeamnă la frumoasa noastră companie? 

— Nu, dragul meu! zîmbi Cae. Aș vrea să pornești chiar 
acum la Sibiu. Îi datorez lui Izu Klein patru mii de ducați. Predai 
suma și vei primi O scrisoare semnată de mine! Asta e tot. 

— Prea bine, domnule! se bucură Adormitu. Alerg. Mă 
cam moleșisem în ultimele zile. Mîine după prînz voi fi îndărăt. 
Dar, la naiba! se lumină el și rămase locului țintuit. L-ai prădat 
oare pe sultanul turcilor? Ai jumulit jumătate din Constantinopol 
sau din Praga? Ai dat cumva peste comoara din Obreja, pe care Ion 
Cristu o caută de cîțiva ani? Ești cumva starostele cămătarilor, fără 
să fi aflat noi nimic? 

— Ajunge, Sile! se văită Cae. Cînd te pornești, macini ca 
o moară stricată. Vodă mi-a dăruit acești ducați. 

— Așaaa? se dumiri Sile. Alerg. Cu ce car ducațţii? 

— Cu trăsura. Pînă te pregătești, ducaţii și trăsura vor fi 
gata de drum. Te vor însoți zece călăreți din strajă. 

După plecarea lunganului, tînărul cavaler căzu pe 
gînduri. 

„lată că sînt un om fără chibzuinţă, socoti el. Am o mie 
de ducați și nu prea știu ce aș putea face cu ei. Pungașul de Zablije 
cred că se pricepe mai bine. Grea treabă să împarți asemenea sumă.” 

Pe coridor se auziră zgomote de pași, amestecate cu gla- 
surile celor doi străjeri din ușa cabinetului. Cae nu auzi nimic, 
prins de gîndurile lui. 

— Ce naiba faci acolo pe dușumea, cu atîția ducați împre- 
jur? rise vodă. 

— Mă chinui să-i împart, măria-ta. 

— Să cred că ai dat peste o comoară? Bărcan m-a vestit 
adineauri că ai predat vistieriei douăsprezece mii de ducați. De 
unde naiba tot faci tu rost de aur? Ai ceva haruri aparte? Sau te 
pomenești că ești tovarăș cu faimosul Kunzli? 

— Bănuiala nu-i prea departe, măria-ta, zimbi tînărul. 

Apoi îi povesti despre taina părintelui Zablije. 

— Sărmanul Bâthory! oftă vodă. Negru sfîrșit a avut. Și 


328 


CAVALERII 





nici un suflet credincios în jurul lui. Și nu-l plînge nimeni. Cu 
ducații ăștia ce faci? se scutură din gîndurile lui. 

— Doamne, aș vrea să-i împart în zece. Adică ar fi cîte 
o sută de ducați pentru Costache, Ducu, Chirilă, Grasa, Gălușcă, 
Tufănel, Toroipan, Ciripoi, Sile și pentru mine. 

— L-ai uitat pe Niţă Praștie. 

— Adevărat, măria-ta! Îi fac și lui parte. Cîte zece ducați 
de la toţi. Însă n-aş vrea să-i dăruiesc eu. Ar trebui să-i povestesc 
fiecăruia despre taina lui Zablije și zău ar fi pierdere de timp. Mai 
bine să vină ca un dar din partea prințului nostru. 

— Așa să fie, nepoate! rise vodă. Îi vom dărui mîine după 
lucrările Dietei. 

— Ne va fi oare ușor mîine? întrebă tînărul. 

— Nu prea, dar nici nobililor nu le va fi bine. Unii vor 
trage de partea noastră, alții împotrivă, ascunziîndu-se după vorbe 
pline de miere. Se va naște mare dezbinare între nobili. 

— De la dezbinare pînă la vrajbă e un pas, măria-ta. 

— Iar pînă la încăierare, altul. Am luat măsuri să nu se 
facă asemenea pași sau măcar ultimul. Șapte mii de oșteni roșii 
întăresc puterea noastră în Alba-Iulia. 

— Da, murmură Cae. Aici sîntem tari, dar în restul prin- 
cipatului nu prea. Trei mii de oșteni la Cluj, două mii pe munţii 
dinspre Moldova, o mie în Banat, o mie în drum către Baia Mare, 
adică la porțile Maramureșului, cinci sute la Deva și încă cinci sute 
în cetatea Chioarei. Deci, cincisprezece mii de oameni. Puţini, de 
se vor mișca Zamoyski și Ieremia Movilă asupra noastră. Mulţi, 
de va fi pace. Poate nu trebuia să slobozim la iernat oștile Jiului 
și ale Mehedinţilor. Și nici pe secui. 

— Trebuia, nepoate, răspunse vodă îngîndurat. Oame- 
nii au și ei casele lor și rosturile lor. Hatmanul Zamoyski e un om 
înțelept. El nu vine acuma asupra noastră. Așteaptă momentul 
prielnic. lar acesta ar fi o răzmeriţă în Transilvania. Atunci i-ar fi 
ușor. Dar noi am prevăzut asemenea situație. Oștile noastre au 


329 


Capitolul XV 





cuprins aici aproape toate punctele cheie. Pîlcurile lui Niţă Praștie 
au făcut cordon de-a lungul munţilor spre Moldova. El observă toate 
mișcările lui Zamoyski. Hatmanul se află la șase zile departe de 
noi cu oști grele, care nu se mișcă prea iute. Nouă ne trebuie doar 
trei zile să-i tăiem calea în munți, cu douăsprezece mii de călăreți. 

— Adică jumătate din câţi are el. 

— Jumătate, dar sprinteni, dragul meu. În munţi, numă- 
rul nu aduce cîștig. Oastea hatmanului e foarte puternică la șes. 
Zamoyski știe acest lucru și nu face prostii. Nici eu nu m-aș încu- 
meta, dacă aș fi în locul lui. Știe că-l pîndim. Că-i urmărim fiecare 
mișcare. Nu din partea asta îmi fac griji, nepoate. Altele sînt necazu- 
rile noastre. Nobilii vor încerca să ne strice prietenia cu împăratul 
Rudolf. Generalul imperial Basta urzește și el împotriva noastră. 
Va trebui să ne prefacem că nu înțelegem. Azi i-aș fi arestat pe 
Huszâr și pe Malaspina, dar n-ar fi fost bine. Miine va fi altfel. 
Dieta va vota cincizeci de mii de ducați pentru oștile noastre și 
va recunoaște în scris noua domnie. Înţelepciunea trebuie să stea 
totdeauna înaintea mîniei. Tăcură. În încăpere se lăsa amurgul. 


VA 


Cînd începu să se însereze, Ducu cel Iute, Costache Cara- 
vană și Părintele Grasa trecură ca din întîmplare pe lîngă casa 
căpitanului Mihai Szekely. O casă pătrată cu ziduri puternice, cu 
înfățișarea lipsită de frumusețe. O arhitectură în linii drepte, parcă 
ciolănoase și reci. Parcul nu prea întins, dar cu arbori falnici, care 
își aplecau crengile peste acoperiș, îi aduceau o notă de căldură. 
Zidul împrejmuitor, făcut din cărămidă roșie, mîncată ici-colo de 
tăria timpului, poate că era plăcut la vreme de vară. Acum arăta 
închis și trist. Înălțimea lui nu trecea de un stat de om. Cei trei 
bărbați cotiră într-o uliţă laterală strîmtorată între zidul de cără- 
midă şi un gard lung de lemn. În spatele gardului ghiciră o mică 
livadă. Cum nimic nu se mișca prin apropiere, săriră peste zid. O 
lumină slabă stăruia într-o încăpere cu perdele subţiri la ferestre. 

Casa avea două intrări. Una mare în față. Cealaltă, la spate, mică 
și puternică, din lemn masiv de stejar. Trecură din nou la ușa cea 
mare. Costache ciocăni de cîteva ori. Un tînăr slăbuţ, dar sprinten 
în mișcări, deschise ușa. În dreapta ţinea un sfeșnic aprins, iar 
în stinga, un pistol. La doi pași în spatele lui, căpitanul Szekely 
aștepta cu sabia în mînă. 

— Ce doriţi, domnilor? întrebă el aspru. 

— Să intrăm, căpitane, răspunse Ducu. 

— Ah, ah, vă recunosc! Poftiţi, domnilor! 

Gazda îl conduse într-un salon. O încăpere cu mult mai 
mare decît s-ar fi bănuit de afară. Un foc vesel, întreținut bine cu 
buturugi. 

— Am un vin bun, îi îmbie căpitanul. Un alb de Ighiu, 
nu mai vechi de trei ani. 

— Nici că se putea tovarăș mai plăcut, zimbi Grasa ples- 
căind din buzele mari. 

Anton, slujitorul cel subțirel, aduse căni și o găleată cu 
vin. Aroma vinului se răspîndi prin încăpere ca puterea unei tămii 
aprinse. 

— Vizita voastră mă miră, grăi căpitanul. Ciudată vizită 
la asemenea ceas. 

— Nu prea, rise Costache. Avem poruncă să te păzim 
pînă în zori. E porunca principelui. 

— Mă supun, domnilor, dar vă previn că știu să mă apăr 
singur. Sau te pomenești că sînt arestat? 

— Nici vorbă despre așa ceva, rise Ducu. În noaptea asta 
s-ar putea ca vreo cîțiva nobili să joace niște cărți mari. Domnia-ta 
nu ești ocarte bună pentru ei. Acum două ceasuri ne-a sosit o solie 
din nord. Ea ne-a adus vestea că banul Mihalcea a dat de urma 
unui pîlc de călăreți ascunși într-o pădure lingă Cluj. Patru sute de 
călăreți din fosta oaste a lefegiilor cardinalului au căzut în mîinile 
lui Mihalcea. De ce se ascundeau ei oare lîngă Cluj și cine i-a adus 
acolo pe tinerii cazaci? 

— Asta nu știu, grăi căpitanul mirat. 

— Nici noi, dar vom afla în cîteva zile. Îţi închipui dom- 
nule Szekely, că o răzmeriţă acum în principat ar aduce multe 
nenorociri. Hatmanul Zamoyski a coborit cu oștile mai jos de 
Suceava. Adică e la șase zile de noi. 

— Știu, răspunse căpitanul îngîndurat. Sint oștean și 
cred că văd limpede. Cineva urmărește aici cu bună știință, sau 
din prostie. Dar cineva urzește cu stare bună. Cazacii nu lucrează 
decît cu plata înainte. Sint buni luptători, însă își vînd foarte scump 
serviciile. 

Noaptea căzuse către jumătate. Discuţiile și vinul 
strașnic, dulcea căldură a focului din cămin, trosnetul plăcut al 
buștenilor aduceau o atmosferă de tihnă. Dar ea se curmă curînd. 
Cineva bătea puternic în ușa cea mare, iar un glas aspru răzbi pină 
în salon. 

— Deschideţi, în numele principelui! 

Căpitanul tresări. Musafirii adunară degrabă cănile cu 
vin și le ascunseră. La un semn al lor, slujitorul porni să deschidă 
ușa. Cîteva clipe mai tîrziu, cinci bărbaţi învăluiți în pelerine largi, 
pășiră prin ușa salonului. Cel din frunte, un tînăr voinic, suplu, 
cu ochii sprinteni, cu mustața mare, frumos răsucită în sus, grăi 
poruncitor. 

— Lasă pistoalele, domnule Sz6kely! Ești arestat! 

— Care sînt învinuirile ce mi se aduc? întrebă căpitanul 
calm. 

— Nu le cunoaștem. Noi îndeplinim doar o poruncă. 

— Mă supun după ce aflu numele vostru. 

— Numele nostru? se miră tînărul. La ce-ţi folosește 
domnule? Sîntem oșteni ai principelui Mihai. De vei folosi acele 
pistoale, s-ar putea să rănești doi dintre oamenii mei, dar ceilalți 
te vor supune. 

— Te înșeli, domnule! se auzi din spate vocea lui Ducu. 

Cei cinci se întoarseră ca la o comandă. Costache, Grasa 
și slujitorul își ţineau pistoalele ațintite asupra lor. 

— Iată, domnilor, continuă Ducu, spre voi nu stau ame- 
nințătoare două guri de foc, ci opt. Asta fără a mai pune la socoteală 
și sabia mea, care lucrează uneori destul de bine. 

— Trădare! murmură tînărul mustăcios. 

— Trădare din partea cui? zimbi Ducu. Aţi venit aici în 
numele principelui Mihai. Cum și noi lucrăm în aceeași slujbă, 
dorim să vedem ordinul de arestare. 

— Avem poruncă, nu hîrtie, zise mustăciosul cu îndrăz- 
neală. Intervenţia domniilor voastre vă va aduce neajunsuri mari. 
Lăsaţi, domnilor, pistoalele și nu vă opuneți! 

— Ei, la naiba! rîse Ducu. Știi cine sîntem? 

— Nu, recunoscu omul cu toată sinceritatea. 

— Numele meu e Ducu cel Iute. Domnii care mă însoțesc 
sînt Costache Caravană și părintele Grasa. 

Pe faţa necunoscutului se așternu uimirea. 

— Ne cunoști? 

— Am auzit despre domniile-voastre. 

— În cazul acesta, e rîndul vostru să ne spuneţi cine 
sînteți și pentru cine lucraţi. 

Mustăciosul rămase descumpănit. Îi venea greu să vor- 
bească. Privi în jur, cătînd o ieșire forțată, dar se convinse că nu 
avea șanse. Auzise lucruri mari despre oamenii din fața lui. A opune 
rezistenţă echivala cu o sinucidere. 

— Domnule, grăi el, ne primejduim viața dacă vă spunem 
numele stăpinului nostru. 

— Viaţa voastră e în primejdie de cînd aţi intrat în casă. 
Nu vă silesc să vorbiți. Faptele sînt destul de grăitoare. V-aţi dat 
drept slujitori ai principelui, cu gîndul de a-l răpune pe căpitan. 
Asemenea lucrări duc spre necazuri dintre cele mai mari. Predați 
armele, domnilor! 

Cei cinci lepădară săbiile și pistoalele. O jumătate de 
ceas mai tirziu, gărzile palatului princiar îi încuiară cu grijă. 

— În noaptea aceasta nu vă mai ameninţă nici o primej- 
die, se întoarse Ducu cel Iute spre căpitan. Puteţi să plecați fără griji. 

— Îl însoțesc pînă acasă, hotări Costache. Abia după ce 
îl văd sigur voi sta mai liniștit. 

Costache și căpitanul părăsiră curtea palatului și o luară 
pe străzi lăuntrice. După un sfert de ceas, Mihai Sz6kely se afla din 
nou în salonul cel mare. Grăsunul Costache porni îndărăt cufun- 
dat în gîndurile lui. În dreptul unei porţi mari, auzi zgomot slab la 
spatele lui. Sări brusc într-o parte, dar în aceeași clipă, ceva greu îl 
izbi în moalele capului. Ceva greu, ca o bucată de zid. 

În zori căzuse ceaţă groasă. Căpitanul Jager dublă străjile, 
prevăzător. Pe străzi, chiar localnicii pășeau cu băgare de seamă, 
spre a nu se rătăci. Jager făcu un control al străjilor în jurul pala- 
tului princiar, apoi îl căută pe Ducu. 

— O, căpitane, ce plăcere! zimbi tînărul în locul unei 
înjurături. Poate că ceasul nu ar fi cel mai potrivit pentru o vizită, 
mai ales că nu am dormit destul peste noapte, dar discuţiile cu 
domnia-ta totdeauna s-au arătat pline de miez. 

— Domnule, rîse căpitanul, știu că v-am sculat din somn 
și înţeleg mustrarea ascunsă în vorbele frumoase. Sper să iertaţi 
îndrăzneala cînd veţi afla că m-a adus o afacere ce nu poate fi 
amâînată. Straja de la poarta cea mică mi-a înmânat o scrisoare 
pentru domnia voastră. Iat-o domnule. 

Ducu luă cu mirare micul sul din mîinile căpitanului, îl 
desfăcu și-i scăpă un șuierat printre dinți. 

— Drace! murmură el. Cine a adus scrisoarea? 

— Un cavaler necunoscut. Straja nu i-a cerut numele. 

— Mda! Mulţumesc, Jager! 

— Vești proaste? întrebă acesta. 

— Proaste e puţin spus, zise tînărul îmbrăcîndu-se grab- 
nic. Costache Caravană a dispărut. El se află în mîinile celui care a 
adus scrisoarea, sau cam așa ceva. Ni se pretinde să facem schimb 
de prizonieri: Costache pentru cei cinci arestaţi în toiul nopții. 

— Unde va fi schimbul? 

— Nu știu. Necunoscutul promite o a doua scrisoare. 

Jager se îndreptă spre ieșire. 

— Oclipă! îl opri Ducu. Nimeni nu trebuie să afle despre 
aceste lucruri. 

— Sînt oștean, domnule, i-o reteză căpitanul nemulțumit. 

Aproape de nouă, ceața începu să se destrame, iar peste 
o jumătate de ceas apăru soarele. Pe drumurile din jurul cetă- 
ţii Alba-lulia, trăsuri mâînate de cai sprinteni zoreau către porți. 
Erau nobilii poftiți la lucrările Dietei. În palatul princiar se făceau 
ultimele pregătiri. Cae, Ducu și Grasa priveau mohoriîți intrarea 
frumoaselor trăsuri în curte. Vestea despre dispariția lui Costache 
îi năucise. 

— Ce facem, domnilor? întrebă părintele nerăbdător. 
Stăm cu mîinile în sîn? Eu propun să răsturnăm tot orașul cu susul 
în jos. Undeva într-o casă, trebuie să dăm de urma prietenului 
Caravană. Tăceți? Adică stăm așa fără nici un folos? 

— Nu! zimbi Cae. Vom merge împreună la lucrările Die- 
tei. Mai avem o jumătate de ceas. Am rămas puțini și trebuie să 
veghem în jurul lui vodă. 

— Apoi? 

— Apoi ne vom gîndi. Nici nu poate fi vorba despre o răs- 
colire a orașului. Populaţia s-ar arăta nemulțumită, iar noi destul 
de slabi. Pe Costache nu-l paște nici-o primejdie cîtă vreme cei 
care l-au răpit doresc un schimb de prizonieri. Dar să mergem! 
Iată că vodă e gata să intre în sala Dietei. 

Zicînd acestea, Cae își ascunse cingătoarea cu vestitele 
lui cuțite, sub o haină largă. Ducu și Grasa luară săbiile și cîte două 
pistoale. Tufănel, Toroipan, Gălușcă și Ciripoi veniră în urma lor 
zăngănindu-și custurile lungi cum le ziceau ei. Scule cu care mai 
ales Tufănel învățase a umbla spornic, după lecţiile de scrimă luate 
de la părintele Grasa. 


VA 


Cînd se trezi Costache simţi o durere puternică în creș- 
tet. Încercă să-şi pipăie locul supărător, dar mîinile nu-l ascultară. 
335 


Capitolul XV 





Erau legate la spate cu fringhii trainice. Odaia, pe ale cărei les- 
pezi ședea ca un sac, avea pereţii înalți, iar în aer stăruia puternic 
mirosul de mucegai. Două lumînări groase răspiîndeau o lumină 
destul de vie. Încercă să se ridice pe fund, sprijinindu-se în coate. 
Reuși după cîteva sforțări, dar chiar la spatele lui răzbi un hohot 
de rîs. Un bărbat voinic ședea într-un colț al încăperii. O namilă 
cu pieptul mare, ca de urs. După îmbrăcămintea nu prea de soi, 
arăta mai degrabă a slujitor decit a stăpîn. 

— Ai căpățina zdravănă, domnule, spuse uriașul, cu 
admiraţie. Eu îmi cunosc puterea. Altul în locul domniei-tale poate 
că nici nu s-ar mai fi trezit. 

— Nu-i mare lucru, îl împunse Costache. Pe la spate 
oricine e voinic. E drept că ești dăruit bine în privința trupului, 
însă după cum bag eu de seamă, ai mîinile prea lungi. Oamenii 
cu mîinile lungi n-au putere în ele. 

Uriașul se încruntă. Vorbele prizonierului nu-i căzură 
bine. Totdeauna fusese mîndru de puterea brațelor. 

— Ai brațele prea moi, continuă Costache. Fac prinsoare 
că în fiecare dimineaţă îţi vine să te întinzi. 

— Adevărat, domnule! grăi uriașul cam descumpănit. 
Dar de unde știi domnia-ta asemenea lucruri? 

— Ştiu. Și mai știu și altele. Sint vraci. 

— Domnia-ta? 

— Ce te miri? fiecare om trebuie să aibă o meserie. La 
cincisprezece ani făceam moșmoande. La douăzeci, dezlegam făcă- 
turile. La treizeci, înghețam apa sau aduceam ploaia. 

Uriașul, cam nătîng și superstițios, îl privi cu adincă 
mirare. 

— Îi fi cumva solomonar? întrebă el. 

— Ţi-am zis, grăi Costache plin de măreție. Solomonar am 
fost la treizeci de ani. Acum am aproape patruzeci și las ucenicilor 
asemenea lucrare măruntă. Dar să vorbim despre domnia-ta! Eu 
am ochiul ager și văd totul. Ţi-am spus că ai braţele slabe, însă nu 

aș vrea să mă înţelegi greșit. Ele au multă putere. Totuși vigoarea 
lor ar putea crește de opt ori, dacă ai bea seara ceaiuri de rozmarin. 

— Crezi, domnule? făcu uriașul trăgindu-se mai aproape. 

— Cum te văd și mă vezi. 

— De unde știu că nu ești un șarlatan? 

Costache nu răspunse îndată. Fața uriașului și mai ales 
ochii îl arătau lipsit de harurile inteligenţei. Ca vîrstă, nu putea 
să aibă mai mult de treizeci de ani, cînd omul se mai gîndește la 
dragoste cu toată puterea. Iar graiul ca și hainele ponosite îi dove- 
deau starea umilă de slujitor mărunt. 

— Ai să te convingi singur, spuse Costache privindu-l 
încruntat. lubești o tînără domniţă, care nu te prea bagă în seamă. 

Uriașul sări uimit de-a binelea. 

— De unde știți, domnule? 

„De unde știu? gîndi Costache. După cît ești de tont și 
convins de voinicia ta, te uiţi mai sus decît ţi se cuvine." 

Apoi zise: 

— Ți-am spus că am ochiul ager. lată, am să-ți arăt toate 
calitățile tale, promiţi că nu te împăunezi? 

— Promit, domnule. 

— Ești frumos. 

— Ah! gemu uriașul. 

— Ești cel mai frumos bărbat pe care l-am întîlnit pînă 
azi. 

— Vai! 

— Fruntea domniei-tale, îngustă, e dulce ca un piept 
de fecioară. Nasul, cu șa la mijloc, aduce a vîrtoasă bărbăţie și a 
sprintenă desfătare pentru un ochi de femeie. Gura, cu buzele mari, 
stirnește fiori. Barba stufoasă, dulce neliniște. Pieptul cît un perete, 
mari promisiuni de alintare. Coapsele puternice, adîncă înfiorare 
a sufletului slab de femeie... 

— Sfintă fecioară! 

— Dar nu e totul, domnule. 

— Nu e totul? gemu uriașul. 

— Nu! Ești înțelept. 

— Jesus-Maria! 

— Ochii domniei-tale sînt vii ca jeratecul. Mintea, clară 
ca lumina soarelui în zori, iar vorbele cuminţi ca apele de șes. 

— Să fiu al naibii! mugi uriașul. 

— Gîndurile domniei-tale sînt iuți ca scînteile. 

— Să măia.. 

— Virtuţile gîndirii adinci, ca drumul spre miezul 
pămîntului. 

— Mamăăăă... 

— Ascuţimea spiritului, ca un virf de lance. 

— Pe sfinta Lucreția! gîfii uriașul, ce nu putea să înghită 
mulțimea laudelor aruncate de grăsun. Domnule, zise rugător, 
dați-mi timp de gîndire adincă! Nu mă luaţi iute că-mi pierd firea! 
Sinteți sigur că nu greșiți? 

— Nici o iotă, înțeleptule! D-aia m-am socotit că în calea 
dragostei domniei-tale se află un bob de zăbavă. O lucrătură făcută 
cu farmece, la miez de noapte, pe creastă de găină neagră. Aici stă 
întreaga împotrivire a tinerei doamne. Din păcate, în afară de mine, 
nu mai cunosc decît o singură persoană care ar putea să dezlege 
făcătura. Cel ce a umblat cu moșmoande e un bărbat mai mărunt 
de statură decît domnia-ta. 

— Ah, ah! murmură uriașul de mânie. Îl bănuiesc, dom- 
nule. Acum știu cine e. Domnia-ta mi-ai deschis ochii asupra lui. 
Îl fărîm. 

— Nu! grăi Costache aspru. Asta nu ajută acum. Îţi tre- 
buie o dezlegare a făcăturii. Dar după cum ţi-am mai spus, numai 
eu și femeia aceea putem face asemenea lucrări. 

— Unde se află femeia? 

— Departe, domnule. Tocmai la Constantinopol. 

— Vai! oftă uriașul deznădăjduit. Apoi se lumină la faţă. 
Poate domnia-ta... chiar dacă ţi-am adus unele neajunsuri... 

— Greu! Foarte greu! zise Costache nehotărât. Îmi trebuie 
sare pisată mărunt, o lumînare și o bucată de lemn cam cît un braţ 
al domniei tale. Pe urmă, eu nu fac nimic fără plată. 

— Plătesc, domnule, dacă nu-i prea scump. 

— Nu-i scump. 

— Atunci alerg. Alerg degrabă să aduc sarea și lemnul, 
că lumînări avem aici. 

După un sfert de ceas, uriașul se întoarse gifiind. 

— Sarea am mai pisat-o niţel. Acum cred că ar fi bună. 

— Mda! Merge! spuse Costache solemn. Cîtă vreme voi 
face desfacerea vrăjilor să nu te sperii, chiar dacă vor veni ceva 
zgomote rele! Iar gîndurile domnie-tale să fie îndreptate numai 
asupra domniţei! 

— Sînt, domnule. 

— Ar mai fi o hibă, spuse grăsunul cu părere de rău. Mîi- 
nile mele sînt legate și nu pot umbla deasupra vrăjilor. 

— Ah, așa e! observă descumpănit. 

Cu toată lipsa lui de har al gîndirii, îl cîntări pe Costache 
din priviri, aplecat spre nehotărîre. 

— Nu mă dezlega! spuse grăsunul știind ce-i în min- 
tea lui. Pot desface vrăjile chiar numai cu ajutorul ochilor. Dar în 
astfel de situaţii îmi reușește doar una din zece. Ah, dacă aș avea 
puterea domnie-tale, cu ce știu eu, aș ajunge regele vracilor! Atît 
îmi lipsește. Domnia-ta ai putea să mă omori cu o singură mină. 

— Așa e! recunoscu uriașul. 

Apoii se lumină mintea. Dezlegat, grăsunul nu prezenta 
nici-un pericol în fața puterii sale. Îi tăie legăturile. 

— Domnule, nu-i destul, grăi Costache. Mîinile mele nu 
pot lucra. Te-aș ruga să le tragi pînă cînd sîngele se va pune în 
mișcare! 

Uriașul îi masă amîndouă mîinile, iar grăsunul scăpă 
sincere văicăreli sub apăsarea degetelor tari ca fierul. 

— Ajunge, domnule! porunci el. Acum, dă-mi sarea! 

Costache prinse cîrpa cu sare între palme și începu să-și 
rotească mîinile, bolborosind cu ochii dați peste cap: 

— Patruzeci și patru de draci, cu funii și cîrlige, cu funin- 
gine și păr negru, opt vircolaci cu pungi în loc de gură, șapte iele 
turbate, cu dinţii ca grebla și unghiile mari ca sabia, pogorîți degrabă 
peste noi, dar nu loviți! Învîrtejiţi-vă în jurul nostru cu spaima 
morții, cu catran și cu smoală! Desfaceți pămîntul cu ghearele! 
Trei sute de strigoi fără ochi, alergaţi fără picioare să-mi aduceţi 
fata! Găină cu creastă neagră, fă-te buboi spart! Diavoli, întindeți 
cîrligele negre! Ah, vă văd, vă simt, vă aud! se cutremură el. Nu! Să 
nu loviți! Sînteţi aici. Pereții gem sub scîrnăvia voastră. 

Uriașul simţi pe frunte broboane reci. 

— Pune lemnul lîngă mine, degrabă! porunci Costache. 

Uriașul se supuse năuc. 

— Acum, privește sarea! O vezi pe tînăra domniță în 
mijlocul ei? 

— Nu. 

— Învîrtoșează-ţi tare privirile către pata din mijloc! 

Uriașul căscă ochii mari și privi cu atenţie. Dar în clipa 
aceea se petrecu un lucru cu totul neașteptat de el. Sarea din mii- 
nile grăsunului îi zbură în față. 

— Ochii mei! răcni uriașul ducînd mîinile în dreptul lor, 
fără să mai aibă timp a se folosi de ele. Bucata de lemn veni ca o 
măciucă peste căpățina lui mare. 

— Ah, drace, greu a mai fost! murmură grăsunul. Mare 
baftă să dau peste asemenea nătărău. 

Se apucă să-l lege burduf, cu multă pricepere, ce dovedea 
îndelungată ucenicie. Apoi îi băgă o cîrpă mare în gură. Isprăvi 
tocmai la timp, fiindcă uriașul începu să geamă. 

— Stai cuminte, înțeleptule! grăi Costache luiîndu-i cele 
două pistoale. Îmi pare tare rău că sînt grăbit şi sper că mă înţelegi. 
Discuţiile cu domnia-ta au fost o desfătare. 

După ce-și îndreptă ţinuta cam șifonată, deschise ușa 
grea de stejar. În fața lui porneau niște trepte. Urcă fără grabă și 

ajunse la altă ușă. Era încuiată, dar cheile se aflau în broască. leși 
într-un coridor lung și gol, apoi într-o încăpere frumoasă, cu multe 
scule de preț. Trase cu urechea, dar în casă nu se auzi nici-un zgo- 
mot. Intră într-un hol mare, a cărui ușă bănui că dă în stradă sau 
în curte. Ușa era încuiată și nu văzu cheie. Reveni în încăperea 
frumoasă și deschise o fereastră. Dincolo de fereastră începea o 
grădină cu puţini arbori, iar în spatele ei un gard de zid ce da către 
stradă. Cîteva clipe mai tîrziu, sări peste gard și porni în lungul 
străzii, ferindu-se de porţile înalte, cu boltă mare. Ziua căzuse către 
amurg, dar Costache nu știa dacă e seară sau dimineaţă. La primul 
colţ de stradă nimeri în braţele a trei bărbaţi cu feţele încruntate. 
Duse mîinile spre pistoale într-un gest mecanic, apoi îl pufni rîsul. 
Dinaintea lui se opriseră Cae, Ducu și părintele Grasa. 

— Ah, Costache! zîmbi Cae. Pe unde naiba ai luat-o razna? 

— Prin fundul pămîntului, chițcăi grăsunul. Dar aș 
merita să știu și eu de e seară sau dimineaţă. 

— Seară, domnule, grăi părintele Grasa, minunîndu-se 
de asemenea neștiinţă. 

— Mda! mormăi grăsunul. Înseamnă că pălitura uria- 
șului a fost mai rea decît mi-am închipuit. 

Apoi le povesti prietenilor, în cuvinte puţine, întreaga lui 
aventură, lăsînd înfloriturile pentru o ocazie mai fericită. Cîteva 
minute mai tîrziu săriră peste gardul părăsit de Costache. Intrară 
în casă prin fereastra rămasă descuiată, o închiseră la loc și cobo- 
Tîră în pivniță. Dar pivnița era goală. Priviră legăturile aruncate pe 
jos. Ele nu fuseseră dezlegate sau tăiate. Uriașul le venise de hac 
ajutat de nemaipomenita lui forță. Scotociră casa din pod pînă în 
pivniță, însă fără folos. Voinicul bărbat dispăruse fără urmă. leșiră 
în stradă și se îndreptară către un vecin a cărui față se lungise de 
un cot, observiîndu-i de unde vin. 

— A cui e casa aceasta? întrebă Ducu. 

— A domnului Huszâr, judele Clujului. Dar o folosește 
rar. Locuiește mai mult la Cluj. Aici are un slujitor voinic. El îngri- 
jește casa. 

— L-ai văzut cumva pe slujitor? 

— L-am văzut acum un sfert de ceas. Părea tare zorit. 

— În ce parte a apucat-o? 

— Pe acolo, domnule. 

— Ne despărțim, prieteni, hotărî Cae după ce se depăr- 
tară de curiosul vecin. Fiecare dintre noi va alerga către una din 
porțile orașului, cu consemn către străji să oprească orice ieșire. 
Ne întîlnim peste un ceas la intrarea cea mare a palatului princiar. 

Cu puţin înainte de împlinirea ceasului, cei patru prie- 
teni se întîlniră din nou. 

— Ce vești? întrebă Cae. 

— Proaste, răspunse părintele Grasa. Huszâr și uriașul au 
părăsit Alba-Iulia într-o trăsură. Acum sînt pe drumul Teiușului, 
însoțiți de șapte cavaleri. 

— Pornim după ei, strigă Ducu. 

O jumătate de ceas mai tirziu, opt călăreţi ieșiră prin 
poarta dinspre Teiuș, mînaţi parcă de toate urgiile iadului. Vînt 
Sălbatec, minunatul armăsar al lui Cae Indru, se depărtă vizibil 
de însoțitori. Ceva mai în urmă, Costache Caravană îi vorbea cam 
întretăiat Zambilicăi: 

— Dacă primeai asemenea lovitură în căpățina ta slută, 
aleluia! Era gata să mă curăţ în vreme ce tu mestecai vreo două 
măsuri de ovăz. Acum tragi a lene și mă faci de rîs. Cînd a mai 
călărit Costache Caravană în urma prietenilor săi? 

Înţelegînd parcă mustrarea stăpînului, Zambilica se 
porni să lucreze mai spornic din cele picioare nefiresc de subțiri, 
spre bucuria grăsunului. Tufănel, Gălușcă, Ciripoi, Toroipan și Sile 
Adormitu călăreau niște cai minunaţi, despre a căror proveniență 
le-ar fi venit greu să vorbească. Întunericul căzuse de-a binelea. 
Pe drumul de piatră frumos întreţinut, potcoavele cailor scînte- 
iau adesea. La hanul Trei Drumuri din tîrgul Teiuș, niște călători 
ocazionali petreceau la lumina frumoasă a lumînărilor multe. Noc- 
turnii călăreţi opriră un minut și-l întrebă pe hangiu dacă trecuse 
pe acolo o trăsură urmată de șapte călăreți. 

— Acum un ceas și ceva, domnilor, dar nu au făcut popas, 
zise hangiul. După cîte am băgat de seamă, au luat-o pe drumul 
Aiudului. 

Cae îi strecură în palmă un ducat de aur. 

La intrarea în Aiud, întrebară un localnic ce se dovedi a 
nu ști nimic. Ceva mai încolo opriră un altul. De fapt, nu-l opriră. 
Omul ședea în marginea drumului. Era un bărbat mărunt, cu hai- 
nele ponosite, aplecat către a doua jumătate a vieții. 

— Jupine, îl întrebă Cae, n-ai văzut cumva o trăsură înso- 
țită de șapte călăreți? 

— Domnule, grăi mărunțelul fără grabă, mie îmi place să 
ies la drum și să văd călători care se vintură în sus sau în jos. Unii 
sînt grăbiţi, alții domoli la mers. Grăbiții nu mă atrag, iar domolii 
n-au haz. Omul domol la mers nu suferă de ceva ascunzișuri. Cel 
învîrtoșat către sprinteneală nu prea stă la taclale. Mai mare jalea. 

— Ce-ai zice dacă ţi-aș dărui un ducat? întrebă tînărul 
cu răbdare. 

— I-aş bea în sănătatea înălțimii-voastre, însă nu dintr-o 
dată, ci numai cu temei zilnic. În fiecare zi aș închina pentru voi 
două-trei păhărele. Vă închipuiţi, domnule, cît ar pierde sănătatea 
voastră dacă l-aș face praf într-o singură zi. 

— Iată ducatul promis, rise tînărul. Poate își amintești 
despre niște călători care ar fi putut trece pe aici acum un ceas. O 
trăsură cu șapte însoțitori. 

Mărunţelul ascunsese ducatul degrabă, apoi zise: 

— Domnule, aurul vostru parcă mi-a luat o pînză de pe 
ochi. E drept că nu stau aici chiar de un ceas, că nu am văzut șapte 
călăreţi, dar o trăsură cu roata stricată a fost cărată din drum de 
slujitorii lui Csâki. 

— Unde locuiește Csâki? 

— A treia uliţă pe dreapta, se află o casă mare, cu gardul 
de zid. 

Călărețţii își struniră caii obosiţi. Găsiră curînd locuința 
domnului Csâki, dar nu merseră pînă la poartă. Lăsară caii în seama 

lui Ciripoi şi porniră în lungul gardului înalt. Întunericul parcă se 
mai destrămase, iar umezeala pămîntului prindea tărie sub apă- 
sarea frigului. Săriră peste zid, ajutindu-se unii pe alții. Casa era 
luminată puternic în partea dinspre verandă, unde bănuiră că s-ar 
afla sufrageria. Se furișară pe lingă zidul casei. Un slujitor apăru 
pe neașteptate și le pică în braţe. Cae, îi lipi cuțitul de gât, îndem- 
nîndu-l spre liniște. Costache îl legă degrabă la mi.ini şi la gură. În 
sufragerie, Huszâr și gazda ridicară ultimul pahar cu vin înainte 
de a se despărți. Huszâr căpătase cai de schimb și spera să refacă 
întirzierea pricinuită de roata buclucașă a trăsurii. Însoţitorii lui 
așteptau porunca de plecare, chiar dacă regretau gustările și vinul 
bun ce dădeau mesei o atmosferă de sărbătoare. Cîteva clipe mai 
tirziu, ușa sufrageriei sări în lături, parcă aruncată de vînt puternic. 
În pragul ei apăru Cae Indru, alături de tovarășii săi. 

— Bună seara, domnilor, și vă rog să rămîneţi pe loc! 
zimbi tînărul. Să nu umblațţi la arme, fiindcă venim în numele 
prințului! Domnule Huszâr, ești arestat! 

— Aveţi ordin de arestare? întrebă judele mînios. 

— Avem, domnule, răspunse tînărul și îi întinse o hîrtie. 

— Ah! murmură judele cu satisfacție. Ordinul nu-i sem- 
nat de principe, cei de domnia-voastră. 

— Adevărat! continuă Cae să zimbească. Rangul nostru 
ne dă împuternicire să semnăm asemenea hirtii. 

— Fie! Ce învinuiri mi se aduc? 

— Încercare de a-l răpune pe căpitanul Mihai Sz&kely, 
sechestrarea domnului Costache Caravană și complot împotriva 
vieții principelui. 

— Puteți dovedi? 

— Putem. Cei cinci slujitori ai domniei-tale au recunos- 
cut că le-ai poruncit uciderea căpitanului. Omul care l-a atacat pe 
domnul Costache Caravană se află lingă domnia-ta. Ai adus lingă 
Cluj patru sute de cazaci pe plată, care să-i taie calea principelui 
şi să-l răpună. Îndată după lucrările Dietei am primit prin curier 
toate dovezile vinovăției domniei-tale. 

— Și dacă nu mă supun? 

— Ne vom bate, domnule. 

— Sînteți mai puţini. 

— Numărul nu hotărăște totdeauna, răspunse Cae. Predă 
pistoalele și sabia, domnule Huszâr! 

— O clipă, interveni unul dintre însoțitori. 

Era un tînăr înalt, cu trăsături frumoase și vorba domoală. 

— Domnule, i se adresă lui Cae, numele meu e Vitâz. 
Sînt fiul șpanului de Turda. 

— Te cunosc, răspunse Ducu în locul lui Cae. Domnia-ta 
l-ai lovit din spate pe domnul Chirilă Zece Cuţite. Și cine face treaba 
asta... 

— Adevărat! grăi tînărul, și mă căiesc. Mînia mă orbise. 
Vărul nostru loan căzuse cu cîteva clipe înainte, sub unul dintre 
cuţitele domnului Chirilă. 

— Ah, ah! se miră Ducu. Deci asta era? 

— Asta era, domnule, și mă căiesc încă o dată că m-am 
lăsat tîrît de mânie. Cît privește învinuirile ce i se aduc domnului 
Huszâr, sînt grave și nu i-am cunoscut asemenea intenții. Abia 
acum văd limpede. Domnul Huszâr urmărea să devină cancelar 
al Transilvaniei, lucrînd în slujba contelui Ștefan Bâthory. 

— Cel care urmărește a fi principe, completă Cae. 

— Nici asta n-am știut-o, domnule, grăi tînărul cu mirare 
adîncă. Deci nu vom ridica mîna să-l apărăm pe omul acesta și 
nici domnii care mă însoțesc. 

În clipa aceea, Huszâr făcu un gest scurt și slobozi pis- 
tolul asupra lui Vitez. Cuţitul aruncat sprinten de Cae, îl făcu pe 
judele Clujului să bată aerul cu braţele. Rana lui Vit6z sîngera la 
umăr, dar fără pericol. În schimb Huszâr lovit în pîntec se apleca 
domol către moarte. 


VA 

În ajunul Crăciunului se pornise ninsoarea. Fulgii mari 
cît monedele cădeau în lumina ferestrelor, fără grabă, fără nimic 
pripit. Nu se încurcau între ei, ci dansau aplecîndu-se pe o parte 
miraţi de viața lor scurtă. Abia pe pămînt, fiecare înceta să mai 
trăiască singur, culcîndu-se în straturi adînci. Frumosul castel din 
Obreja, scăldat în lumină, avea oaspeţi de seamă. Principele Mihai 
fusese poftit în fruntea mesei, dar el nu se așeză. Sub fereastra 
înaltă se auziră glasuri subțiri, dulci și vioaie: 

— Ne primiţi cu colinda? 

— Vă primim, strigă Mihai-vodă cu fața strălucitoare. 

Sub mîinile lui sprintene, fereastra se deschise în lături. 
Lîngă zid vreo opt prichindei cu cușmele mari acoperite de omăt, 
cu fețele roșii și ochii rîzători, porniră să cînte. Unii prea ridicat, 
alții prea jos, cu mici opinteli, cu unele cuvinte mîncate pe jumă- 
tate din grabă, dar cine lua seama la asemenea lipsuri mărunte? 
Glasul lui vodă li se alătură grabnic, iar copiii se învirtoșară din 
toată inima: 


Trei păstori se întilniră 

Trei păstori se întilniră 

Raza soarelui, floarea soarelui 
Trei păstori se întilniră 

Și așa se sfătuiră 

Și așa se sfătuiră 

Raza soarelui, floarea soarelui 
Și așa se sfătuiră. 


La puţină vreme sosiră în sănii sprintene Buzeștii, clu- 
cerul Băicoianu, Udrea și Calomfirescu. Prin fereastra sufrageriei 
se vedeau luminile caselor din Cistei. Nu se afla casă fără lumină. 
Peste Tirnava răzbeau în noapte frinturi de colinzi. Se simţea săr- 
bătoare în aer. 

— Așa-i obiceiul aici, măria-ta, zise Ion Cristu. În noap- 
tea asta nimeni nu doarme. Pe plitele sobelor, sarmalele se fierb 

domol în oale de pămînt. Bărbaţii și femeile închină un pahar în 
așteptarea colindătorilor. Copiii, cu nasurile înroșite de frig, umblă 
pe la ferestre pînă tîrziu. Apoi, pornesc flăcăii. 

— Așa e peste tot neamul românilor, zimbi vodă. 

Ceva mai tirziu, principele se ridică în fruntea mesei și 
grăi cu prefăcută încruntare: 

— Prieteni, am venit aici să petrecem sfinta noapte a 
Crăciunului, dar nu numai pentru asta. lată că avem lingă noi 
un nepot care nu ne-a cerut niciodată nimic. A venit vremea să-i 
facem un dar. Ai vreo dorință, nepoate? 

— Am, doamne, rise tînărul. Doresc sănătate principe- 
lui nostru. 

— Mulţumesc! Altceva? 

— Nimic. 

— Nimic? se miră vodă cu aer misterios. Atunci am eu o 
dorință. Nu, nu o dorinţă, ci o poruncă. Adică, nici poruncă... Uite că 
nu știu cum naiba să-i zic. Aș vrea să-l logodesc pe nepotul nostru 
cu frumoasa stăpină din Obreja. 

La auzul acelor cuvinte, mîinile Stelei înțepeniră dintr-o 
dată pe marginea mesei. Faţa lui Cae păli adînc. Vodă se prefăcu 
a nu observa și continuă jumătate glumeţ, jumătate aplecat spre 
fioroasa încruntare: 

— Dacă las după el, rămîne fată bătrînă. Dacă las după 
ea, rămîne flăcău tomnatec. 

— Sînt sărac, măria-ta, murmură tînărul cuprins de tris- 
teţe. Stela e prea bogată pentru a îndrăzni... 

— Ei, la naiba! se prefăcu mînios vodă. Ce fac eu cu aceste 
inele de logodnă? Le-am cumpărat de la starostele negustorilor 
din Sibiu, iar prin împrejurimi nu cred să se găsească altele mai 
frumoase. Am să le vind. 

— Măria-ta, zimbi Ion Cristu, fratele Stelei, cred că s-ar 
potrivi în mîinile acestor tineri. Sora noastră are avere pentru 
amîndoi. 

— Nu! se împotrivi vodă. Și nepotul nostru are avere. Am 
trecut pe numele lui moșia noastră de la Pitești. O moșie frumoasă, 
cu patru sate mari. Hiîrtiile care îi acordă acea stăpinire sînt la noi. 
Acum, să vină logodnicii lîngă nașul! 

Cu toate că se arătau sfioși, Cae și Stela săriră nerăbdă- 
tori de la locurile lor. 

— Ei, ei, fără pripeală! se încruntă vodă. Nunta o facem 
abia după Bobotează. 

Cam la același ceas, în hanul Pivnița Ș$ardului din 
Alba-lulia, Sile Adormitu, Gălușcă, Ciripoi-fiul, Toroipan, Tufă- 
nel-fiul, Ciripoi-tatăl și Tufănel-tatăl, apucaseră a goli cea de a șasea 
găleată cu vin în sprintenă hărnicie și aspră trudă. Aflat la locul 
de cinste în fruntea mesei, Sile Adormitu grăi plin de cumpătare: 

— Domnilor, a trecut de mult de miezul nopţii. Poate să 
fie chiar ziuă. Copiii s-au dus la culcare obosiţi. Acum a venit vre- 
mea bărbaților a-și opinti glasurile în creștinească și sfintă cîntare. 
Înainte de a mă produce personal, desfătîndu-vă inimile, aştept 
să-mi colindați voi. Cine se încumetă? 

Cum nimeni nu îndrăzni a se produce dinaintea dis- 
tinsului cavaler, care purta o frumoasă îmbrăcăminte de catifea 
albastră, cu guler scump de soboli, despre a cărei provenienţă n-ar 
fi dorit să vorbească, Sile își umflă buzele mari și prinse a răcni cu 
dulce chemare o colindă de prin părţile Bîrsei. Glasul său aducea 
ușor cu scrijelat de fier pe sticlă. Dăruiți cu bună ureche muzicală, 
Ciripoi-tatăl și Tufănel-tatăl simţiră că-i apucă damblaua și se 
traseră plini de demnitate spre ușa hanului, ce părea a se clătina 
ciudat. Afon ca un catîr surd, Gălușcă dădu ochii peste cap și își 
uni vocea cu cea a cavalerului. Peste Alba-Iulia se lăsase o ceață 
groasă. Era dimineață de-a binelea, dar întunericul și ceața stăruiau 
puternic. Luminile de prin case dispăruseră, semn că gospodarii 
ce vegheaseră peste noapte s-au aplecat spre creștineasca odihnă 
a somnului. 

— Un' sîntem, vere? întrebă Ciripoi-tatăl, pendulind 
nesigur pe picioarele șubrezite de tăria vinului mult. 

348 


CAVALERII 





— După cum dibăcesc eu și după chibzuiala-mi boie- 
rească, grăi Tufănel-tatăl, cătind zadarnic un sprijin, aș zice că-n 
cetatea A... la... luia. Nu! În Alva-lula. Aș! În... 

Un bărbat străin de Alba-Iulia, rătăcit prin ceaţă, nimeri 
alături de cei doi. 

— Bună dimineața, domnilor! grăi el. Am sosit acum un 
ceas și caut casa domnului Beldi. Dar m-am rătăcit după cum se 
vede. Pe străzi nu-i ţipenie de om și nu îndrăznesc a bate la vreo 
ușă de creștin. 

— Pă ce stradă? păru să se dezmeticească o clipă 
Tufănel-tatăl. 

— Undeva pe aici, pe aproape. 

— N-o știi? 

— Nu. 

— Vere, ăsta e mai făcut ca noi, grăi cu frumoasă 
cumpătare. 

Ciripoi îl împunse pe negustor cu degetul în stomac. 

— O știi pă aia cu rozmarinu... cu ochii negri... cu doru 
neichii?... 

— Nu, domnilor. Sînt negustor. N-am vreme de chestii 
d-astea. 

— Beţi... ule! strigă Ciripoi cu dispreţ. 

— Domnilor, încercă omul din nou, sîntem trei negustori 
cinstiți. Eu m-am rătăcit de ceilalți doi.. 

— Trei? se miră Tufănel-tatăl. Vere, ia dă-mi oala aia 
să-mi limpezesc vederile! Trei? zise clătinîndu-se. S-ar putea să 
fiți trei, că mie îmi cam lăcrimează ochii. Tu ce zici, vere? 

— Cred că ar fi bine să-i numărăm. Să mor dacă nu minte! 
După cum bag eu de seamă, nu sîntără mai mulţi de doi. 

Ciripoi făcu numărătoarea, pipăindu-l cu mîna pe negus- 
tor și pe Tufănel. 

— Sînteţi doi, nene! grăi sentențios. Pă mine nu mă duci. 

— L-ai pus la număr și pe domnul care ţi-e văr. 

— Şi ce, la adicătelea el nu-i om? Poate că e chiar boier, 
dacă vrei să știi. la numără-i tu, vere, că nu vreau să am vorbe! 

Tufănel-tatăl muie tacticos degetul în gură, îl pipăi pe 
negustor, pe Ciripoi și se pipăi și pe el. 

— Sînt trei. N-a minţitără săracu! Ce e a lui, e a lui... 

— AȘ! sări Ciripoi. Ia să-i mai numărăm o dată... 

Negustorul se depărtă scîrbit. Ciripoi, atiîrnat de gâtul 
vărului, zbieră după el: 

— Nu știi strada? Nici barem un han? O cârciumă? O 
cramă? Beți... ule! 


S 


În noaptea de Anul Nou, palatul princiar din Alba-Iulia 
primi peste trei sute de oaspeţi. Mesele întinse cu bunătăţi, vinurile 
de Șard, de Ighiu, de Aiud, sau de Cistei îmbiau la petrecere. Cînd 
se împlini miezul nopţii, Mihai-vodă păși către una din ferestrele 
mari. Zăpada îngheţată sub gerul aspru scînteia ca argintul bătut 
proaspăt. Cerul era înalt și limpede. 

— Sînt în anul 1600, grăi vodă către Cae Indru. Începe 
un an nou și un veac nou. Să bem, nepoate, pentru veacul care s-a 
sfirșit cu bine și pentru cel care începe! Să bem pentru unirea cu 
Moldova! 

Goliră paharele cu sete și cu siguranţă într-un început 
de veac bun. 

— Doamne, zise tînărul gînditor, va rămîne oare după 
noi această unire? Prea sînt multe neamurile care cată a ne înge- 
nunchea cu forța. 

— Nu știu, răspunse principele la fel de îngîndurat. Dar 
noi am aruncat sămânţa unirii în inimile românilor de pretutindeni 
și măcar atât e bine. Cînd vor fi timpuri prielnice, sămînța va rodi 
fără îndoială. Ce va fi azi, ce va fi mîine, are mai puţină însemnă- 
tate. Un neam nu trăiește doar o viață de om. 

CAVALERII 





Costache Caravană a părăsit mîndra sală de petre- 
cere, purtînd în mînă o găleată cu tămîios de Cistei. Chirilă trase 
cu ochiul spre Ducu și pufniră amîndoi în rîs. Știau încotro se 
îndreaptă grăsunul. Costache dădu colțul palatului și ajunse în 
grajd lingă Zambilica. Năstrușnicul armăsar simţi mirosul vinului 
și se uită pofticios. 

— E Anul Nou, zise grăsunul, clătinîndu-se vizibil pe 
picioarele lui scurte. Sînt un stăpîn de treabă, Zambilico. La toate 
sărbătorile ţi-am dat băutură. Nu sorbi așa, nărodule! Vinul trebuie 
gustat pe îndelete. La mulţi ani! Hai, gata, gata! Nu mai e. 

Zambilica îl privi cu ochii sticloși cînd dintr-o parte, cînd 
din alta. Călcînd ca în străchini, Caravană închise ușa grajdului. 

— A îmbătrînit Zambilica, murmură el. Altădată nu-i 
ajungea o găleată și dădea năvală peste mine. Acum, doar s-a uitat 
năuc. E criță. O mie șase sute. Început de veac. Prietenul Cae se 
însoară... Chirilă nu-i prea departe de asemenea ginduri... Ne rărim 
și parcă mi-e frig... 


SFÎRȘIT 

